
AVERTISSEMENT DES ÉDITEURS 


Jacques Amyot naquit à Melun en 1512. Son origine était 
humble; il était fils d'un boucher. Cependant il fit de bonnes 
études. Il fréquenta d'abord, à Paris, le collège du Cardinal 
Lemoine, et suivit les leçons des lecteurs royaux Toussaint 
et Danès. La faveur de la reine de Navarre lui fit obtenir 
une chaire de latin et de grec à l'Université de Bourges, 
dans laquelle il professa durant douze années. C'est en 
1546 que François I°", en le créant abbé de Bellezane, lui 
commanda sa traduction de Plutarque. Ses mérites le 
firent désigner pour être envoyé avec une mission au 
fameux concile de Trente. De retour en France, il fut 
nommé précepteur des fils de Henri II. Lorsque Charles IX 
monta sur le trône, il ne se montra pas ingrat envers som 
ancien maître, auquelil confia le titre de « grand aumônier 
de France ». En 1570, Amyot obtint l'évêché d'Auxerre. 
Il rencontra, dans le gouvernement de son diocèse, d'assez 
graves difficultés. En effet, après la mort de Henri III, 
son clergé, fanatisé par les Ligueurs, lui fit un grief de sa 
trop grande fidélité au roi légitime. On alla même jusqu'à 
l’'accuser d'avoir autrefois trempé dans l'assassinat du duc 
de Guise, Il mourut en 1593. 

Dans notre histoire littéraire, c'est un très grand nom 
que celui d'Amyot. Au même titre et presque sur le 
même rang que Rabelais et que Calvin, c'est un des pères 
de la Prose française. Joachim du Bellay, dans la Deffence 
et illustration, recommandait avec chaleur les ouvrages 
de traduction comme un sûr moyen d'enrichir la 
langue ; Amyot vint pour donner à cette théorie une 
éclatante confirmation. À vrai dire, il était un peu, pour 
traduire Plutarque et pour le rendre accessible et agréable 
au public français, dans la situation où se trouva Cicéron, 
alors que s'efforçant d'initier les Romains à toutes les 
finesses et à toutes les souplesses dela philosophie hellé- 
nique, il était obligé d'épuiser les termes de son prodigieux 
vocabulaire, de forger patiemment la rude période latine 
pour l'adapter aux besoins d'une nouvelle pensée. L'effort 
que Jacques Amyot dut faire pour traduire le vocabulaire si 
varié de Plutarque, pour en rendre les nuances presque 
infinies, valut à la France une abondance de nouveaux 
mots concernant la philosophie, les arts, la politique, et la 
guerre. Pour rendre le mouvement des phrases grecques, 
il dut, sur le moment, faire appel à toutes les ressources 
qui se pouvaient présenter à lui. Hellénismes, latinismes, 
italianismes fourmillent à l'envi sous la plume d'Amyot ; 
parfois encore ils nous étonnent, mais la plupart du temps 
ils ne nous arrêtent guère ; il y a beau temps que ces 
tournures ont acquis à jamais droit de cité. Ainsi, ayant 
créé la langue, Amyot, s’il ne fut pas un écrivain de tout 
premier ordre, eut le grand mérite depréparer la voie à des 
écrivains supérieurs. Comme on l'écrit dans les Manuels : 
il « rendit possible » Montaigne. C'est en relisant assidü- 
ment Amyot, en effet, que le philosophe gascon s'est 

formé. C'est à Amyot qu'il faut savoir gré de ce que nous 
admirons dans sa forme : imprévu du vocabulaire, 
variété des tournures, grâce de l'expression. Car Amyot 
ne fut pas seulement un créateur de mots, ce fut aussi 
un écrivain remarquable. Pour employer une comparaison 
qui luiaurait plu sans doute, sa prose a pour nous toutes les 
séductions que Chloé exerça jadis sur Daphnis : maladresses 
d'une jeunesse timide encore, grâces sans prix d'un 
charme qui s'ignore. On oublie, à la lecture, qu'une aussi 
belle œuvre n’est qu'une traduction ; on cesse de deviner 
Plutarque sous la phrase naïve et molle de l'évêque 

_ d'Auxerre; on va jusqu'à se figurer que c'est Jacques 
Amyot lui-même qui nous raconte avec la bonhomie 
d'un brave homme et la sympathie d'un lettré les hauts 
faits des anciens héros. 

Il est enfin d’autres raisons pour lesquelles nous autres 
Français nous devons avoir pour le Plutarque d'Amyot la 
vénération la plus grande. Tous les critiques se sont plu 
à faire remarquer combien le choix d'un pareil auteur 
avait été heureux. Ils ont montré comment, par l'inter- 
médiaire de Plutarque, conteur aimable, philosophe 
sans profondeur, mais esprit largement cultivé, en qui se 
résumait toute la culture ancienne, notre pays prit 
contact avec le monde antique, et comment la vigueur 
de la Renaissance s'en accrut. De teiles constatations 
sont fort justes ; mais ce que nous ne devons pas oublier, 
c'est qu'aussitôt qu'en ce pays Plutarque a été connu, 
il n'est pas un esprit qui ne se prît d'un bel enthousiasme 
pour les héros dont l'histoire lui était retracée et qui ne 
rêévât en son cœur de suivre leur magnifique exemple. 
L'influence de Plutarque a été prépondérante en France 

pendant trois siècles ; elle dure encore aujourd'hui et il 
ne faudra rien moins pour l'anéantir que la ruine totale 
de toute notre culture. Montaigne en est tout pénétré. 
C'est à lire Plutarque que Jean-Jacques Rousseau et son 
père passaient leurs nuits, et c'est sur Plutarque que les 
retrouvaient les hirondelles qui coupaient de leurs vols 
l'aube limpide du ciel de Genève. C'est sous le patronage de 
Plutarque, historien des dévouements civiqueset des vertus 
républicaines de la vieille Rome, que commença la Révo- 
lution française. C'est à lui que les orateurs de la Conven- 
tion, à défaut d'arguments, empruntent leurs exemples. 
Sans doute, à cette époque, bien des traducteurs avaient 
succédé à Amyot, mais c'est à lui que revient l'honneur 
de nous avoir révélé, en même temps que Plutarque, 
toute une partie de notre conscience nationale, et c'est ce 
qui fait qu'on ne peut lire la simple buse d'Amyot sans 
une sorte d'émoi sacré. 


ALEXANDRE LE GRAND 


Ayant proposé d'escrire en ce livre les vies du roy 
Alexandre le grand, et de Julius Cæsar qui desfeit Pompeius, 
pour le nombre infiny des choses qui se presentent devant 
moy, je n'useray d'autre prologue, que de prier les lecteurs 
qu'ilz ne me reprenent point, si je n'expose pas le tout 
amplement et par le menu, ains summairement en abre- 
geant beaucoup de choses, mesmement en leurs principaux 
actes et faicts plus memorables [car il fault qu'ilz se sou- 
vienent, que je n'ay pas pris à escrire des histoires, ains des 
vies seulement : et les plus haults et les plus glorieux exploits 
ne sont pas tousjours ceulx, qui monstrent mieulx le vice ou 
la vertu de l’homme : ains bien souvent une legere chose, 
une parole ou un jeu, mettent plus clairement en evidence le 
naturel des personnes, que ne font pas des desfaittes où il 
sera demouré dix mille hommes morts, ne les grosses 
batailles, ny les prises des villes par siege ne par assault. 
Tout ainsi donques comme les peintres qui portraient au 
vif, recherchent les semblances seulement ou principalement 
en la face et aux traicts du visage, èsquelz se voit comme 
une image emprainte des meurs et du naturel des hommes, 
sans gueres se soucier des autres parties du corps : aussi 
nous doibt on conceder que nous allions principalement 
recherchans les signes de l'ame, et par iceulx formans un 
portraict au naturel de la vie et des meurs d'un chascun, en 
laissant aux historiens à escrire les guerres, les batailles et 
autres telles grandeurs.] 

IL. C'est donques chose tenue pour toute asseurée, que 
Alexandre le grand du costé de son pere estoit descendu de 
la race de Hercules par Caranus, et du costé de sa mere, qu'il 
estoit extrait du sang des Æacides par Neoptolemus. Et dit 
on que le roy Philippus son pere estant jeune garson devint 
amoureux de sa mere Olympias, qui estoit aussi encore petite 
fille orpheline de pere et de mere, en l'isle de Samothrace, 

là οὐ ilz furent tous deux ensemble receuz en la confrairie de 
la religion du lieu, et que depuis il la demanda en mariage à 
son frere Arymbas, qui la luy donna : maïs la muict de 
devant celle qu'ilz furent enfermez ensemble dedans leur 
chambre nuptiale, l'espousée songea que la fouldre luy estoit 
tumbée dedans le ventre, et que du coup il s'estoit allumé un 
grand feu, lequel vint à se dissouldre en plusieurs flammes 
qui s'espandirent par tout : et Philippus son mary songea 
aussi depuis qu'il scelloit le ventre de sa femme, et que 
l'engraveure du scel dont il le scelloit, estoit la figure d'un 
lion. Si interpreterent les autres devins, que ce songe l’admo- 
nestoit qu'il devoit soigneusement avoir l'œil sur sa femme : 
mais un ÂAristander Telmesien respondit, que c'estoit à dire 
que sa femme estoit enceincte : « Pource, dit il, que l'on ne 
« scelle point une vase où il n'y a rien dedans, et qu'elle 
« estoit grosse d'un filz qui auroit cueur de lion ». On dit 
aussi que quelquefois ainsi comme elle dormoit en son lict, 
on apperceut un grand serpent estendu tout au long d'elle, 
qui fut cause principale, à ce que lon presume, de refroidir 
l'amour que luy portoit, et les caresses que luy faisoit son 
mary, de maniere qu'il n'alloit plus si souvent, comme 1] 
avoit accoustumé au paravant, coucher avec elle, fust ou 
pource qu'il eust peur qu'elle ne luy feist quelques charmes 
et quelques sorselleries, ou qu'il se reputast indigne d'avoir 
sa compagnie, ayant opinion qu'elle fust aimée et jouiïe de 
quelque dieu. 

III. On le racompte encore en une autre sorte : c'est que 
les femmes de ce quartier là de toute ancieneté sont ordinai- 
rement esprises de l'esprit d'Orpheus et de la fureur divine 
de Bacchus, dont on les surnomme C/odones et Mimallones 
comme qui diroit furieuses et belliqueuses, et font plusieurs 
choses semblables aux femmes Edonienes et Thracienes, qui 
habitent au 1on$ de la montagne de Æmus : tellement qu'il 
semble que ce mot de Trescevin, qui en langage Grec signifie 
curieusement et superstitieusement vacquer aux cerimonies 
du service des dieux, ait esté derivé d'elles : et que Olympias 
aimant telles inspirations et telles fureurs divines, en les 
exerceant plus barbaresquement et plus effroyablement que 
les autres, attiroit après elle en leurs danses de grands ser- 
pens privez, lesquelz se glissans souvent par entre les lierres, 

dont les femmes sont couvertes en telles cerimonies, et hors 
des vans sacrez qu'elles y portent, et s'entortillans à l'entour 
des javelines qu'elles tiennent en leurs mains, et des chap- 
peaux qu'elles ont sur leurs testes espouventoient les hommes. 

IV. Ce neantmoins depuis que Philippus eut veu ceste 
vision, il envoya Chæron Megalopolitain à l'oracle d'Apollo 
en Delphes, pour enquerir que ce pouvoit estre, et ce qu'il 
devoit faire : où il luy fut respondu, « qu'il sacrifiast à 
« Jupiter Hammon, et qu'il le reverast sur tous les autres 
« dieux, mais qu'il perdit l'un de ses yeux, celuy qu'il avoit 
« mis à la fente de l'huis de sa chambre, lors qu'il veit ce 
« dieu en forme de serpent couché auprès de sa femme ». Et 
Olympias ainsi comme escrit Eratosthenes, disant adieu à 
son filz, lors qu'il se partit pour aller à la conqueste de l'Asie, 
après luy avoir revelé à luy seul se secret, de qui, et com- 
ment elle l'avoit conceu, le pria et admonesta de prendre 
courage digne de celuy qui l'avoit engendré. Les autres au 
contraire, disent qu'elle detesta ce compte là, en disant, 
« Alexandre ne cessera il point de me rendre suspecte à la 
« deesse Juno, en la faisant jalouse de moy » ? 

V. Tant y a, comment qu'il en soit, que Alexandre nasquit 
le sixième jour de juin, que les Macedoniens appellent Lous : 
auquel jour propre fut bruslé le temple de Diane en la ville 
d'Ephese, comme tesmoigne Hegesias Magnesien, qui en fait 
une exclamation et une rencontre si froide, qu'elle eust peu 
estre suffisante pour esteindre l'embrazement de ce temple. 
Car « Li ne fault pas (dit il) esmerveiller comment Diane laissa 
« lors brusler son temple, pource qu'elle estoit assez empes- 
« chée à entendre, comme sagefemme, à l'enfantement et à la 
« naissance d'Alexandre » : mais il est bien vray que tous 
les presbtres, devins et prophetes qui lors estoient en Ephese, 
estimans que cest embrazement du temple estoit certain pre- 
sage de quelque autre grand inconvenient, s'en coururent 
comme forcenez par la ville, batans leurs visages, en criant, 
que ce jour là il estoit né quelque grand malheur et quelque 
grande peste pour l'Asie, Et un peu après que Philippus eut 
pris la ville de Potidæe, il luy vint trois grandes nouvelles 
toutes à un coup : l’une, que Parmenion avoit desfait les 
Esclavons en une grosse bataille : l'autre qu'il avoit gaigné 
le prix de la course de cheval seul, non attelé avec d'autres, 

és jeux Olympiques : et la troisieme, que sa femme luy avoit 
fait un filz, qui estoit Alexandre : dequoy estant de luy 
mesme bien joyeux, les devins luy augmenterent encore sa 
joye, en luy promettant que ce filz qui estoit ainsi né, avec 
trois victoires toutes ensemble, seroit à l'advenir invincible, 

VL Or quant à la forme de toute sa personne, les images 
faittes de la main de Lysippus sont celles qui la representent 
le mieulx au naturel. Aussi ne voulut il point qu'autre imager 
le taillast que luy : car plusieurs de ses successeurs et de ses 
amis le contrefeirent bien depuis, mais cest ouvrier là, sur 
tous les autres, a parfaittement bien observé et représenté sa 
façon de porter le col un bien peu penchant sur le costé 
gauche, et aussi la doulceur de son regard et de ses yeux. 
Mais quand Apelle le peignit tenant la foudre en sa main, il 
ne representa pas sa naïfve couleur, ains le feit plus brun et 
plus obscur qu'il n'estoit au visage : car il estoit naturellement 
blanc, et la blancheur de son teinct meslée d'une rougeur, 
qui apparoissoit principalement en sa face et en son estomac. 
Et me souvient d'avoir leu ès commentaires d'Aristoxenus, 
que sa charneure sentoit bon, et qu'il avoit l'a leine très doulce 
et issoit de toute sa personne une odeur fort souëéfve, telle- 
ment que les habillemens qui touchoient à sa chair en estoient 
comme tous perfumez, dont la cause possible estoit la tempe- 
rature et complexion de son corps fort chaulde et tenant du 
feu, pource que la doulce senteur s'engendre par le moyen de 
la chaleur qui cuit et digere l'humidité, ainsi comme Theo- 
phrastus estime : dont vient que les plus seiches regions, et 
parties de la terre les plus bruslées de la chaleur du soleil, 
sont celles qui portent le plus et de meilleures espiceries, à 
cause que le soleil enleve l'humidité superflue des corps, 
comme matiere propre de putrefaction : et semble que ceste 
chaleur naturelle rendoit Alexandre subject à boire, et cou- 
rageux aussi. 

VIL Au demourant, dès qu'il estoit encore enfant, on 
cogneut evidemment qu'il seroit continent quant aux femmes : 
car estant impetueux et vehement en toutes autres choses, il 
estoit difficile à emouvoir aux plaisirs du corps, et en prenoit 
fort sobrement : mais au contraire sa convoitise d'honneur 
estoit acccompagnée d'une fermeté de courage et une magna- 
nimité plus constante que son aage ne portoit : car il n'appe- 

toit pas toute sorte de gloire, ny procedente de toutes choses 
indifferemment, comme faisoit son pere, lequel aimoit à 
monstrer son eloquence, comme eust fait un rhetoricien, et 
engravoit en ses monnoyes, les victoires qu'il avoit gaignées 
ès courses de chevaux et chariots aux jeux Olympiques : ains 
comme quelques uns luy demandassent un jour s'il se vou- 
droit point presenter à la feste des jeux Olympiques, pour 
essayer d'y gaigner le pris de la course, pource qu'il estoit 
fort dispos, et leger du pied à merveilles : « Ouy bien, 
« respondit il, si c'estoit roys qui y courussent » : combien 
que à parler universellement, il haïst toute sorte de ces com- 
batans là en jeux de prix : car ayant par plusieurs fois fait 
des festes où il proposoit des pris aux joueurs de tragædies 
et de comœædies, aux chantres musiciens, joueurs de flustes 
et de cythres, et jusques aux poëtes, et où semblablement il 
faisoit faire des chasses diverses de tout genre de bestes, et 
des combats à coups de baston, jamais il ne prit plaisir à faire 
combatre à l'escrime des poings, ny à l’autre escrime où les 
combatans s'aident de tout ce qu'ilz peuvent. Il recueillit une 
fois des ambassadeurs du roy de Perse, pendant que son pere 
estoit allé en quelque voyage hors de son royaume, et se 
rendant privé avec eulx, les gaigna tellement par la cour- 
toisie dont il leur usa, et la bonne chere qu'il leur feit, et par 
ce qu'il ne leur demandoit rien de puerile ny de petit, ains 
les interrogeoit des distances qu'il y avoit d'un lieu à autre, 
et de la maniere comment on alloit sur les champs ès haultes 
provinces de l'Asie, et du roy mesme de Perse, comme il se 
deportoit envers ses ennemis, et quelles forces et puissance 
il avoit, qu'ilz en demourerent grandement satisfaicts et plus 
encore esmerveillez : de maniere qu'ilz n'estimerent plus 
l'eloquence et la vivacité d'esprit de Philippus, dont on fai- 
soit tant de compte, à comparaison de l'instinct à toutes 
haultes entreprises, et des grands faicts que promettoit le 
naturel de son filz. Au moyen dequoy toutes les fois qu'il 
venoit nouvelles que son pere avoit pris aucune ville de 
renom, ou gaigné quelque grosse bataille, il n'estoit point fort 
joyeux de l'entendre, ains disoit à ses egaulx en aage « Mon 
« pere prendra tout, enfans, et ne me laissera rien de beau 
« ny de magnifique à faire et à conquerir avec vous », Car 
n'aimant point la volupté, ny l'argent, ains la vertu et la 

gloire, il estimoit que tant plus son pere luy laïisseroit de 
grandes et glorieuses conquestes, tant moins il luy demou- 
reroit de bien à faire par luy mesme : et pourtant voyant 
que l'estat de son pere et son empire alloïit croissant tous les 
jours de plus en plus, il cuidoit que tout ce qu'il y avoit de 
beau à faire au monde se deust entierement consumer en luy 
et aimoit mieulx recueillir de luy une seigneurie, où il y eust 
occasions de grosses guerres, de grandes batailles, et force 
matiere de se faire honneur, que non pas de grands tresors, 
des delices, ny de grands moyens de vivre à son plaisir. 

VIIL Or y avoit il autour de luy, comme lon peult penser, 
plusieurs personnes ordonnées pour le dresser et bien nour- 
rir, Comme gouverneurs, chambellans, maistres et percep- 
teurs : mais Leonidas estoit celuy qui avoit la superinten- 
dence par dessus tous les autres, homme austere de sa nature, 
et parent de la royne Olympias : mais quant à luy il haïs- 
soit ce nom de maistre, ou precepteur, combien que ce soit 
une belle et honorable charge, à raison dequoy les autres 
l'appelloient le gouverneur et conducteur d'Alexandre, à 
cause de la dignité de sa personne, et de ce qu'il estoit parent 
du prince : mais celuy qui tenoit le lieu, et qui avoit le 
tiltre de maistre, estoit un Lysimachus natif du païs d'Acar- 
nanie, lequel n’avoit rien de bon ny de gentil en soy : mais 
pource qu'il se nommoit Phœnix, et Alexandre Achilles, et 
Philippus Peleus, il tenoit le second lieu après le souver- 
neur. 

IX. Au reste comme Philonicus Thessalien eust amené au 
roy Philippus le cheval Bucephal pour le luy vendre, en | 
demandant treze talents, ilz descendirent en une belle car- | 
riere pour l'essayer et le picquer. Il fut trouvé si rebours et | 
si farouche, que les escuyers disoient que lon n'en pourroit 
jamais tirer service, à cause qu'il ne vouloit pas souffrir que 
lon montast dessus luy, ny seulement endurer la voix et la 
parole de pas un des gentilz hommes, qui fussent autour de 
Philippus, ains se dressoit à l'encontre d'eulx tous, de façon 
que Philippus s'en despita, et commanda que lon le rem- 
menast comme beste vicieuse, sauvage et du tout inutile : et 
l'eust on fait, si n’eust esté que Alexandre, qui estoit present, 
dit « © dieux ! Quel cheval ilz rebutent pour ne sçavoir à 
« faute d'adresse et de hardiesse s'en servir », Philippus ayant 

ouy ces paroles, pour la premiere fois ne feit pas semblant 
de rien : mais comme il les allait repetant plusieurs fois entre 
ses dents autour de luy, monstrant d'estre bien marry dequoy 
lon renvoyoit le cheval, il luy dit à la fin : « Tu reprens ceulx 
« qui ont plus d'aage et d'experience que toy, comme si tu y 
« entendois quelque chose plus que eulx, et que tu sceusses 
« mieulx comment il fault mener un cheval à la raison qu'ilz 
«ne font », Alexandre luy respondit : « Α tout le moins manie- 
« roie-je mieulx cestuy οὐ, qu'ilz n'ont fait eulx ». « Mais 
« aussi, repliqua Philippus, si tu n'en peux venir à bout, non 
« plus qu'eulx, quelle amende veux tu payer pour ta teme- 
« rité »? « Je suis content, respondit Alexandre, de perdre 
« autant comme vault le cheval ». Chascun se prit à rire de 
ceste response, et fut entre eulx deux la gageure accordée 
d'une certaine somme d'argent. Et donc Alexandre s'en cou- 
rant vers le cheval, le prit par la bride, et le retourna la teste 
vers le soleil, s'estant apperçeu, comme je croy, que le cheval 
se tourmentoit, à cause qu'il voyoit son umbre, laquelle tum- 
boit et se remuoit devant luy à mesure qu'il se mouvoit : 
puis en le caressant un peu de la voix et de la main, tant 
qu'il le veit ronflant et souflant de courroux, laissa à la fin 
tout doulcement tumber son manteau à terre, et se soublevant 
dextrement d'un sault leger monta dessus sans aucun danger, 
et luy tenant un peu la bride roide sans le batre ny harasser, 
le remeit gentiment : puis quand il veit qu'il eut jetté tout 
son feu de despit, et qu'il ne demandoit plus qu'à courir, 
alors il luy donna carriere à toute bride, en le pressant encore 
avec une voix plus aspre que son ordinaire et un talonne- 
ment de pieds. Philippus du commencement le regarda faire 
avec une grande destresse de crainte qu'il ne se feist mal, 
sans mot dire toutefois : mais quand il le veit addroittement 
retourner le cheval au bout de la carriere, tout fier de l'aise 
d'avoir bien faict, alors tous les autres assistens s'en escrierent 
par admiration : mais au pere les larmes, à ce que lon dit, 
en vindrent aux yeux de joye qu'il en eut, et quand il fut 
descendu de cheval, luy dit en luy baisant la teste : « O mon 
« filz, il te fault chercher un royaume qui soit digne de toy : 
« car la Macedoine ne te sçauroit tenir ». 

X. Et considerant que sa nature estoit difficile à manier, 
pource qu'il s'opiniastroit à ne vouloir point estre forcé de 

rien, mais que par remonstrance on le conduisoit facilement 
à la raison, luy mesme tascha tousjours à luy persuader par 
raison, ce qu'il luy vouloit faire faire, plus tost que de luy 
commander : et ne se fiant pas trop de l'institution et nour- 
riture de son filz aux maistres de musique et des lettres 
humaines, qu'il avoit mis autour de luy pour l'enseigner, ains 
estimant que c'estoit charge de plus grande portée que la 
leur, et qui avoit besoing, comme dit Sophocles, 


De plusieurs mords et de plusieurs timons : 


il envoya querir Aristote, le plus renomme et le plus sçavant 
philosophe de son temps, en luy payant un très honorable 
salaire pour l'escholage de son filz : car ayant par avant 
deserté et destruit la ville de Stagira, dont il estoit natif, 1] 
la rebastit depuis en faveur de luy, et y remeit les habitants 
qui s'en estoient fois, ou qui avoient esté reduits ἐπ servitude, 
et leur ordonna pour leur demourance, et pour le sejour de 
leurs estudes, la maison de plaisance qui est auprès de la 
ville de Mieza là où lon monstre encore des sieges de pierre 
que Aristote y feit faire, et des allées couvertes d'arbres pour 
se promener à l'umbre. 

XI. Si me semble que Alexandre n'apprit pas de luy les 
sciences morales et politiques seulement, ains ouit aussi les 
autres plus secrettes, plus difficiles et plus graves doctrines, 
que les disciples d'Aristote appeloient proprement acroma- 
tiques ou epoptiques, comme qui diroit speculatives, qu'il 
faut avoir ouyes du maistre pour les entendre, ou recluses 
arriere de la cognoissance du vulgaire, lesquelles sciences, ilz 
ne publioient point ny ne les communiquoient point à la com- 
mune : tellement que Alexandre mesme estant ja passé en 
Asie, et entendant comme Aristote en avoit mis hors et 
publié quelques livres, luy en escrivit une lettre, par laquelle 
il l’en tensa assez librement pour l'honneur de la philosophie, 
et estoit la teneur de la missive telle : Alexandre à Aristote 
salut. « Tu n'as pas bien fait d'avoir publié tes livres des 
« sciences speculatives, pourautant que nous ne aurons rien 
« par dessus les autres, si ce que tu nous as enseigné en secret, 
« vient à estre publié et communiqué à tous, et je veux bien 
« que tu saches que j'aimeroye mieulx surmonter les autres 
« en intelligence des choses haultes et très bonnes, que non 

« pas en puissance. À dieu ». À quoy Aristote, pour appaiser 
cestambitieux mescontentement, luy respond, « que ces livres 
« là n'estoient ny publiez, ny à publier » : car, à dire la 
vérité, en tout le traité, qu'il appelle metaphysique, comme 
qui diroit, science suivant la naturelle, il n'y a aucune evi- 
dente instruction et expression, qui puisse estre utile, ny pour 
apprendre à par soy, ny pour enseigner à autruy, de maniere 
qu'il est escrit pour ceulx qui sont desja sçavans, et qui ont 
esté instruits dès le commencement. Et me semble aussi que 
ce fut Aristote, plus que nul autre, qui luy feit prendre plai- 
sir et affection à l'art de medecine : car il n'en aima pas seu- 
lement l'intelligence et la theorique, ains en exercea aussi 
la pratique, en secourant ses amis quand ilz demouroient 
malades : et composa quelques receptes de medicamens, et 
quelques reglemens de vivre, ainsi comme lon peut cognoistre 
par ses lettres missives : pource que de sa nature il estoit 
homme studieux, et aimoit à lire. 

ΧΙ]. Il voulut aussi avoir l'Iliade d'Homere de la correction 
d'Aristote, que lon appelle la correcte, comme ayant passé 
soubs la verge, et la mettoit toujours avec son poignart des- 
soubs le chevet de son lict, l'estimant et la nommant nourri- 
ture ou entretien de la vertu militaire, ainsi comme Onesi- 
crates a escrit. Et quand il fut ès haultes provinces de l'Asie, 
ne pouvant recouvrer promptement d'autres livres, il escrivit 
à Harpalus qu'il luy en envoyast, Il luy envoya les histoires 
de Philistus, avec plusieurs tragœædies de Euripides, de 
Sophocles et d'Æschylus, et qnelques hymnes de Telestus et 
de Philoxenus. Si aima et honora du commencement Aristote, 
non moins que son propre pere, comme il disoit luymesme, 
pource que de l'un il avoit receu le vivre, et de l'autre le 
bien vivre : mais depuis il l'eut un peu suspect, non jusques 
à luy en faire aucun desplaisir, ains seulement jusques à ne 
luy faire pas tant ny de si amiables et si affectueuses caresses, 
comme il avoit appris au paravant, ce que lon presuma estre 
signe de quelque alienation de voulunté : toutefois pour 
cela ne luy sortit point de l'ame le desir et l’amour de la 
philosophie, qu'il avoit dès son enfance empraint en son cueur, 
et qui y estoit creu avec son aage quant et luy, ainsi que 
tesmoignerent depuis l'honneur qu'il feit au philosophe 
Anaxarchus, et les cinquante talents qu'il envoya à Xenocrates, 

et Dandamis et Calanus, desquelz il feit si grand compte, 

XIIL Au reste, estant Philippus allé faire la guerre à ceulx 
de la ville de Byzance, et luy en l'aage de seize ans demouré 
en Macedoine son lieutenant et garde de son seau, il dompta 
et subjugua les Medariens qui s'estoient rebellez : et ayant 
pris leur ville d'assaut en dechassa les barbares habitans, et 
y en logea d'autres meslez de plusieurs nations, surnommant 
la ville Alexandropolis, c'est à dire, la ville d'Alexandre, ἢ 
se trouva aussi avec son pere en la bataille de Chæronée 
contre les Grecs, là où lon dit que ce fut luy qui donna le 
premier dedans la bande, que lon appeloit sacrée, des 
Thebains : et jusques à mon temps encore monstroit on un 
vieil chesne, que ceulx du païs appeloient communement le 
chesne d'Alexandre pour autant que son pavillon y estoit lors 
tendu dessoubs : et non gueres loing de là est le charnier, 
auquel furent enterrez les corps des Macedoniens qui mou- 
rurent en la bataille, 

XIV. Pour lesquelles choses son pere comme lon peult 
estimer, l'aimoit uniquement, et estoit bien aise d'ouir que 
les Macedoniens appelloient Alexandre leur roy, et Philippus 
leur capitaine : mais les troubles, qui depuis advindrent en 
sa maison, à cause de ses nouvelles nopces et nouvelles 
amours, engendrerent de grands differens et de lourdes 
querelles entre eulx, pource que la maladie de Ja dissension, 
et jalousie des femmes penetra jusques à departir les cueurs 
des roys mesmes, de quoy fut principalement cause l'aigre 
nature d'Olympias, laquelle estant femme jalouse, cholere et 
vindicative de nature, alloit irritant Alexandre, et augmen- 
tant les mescontentemens qu'il avoit de son pere : toutefois 
la plus apparente occasion fut celle que luy donna Attalus 
aux nopces de Cleopatra, que Philippus espousa fille, estant 
devenu hors d'aage et de saison amoureux d'elle. Car Attalus, 
qui estoit oncle de la nouvelle mariée, s'enyvra au festin des 
nopces, et estant yvre admonesta les autres seigneurs Mace- 


doniens qui estoient aussi au festin, qu'ilz priassent aux dieux 


que de Philippus et de Cleopatra il leur peust naistre un hoir 
lesitime, pour succeder au royaume de Macedoine : dequoy 
Alexandre se sentant picqué, luy jetta une couppe à la teste 
en luy disant, « Et moy, traistre que tu es, te semble il 
« doncques que je sois bastard »? Ce que voyant Philippus 

se leva soudain de la table l'espée traitte en la main : mais 
de bonne fortune pour tous deux, estant troublé de cholere 
et de vin, il tumba en terre : et adonc Alexandre se mocquant 
de luy, « Voila, dit il, celuy, qui se preparoit pour passer 
« d'Europe en Asie, en voulant seulement passer d'un lict à 
« un autre, il s'est laissé tumber tout de son long ». Depuis 
ce grand scandale, il prit sa mere Olympias, et la remenant 
en son païs d'Epire, s'en alla ce pendant tenir en Escla- 
vonnie. | 

XV. Mais en ces entrefaittes Demaratus Corinthien estant 
hoste de Philippus, et ayant une privaulté fort franche avec 
luy, le vint veoir, et après les premieres caresses de la salu- 
tation, comme Philippus luy demandast comment estoient les 
Grecs d'accord ensemble : « Vrayement, luy respondit il, 
« sire, il te siet bien de te soucier et enquerir de la concorde 
« des Grecs, veu que tu as emply ta propre maison de si 
« grandes querelles et de tant de dissensions ». Ceste parole 
poignit Philippus au vif, et luy feit recognoistre sa faulte, de 
maniere qu'il feit revenir Alexandre par l'entremise de cestuy 
Demaratus, qu'il y envoya pour luy persuader qu'il retour- 
nast. 

XVI. Et comme Pexodorus prince de la Carie desirant par 
le moyen d'alliance de mariage entrer en ligue offensive et 
defensive avec Philippus, presentast sa fille aisnée en mariage 
à Aridæus filz de Philippus, et eust envoyé en Macedoine 
Aristocritus son ambassadeur, pour traitter et manier cest 
affaire : les familiers d'Alexandre et sa mere commencerent 
de rechef à luy faire de nouveaux rapports, et à luy mettre 
en teste nouvelles suspicions, que Philippus vouloit à son 
prejudice avancer par ce gros mariage Aridæus, et le laisser 
son successeur au royaume : dont Alexandre se trouvant 
ennuyé, envoya un nommé Thessalus joueur de tragædies 
devers Pexodorus en la Carie, pour luy monstrer qu'il devoit 
laisser là Aridæus qui estoit bastard, et n'avoit pas le sens 
entier ny rassis, et chercher plus tost l'alliance d'Alexandre. 
Pexodorus fut bien plus content d'avoir Alexandre pour son 
gendre, que non pas Aridæus : mais Philippus en estant 
adverty, s'en alla luymesme en la chambre d'Alexandre, 
menant quant et luy l’un de ses familliers Philotas filz de 
Parmenion, et le tensa fort asprement, en luy remonstrant 

qu'il auroit bien le cueur lasche et indigne de l'estat qu'il 
luy laisseroit à son trespas, s'il se contentoit d'espouser la fille 
d'un Carien, qui estoit serf et vassal d'un roy barbare : et 
quant et quant escrivit aux Corinthiens, qu'ilz luy envoyassent 
Thessalus pieds et poings liez, et bannit de la Macedoine 
Harpalus, Nearchus, Phrygius et Ptolomæus, les mignons de 
son filz, lesquelz Alexandre rappella depuis, et les teint tous 
en grand lieu de faveur auprès de luy. 

XVIL Quelque temps après Pausanias ayant esté villaine- 
ment outragé en son corps du seeu et par le commandement 
d'Attalus et de Cleopatra, et n'en ayant peu obtenir repara- 
tion ny justice de Philippus, tourna son ire contre luy, et le 
fua luy mesme par despit : duquel meurtre la coulpe pour la 
plus part fut bien donnée à Olympias, laquelle, ainsi que lon 
dit, incita et poulsa ce jeune homme bouillant de courroux à 
ce faire : mais aussi y en eut il quelque suspicion, qui toucha 
à Alexandre : car on dit que comme Pausanias luy parlast 
de son affaire après l'injure receué, et s'en plaignist à luy, il 
luy allegua ces vers qui sont en tragædie de la Medée du 
poëte Euripides, là où elle dit en courroux qu'elle se ven- 
sera, 


Du marié et de la mariée, 
Et qui luy a pour femme appariée. 


Toutefois depuis il feit diligemment chercher et punir seve- 
rement tous les complices de la conjuration, et ne fut pas 
content de ce que sa mere Olympias avoit cruellement traitté 
Cleopatra. 

XVII. Si vint à succeder à la couronne de Macedoine en 
l'aage de vingt ans, et trouva son royaume exposé à grandes 
envies, espié de dangereux ennemis, et de tous costez envi- 
ronné de griefs perilz, à cause que les nations barbares, voi- 
sines de la Macedoine, ne pouvoient supporter le joug de ia 
servitude estrangere, ains regrettoient leurs roys naturelz. 
Et Philippus ayant conquis la Grece par force d'armes, 
m'avoit pas eu du temps assez pour la bien dompter, et entie- 
rement accoustumer au joug, ains y ayant seulement un peu 
remué les souvernemens, avoit laissé les choses en grand 
trouble et en grand branle, pour n'estre pas de longue main 
accoustumée de servir :pourquoy ceulx du conseil de Mace- 
doine redoubtans la mauvaistié du temps, estoient d'advis 

que Alexandre abandonnast totalement les affaires de la 
Grece, et qu'il ne s'aheurtast point autrement à les vouloir 
avoir par force : et au demourant qu'il taschat à regaigner 
tout doulcement les barbares qui s'estoient rebellez, et reme- 
dier sageïñnent par doulceur au soublevement de ces nouvel- 
letez. Mais luy tout au contraire, sé delibera de maintenir et 
asseurer ses affaires par hardiesse et magnanimité, ayant 
opinion, que si on le sentoit fleschir à ce commencement, 
tant peu que ce fust, tout le monde luy courroit sus, et se 
soubleveroit à l'encontre de luy. 

XIX. Si amortit incontinent les mouvemens des barbares, en 
courant soudain avec son armee jusques à la riviere du 
Danube, là où il desfeit en une grosse bataille Syrmus le roy 
des Triballiens : et ayant nouvelles d'un autre costé, comme 
les Thebains s'estoient rebellez, et que les Atheniens s'en- 
tendoient avec eulx, pour leur monstrer et faire sentir qu'il 
estoit homme, il feit incontinent marcher son armée vers le 
destroit des Thermopyles, disant « qu'il vouloit faire veoir 
«ἃ l'orateur Demosthenes, qui l'appelloit en ses harengues, 
« enfant, pendant qu'il estoit en Esclavonnie et au païs des 
« Triballiens, qu'il estoit devenu adolescent en passant par 
« la Thessalie, et qu'il le trouveroit homme fait devant les 
« murailles d'Athenes ». Arrivé qu'il fut devant Thebes, il 
voulut donner moyens à ceulx de la ville de se repentir, et 
leur demanda seulement Phœnix et Prothytes, auteurs de la 
rebellion. Et au demourant feit proclamer à son de trompe, 
qu'il donnoit pardon et seureté à tous ceulx qui se retour- 
neroient devers luy : mais les Thebains à l'opposite luy 
demanderent Philotas et Antipater, deux de ses principaux 
serviteurs, et feirent crier publiquement que ceulx qui 
voudroient défendre la liberté de la Grece, se joignissent 
avec eulx : à l'occasion dequoy il lascha adonc la bride aux 
Macedoniens pour leur faire la guerre à toute oultrance. Si 
combatirent les Thebains de courage et d'affection plus 
grande que n'estoit leur puissance, attendu que leurs 
ennemis estoient plusieurs contre un : mais quand la gar- 
nison des Macedoniens, qui estoient dedans le chasteau de 
la Cadmée, sortant sur eulx, les vint encore charger par 
derriere, alors estans envelopez de toutes partz, ilz furent 
presque tous tuez sur le champ, la ville prise, destruitte et 

rasée rez pied rez terre. Ce qu'il feit faire en intention 
d'espouventer principalement les autres peuples Grecs par 
l'exemple de ceste grande desolation des Thebains, à fin. 
qu'il n'y en eust plus pas un qui ozast lever 14 teste 
contre luy : et toutefois encore voulut il donner quelque 
couleur honeste à ceste execution de vengeance, disant 
qu'il vouloit satisfaire aux plaintes et doleances de ses alliez 
et confederez, pource qu'à la verité les Phociens et les Pla- 
teiens chargeoient et accusoient devant luy les Thebains 
de grands oultrages : au moyen dequoy exceptant les presbtres 
et gens de religion, et tous ceulx qui estoient amis parti- 
culiers, ou hostes de seigneurs Macedoniens, tous les des- 
cendans et parents du poëte Pindarus, et tous ceulx qui 
avoient contredit à ceulx qui suadoient la rebellion, il feit 
vendre comme esclaves tout le demourant des habitans de 
Thebes, qui se trouverent jusques au nombre de trente 
mille, sans ceulx qui estoient morts en la bataille, qui pas- 
soient six mille. ] 
XX. Mais entre les miseres et calamitez de ceste pauvre 
ville de Thebes, il y eut quesques soudards Thraciens, les- 
quelz ayans razé la maison de Timoclea, dame de bien et 
d'honneur, issue de noble race, departirent ses biens entre 
eux : et leur capitaine l'ayant prise à force et violée, luy | 
demanda si elle avoit point caché d'or ou d'argent en quelque 
part. La dame luy respondit que ouy, et le menant tout seul 
en un jardin, luy monstra un puis dedans lequel elle disoit, 
que voyant la ville prise, elle avoit jetté toutes ses bagues et 
tout ce qu'elle avoit de plus beau et de plus riche meuble. 
Le barbare Thracien se baissa pour regarder dedans le puis, 
et elle qui estoit derriere, le poulsa dedans, et puis jetta 
dessus force pierres, tant qu'elle l'assomma. Les soudards 
quand ilz le sceurent, la saisirent incontinent, et la mene- 
rent liée et garrottée devant le roy Alexandre : lequel, 
à veoir son visage, sa contenance et sa marche, premie- 
rement jugea bien que c'estoit quelque dame d'honneur et 
de grand lieu, tant elle marchoiït asseureement et constam- 
ment après ceulx qui la menoient, sans se monstrer estonnée 
ni effroyée de chose quelconque : puis quand Alexandre luy 
demenda qui elle estoit, elle luy respondit qu'elle étoit sœur 
de Theagenes, celuy qui avoit donné la bataille au roy Phi 

lippus devant la ville de Chæronnée, où il estoit mort pour 
la defense de la liberté des Grecs en estat de capitaine gene- 
ral. Alexandre s’esmerveillant de cette response genereuse, 
et aussi de l'acte qu'elle avoit fait, commanda que lon la 
laissast'aller libre avec ses enfans là où elle voudroit, et feit 
appointementavecles Atheniens,quoy qu'ilz monstrassent evi- 
dens signes d’estre fort desplaisans de la fortune des Thebains. 
XXI. Car estant lors escheute la feste des mysteres, ilz la 
laisserent pour le dueil qu'ilz en portoient, et à ceulx qui s'en 
fouyrent en leur ville, feirent toute l'humanité qu'il leur fut 
possible : mais fust, ou pource que son courroux estoit desja 
assouvy, suivant en cela le naturel des lions, ou pource qu'il 
voulust après un exemple de très cruelle vengeance, en 
monstrer un autre de singuliere clemence, non seulement il 
absolut les Atheniens de tout crime, ains leur conseilla et les 
admonesta d'avantage qu'ilz eussent l'œil aux affaires, et 
qu'ilz entendissent à eulx, pource que leur ville estoit pour 
donner un jour la loy à toute la Grece, si d’adventure il 
venoit à mourir. Lon dit bien que certainement il se repentit 
par plusieurs fois depuis, d'avoir ainsi miserablement exter- 
miné les Thebains, et fut le regret qu'il en eut cause, que 
depuis il se monstra plus humain envers beaucoup d'autres : 
et sans point de doubte il eut opinion que le meurtre de 
Clytus qu'il occit à la table, et le refus que lui feirent les 
Macedoniens de passer outre à la conqueste du demourant 
des Indes, qui fut comme une imperfection de son entre- 
prise et diminution de sa gloire, luy advindrent par le cour- 
roux et la rancune de Bacchus qui s'en voulut venger de 
luy : et n'y eut oncques puis Thebains de ceulx qui peurent 
eschapper la fureur de sa victoire, qui eut affaire à luy, ou 
le requist d'aucune chose, qui n'impetrast tout ce qu'il 
demandoit. Voilà comment la ville de Thebes fut traitee. 
XXIL Au demourant les Grecs ayant tenu une assemblée 
generale des estats de la Grece dedans le detroit du Pelo- 
ponese, où ilz resolurent qu'ilz feroient la guerre aux Perses 
avec Alexandre, il y fut eleu capitaine general de la Grece : 
et là comme plusieurs, tant philosophes, que gens d'affaires, 
l’allassent visiter, pour s'esjouïr avec lui de son élection, il 
cuida bien que Diogene le Sinopien, qui se tenoit ordinai- 
rement à Corinthe, le deust aller veoir aussi : mais quand il 

veit qu'il ne faisoit compte de luy, ains se tenoit ἃ son aise 
au faulxbourg, qui s'appelle Cranium, il s'en alla luy mesme 
devers luy, et le trouva couché tout de son long au soleil : 
toutefois quand il veit tant de gens venir devers luy, il se 
leva un petit en son seant, et regarda Alexandre au visage. 
Alexandre le salua et le caressa de paroles, et puis luy 
demanda, « s'il avoit point affaire de quelque chose ». « Oui, 
« respondit il, c'est que tu t'ostes un peu de devant mon 
« soleil ». Alexandre prit si grand plaisir à ceste réponse, et 
cut en telle admiration la haultesse et grandeur de 

de cest homme, de veoir le peu de compte qu'il avoit fait de 
luy, qu'au partir de là, comme ses familiers se rissent 
ensemble et se moquassent de luy, il leur dit, « Vous en 
« direz ce que vous voudrez, mais certainement si je n estqs 
« Alexandre, je vouldroie estre Diogenes ». 

XXIIL. Et voulant enquerir l'oracle d'Apollo touchant son 
voyage de l'Asie, il s'en alla en la ville de Delphes : mais il 
se rencontra de fortune, qu'il y arriva ès jours, que l'on 
appelle malen contreux, ès quelz lon n'avoit point accoustumé 
de demander rien à Appollo : ce néantmoins il envoya pre- 
mierement devers la prophetisse, qui prononceroit les 
oracles, la prier de venir : et comme elle en feist refus, 
alleguant la coustume, qui luy defendoit d'y aller, luy mesme 
y alla en personne, et la tira par force au temple. Elle adonc 
voyant qu'elle ne pouvoit resister à son affection, luy dit : 
«Τὰ es invincible, à ce que je voy, mon filz ».Ce qu'Alexandre 
ayant entendu, dit, qu'il ne demandoit point d'autre oracle, 
et qu'il avait celuy qu'il desiroïit d'elle. Depuis quand il 
fut sur le poinct de partir pour aller à son voyage, il eut 
plusieurs signes et presages divinement envoyez : et entre 
autres, une image du poëte Orpheus faitte de bois de ciprez, 
en la ville de Lebethres, environ ces jours là rendit grande 
quantité de sueur : et comme plusieurs redoubitassent ce 
pronostique là, le devin Aristander au contraire l'interpreta, 
qu'il en falloit bien esperer : car c'est signe, dit-il, « Que 
« Alexandre fera des conquestes et des prouesses d'armes 
« dignes d'estre chantées et renommées par tout le monde, 
« lesquelles feront souvent venir la sueur au front des poëtes 


« et des musiciens, pour la peine qu'ilz auront à les descrire 


« et les chanter ». 

XXIV. Quant au nombre des combatans, qu'il mena avec 
luy, ceulx qui en mettent le moins, disent trente mille 
hommes de pied, et cinq mille de cheval, et ceulx qui en 
mettent le plus, escrivent trente et quatre mille de pied, et 
quatre .de cheval. Et pour les soudoyer et entretenir, Aristo- 
bulus escrit qu'il n'avoit pas plus de soixante et dix talents : 
et Duris ne met de provisions de vivres, que pour trente 
jours seulement : et Onesicritus dit d'avantage, qu'il devoit 
plus de deux cents talents. Toutefois, encore qu'il entrast en 
cette guerre avec si peu de moyen pour la soustenir, si ne 
voulust il jamais monter sur sa navire, que premierement il 
ne se fust informé de l'estat de tous ses amis, pour entendre 
les moyens qu'ilz avoient de le suivre, et qu'il n'eut distribué 
à l'un des terres, à l'autre un village, et à l’autre le revenu 
de quelque bourgade, ou de quelque port, tellement qu'en 
ces dons là, il employa et consuma presque tout le domaine 
des roys de Macedoine. Parquoy Perdiccas luy demanda, 
« Mais pour toy, Sire, que retiens tu » ? Et il luy respondit 
promptement, l'esperance. « Nous y voulons donques, repliqua 
« Perdiccas, avoir part aussi, puis que nous allons quant et 
« toy » : et ainsi refusa le revenu que le roy luy avoit 
assigné pour sa pension : ce que quelques uns des autres 
feirent aussi comîine luy : mais ceulx qui en voulurent rece- 
voir, ou qui en demanderent, il leur en donna fort libera- 
lement, et despendit en cela la plus part du domaine ordinaire 
de son royaume. 

XXV. En telle affection et telle deliberation donques passa 
il le destroit de l'Hellespont, et allant jusques en la ville 
d'Ilium, y sacrifia à Diane, et y espandit des effusions fune- 
rales aux demi-dieux, c'est à dire, aux princes qui moururent 
en la guerre de Troye, dont les corps y estoient ensepveliz, 
principalement à Achilles, la sepulture duquel il oignit d'huile, 
et courut nud tout à l'entour avec ses mignons, selon la 
coustume anciene des funerailles, puis la couvrit toute de 
chappeaux et de festons de fleurs, disant « qu'il estoit bien 
« heureux d'avoir eu en sa vie un loyal amy, et après sa 
« mort un excellent herault pour dignement chanter ses 
« louanges », Et ainsi qu'il alloit çà et là par la ville, visitant 
les choses notables qui y estoient, quelqu'un luy demanda 
s'il vouloit point voir la lyre de Paris : auquel il respondit, 

« Je n'ay pas grande envie de veoir celle là, mais je verroye 
« voluntiers celle d'Achilles, sur laquelle il jouoit et chantoit 
« les haultz faitcs et prouesses des hommes vertueux du 
« temps passé », 

XXVI Ce pendant les capitaines et lieutenans du roy de 
Perse, Darius, ayans mis une grosse puissance ensemble, 
l'attendoient au passage de la riviere de Granique. Si estoit 
necessaire de combattre là, comme à la barriere de l'Asie, 
pour en gaigner l'entrée : mais la plus part des capitaines de 
son conseil craignoient la profondeur de ceste riviere, et la 
haulteur de l'autre rive qui estoit roide et droïitte, et si ne la 
pouvoit on gaigner ny y monter sans combatre : et y en 
avoit qui disoient qu'il falloit prendre garde à l'observance 
anciene des mois, pource que les roys de Macedoine n'avoient 
jamais accoustumé de mettre leur armée aux champs le mois 
de juing : à quoy Alexandre leur respondit qu'il y reme- 
dieroit bien, commandant que l'on l'appellast le second may. 
D'avantage Parmenion estoit d'advis que pour le premier 
jour il ne falloit rien hazarder, à cause qu'il estoit desja tard, 
à quoy il luy respondit « que l'Hellespont rougiroit de honte, 
« si luy croignoit de passer une riviere, veu qu'il venoit de 
« passer un bras de mer » : et en disant cela il entra luy 
mesme dedans la riviere avec treze compagnies de gens de 
cheval, et marcha la teste baissée à l'encontre d'une infinité 
de traicts, que les ennemis luy tirerent montant contremont 
l'autre rive, qui estoit couppée et droitte, et, qui pis est, toute 
couverte d'armes, de chevaux et d'ennemis qui l'attendoient 
en bataille rangée, poulsant les siens à travers le fil de l'eau, 
qui estoit profonde, et qui couroïit si roide, qu'elle les 
emmenoit presque aval, tellement que lon estimoit qu'il y 
eust plus de fureur en sa conduite, que de bon sens ny de 
conseil, Ce nonobstant 1] s'obstina à vouloir passer ἃ toute 
force, et feit tant qu'a la fin il gaigna l'autre rive à grande 
peine et grande difficulté : mesmement pource que la terre É 
y glissoit à cause de la fange qu'il y avoit. Passé qu'il fut, 
il fallut aussi tost combatre pesle mesle d'homme ἃ homme, = 
pource que les ennemis chargerent incontinent les premiers 
passez, avant qu'ils eussent loisir de se renger en bataille, et . 
leur coururent sus avec grands cris, tenant leurs chevaux 
bien joincts et serrez l'un contre l'autre, et combatirent à τ 

coups de javelines premierement, et puis à coups d'espée, 
après que les javelines furent brisées. 

XXVII. Si se ruerent plusieurs ensemble tout à un coup 
sur luy, pource qu'il estoit facile à remarquer et cognoistre 
entre tous les autres à son escu, et à la cueuë qui pendoit de 
son armet, à l'entour de laquelle y avoit de costé et d'autre 
un pennache grand et blanc à merveilles. Si fut attainct d'un 
coup de javelot au default de la cuirace, mais le coup ne 
percea point : et comme Roesaces et Spithridates deux des 
principaux capitaines Persiens s'addressassent ensemble à luy, 
il se destourna de l'un, et picquant droit à Roesaces, qui 
estoit bien armé d'une bonne cuirace, luy donna si grand 
coup de javeline qu'elle se rompit en sa main, et meit aussi 
tost la main à l'espée : mais ainsi comme ilz estoient accou- 
plez ensemble, Spithridates s'approchant de luy en flanc, se 
souleva sur son cheval, et luy ramena de toute sa puissance 
un si grand Coup de hache barbaresque, qu'il couppa la 
creste de l'armet, avec un des costez du pennache, et y feit 
une telle faulsée, que le trenchant de la hache penetra jus- 
ques aux cheveux : et ainsi comme il en vouloit encore 
donner un autre, le grand Clytus le prevint, qui luy passa 
une parthisane de part en part à travers le corps, et à l'ins- 
tant mesme tumba aussi Roesaces mort en terre d'un coup 
d'espée que luy donna Alexandre. 

XXVIIL. Or pendant que la gendarmerie combatoit en tel 
effort, le bataillon des gens de pied Macedoniens, passa la 
riviere, et commencerent les deux batailles à marcher l'une 
contre l'autre : mais celles des Perses ne sousteint point cou- 
rageusement ny longuement, ains se tourna incontinent en 
fuitte, exceptez les Grecs qui estoient à la soude du roy de 
Perse, lesquelz se retirerent ensemble dessus une motte, et 
demanderent que lon les prist à mercy : mais Alexandre 
donnant le premier dedans, plus par cholere que de sain 
jugement, y perdit son cheval qui luy fut tué soubs luy d'un 
coup d'espée à travers les flancs. Ce n'estoit Bucephal, ains 
un autre : mais tous ceulx qui furent en celle journée tuez ou 
blecez des siens, le furent en cest endroit là : pource qu'il 
s'opiniastra à combatre obstineement contre hommes aguer- 
riz et desesperez. Lon dit qu'en ceste premiere bataille il 
mourut du costé des barbares vingt mille hommes de pied, 

et deux mille cinq cents de cheval : du costé d'Alexandre, 
Aristobulus escrit qu'il y en eut de morts trente et quatre 
en tout, dont les douze estoient gens de pied, à tous lesquelz 
Alexandre voulut, pour honorer leur memoire, que lon 
dressast des images de bronze faittes de la main de Lysip- 
pus : et voulant faire part de ceste victoire aux Grecs, il 
envoya aux Atheniens particulierement trois cents boucliers 
de ceulx qui furent gaignez en la bataille, et generalement 
sur toutes les autres despouilles, et sur tout le butin feit met- 
tre ceste très honorable inscription : « Alexandre filz de 
« Philippus, et les Grecs, exceptez les Lacedæmoniens, ont 
« conquis ce butin sur les Barbares habitans en Asie », Quant 
à la vaisselle d'or ou d'argent, draps de pourpre, et autres 
telz meubles delicieux à la Persiene, il les envoya presque 
tous à sa mere, au moins bien peu s'en fallut. 

XXIX. Ceste premiere rencontre apporta soudainement un 
si grand changement des affaires en faveur d'Alexandre, que 
la cité mesme de Sardis siege capital de l'empire des Bar- 
bares, au moins en toutes les provinces basses et voisines de 
la mer, se rendit incontinent à luy, et les autres aussi, excep- 
tees celle de Ha licarnasse et celle de Milet, qui luy resisterent : 
mais il les prit à force. Et ayant semblablement conquis tout 
ce qui estoit à l'entour, il se trouva puis après en doubte de 
ce qu'il avoit à faire au reste : car souvent il luy prenoit 
envie d'aller tout chauldement trouver Darius en quelque 
part qu'il fust, pour mettre tout au hazard d'une bataille, et 
souvent aussi luy sembloit plus expedient de s'exerciter pre- 
mierement en la conqueste de ces païs bas, et se fortifier et 
equipper de l'argent et des richesses qu'il y trouveroit, pour 
puis après marcher en meilleur equippage contre luy. 

XXX. Mais il y a au païs de la Lydie près la ville des 
Xanthiens une fontaine, laquelle se desborda lors d'elle 
mesme, et en regorgeant par dessus ses rives jetta hors du 
fond une petite lame de cuyvre, sur laquelle y avoit des 
characteres engravez de lettres ancienes, lesquelles disoient 
« que l'empire des Perses devoit estre ruiné par les Grecs » : 
ce qui luy ayant encore accreu le cueur d'avantage, il se 
hasta de nettoyer toute la coste de la mer jusques en la 
Cilicie et en la Phœnicie, Mais la facilité, avec laquelle il 
courut au long de la coste de Pamphilie, a donné occasion et 

matiere à plusieurs historiens d'amplifier les choses à mer- 
veilles, jusques à dire que ce fut un exprès miracle de faveur 
divine, que ceste plage de mer se soubmeit ainsi gracieu- 
sement.à luy, veu qu'elle a autrement tousjours accoustumé 
de tourmenter et travailler fort asprement ceste coste là, 
tellement que bien peu souvent elle cache et couvre des 
poinctes de roc, qui sont toutes de reng assez drues le long 
du rivage, au dessoubs des haults rochers droits et couppez 
de la montagne. Et semble que Menander mesme en une 
siene comedie tesmoigne ceste miraculeuse felicité, quand 1] 
dit en se jouant : 


Cecy me sent son grand heur d'Alexandre, 
Car si quelqu'un je cherche, il se vient rendre 
Incontinent devant moy de [ΕΥ̓ mesme : 

Si par là mer, qui maint homme fait blesme, 
ΠῚ me convient aucun lieu traverser, 

Je puis ainsi que sur terre y passer. 


Toutefois Alexandre mesme en ses epistres, sans autrement 
en faire si grand miracle, escrit simplement qu'il avoit passé 
par mer le pas que lon appelloit vulgairement l'eschelle, et 
que pour le passer, il s'estoit embarqué en la ville de Phase- 
line, au moyen dequoy il y sejourna plusieurs jours, durans 
lesquelz y ayans veu sur la place une image de Theodectes 
(car il estoit Phaselitain) il y alla un soir après soupper 
mener une danse, et jetta dessus force bouquets et chappeaux 
de fleurs, honorant de bonne grace, en faisant semblant de se 
jouer, la memoire du defunct, pour la conversation qu'il avoit 
οὐδ avec luy vivant, à cause d'Aristote et de l'estude de la 
philosophie. 

XXXI. Cela fait, il subjugua aussi les Pisidiens qui luy cui- 
derent resister, et conquit aussi toute la Phrygie, là où en la 
ville de Gordius, que lon dit avoir esté anciennement le 
sejour ordinaire du roy Midas, il veit le chariot duquel on 
parle tant, lié d'une liaison d'escorce de cormier, et luy en 
compta lon un propos, que les habitans du païs tenoient pour 
prophetie veritable, « que celuy qui pourroit deslier ceste 
« liaison, estoit predestiné pour estre un jour roy de toute la 
« terre ». Si dit le commun que Alexandre ne pouvant des- 
lier ceste liaison, pource que lon n'en voyoit point les bouts 
tant ilz estoient entrelacez par plusieurs tours et retours les 

uns dedans les autres, desguainna son espée et couppa le 
nœud par la moitié, de sorte que lon veit alors plusieurs 
bouts de la liaison : mais Aristobulus escrit qu'il le denoua 
fort aiseement, ayant premierement osté la cheville qui tient 
le joug attaché au timon, et en tirant après le joug dehors. 

XXXIL Au partir de là il alla subjuguer les Paphlagoniens 
et les Cappadociens, et entendit le trespas de Memnon, qui 
estoit celuy de tous les capitaines de marine que Darius eust 
à son service, que lon attendoit qui deust donner plus 
d'affaire et plus d'empeschement à Alexandre : au moyen 
dequoy estant asseuré de sa mort, cela le confirma de tant 
plus en la résolution qu'il avoit prise de mener son armée ès 
haultes provinces de l'Asie. Aussi luy venoit desja le roy 
Darius au devant, ayant fait son amas à Suse, se confiant en 
la grande multitude de ses combatans, dont il avoit mis six 
cents mille en un camp, et aussi en un songe que ses devins 
luy avoient exposé, plus à son gré pour luy complaire, qu'à 
la verité. Car il luy fut advis une nuict en dormant qu'il 
voyoit toute l'armée des Macedoniens en feu, et que 
Alexandre le servoitestant vestu de la mesme robbe que luy 
portoit lors qu'il estoit Asgande du feu roy, et qu'estant entré 
dedans le temple de Belus, il estoit soudainement disparu et 
evanouy. Par lequel songe il appert evidemment que les 
dieux luy donnoient à entendre, que les faicts des Mace- 
doniens seroient très renommez et très glorieux, et que 
Alexandre conquerroit toute l'Asie, ne plus ne moins qu'avoit 
fait Darius, qui de Asgande estoit devenu roy : mais que bien 
tost il finiroit aussi sa vie en grande gloire. 

XXXIIL Encore prit il plus de confiance, quand il veit 
que Alexandre sejourna quelque temps en la Cilicie, cuidant 
que ce fust pour crainte qu'il eust de luy : mais ce fut pour 
une maladie, laquelle aucuns disent luy estre advenue de tra- 
vail, les autres pour s'estre baigné en la riviere de Cydnus, 
qui estoit froide comme glace : de quoy que ce fust, il n'y eut 
pas un des autres medecins qui ozast entreprendre de le 
secourir, estimans que le mal estoit incurable et plus puis- 
sant que tous les remedes que lon luy pourroit bailler, et 
craignans que les Macedoniens ne s'en prissent à eulx, et ne 
les calumniassent, s'ilz failloient à le guarir. Mais Philippus 
Arcananien considerant qu'il se portoit très mal, et se con- 

fiant en l'amitie que son maistre luy monstroit, pensa que ee 
 seroit trop laschement fait à luy, si le voyant en tel danger de 
sa vie, il ne se hazardoit jusques à esprouver tous les der- 
niers et plus extremes remedes de son art, à quelque peril 
que ce fust de sa propre personne : au moyen dequoy il 
entreprit de luy donner medecine, et luy persuada de la 
prendre et boire hardiment, si bien tost il vouloit estre sain 
et dispos pour aller à la guerre. Sur ces entrefaittes Parme- 
nion luy escrivit une lettre du camp, par laquelle il l'advertis- 
soit qu'il se donnast bien garde de ce Philippus, pource qu'il 
avoit esté prattiqué et gaigné par Darius, soubs promesse de 
grands biens, qu'il luy devoit donner avec sa fille en ma- 
riage, pour loyer de faire mourir son maistre, 

XXXIV. Alexandre ayant leu ceste missive, la meit des- 
soubs son chevet, sans la monstrer à personne de ses plus 
familiers : et quand l'heure de prendre la medecine fut venue, 
Philippus entra dedans la chambre avec les autres privez 
amis du roy, portant en sa main le gobelet où estoit la me- 
decine. Alexandre adonc luy donna la lettre, et prit au 
mesme instant le gobelet de la medecine franchement, sans 
monstrer qu'il eust doubte ny soupeçon de rien. Si fut chose 
esmerveillable, et qu'il faisoit fort bon veoir, que l'un d'un 
costé lisant la lettre, et l'autre beuvant le breuvage en 
mesme temps, et de considerer comme ils jetterent tous deux 
ensemble les yeux l'un sur l'autre, mais non pas avec une 
mesme chere, ains Alexandre avec un visage riant et ouvert, 
tesmoignant la confiance qu'il avoit en son medecin Philip- 
pus, et l'amitié qu'il luy portoit : et l'autre avec contenance 
d'homme qui se passionnoit et se tourmentoit pour ceste 
faulse calumnie que lon luy avoit mise sus : car tantost 1] 
tendoit les mains vers le ciel, appellant et invoquant les 
dieux à tesmoings de son innocence, et tantost il s'approchoit 
du lict et prioit Alexandre d'avoir bon courage et de faire 
asseureement ce qu'il luy diroit. Car la medecine commen- 
ceant à estre maistresse chassa et enfondra, par maniere de, 
dire, jusques au fonds du corps la vigueur et force gaturelle, 
de maniere qu'il perdit la parole, et luy vint une grande 
foiblesse et pasmoison telle, qu'il n'avoit presque plus de 
pouls ny d'apparence de sentiment : toutefois cela passé, il 
fut en peu de jours remis sus par Philippus. Et après s'estre 

11Ζ ne voulurent avoir patience, quelque chose qu'on leur LS 
sceust dire ne promettre de sa convalescence, jusques à ce 
qu'ilz l'eurent veu. ν᾿ 

XXXV. Or y avoit il au camp de Darius un banny de 
Macedoine nommé Amyntas, lequel cognoissoit bien le “ 
naturel d'Alexandre, et voyant Darius en voulunté de l'aller ne 
trouver jusques dedans les destroits et vallées des mon- δ 
tagnes, le pria de l'attendre plus tost au lieu où il estoit en 
paiïs plat et ouvert de tous costez, attendu qu'il avoit à com- 
batre avec grande multitude de combatans contre bien peu 
d'ennemis, et que c'estoit son avantage de le trouver en large 
campagne. Darius luy respondit, qu'il n'avoit que peur qu'il 
s'enfouist avant qu'il le peust attaindre ou rencontrer, et que 
par ce moyen il luy eschappast des mains. Amyntas luy 
repliqua, « Quant à cela, sire, je te prie n'en ayes point de . 
« peur : car je t'asseure sur ma vie, qu'il te viendra trouver, 
« et que de ceste heure il s'y en vient tout droit ». 

XXXVL Toutefois les remonstrances de cestuy Amyntas ne 
peurent divertir Darius qu'il ne feist marcher son camps vers 
la Cilicie. Et au mesme temps Alexandre aussi dressa son : 
chemin devers la Syrie pour l'aller rencontrer : mais il 
advint une nuict qu'ilz se faillirent l'un l'autre, et le jour 
venu retournerent tous deux en arriere, Alexandre estant 
bien joyeux de ceste adventure, et se hastant pour rencontrer 
son ennemy dedans les destroits, et Darius taschant à regai- 
gner le logis, dont il estoit party, et tirer son armée hors des 
destroits, commenceant desja à s'appercevoir de la faulte qu'il 
avoit faitte, de s'estre jetté en lieux serrez d'un costé de la. 
montagne, et de l'austre costé de la mer et de la riviere de 
Pindarus qui court par le milieu, de sorte qu'il falloit que 
son armée s'escartast et se divisast en plusieurs trouppes, et 
en païs rabboteux et malaisé pour gens de cheval, duquel au 
contraire l'assiette en estoit la plus propre du monde pour 
ses ennemis, qui estoient bonnes gens de pied et en petit 
nombre. Mais si la fortune donna à Alexandre le champ à 
propos pour combatre à son avantage, luy sceut encore 
mieulx ordonner sa bataille pour gaigner la victoire : car 
quoy qu'il fust en nombre de combatans beaucoup plus 
foible et moindre que son ennemy, si se sceut il bien donner 

de garde qu'il ne peust estre environné, par ce qu'il avancea 
la poincte droitte de sa bataille beaucoup plus que la gauche, 
et se trouvant en celle poincte combatant ès premiers rengs, 
il meit en roupte les Barbares qui se rencontrerent en teste 
au devant de luy : mais il y fut blecé d'un coup d'espée qu'il 
receut en la cuisse, Charès escrit que ce fut Darius mesme 
qui le luy donna, et qu'ilz se rencontrerent jusques à com- 
batre teste à teste l'un contre l'autre à coups de main. 
Toutefois Alexandre luy mesme escrivant de ceste bataille 
à Antipater, dit bien qu'il y fut blecé en la cuisse d'un coup 
d'espée, et qu'il n'en estoit point eusuivy autrement d'in- 
convenient, mais il ne met point qui fut celuy qui le 
blecea. 

XXXVIL Ayant donques gaigné une très glorieuse victoire, 
comme celle où il estoit mort plus de cent et dix mille de ses 
ennemis, il ne peut neantmoins prendre Darius, pource qu'il 
gaigna le devant à fouir d'environ un quart de lieué seule- 
ment : mais bien prit il le chariot de bataille, sur lequel il 
combatoit, et son arc aussi, puis s'en retourna de la chasse, 
et trouva les Macedoniens qui pilloient et saccageoient tout 
le reste du camp des Barbares, où il y avoit une richesse 
infinie (combien qu'ilz eussent laissé la plus part de leur 
bagage en la ville de Damas, pour venir plus delivres à la 
bataille) mais ilz luy avoient réservé pour sa personne le logis 
du roy Darius, qui estoit plein d'un grand nombre d'officiers, 
de riches meubles, et de grande quantité d'or et d'argent. 
Parquoy si tost qu'il fut arrivé, après avoir osté ses armes, 
il entra dedans le baing en disant, « Allons nous en laver et 
« nettoyer la sueur de la bataille dedans le baing de Darius 
« mesme », Et là un de ses mignons luy répliqua, « Mais 
« bien d'Alexandre : car les biens des vaincus appartiennent 
« de droit aux vaincueurs, et doivent estre nommez d'eulx ». 
Et quand 1] veit, entrant dedans l'estuve, les bassins, les 
bagnoueres, les buyes, les phioles et bouettes aux parfums 
toutes d'or fin, ouvré et labouré exquisement, toute la 
chambre parfumée d'une odeur si souëfve qu'elle sembloit un 
paradis : puis au partir du baing qu'il entra dedans sa tente, 
la voyant si haulte, si spacieuse, le lict, la table et l'apprest 
du soupper, le tout si bien et si magnifiquement en poinct, 
que c'estoit chose digne d'admiration, il se tourna devers ses 

familiers, et leur dit : « C'estoit estre roy cecy, à vostre advis, 
« n'estoit pas » ? 

XXXVIIL Mais ainsi comme il se vouloit mettre à table 
pour soupper, on luy vint dire que lon luy amenoït la 
mere εἰ la femme de Darius prisonnieres entre les autres 
dames, et deux de ses filles non encore mariées, lesquelles 
ayans veu son chariot et son arc, s'estoient prises à crier et 
à se batre desespereement, pensans qu'il fust mort : Alexandre 
demoura assez long temps sans rien respondre à cela, sentant 
plus de pitié de leur mauvaise fortune, que de joye de 14 
siene bonne : puis envoya à l'heure mesme Leonatus devers 
elles, pour leur faire entendre que Darius n'estoit point mort ; 
et qu'il ne falloit point qu'elles eussent peur d'Alexandre 
pource qu'il ne faisoit la guerre à Darius que pour regner 
seulement : et qu'au regard d'elles, elles auroient de luy tout 
ce qu'elles avoient de Darius, pendant qu'il estoit régnant, et 
avoit son empire en son entier. Si ce propos sembla doulx à 
ces dames prisonnieres, les effects suivirent après, qu'elles 
trouverent de non moindre humanité : car premierement il 
leur permeit d'inhumer tous ceulx qu'elles voulurent des 
seigneurs Persiens morts en la bataille, et de prendre au 
pillage tous les draps, joyaux et ornemens qu'elles voudroient 
pour honorer leurs funerailles, et si ne leur diminua chose 
quelconque de tout l'honneur, ny du nombre des officiers et 
serviteurs, ny de tout l'estat qu'elles avoient au paravant, 
ains leur feit payer encore plus grandes pensions qu'elles ne 
souloient avoir : mais la plus honorable, la plus belle et la 
plus loyale grace qu'il feit à ces princesses prisonnieres, qui 
avoient tousjours vescu en grande honesteté et grande pudi- 
cité, fut qu'elles n'ouyrent ny n’entendirent onques chose qui 
leur deust donner crainte, ou seulement souspeçon de rien qui 
fut au prejudice de leur honneur : ains eurent leur privé 
secret, sans que personne hantast parmy elles ny les veist, 
non comme en un camp d'ennemis, ains tout ne plus ne 
moins que si elles eussent esté en quelque sainct monastere 
de religieuses estroitement reformées et gardées : combien 
que la femme de Darius, à ce que lon escrit, fust une très 
belle princesse, comme Darius aussi estoit un très beau et 
grand prince, et que les filles ressemblassent à leurs pere et 
mere. 

XXXIX. Mais Alexandre estimant, à mon advis, estre chose 
plus royale, se vaincre soy mesme, que surmonter ses ennemis, 
ne les toucha ny elles, ny austres fille ou femme, avant que 
les espouser, excepté Barsene, laquelle estant demourée veufve 
par le trespas de Memnon, fut prise auprès de Damas. Elle 
estoit sçavante ès lettres grecques, doulce et de bonne grace, 
fille d'Artabazus qui estoit né d'une fille de roy. Alexandre 
la cogneut à la suscitation de Parmenion, ainsi que l'escrit 
Aristobulus, qui le sollicita de prendre son plaisir d'une si 
belle et si noble dame. Mais au demourant en regardant les 
autres dames Persienes qui estoient prisonnieres, belles et 
grandes à merveilles, il disoit en se jouant, « que les dames 
« de Perse faisoient mal aux yeux à qui les contemploit » : 
mais montrant à l’opposite de leurs belles faces la beaulté de 
sa continence et chasteté, il passoit par devant sans s’y affec- 
tionner, non plus que si c'eussent esté des images de pierre 
sans âme, Auquel propos Philoxenus, qu'il avoit laissé son 
lieutenant ès provinces basses et maritimes, luy escrivit une 
fois qu'un Theodorus marchand Tarentin avoit deux jeunes 
enfans à vendre de beaulté singuliere, et qu'il luy mandast, 
s'il luy plaisoit qu'il les luy acheptast. Π fut si marry de 
cela, qu'il se prit à crier tout hault par plusieurs fois. « Mes 
« amis, quelle villannie a jamais apperceuëé Philoxenus en 
« moy, pour laquelle il ait deu s'estudier pendant qu'il ne 
« fait rien là, à me procurer de telz reproches »? Et luy feit 
rescrire sur le champ avec force injures, qu'il renvoya ce 
marchand Tarentin à la mal'heure, et sa marchandise quant 
etluy. Aussi reprit il bien aigrement un jeune homme nommé 
Agnon, qui luy avoit escrit qu'il vouloit achepter un jeune 
£arson, que l'on appelloit Crobylus, qui avoit le bruit dedans 
la ville de Corinthe à raison de sa beaulté, en intention de le 
luy mener. Et une autre fois ayant esté adverty, que Damon 
et Timotheus Macedoniens estans soubs la charge de Parme- 
nion, avoient violé les femmes de quelques soudards estran- 
gers qui estoient à sa soulde, il escrivit à Parmenion qu'il en 
eust à faire information, et que s’il trouvoit qu'ils les eussent 
de faict violées, qu'il les feist mourir tous deux comme bestes 
sauvages nées à la ruine des hommes. Et escrit en celle lettre 
de soy mesme ces paroles : « Quant à moy, tant s'en 
« fault que j'aye veu ny pensé de veoir la femme de Darius, 

« que je ne veux pas seulement souffrir que lon tienne 
« propos de sa beaulté devant moy », Il avoit accoutumé de 
dire, qu'il se recognoissoit mortel principalement à deux 
choses, à dormir et à engendrer : comme ayant opinion que 
le travail et le plaisir de la volupté que lon prend avec les 
femmes procedent d'une mesme imbecillité et foiblesse de 
nature, ; 
XL. Aussi estoit il fort sobre de sa bouche quant au manger, 
comme il monstra par plusieurs autres preuves, et mesmement 
par ce qu'il dit à la princesse Ada, laquelle il advoua pour 
sa mere, et la feit royne de la Carie : car comme elle, pensant 
luy faire plaisir, lui envoyast tous les jours force viandes 
exquises, et force ouvrages de four, et confitures, et oult 
tout cela encore, des cuisiniers et des pasticiers, qu'elle tenoi 
pour excellents en leur mestier : il luy manda, « Qu'il n'e 
« avoit que faire, pour ce que son gouverneur Leonidas 1 
« en avoit baillé de meilleurs, c'est à sçavoir, pour le disner 
se lever avant jour et marcher la nuict, et pour le soupper, 
le peu manger au disner : et ce mesme gouverneur, disoit-i 
alloit souvent ouvrir et visiter les coffres où l'on estuyoit. 
« les matterats de mon lict et mes habillemens, pour veoir si 
« ma mere y auroit rien fourré de friandise et de surper- 
« fluité ». Et si estoit moins subject au vin qu'il ne sembloit : 
mais ce qui le faisoit estimer tel, estoit le long temps qu'il 
demouroit à table, plus à deviser qu'à boire : car à chasque 
fois qu'il beuvoit il mettoit tousjours en avant quelque long 
propos, encore estoit ce quand il se trouvoit de grand loisir : 
car en temps d'affaires, il n'y avoit, ny festin, ny banquet, 
ny jeux, ny nopces, ny autre passetemps qui l'arrestast, comme 
ont fait plusieurs autres. Ce que lon peut facilement cognoistre 
par la briefveté de sa vie, et par la grandeur et multitude 
des haults faicts qu'il feit en si peu de temps qu'il vescut. 
XLI. Quand 1] estoit de loisir, le matin, après estre | 
la premiere chose qu'il faisoit il sacrifioit aux dieux, et pui 34 
se mettoit incontinent à table pour disner : et au reste passoït 
tout le long du jour son temps ou à chasser, ou à composer 
quelque chose, ou à pacifier quelque querelle entre les £ 
de guerre, ou à lire. Et s'il marchoiït par les champs, qui ne 
fust point trop pressé d'aller, il s'exercitoit en allant par 
à tirer de l'arc, ou à monter sur un chariot, ou à en descend: à 

_ ainsi comme il couroit. Bien souvent, par maniere de jeu, il 
_ chassoit aux regnards, ou s'esbatoit à prendre des oyseaux, 
ainsi comme lon peult veoir par les memoires de ses papiers 
journaux : puis, quand il estoit arrivé au logis, il entroit au 
baing, là où il se faisoit frotter et huiler. Cela fait, il deman- 
doit aux panetiers et escuyers trenchans si tout estoit prest 
en cuisine, et commenceoit à soupper bien tard, de maniere 
qu'il estoit tousjours nuict avant qu'il se meist à table, là où 
il prenoit merveilleusement grand soing, et avoit diligemment 
l'œil, à ce que rien n'y fust distribué inegalement, ne plus 
à l'un qu'à l'autre de ceulx qui mangeoient quant et luy, et 
tenoit longuement table, pource qu'il aimoit à parler et à 
deviser, comme nous avons dit. 

XLIIL Si estoit bien sa compagnie et sa conversation ou 
au demourant la plus aggreable et la plus plaisante, que de 
roy ne prince qui fut onques : car il n'avoit faulte de grace 
quelconque, excepté que lors il estoit un peu fascheux pour 
ses vanteries, et tenoit en cela trop du soudard vanteur, qu'il 
aimoit à racompter ses vaillances : car oultre ce que de luy 
mesme il se laissait facilement aller à ceste vanité de braverie, 
encore se souffroit il mener par le nez, en maniere de parler, 
aux flatteurs. Ce qui estoit bien souvent cause de la ruine 
des gens de bien qui se trouvoient autour de luy, lesquelz ne 
vouloient ny le louer en sa presence à l'envy des flatteurs, 
n'y n'ozoient aussi dire moins qu'eulx des mesmes louanges 
qu'ilz luy donnoient, pource qu'en luy y avoit de la honte, 
et en l’autre du danger. 

ΧΙ, Après soupper s'estant de rechef lavé il s'endormoit 
bien souvent jusques à midy, et quelquefois tout le long du 
jour énsuivant. Quant à luy il n'estoit aucunement curieux 
de viandes exquises, de sorte que quand on luy envoyoit des 
païs voisins de la mer quelques fruits singuliers, ou des plus 
rares poissons, il les envoyoit çà et là à ses amis, sans en 
retenir bien souvent rien pour soy : toutefois sa table estoit 
tousjours magnifiquement servie, et en augmenta tousjours 
la despense ordinaire à mesure que ses prosperitez et con- 
questes allerent en avant, jusques à ce qu'elle monta à la 
somme de mille escus par jour. Aussi s'arresta elle là, et fut 
prefix ce but de despense à ceulx qui le vouloient festoyer, 
qu'ilz ne peussent despendre davantage, 

XLIV. Mais après ceste bataille de Issus, il envoya en la 
ville de Damas saisir l'or et l'argent, le bagage, les femmes et 
les enfans des Perses qu'ilz y avoient laissez, là où les hommes 
d'armes Thessaliens feirent très bien leurs besongnes : car 
aussi les y avoit il expressement envoyez à ceste intention, 
pource qu'il les avoit veus faire très bien leur devoir au jour 
de la bataille, toutefois le reste de son armée en fut anssi tout 
remply de richesse : et lors premier les Macedoniens ayans - 
gousté l'or et l'argent, les delices, les femmes et la maniere 
de vivre des Perses, ne plus ne moins que les chiens qui ont — 
une fois esté à la curée, depuis qu'ilz treuvent la trace de la 
beste, ne demandoient plus que à aller après, et à poursuivre 
ceste opulence Persiene, 

XLV. Ce neantmoins Alexandre fut d'advis que premiere- 
ment il valoit mieulx s'asseurer de provinces basses et mari- 
times. Si vindrent incontinent devers luy les roys, qui luy 
meirent entre ses mains, le royaume de Cypre, et toute la 
Phœnicie, excepté la ville de Tyr, devant laquelle il alla - 
mettre le siege, où il demoura sept mois, l'assaillant avec de 
grandes chaussées qu'il feit jetter en mer, et avec force engins 
de baterie, et par mer avec deux cents galeres. Durant ce … 
siege, il luy fut une nuict advis que Hercules luy tendoit la 
main de dessus les murailles de la ville, et l'appelloit par son 
nom, et y eut aussi plusieurs Tyriens qui songerent en 
dormant, qu'Apollo leur disoit qu'il s'en vouloit aller devers 
Alexandre, pour autant que ce que lon faisoit dedans la ville, 
ne luy plaisoit point : à l'occasion dequoy ilz lierent et 
attacherent son image qui estoit de grandeur excessive, avec 
force chaines, et la clouerent avec de gros et grands clous à 
sa base, ne plus ne moins que si c'eust esté quelque traistre 
qui s’en fust voulu aller rendre aux ennemis, en le nommant | 
Alexandriste, c'est à dire, partial favorisant à Alexandre, 
Encore eut là Alexandre une autre vision en dormant : car il 
luy fut advis qu'il veoit de loing un satyre qui se jouoit de 
loing à luy, mais quand il s'en cuidoit approcher pour le 
prendre, il s'eschappoit toujours de luy, jusques à ce que 
finablement après l'avoir bien prié et bien couru autour de 
luy, il luy tumba entre les mains. Les devins enquis sur œ ἢ 
songe, respondirent avec fort vray-semblable apparence, qu'il 
ne falloit que diviser en deux ce mot Satyros, en disant, 

sa Tyros, qui signifieroit, la ville de Tyr sera tienne : et 
monstre lon encore la fontaine, auprès de laquelle il luy fut 
advis qu'il veit le satyre, 

XLVI. Durant ce siege, il alla faire la guerre aux Arabes 
habitans le long du mont qui s'appelle Antiliban, la où il fut 
en grand danger de sa personne, pour avoir attendu son 
precepteur Lysimachus qui l'avoit suivy, disant qu'il n'estoit 
point pire ne plus vieil que Phœnix : car quand ilz furent 
au pied de la montagne, ilz laisserent leurs chevaux et 
commencerent à marcher contremont à pied : mais luy 
ayant le cueur si gentil, qu'il né vouloit point laisser 
derriere son maistre d'’eschole, qui estoit si las que plus 
n'en pouvoit, mesmement pource que le soir estant ja venu, 
et que les ennemis n'estoient pas gueres loing d’eulx, il 
demoura à la cueuë, s'arrestant à luy donner courage de 
cheminer, et à le porter presque à demy, de maniere qu'il ne 
se donna garde, qu'il se trouva esloigné de son armée avec 
bien petite trouppe de ses gens, et surpris de la nuict et d'un 
très aspre froid, en un fort mauvais et rude païs, là où il 
apperceut de loing force feuz que les ennemis avoient 
allumez, les uns çà, les autres là, et se confiant en la dispo- 
sition de sa personne, joint qu'il avoit tousjours accoustumé 
de remédier aux difficultez et necessitez, où se trouvoient les 
Macedoniens, par son propre travail, en mettant luy mesme 
la main à la besongne, il s'en courut vers ceulx qui avoient 
allumé ces plus prochains feuz, et occis de son espée deux 
des Barbares qui estoient couchez au long du feu, y ravit 
un tizon, et s'en recourut atout vers ses gens qui en allumerent 
un grand feu, dont aucuns des Barbares s'effroyerent telle- 
ment, qu'ilz s'en meirent en fuitte, et les autres qui le cuiderent 
venir charger, furent par luy desfaits, Ainsi se logea il pour 
celle nuict luy et ses gens hors de danger. Charès l'a ainsi 
escrit. 

XLVIL Au reste le siege de Tyr eut à la fin telle issue : 
Alexandre faisoit reposer la plus grande partie de son armée, 
estant lasse et travaillée de tant de combats qu'elle avoit 
supportez, et envoyoit peu de gens à l'assault pour engarder 
seulement les Tyriens de pouvoir reposer : et un jour le 
devin Aristander ayant sacrifié aux Dieux, et considerant les 
signes des entrailles, affirma fort asseureement aux assistans 

que la ville seroit prise dedans la fin du mois, dont tout le 
monde se prit à rire, en se mocquant de luy, pource que 
c'estoit le dernier jour, À raison de quoy Alexandre le 
voyant demouré tout court, comme celuy qui ne sçavoit qu'il 
devoit dire, et s'efforçant de faire toujours ressortir à effect 
les predictions des devins, ordonna que l'on ne comptast 
point ce jour là pour le trentieme, ains pour le vingtseptieme, 
et sur l'heure mesme feit sonner les trompettes et donner un 
assault à la muraille plus roide qu'il n'avoit proposé du 
commencement. Si en fut le combat fort aspre, pource que 
ceulx mesmes qui estoient demourez dedans le camp, ne se 
peurent tenir qu'ilz n'y courussent au secours de ceulx qui 
avoient esté deputez pour assaillir : tellement que les Tyriens 
se voyans ainsi furieusement assaillir de tous costez, perdirent 
le cueur, et par ce moyen fut la ville prise ce mesme jour. 

XLVIIL Depuis ainsi comme il estoit devant Gaza ville 
principale, et la plus grande de la Syrie, il luy tumba dessus 
l'espaule une motte de terre, que luy laissa cheoir un oyseau, 
volant en l'air : l'oyseau s'en alla poser sur un des engins de 
baterie, dont il batoit la ville, et se trouva pris et empestré 
dedans des retz faits de nerfs, dont on se servoit pour tourner 
à couvert les cordes des engins. Aristander predit que cela 
signifioit qu'il seroit blece à l'espaule, mais aussi qu'il pren- 
droit la ville : et en advint tout ne plus ne moins. Et comme 
il envoyast à sa mere Olympias, à Cleopatra et à ses autres 
amis force presens du butin qui fut gaigné au sac de celle 
ville, il envoya entre autres choses cinq cents quintaux 
d'encens à son gouverneur Leonidas, et cent de myrrhe, se 
souvenant d'une esperance qu'il luy avoit autrefois donnée, 
lorsqu'il estoit encore enfant, car ainsi qu'il sacrifioit un jour 
aux dieux, il prit de l'encens à deux mains pour mettre 
dedans le feu à faire du parfum : ce que voyant Leonidas, 
luy dit, « Quand tu auras conquis la region ou croissent les 
« drogues odorantes et les espiceries, tu feras ainsi des 
« parfums largement : mais pour cest heure contente toy 
» d'user plus estroittement de ce que tu as de present ». 
Alexandre se souvenant lors de son advertissement, luy 
escrivist en ceste maniere : « Nous t'envoyons de l'encens 
« et de la myrrhe en abondance, à fin que desormais tu ne 
« sois plus chiche envers les dieux. » 

XLIX. I1 luy fut aussi apporté un petit coffret, qui fut 
estimé le plus riche et le plus precieux meuble qui eust esté 
gaigné en la desfaite de Darius : et il demanda à ses privez 
qui estoient autour de luy, quelle chose leur sembloit plus 
digne d'estre mise dedans : les uns luy dirent d'un, les autres 
d'autre : mais luy dit, qu'il y mettroit l'Z/:ade d'Homere 
pour la dignement garder. Cela tesmoignent et escrivent tous 
les historiens qui sont les plus dignes de foy. Et si ce que 
ceulx d'Alexandrie racomptent sur la foy et au rapport de 
Heraclides, est veritable, il semble bien que Homere ne luy 
fut pas inutile en ce voyage : car ilz disent, que quand il eut 
conquis l’Ægypte, il y voulut bastir une grande cité, la peupler 
d'un très grand nombre d'habitans tous Grecs, et la nommer 
de son nom : et estoit desja tout prest à trasser et enclorre 
un certain lieu, qui luy avoit esté choisi par le conseil des 
ingenieurs et maistres ouvriers, mais la nuict de devant ileut 
une vision merveilleuse : car il luy fut advis qu'il se vint 
presenter devant luy un personnage ayant les cheveux tous 
blancs de vieillesse, avec une face et une presence venerable, 
lequel s'approchant de luy prononcea ces vers : 


Une isle y a dedans la mer profonde 
Tout vis à vis de l'Egypte féconde, 
Qui par son nom Pharos est appelée. 


L. Il ne fust pas plus tost levé le matin qu'ils’en alla veoir 
cest isle de Pharos, laquelle estoit pour lors un peu au-dessus 
de la bouche du Nil, que lon appelle Canobique, mais main- 
tenant est joincte à la terre ferme par une levée que lon y 
a faitte à la main, et luy sembla que c'estoit l'assiette du 
monde la plus propre, pource qu'il avoit en pensée de faire : 
car c'est comme une langue ou une encoleure de terre assez 
raisonnablement large, qui separe un grand lac d’un costé, et 
la mer de l'autre, laquelle se va là aboutissant en un grand 
port : si dit alors « que Homere estoit admirable en toutes 
« choses, mais qu'entre autresil estoit très savant architecte », 
et commanda que promptement on luy trassast et designast 
la forme de la ville selon l'assiette du lieu. Or ne trouverent 
ilz point là sur l'heure de croye ou de terre blanche pour 
marquer, à raison dequoy ilz prirent de la farine, dont ilz 
trasserent dessus la terre qui estoit noire, une grande enceinte 

courbée en figure circulaire, le rond de laquelle se terminoit 
par le dedans en deux bases droittes de grandeur egale, qui 
venoient à clorre toute la grandeur de ce pourpris en forme 
de manteau macedonique. Alexandre en trouva le portraict 
beau et y prit grand plaisir : mais soudainement une multi- 
tude infinie de grands oyseaux de toutes especes se leva du 
lac et de la riviere, en si grand nombre qu'ilz obscurcissoient 
l'air, comme eust fait une grosse nuée, et venans à se poser 
en ce pourpris là, mangerent toute la farine sans qu'il y en 
demourast chose quelconque. 

LIL Alexandre se troubla de ce presage : mais les devins 
luy dirent qu'il ne falloit point qu'il s'en faschast, pource 
que c'estoit signe qu'il bastiroit la une ville si plantureuse de 
tous biens, qu'elle suffiroit à nourrir toutes sortes de gens : 
parquoy il commanda adonc à ceulx à qui il en avoit baillé 
la charge, qu'ilz se meissent après, et luy ce pendant prit son 
chemin pour aller au temple de Jupiter Hammon. Le chemin 
estoit long, et y avoit beaucoup de travaux et beaucoup de 
difficultez, mais deux dangers principaux entre tous les autres : 
l'un estoit faulte d'eau, pour laquelle il y a plusieurs journées 
de païs desert et inhabitable : l’autre estoit, que le vent du 
midy ne se levast impetueux pendant qu'ilz seroient par le 
chemin, et qu'il ne donnast dedans les sables, qui sont 
d'estendue et de profondeur infinie, comme lon dit qu'ancien- 
nement il esmeut une telle tourmente en ces plaines là, et y 
enleva de telz monceaux de sablons, que cinquante mille hommes 
de l'armée de Cambyses y demourerent morts dessoubz. Il 
n'y avoit personne en sa suitte qui ne discourust et ne 
preveist bien ces dangers ; mais il estoit mal aisé de divertir 
Alexandre de chose quelconque qu'il eust envie de faire, 
pource que la fortune luy cedant en toutes ses entreprises, 
le rendoit entier et ferme en ses opinions, et la grandeur de 
son courage faisoit qu'il s'obstinoit invinciblement en toutes 
choses, quand il les avoit une fois entreprises, jusques ἃ 
vouloir forcer non seulement les ennemis, mais aussi le temps 
et les lieux. Au demourant les secours et remedes que Dieu 
luy envoya contre les difficultez et dangers de ce voyage la, 
ont esté trouvez plus croyables, que les responses que lon dit 
qu'il luy donna depuis, ains qui plus est, ont fait que lon a 
aucunement adjouxté foy aux oracles que lon escrit, qui luy 

_ furent respondus. Car premierement les grandes eaux qui 
tumberent du ciel, et les pluies continuelles, les garentirent 
_ du danger de la soif, en destrempant la secheresse du sable, 


| quien devint moitte et serré en soy-mesme, de maniere que 


l'air mesine en fut plus doulx, plus frais et plus net : d'avan- 
tage comme les bornes et marques, ausquelles les guides 
recognoissoient le chemin, fussent confuses, de sorte qu'ilz 
erroient çà et là sans sçavoir plus où ilz alloient, il leur 
apparut des corbeaux, qui les guiderent en volant devant 
eulx, se hastans de voler quand 11Ζ les voyoient suivre, et 
les attendans quand ilz demouroient derriere : et, qui est 
encore plus admirable, Callisthenes escrit, que la nuict avec 
leurs chants, ilz rappelloient ceux qui s'estoient esgarez, et 
crioient si fort qu'ilz les remettoient en la trace du chemin. 

LII. À la fin, ayant traversé le desert, il arriva au temple 
qu'il cherchoit : la où d'arrivée le grand presbtre le salua 
de la part du dieu, comme de son pere : et Alexandre luy 
demanda s’il luy estoit point eschappé quelqu'un de ceulx 
qui avoient occis son pere. Le presbtre luy respondit « qu'il 
« se gardast de blasphemer, pource que son pere n'estoit 
« point mortel » : parquoy reprenant son propos, il luy 
demanda si les meurtriers qui avoient conspiré la mort de 
Philippus avoient tous esté puniz : et puis l'interrogea aussi 
touchant son empire, s'il luy feroit la grace d'estre monarque 
de tout le monde : le dieu luy respondit par la bouche de 
son prophete, que ouy, et que la mort de Phillipus estoit 
entierement vengée : et adonc il feit de magnifiques offrandes 
au dieu, et donna de l'argent largement aux presbtres et 
ministres du temple. Voilà ce qu'escrivent la plus part des 
autheurs touchans ce qu'il demanda, et qui lui fut respondu 
par l'oracle : il est vray que Alexandre mesme en une siene 
missive qu'il escrit à sa mere, dit qu'il avoit eu quelques 
secrettes responses de l'oracle, lesquelles il luy communiqueroit 
à elle seule quand il seroit de retour en Macedoine. Les 
autres disent que le presbtre le voulant saluer en langage 
Grec avec plus amiable expression, luy voulut dire : O Paidion, 
qui vault autant à dire que, cher filz : mais que la langue luy 
fourcha un peu, à cause que ce n'estoit pas son langage 
naturel, et qu'il meit une 5, au lieu d'une σι, à la fin, en 
disant, 6 pai Dios, qui signifie, ὃ ftls de Jupiter : et que 

Alexandre fut bien aise de cest erreur de langue, dont fl 
courut un bruit parmy ses gens, que Jupiter l'avoit appelé 
son filz. 

LIL On dit aussi qu'il voulut ouyr le philosophe Psammon 
en Ægypte, et qu'il trouva fort bon un propos qu'il luy 
teint, en luy discourant, que dieu estoit roy des hommes, 
« Pource, disoit-il, que ce qui regne, et qui domine en toutes 
« choses, est toujours divin » : mais luy mesme en discourut 
avec meilleure raison et plus philosophiquement, quand il 
dit, « Que dieu estoit bien pere commun de tous les hommes, 
« mais que particulierement il retenoit pour soy, et advouoit 
« siens, ceulx qui estoient les plus gens de bien, » Brief 
envers les Barbares il se monstroit plus arrogant, et faisoit 
semblant de croire fermement qu'il eust esté engendré par 
ce dieu là, mais envers les Grecs il parloit de celle geniture 
divine plus sobrement et plus modestement : toutefois en une 
lettre qu'ilescrivit aux Atheniens touchant la ville de Samos, 
il dit : « Je ne vous ay pas donné ceste noble et franche cité 
« là : car vous la tenez en don de celui que lon appelloit 
« alors mon seigneur et mon pere » : entendant le roi Philippus. 
Mais depuis ayantesté blecé d'un coup de traict, et en sentant 
griefve douleur, il se retourna vers ses amis, et leur dit : 
« Cela qui coule de ma playe est vray sang, et non point 
« comme dit Homere, 


Une liqueur de rien semblable à celle 
Qui flue aux Dieux de nature immortelle. 


Et un jour qu'il faisoit un si violent orage de tonnerre, que 
tout le monde en estoit effroyé, Anaxarchus le rhetoricien se 
trouvant lors auprès de luy, luy dit : « Et toy, filz de Jupiter, 
« en ferois-tu bien autant » ? Alexandre en riant luy respondit : 
« Je ne veux pas estre espouvantable à mes amis, comme tu 
« veux que je le sois, quand tu mesprises le service de ma 
« table y voyant mettre des poissons dessus, et disant que 
« lon y deust voir des testes de princes et de satrapes ». Car 
on dit, à la verité, qu'un jour comme Alexandre envoyast 
quelques petits poissons à Hephæstion, cestuy Anaxarchus 
se laissa eschapper de la bouche ceste parole là, en cuidant 
se mocquer, et monstrer que c'est peu de chose, que de ceulx 
qui vont prochassans les grands estats et haults lieux d'autho- 

 rité par dessus les autres, avec tant de travaux et tant de 
_ perilz, comme n'ayans rien du tout, ou bien peu plus que les 
_ autres, ès plaisirs et delices de ce monde. Quand donques il 
_ n'y auroit autre preuve ny autres raisons, que celles que 
nous avons recitées, encore pourroit on bien juger par icelles, 
que Alexandre ne s'abusoit point en soy mesme, ny ne 
s'enorguellissoit point de ceste presumptueuse opinion, de 
cuider qu'il fust engendré d'un dieu, ains qu'il s'en servoit 
pour tenir les autres hommes soubs le joug d'obeïssance, par 
l'opinion qu'il leur imprimoit de ceste divinité. 

LIV. Au partir d'Ægypte il s’en retourna en la Phœænicie, 
là où il feit des sacrifices, des festes et processions en l'honneur 
des dieux, et aussi des danses, des jeux de tragædies et autres 
telz passetemps, qui estoient fort beaux à veoir, non seulement 
pour la magnifience de l'appareil, mais aussi pour l'affection 
et la diligence des entremetteurs, qui s'efforceoient de faire 
mieulx à l'envy les uns des autres : car c'estoient les princes 
de Cypre qui estoient les entrepreneurs, et qui fournissoient 
tout ce qu'il falloit aux joueurs, ne plus ne moins qu'à 
Athenes on tire au sort un bourgeois de chaque lignée du 
peuple, à qui il eschet de faire les fraiz de telz jeux. 

Et contendoient ces seigneurs d'une merveilleuse affection 
à qui feroit le mieulx, mesmement Nicocréon qui estoit roy 
de Salamine en Cypre, et Pasicrates seigneur de la ville de 
Soles : car ilestoit escheut à ces deux princes de fournir aux 
deux plus excellents joueurs, Pasicrates à Athenodorus, et 
Nicocréon à Thessalus, auquel Alexandre favorisoit fort, sans 
toutefois declarer sa faveur, si non après que Athenodorus 
par sentence des juges à ce commis eust esté déclaré le 
vaincueur : car alors en s'en retournant des jeux, il dit qu'il 
approuvoit et confirmoit lz jugement des juges, mais qu'il 
eust vouluntiers quitté une partie de son royaume, pour ne 
veoir point Thessalus vaincu. Et comme ceulx d'Athenes 
eussent condemné Athenodorus à l'amende, pour autant qu'il 
avoit failly de soy trouver à Athenes aux jours des baccha- 
nales, ès quelz se jouoient les comœædies et tragædies, il 
pria Alexandre de vouloir escrire pour luy, à ce que l'amende 
luy fust remise : mais il ne le voulut pas faire, ains envoya 
l'amende, qu'il paya luy mesme de son argent. Un autre bon 
joueur nommé Lycon, natif de la ville de Scarphie, ayant un 

jour excellemment joué, entrelaça dextrement en son rolle 
quelque ver, par lequel il luy demandoit en don dix talents : 
Alexandre s'en prit à rire, et les luy donna. 

LV. En ces entrefaittes Darius luy escrivit et à quelques uns 
de ses amis aussi, pour le prier qu'il se contentast de prendre 
de luy dix mille talents, pour la rençon des personnes prison- 
nieres qu'il tenoit entre ses mains, avec tous les pals, terres 
et seigneuries qui sont deçà la riviere d'Euphrates, et l'une 
de ses filles en mariage pour desormais estre son allié et son 
amy. Il communiqua cest affaire à ses amis, entre lesquelz 
Parmenion luy dit, « J'accepteroie cela quant à moy, si j'estoie 
« Alexandre. » « Aussi feroie-je moy certainement, respondit 
« Alexandre, si j'estoie Parmenion », Mais en fin il rescrivit 
ἃ Darius, que s'il se vouloit venir rendre à luy, il seroit très 
humainement traitté par luy, sinon qu'il se mettroit dés le 
premier jour en chemin pour l'aller trouver : toutefois il s'en 
repentit bien tost après, pource que la femme de Darius 
mourut en travail d'enfant, dont il monstra evidemment qu'il 
estoit fort desplaisant, pource qu'il avoit perdu un grand 
moyen de faire cognoistre sa clemence et son humanité : mais 
au moins en inhuma 1] le corps très magnifiquement, sans y 
rien espargner, 

LVL Or y avoit ilentre les eunuques valets de chambre de 
la royne un nommé Tireus, qui avoit esté pris quant et les 
femmes : il se desrobba du camp d'Alexandre, et montant 
dessus un cheval, s'en courut devers Darius luy porter la 
nouvelle de la mort de sa femme. Darius adonc se prit à 
lamenter à haults cris et à frapper et bastre sa teste, les 
larmes aux yeux, et dit en souspirant amerement, « Ο dieux! 
« à quelle malheureuse fortune sont reduits les affaires de 
« Perse, puis que la femme et la sœur du roy a esté nonseu- 
« lement faitte prisonniere de son vivant, mais encore à sa 
« mort n'a pas à tout le moins peu avoir l'honneur de sepul- 
« ture royale »! A cela respondit aussi tost l'eunuque, « Quant 
« à la sepulture, sire, et à tout l'honneur et le devoir que l'on 
« pourroit desirer, tu ne sçaurois accuser la mauvaise for- 
« tune de la Perse. Car à la royne Statira, tant comme elle a 
« vescu captive, ny à ta mere, ny à tes filles, il n'a defailly 
« chose quelconque des biens ny des honneurs qu'elles sou- 
« loient avoir au paravant, sinon de veoir la lumiere de ta 

« gloire, laquelle le seigneur Orosmades restituera encore en 
« son entier, s'il luy plaist, ny à sa mort n'a esté non plus 
« destituée d'aucuns ornements de funerailles, qu'elle eust 
« ailleurs peu avoir, ains ἃ esté honorée des larmes mesmes 
« de tes ennemis : car Alexandre est aussi doulx et humaiæ 

« en sa victoire, comme il est aspre et vaillant en la bataille ». 
_ Darius éntendant ces paroles de l'eunuque, et ayant le sens 
un peu troublé de douleur, entra incontinent en mauvais 
souspeçons : et retirant l'eunuque à part au plus secret 
endroit de sa tente, luy dit, « Si tu n'es, aussi bien que la 
« fortune des Perses, devenu Macedonien d'affection, ains 
« recognois encore en ton cueur Darius pour ton maistre, ἐξ 
« te prie et conjure par la reverence que tu doibs à ceste 
« grande lumiere du soleil, et à la dextre royale, que tu me 
« dies la verité. Ne sont-ce point les moindres maulx ἀξ 
« Statira ceulx que je lamente, sa captivité et sa mort? Et 
« avons nous point encore souffert pis de son vivant, de sorte 
« que nous eussions esté moins indignement et honteusemenmt 
« malheureux, si nous fussions tumbez entre les mains d'um 
« ennemy cruel et inhumain ? Car, quelle honeste commumi- 
« cation peult avoir eu un jeune prince victorieux avec ka 
« femme prisonniere de son ennemy, pour laquelle il luy ait 
« voulu tant faire d'honneur »? Ainsi que Darius parloit 
encore, l'eunuque Tireus se jetta à ses pieds, et le pria de ne 
dire point telles paroles, et ne faire point ce tort à la vertu 
d'Alexandre, ny ce deshonneur à sa sœur et femme trespassée, 
en se privant soy mesme du plus grand reconfort, et de la 
plus doulce consolation qu'il pourroit desirer en son adver- 
sité, c'est d'avoir esté vaincu par un ennemy qui a des per- 
fections plus grandes que ne porte la nature humaine, ains 
plus tost d'avoir en admiration l'excellente vertu d'Alexandre, 
lequel s'estoit monstré encore plus chaste envers les dames, 
que vaillant encontre les hommes de Perse : et en disant cela 
l'eunuque le luy asseura et confirma par des sermens et des 
execrations horribles, en luy comptant au long et par le menu 
l'honesteté, continence et magnanimité de Alexandre. Adonc 
Darius retournant en sa sale, où estoient ses plus familiers 
amis, et tendant les mains vers le ciel, feit ceste priere aux 
dieux :« © dieux, autheurs de la vie et protecteurs des roys 
« et des royaumes, je vous supplie en premier lieu, qu'il vous 

« plaise me faire la grace, que je puisse remettre sus la bonne 
« fortune de la Perse, de sorte que je laisse cest empire à 
« mes successeurs aussi grand et aussi glorieux, comme je 
« l'ay receu de mes predecesseurs, à fin que demourant vic- 
« torieux je puisse rendre la pareille à Alexandre, de l'huma- 
« nité et honesteté, dont il a usé en mon adversité à l'endroit 
« de ce qui m'est en ce monde le plus cher : ou bien si la 
« prefixion du temps est venue, auquel il faille necessairement 
« ou par quelque vengeance divine, ou par naturelle muta- 
« tion des choses terrienes, que l'empire de Perse prene fin, 
« qu'à tout le moins il n'y ait autre après moy qui seye 
« dedans le throne de Cyrus que Alexandre », La pluspart 
des historiens met que tout cela fut ainsi fait et dit. 

LVIL Au reste Alexandre ayant reduit à son obeïssance 
tout ce qui est deçà la rivière d'Euphrates, se meit en chemin 
pour aller au devant de Darius, lequel descendoit avec un 
million de combatans : et y eut quelqu'un qui luy compta, 
pour passer le temps, comme les valets de son armée s'estoient 
divisez en deux bandes, et avoient eleu un capitaine en chef 
de chascune, nommans l'un Alexandre, et l'autre Darius, et 
qu'ilz avoient commencé à escarmoucher premierement à 
coups de mottes de terre, et puis à coups de poing : mais 
qu'à la fin ilz s'estoient eschauffez, jusques à venir aux 
pierres, et aux bastons, de maniere que lon ne les pouvoit 
departir. Cela ouy, Alexandre voulut que les deux capitaines 
combatissent teste à teste l'un contre l'autre, et arma luy 
mesme celuy que l'on appeloit Alexandre, et Philotas arma 
celuy que lon nommoit Darius. Si s'amassa toute l'armée à 
l'entour, pour veoir le passetemps de ce combat, comme 
estant un presage qui donneroiïit cognoissance et jugement de 
l'advenir. Le combat fut aspre entre les deux champions : 
mais à la fin le nommé Alexandre vainquit, et luy donna 
Alexandre pour son loyer douze villages, avec privilege de 
pouvoir porter l'habit persien. Ainsi l'escrit Eratosthenes. 

LVIIL Au demourant la derniere grande bataille qu'il eut 
contre Darius, ne fut point à Arbeles, comme le met la plus 
part des historiens, ains à Gausameles, qui signifie, à ce que 
lon dit, en langage persien, la maison du chameau, pource 
que quelqu'un des anciens roys de Perse s’estant sauvé des 
mains de ses ennimis à la course dessus un dromadaire, le 

feit loger là : et ordonna le revenu de quelques villages pour 
la nourriture et entretenement d'iceluy. Or y eut il eclipse 
de lune au mois d’aoust, environ le temps que commence la 
feste des mysteres à Athenes, et l'unzieme nuict après, les 
armées estans en veué l'une de l’autre, Darius teint ses gens 
en bataille, allant luy mesme par tout avec des torches revi- 
siter les bandes et compagnies. Et Alexandre pendant que 
les soudards Macedoniens dormoient, estoit devant sa tente 
avec le devin Aristander, où 11 faisoit à part quelques 
secrettes cerimonies, et quelques sacrifices à Apollo. 

LIX. Et les plus anciens capitaines des Macedoniens, mes- 
mement Parmenion, voyans toute la plaine qui est entre la 
riviere de Niphates, et des montagnes Gordienes, reluisante 
de feuz et de lumieres des Barbares, et un bruit confus, et un 
son effroyable, ne plus ne moins que d'une mer infinie qui 
retentissoit de leur camp, s'esmerveillerent d'une si grande 
multitude d'hommes, et teindrent propos ensemble qu'il 
seroit trop malaisé et presque impossible de soustenir tant 
de monde s’ilz combatoient de plein jour. Au moyen dequoy 
allans devers Alexandre après qu'il eut achevé ses cerimo- 
nies, ilz luy conseillerent qu'il donnast la bataille de nuict, 
pour ce qu'en ce faisant les tenebres cacheroient à ses gens 
ce qui estoit le plus effroyable en l'ost de son ennemy : et 
il leur feit adonc ceste response, qui depuis a tant esté cele- 
brée, « Je ne veux, dit-il, point desrobber la victoire ». 
Laquelle response semble à quelques uns folle et presump- 
tueuse, de se jouer et mocquer ainsi si près d'un extreme peril. 
Mais il y en a d’autres qui sont d'advis que ce fut vraye 
magnanimité presente et bon jugement à luy pour l'advenir, 
de ne donner plus d'occasion à Darius, après qu'il auroit esté 
vaincu, de reprendre encore courage, et d'essayer une autre 
fois la fortune, s'il eust peu accuser les tenebres et la nuict, 
comme cause de sa desfaitte, ne plus ne moins qu'à la 
precedente roupte, il disoit que ce avoient esté les mon- 
tagnes, les destroits et la mer, par qui il avoit esté desfait : 
pource que jamais Darius n'eust cessé de guerroyer à 
faulte d'hommes ny d'armes, veu le grand empire et 
l’'estendue infinie des païs qu'il tenoit : mais que bien eust il 
desisté d'avoir plus recours aux armes quand il eust perdu 
tout cueur et toute esperance, lors qu'il se fust veu tout 

desfait à vive force, de plein jour, en bataille rengée, 

LX. Après que ses capitaines se furent retirez en leurs logis, 
il se jetta dessus un lict en sa tente, là où il s'endormit tout le 
reste de la nuict plus serré qu'il n'avoit accoustumé, de 
maniere que les seigneurs qui vindrent à son lever le matin, 
s'esbahirent bien fort, comme il dormoit encore, et d'eulx 
mesmes feirent commandement aux soudards qu'ilz man- 
geassent : puis voyans que le temps les pressoit, Parmenion 
entra dedans sa chambre, et s'approchant de son lict l'appela 
deux ou trois fois par son nom, tant qu'il l'esveilla, et Iuy 
demanda comment il dormoit ainsi si haulte heure, en 
homme qui a desja vaincu, et non pas qui est prest à donner 
la plus grande et plus hazardeuse bataille qu'il eut onques : 
à quoy Alexandre luy respondit en riant, « Comment, et ne 
« te semble il pas que nous ayons desja vaincu, estans hors 
« de peine d'aller courir çà et là après Darius par un païs 
«infini et destruit, comme il nous eust fallu faire s'il eust 
« voulu fouir la lice et gaster tousjours le païs devant 
« nous » ? 

LXI. Si ne se monstra pas seulement la grandeur de son 
courage et son asseurance magnanime fondée en discours de 
raison, avant la bataille seulement, mais aussi au plus fort 
du combat mesme : pource que la poincte gauche de son 
armée, que conduisoit Parmenion, braula et recula un peu, à 
cause que la gendarmerie Bactriene donna de grande roi- 
deur et par grand effort en cest endroit là sur les Macedo- 
niens, et que Mazæus lieutenant de Darius envoya hors de 
leur bataille quelque nombre de gens de cheval, pour assaillir 
et charger ceulx que lon avoit laissez dedans le camp à la 
garde du bagage. Parquoy Parmenion estonné de l'un et de 
l'autre, envoya devers Alexandre l'advertir comme leur camp 
estoit perdu et leur bagage aussi, si promptement il n'envoyoit 
un grand secours du front de sa bataille à ceulx qui estoient 
à la cueuë. Quand ces nouvelles luy vindrent de la part de 
Parmenion, il avoit desja donné à ses gens le signe de la 
bataille pour commencer la charge. Si feit response à celuy 
qui les luy apporta, «que Parmenion n'estoit pas en son bon 
« sens, ains estoit troublé de son entendement, ne se souve- 
« nant pas qu'en gaignant la bataille, ilz ne sauveroient pas 
« seulement leur bagage, ains conquerroient d'avantage et 

« gaigneroient celuy de leurs ennemis, et qu'en la perdant il 
« ne se falloit plus soucier ny de leurs hardes, ni de leurs 
« valets, ains penser seulement de mourir honorablement en 
« bien faisant son devoir de vaillamment combatre ». 

LXII. Ayant mandé ceste response à Parmenion, il meit 
son armet en sa teste : car il avoit pris le reste de son har- 
nois avant que partir de sa tente, qui estoit un sayon de 
ceulx qui se font en la Sicile, ceinct, et par dessus une bri- 
gandine faitte de plusieurs doubles de toile picquée, qui 
estoit du butin gaigné en la bataille d'Issus. Son habillement 
de teste estoit d'un fer reluisant comme argent pur et fin, de 
la façon de l'armeurier Theophilus, le haulsecol de mesme, 
excepté qu'il estoit tout couvert de pierreries, et une espée 
legere à merveilles et de parfaittement bonne trempe, qu'il 
avoit euë en don du roy des Citieiens, ayant accoustumé de 
combatre le plus souvent d'une espée en un jour de bataille : 
mais sa cotte d'armes estoit de beaucoup plus somptueuse et 
plus riche manufacture, que tout le reste de son accoustre- 
ment : car c'estoit ouvrage de l’ancien Helicon, dont la cité de 
Rhodes luy avoit fait un present, et la portoit aussi ordinai- 
rement aux batailles. Or ce pendant qu'il ordonnoit les com- 
pagnies en bataille, et qu'il preschoit les soudards, et leur 
remonstroit quelque chose, ou qu'il se promenoit au long des 
bandes pour visiter tout, 11] montoit dessus un autre cheval, 
pour espargner Bucephal, à cause qu'il estoit desja un peu 
vieil : mais quand il falloit mettre à bon esciant la main à 
l'œuvre, alors on le Iluy amenoit, et soudain qu'il estoit 
dessus, il alloit commencer la charge, Mais lors après avoir 
longuement presché les hommes d'armes Thessaliens et les 
autres Grecs pareillement, comme 11Ζ l'eussent tous asseuré 
qu'ilz feroient bien leur devoir, et prié qu'il les menast tout 
de ce pas charger les ennemis, il prist adonc sa javeline en 
sa main gauche, et levant la droitte vers le ciel, requit aux 
dieux, comme escrit Callisthenes, que s'il estoit veritabie 
qu'il fust engendré de Jupiter, il leur pleust ce jour là estre 
en aide et donner bon courage aux Grecs. Le devin Aristan- 
der estoit à cheval tout contre luy, vestu d'un manteau blanc, 
et ayant dessus sa teste une couronne d'or, qui luy monstra 
à l'instant mesme de sa prière, un aigle volant en l'air par 
dessus sa teste, et dressant son vol justement contre les ennemis. 

LXIIL Cela asseura grandement et emplit de merveilleuse 
hardiesse ceulx qui le veirent, et en ceste resjouissance les 
hommes d'armes s'entredonnans courage les uns aux autres, 
commencerent à se mettre au galop :le bataillon de gens de 
pied s'esbranla aussi après eulx : mais avant que les premiers 
arrivassent à pouvoir choquer, les Barbares tournerent le 
dos, et y eut là une grande chasse, poulsant Alexandre les 
fuyans contre le milieu de leur bataille, là où estoit Darius 
en personne : car il l'apperceut de loing par dessus les pre- 
miers rengs, tout au fond de la compagnie royale : pource 
qu'il estoit beau et grand personnage, monté dessus un hault 
chariot de bataille, lequel estoit borné et environné de tous 
costez de plusieurs trouppes de gens de cheval, tous bien en 
poinct et rengez en belle ordonnance, pour attendre et rece. 
voir l'ennemy. Mais quand ilz apperceurent de près Alexandre 
si terrible, chassant à val de roupte les fuyans à travers 
ceulx qui tenoient encore leurs rengs, cela les effroya de 
sorte qu'ilz se desbanderent la plus part : mais les gens de 
bien et les plus vaillans hommes se feirent tous tuer devant 
leur roy, et en tumbant les uns sur les autres, empescherent 
que lon ne le peust promptement poursuivre : car estans 
portez par terre et tirans anx traicts de la mort, encore 
embrassoient ilz les pieds des hommes et des chevaux. Adonc 
voyant Darius tous les maulx et malheurs du monde devant 
ses yeulx, et comme les bandes qu'il avoit rengées au devant 
de luy pour sa sauvegarde, se renversoient toutes sur luy, 
de sorte qu'il n'y avoit moyen de faire tirer avant son chariot, 
ny le retourner en arriere, tant les rouës estoient engagées et 
embarrassées entre des monceaux de corps morts, et que les 
chevaulx aussi comme assiegez et presque cachez dedans les 
tas de la desconfiture, se tourmentoient et saultoient de 
frayeur, tellement que le charton ne les pouvoit plus guider 
ne conduire, il abandonna finablement son chariot, et quittant 
ses armes monta dessus une jument qui nagueres avoit fait 
un poulain, et se sauva de vistesse : toutefois encore ne se 
fust il pas sauvé, n'eust esté que Parmenion envoya de 
rechef vers Alexandre le prier de le venir secourir, pource 
qu'il y avoit encore en cest endroit une grosse puissance 
ensemble, qui ne faisoit point semblant de reculer. Comment 
que ce soit, on blasme Parmenion de s'estre ce jour là porté 

Jlaschement et froidement, fust ou pource que la vieillesse luy 
eust ja diminué quelque chose de sa hardiesse, ou pource 
qu'il fust marry, et qu'il portast quelque envie à la puissance 
d'Alexandre qui devenoit trop grande à son gré, ainsi que dit 
Callisthenes : tant y a, que Alexandre fut bien mal content 
de ce second renvoy, et n'en dit pas toutefois la cause veri- 
table à ses gens, ains feignant qu'il vouloit que lon cessast 
de tuer, joint que la nuict approchoit, il feit sonner la 
retraitte, et s'achemina vers l'endroit de son armée qu'il 
cuidoit avoir de l'affaire : mais par le chemin il eut ncuvelles 
qu'encore là avoient esté ses ennemis desfaicts, et qu'ilz 
fuyoient de tous costez à val de roupte. 

LXIV. Ceste bataille ayant eu telle issue, on pensa bien 
adonc que l'empire des Perses estoit entierement ruiné, et 
Alexandre consequemment devenu roy de toute l'Asie, Si en 
feit de sumptueux et magnifiques sacrifices aux dieux, et 
donna à ses familiers de grandes richesses, terres, maisons 
et seigneuries : et voulant aussi monstrer sa liberalité aux 
Grecs, il leur escrivit qu'il vouloit que toutes tyrannies 
fussent abolies en la Grece, et que tous peuples Grecs ves- 
cussent soubz leurs loix en liberté : mais particulierement il 
feit entendre à ceulx de Platæes, qu'il vouloit faire rebastir 
leur ville, pour autant que anciennement leurs predecesseurs 
avoient baïllé et donné leur païs aux Grecs, pour y combatre 
contre les Barbares pour la defense de liberté commune de 
toute la Grece, et envoya jusques en Italie à ceulx de Cro- 
tone partie du butin pour honorer la memoire de la vertu 
et bonne affection de Phaylus leur citoyen, qui du temps des 
guerres Medoises, comme les Grecs habitans en Italie eussent 
abandonné ceulx de la vraye Grece, pource qu'ilz ne pen- 
soient pas qu'ilz se deussent jamais sauver, s'en alla avec un 
sien vaisseau, qu'il arma et equippa à ses propres cousts et 
despens, à Salamine, à fin de se trouver à la bataille, et estre 
participant du commun peril des Grecs : tant estoit Alexandre 
affectionné amy de toute vertu, et desiroit conserver la 
memoire des beaux et louables faicts. 

LXV. Au reste en allant par le païs de Babylone, qui se 
rendit incontinent tout à luy, il s'esmerveilla fort quand il 
veit en la province d'Ecbatane le gouffre, dont il sort conti- 
nuellement de gros bouillons de feu comme d'une fonteine, 

εἴ aussi la source du naphth= qui en jette si grande abon- 
dance qu'elle en fait comme un lac. Ce naphthe est une 
matiere qui ressemble proprement au bitume : mais il est si 
prompt et si facile à allumer, que sans toucher à la flamme, 
par la seule lueur qui sort du feu il s'enflamme, et enflamme 
aussi l'air qui est entre deux : laquelle nature les Barbares 
du païs voulans faire veoir et donner à entendre à Alexandre, 
arroserent de gouttes de ceste liqueur la rue, par laquelle 
lon alloit au logis d'Alexandre en Babylone, puis aux deux 
bouts de la rue approcherent des flambeaux de ces gouttes de 
naphthe, dont ilz avoient aspergé les deux costez de la rue, 
pource que l'air commenceoit ja à s'obscurcir sur la nuict, et 
s'estant les premieres gouttes subitement allumées, il n'y eut 
point d'intervalle de temps sensible que tout le demourant 
ne fust aussi tost enflammé en un moment, et que le feu 
n'eust aussi tost gaigné depuis un bout jusques à l'autre, de 
sorte que toute la rue en fut esclairée d'un feu continué. 
LXVI Or y avoit il un Athenophanes natif d'Athenes, qui 
servoit le roy au baing de luy frotter et oindre et nettoyer 
le corps quand il s'estuvoit, et aussi ensemble de luy resjouir 
Fesprit de quelque joyeux entretien et de quelque honeste 
passe-temps. Cestuy advisant un jour dedans l'estuve un 
jeune page nommé Stephanus auprès d'Alexandre, chetif ἃ 
merveilles et laid de visage, mais chantant fort plaisamment, 
dit au roy, « Veux-tu, Sire, que nous esprouvions la vertu 
« de ceste matière de naphthe sur Stephanus ? Car si le feu 
« se prent à luy et qu'il ne s'esteigne point, je diray lors 
« que sa force sera certainement grande et invincible ». Le 
page s'offrit fort vouluntiers à en souffrir la preuve sur sa 
personne : mais ainsi comme lon l'en frottoit au touché seu- 
lement il jetta incontinent une si grande flamme, et fut tout 
le corps du page en un moment espris de tant de feu, 
qu'Alexandre s'en trouva en extreme peine et perplexité, et 
n'eust esté que de bonne adventure il se trouva dedans 
l'estuve plusieurs ayans en leurs mains des vaisseaux pleins 
d'eau pour le baing, jamais on n'eust peu secourir le page ἃ 
temps, que le feu ne l'eust bruslé et suffoqué devant, encore 
eurent ilz beaucoup d'affaire à l'esteindre, et en demoura le 
page fort malade. Ce n'est donques pas sans apparence que 
quelques uns, voulans que la fable de Medée ait esté chose 

veritable, disent que la drogue dont elle frotta la cou- 
ronne et le voile qu'elle donna à la fille de Creon, comme 
il est tant mentionné par les tragædies, fust ceste liqueur de 
naphthe, pource que ny la couronne ny le voile ne pouvoient 
jetter le feu d'eulx mesmes, ny ne s'y estoit pas allumé non 
plus de soymesme : mais y estant l'aptitude de s'enflammer 
apposée par ce frottement de naphthe, l'attrait de la flamme 
en fut si prompt et si soudain, que lon ne s'en apperceut 
point à l'œil : car les rayons et les fluxions qui sortent du 
feu quand ilz viennent de loing, jettent aux autres corps la 
lumiere et la chaleur seulement : mais à ceulx qui ont en 
eulx une siccité venteuse, ou une humeur grasse et gluante 
s'unissans ensemble, et ne cherchant de leur nature qu'à 
s’allumer et faire feu, ilz alterent facilement et enflamment 
la matiere qu'ilz y treuvent preparée. 

Mais on est en doubte comment il s'engendre ou si plus tost 
ceste matiere liquide, et ceste humeur là, qui s'enflamme 
ainsi facilement, sourt et coule de la terre qui a la nature 
grasse et preste à faire feu : car tout le païs d'alentour de 
Babylone est fort ardent, de maniere que bien souvent les 
grains d'orge emmy l'air saultent et petillent bien souvent 
contremont, comme si la terre par la vehemence de l'inflam- 
mation eust un pouls hault qui les feist ainsi saulteler, et les 
hommes aux grandes chaleurs d'esté y dorment sur des 
grands sacs de cuir pleins d’eau fresche. Harpalus que 
Alexandre y laissa pour son lieutenant et gouverneur du 
païs, desirant y orner et embellir les jardins du palais royal, 
et les allées d'iceulx, de toutes les plantes de la Grece, vint 
bien à bout d'y edifier toutes les autres, excepté le lierre seu- 
lement, que la terre ne voulut jamais endurer, ains le feit 
tousjours mourir, pource qu'il ne pouvoit endurer la tempe- 
rature d'icelle qui estoit ardente, et le lierre de sa nature 
aime l'air et le païs froid. Ces disgressions là sont un peu 
hors de propos : mais à l’adventure ne seront elles point 
ennuyeuses aux lecteurs quelques difficiles qu'ilz soient, 
pourveu qu'elles ne soyent pas trop longues. 

LXVIL Au surplus Alexandre s'estant emparé de la ville de 
Suse, trouva dedans le chasteau quarante mille talens en or 
et en argent monnoyé, sans une quantité inestimable d'autres 
riches et precieux meubles, entre lesquelz on dit qu'il se 

trouva trois cents mille livres pesant de pourpre Hermio- 
nique, que lon y avoit amassée et serrée en l'espace de deux 
cents ans, il ne s'en falloit que dix, et neantmoins retenoit 
encore la vivacité de sa couleur aussi guaye, comme si elle 
cust esté toute fresche : et dit on que la cause pourquoy elle 
s'estoit ainsi bien conservée, venoit de ce que la teinture en 
avoit esté faitte avec du miel, ès laïnes qui ja paravant 
estoient teinctes en rouge, et avec de l'huile blanche, és laines 
blanches : car on en voit de celles là teinctes d'aussi long 
temps, qui tienent encore la vigueur de leur lustre nette et 
reluisante. Dinon escrit d'avantage, que ces roys de Perse 
faisoient venir de l'eau des rivieres du Nil et du Danube, 
laquelle ilz faisoient serrer avec leurs autres tresors par une 
magnificence, comme pour confirmer par là la grandeur de 
leur empire, et monstrer qu'ilz estoient seigneurs du monde. 

LXVIIL Mais ayant le païs de la Perse les entrées et 
advenues malaisées, tant pource qu'ilest de soy aspre,comme 
aussi pource que les passages estoient gardez par les meil- 
leurs hommes de la Perse, à cause que le roy Darius fuyant 
de la bataille, s'y estoit retiré, il y eut un homme parlant la 
langue Grecque et Persiene, né d'un pere natif de la Lycie, 
et d'une mere Persiene, qui conduisit Alexandre au dedans 
par un destour et circuit de chemin, qui ne fut pas trop long, 
suyvant ce qui autrefois avoit esté predit par la prophetisse 
Pythie, estant Alexandre encore en son enfance, qu'il y auroit 
un Lycien qui le guideroit et conduiroït à l'encontre des 
Perses. Si fut fait dedans le païs grande occision des prison- 
niers que lon y prit : car Alexandre luy mesme escrit, que 
pensant que cela deust servir à ses affaires, il commanda que 
lon meist les hommes à l'espée. Lon tient qu'il y trouva tout 
autant d'or et d'argent monnoyé, comme il avoit fait en la 
cite de Suse, qui fut emporté avec le reste des precieux 
meubles, et toute la chevance royale, par dix mille paires de 
mulets, et cinq mille chameaux. Mais en entrant dedans le 
chasteau de la cité capitale de Perse, Alexandre advisa 
d'adventure une grande image de Xerxes, laquelle avoit esté, 
sans y penser, abbatue en terre par la multitude des soudards 
qui se jettoient à la foule dedans : s'y arresta tout court, et 
parlant à elle comme si elle eut eu sens et vie, dit : « Je ne 
« sçay si je ΟΥ̓ passer oultre sans te faire redresser, pour 

« la guerre que tu feis jadis aux Grecs, ou si je te doy faire 
« relever pour le regard de ta magnanimité et de tes autres 
« vertus », Finablement après avoir demouré long temps à 
penser en luy mesme sans mot dire, il passa oultre, et vou- 
lant refaire un peu son armée qui estoit lasse et travaillée, 
mesmement qu'il estoit lors la saison d'hyver, il y sejourna 
quatre mois tout entiers. Là où lon dit que la premiere fois 
qu'il s’asseit dedans le throne royal soubz un ciel d'or, Dema- 
ratus Corinthien, qui luy portoit amitié et bienveillance here- 
ditaire, commencée dès le temps de Philippus, son pere, se 
prit à plorer de joye en bon bon vieillard comme 1] estoit, 
disant « que les Grecs paravant decedez estoient bien privez 
« d'un fort grand plaisir, de n'avoir pas eu cest heur, que de 
« veoir Alexandre assis dedans le throne royal de Xerxes ». 

LXIX, Et depuis ainsi comme il se preparoit pour aller 
encore après Darius, il se meit un jour à faire bonne chere, 
et à se recréer en un festin, où lon le convia avec ses 
mignons, si priveement, que les concubines mesmes de ses 
familiers furent au banquet avec leurs amis, entre lesquelles 
la plus renommée estoit Thaïs, natifve du païs de l'Attique, 
estant l'amie de Ptolomæus, qui après le trespas d'Alexandre 
fut roy d'Ægypte. Ceste Thaïs, partie louant Alexandre dex- 
trement, et partie se jouant avec luy à la table, s'avancea de luy 
entamer un propos bien convenable au naturel affetté de son 
païs, mais bien de plus grande consequence qu'il ne luy appar- 
tenoit, disant« que ce jour là elle se sentoit bien largement à son 
gré recompensée des travaux qu'elle avoit soufferts à aller 
errant ςὰ εἴ là par tout le païs de l'Asie en suivant son armée, 
quand elle avoiteu ceste grace et cest heur de jouer à son plaisir, 
dedans le superbe palais royal des grands roys de Perse : mais 
qu'encore prendroit elle bien plus grand plaisir à brusler, par 
maniere de passetemps et de feu de joye, la maison de Xerxes 
qui avoit bruslé la ville d'Athenes, en y mettant elle meme le 
feu en la presence et devant les yeux d'un tel prince comme 
Alexandre, à celle fin que lon peust dire au temps à venir, 
que les femmes suivans son camp avoient plus magnifique- 
ment vengé la Grece des maulx que les Perses luy avoient 
faicts par le passé, que n'avoient jamais fait tous les capi- 
taines Grecs cui furent onques ny par terre ny par mer ». 
Elle n'eut pas si tost achevé ce propos que les mignons 

d'Alexandre y assistans, se prirent incontinent à batre des 
mains et à mener grand bruit de joye, disans que c'estoit le 
mieulx dit du monde, et incitans le roy ἃ le faire. Alexandre 
se laissant aller à leurs instigations, se jetta en pieds et prenant 
un chappeau de fleurs sur sa teste et une torche ardente en 
sa main, marcha luy mesme le premier : ses mignons allerent 
après tout de mesme, crians et dansans tout à l'entour du 
chasteau. Les autres Macedoniens qui en sentirent le vent, y 
accoururent aussi incontinent avec torches et flambeaux tous 
ardents en grande resjouissance, pource qu'ilz faisoient leur 
compte que cela estoit signe que Alexandre pensoit de s'en 
retourner en son païs, non pas faire sa demourance entre les 
Barbares, puis qu'il brusloit et gastoit ainsi le chasteau royal. 
Voilà comme lon tient qu'il fut ars et bruslé : toutefois il y 
en ἃ qui disent, que ce ne fut pas de ceste sorte, par maniere 
de jeu, ains par deliberation du conseil : comment que ce 
soit, c'est bien chose confessée de tous qu'il s'en repentit sur 
l'heure mesme, et qu'il commanda que lon esteignist le feu. 
LXX. Mais estant de sa natnre liberal, et aimant à donnér, 
ceste voulunté luy creut encore d'avantage à mesure que ses 
affaires allerent prosperant, et si accompagnoit les presens 
qu'il faisoit d'une chere guaye, et d'une caresse qui les ren- 
doit encore beaucoup plus aggreables. Dequoy je veux en cest 
endroit reciter quelque peu d'exemples : Ariston, qui estoit 
coulonnel des Pæoniens, ayant occis un des ennemis, et luy 
en monstrant la teste, luy dit : « Sire, un tel present en 
« nostre païs se recompense d'une couppe d'or ». Alexandre 
en se riant luy respondit, « Ouy bien d'une couppe vuide : 
« mais j'en boy à toy dedans ceste cy pleine de bon vin, que 
« je te donne ». Une autre fois il trouva un pauvre homme 
Macedonien, qui menoit un mulet chargé de l'or du roy, et 
comme le mulet se trouvast si las et recreu qu'il ne pouvoit 
plus se soutenir, le muletier Macedonien chargea la somme 
sur ses espaules, et la porta luy mesme une espace du che- 
min, mais à la fin il s'en trouva si chargé, qu'il vouloit 
mettre son fardeau en terre : ce que voyant Alexandre, 
demanda que c'estoit, et l'ayant entendu, luy dit, « Ne te 
« lasse point, et fais tant que tu le portes encores jusques en 
« ta tente, car je te le donne ». Brief il sçavoit plus mauvais 
ὅτέ à ceulx qui ne vouloient point prendre de luy, qu'à ceulx 

qui luy demandoient : comme il escrivit à Phocion, qu'il ne 
le tiendroit plus pour un de ses amis, s’il refusoit les presens 
qu'il luy faisoit. Il n'avoit d'adventure rien donné à un jeune 
garsun qui se nommoit Serapion, lequel servoit de jetter la 
balle à ceulx qui jouoient, non pour autre cause, que pource 
qu'il ne luy demandoit rien. Parquoy un jour que le roy y 
vint pour jouer, ce garson jetta tousjours la balle aux autres 
qui jouoient avec luy, et à luy non : tellement que le roy à 
la fin luy dit, « Et à moy, ne me donnes tu point »? « Non, 
« respondit il, sire, pource que tu ne demandes point », 
Alexandre entendit incontinent ce qu'il vouloit dire, et s'en 
prenant à rire, luy feit depuis beaucoup de bien. Il y avoit à 
sa suitte un nommé Proteas, homme plaisant, qui rencontroit 
fort plaisamment, et de bonne grace, en compagnie : il ad- 
vint qu'Alexandre, pour quelque occasion fut courroucé à 
luy : parquoy ses amis se meirent à prier et interceder pour 
luy, à ce qu'il luy voulust pardonner, et luy mesme estant 
present, luy requit aussi pardon, ayant les larmes aux yeux. 
Alexandre dit, qu'il luy pardonnoit : et le plaisant luy repli- 
qua, « Donnes m'en donques, sire, quelque seureté premie- 
« rement, si tu veux que je m'en asseure » : il commanda sur 
l'heure qu'on luy donnast cinq talents. 

LXXI. Quant aux biens qu'il donnoit, et aux richesses 
qu'il departoit à ses familiers, et à ceulx qui estoient de la 
garde de son corps, on peult evidemment cognoistre qu'ilz 
estoient fort grands par une lettre missive que sa mere Olym- 
pias luy en escrivit un jour, où il y a ces propres termes : 
« Je suis bien d'advis que tu faces autrement des biens à tes 
« familiers amis, et que tu les tienes en honneur auprès de 
« toy : mais tu les fais egaulx aux grands roys, et leur donnes 
« les moyens de faire beaucoup d'amis en te les ostant à toy 
« mesme ». Et comme sa mere luy en escrivist souvent de 
semblables à ce mesme propos, il les gardoit secrettement 
sans les communiquer à personne, sinon un jour, que comme 
ilen ouvrit une, Hephæstion qui se trouva present, s'approcha, 
ainsi qu'il avoit accoustumé, et la leut avec luy : Alexandre 
ne l'en engarda point, mais après qu'il l'eut achevée de 
lire, il tira de son doigt l'anneau duquel il seelloit et cache- 
toit ses lettres, et en meit le cachet contre la bouche 
d'Hephæstion. Il donna au filz de Mazæus, qui estoit le plus 

gouvernement oultre celuy qu'il avoit paravant, encore plus 
grand que le premier. Le jeune Seigneur le refusa disant : 
« Comment, sire, par cy devant il n'y avoit qu'un Darius, et 
tu fais maintenant plusieurs Alexandre », Il donna aussi à 
Parmenion la maison de Bagoas, là où lon dit qu'il se trouva 
de meubles Susians seulement, pour mille talents, Il manda 
à Antipater qu'il prist des gardes pour la seureté de sa per- 
sonne, à cause qu'il avoit des ennemis et malvueillans qui 
le guettoient. Aussi donna il et envoya plusieurs beaux et 
grans presens à sa mere : mais il luy manda qu'elle ne se 
meslast point autrement plus avant de ses affaires, et qu'elle 
n'entreprist point l'estat d'un capitaine : dequoy elle s'estant 
courroucée, il supporta patiemment l'aspreté de son cour- 
roux. Et comme Antipater un jour luy eust escrit une longue 
lettre à l'encontre d'elle, après l'avoir leué, il dit : « Antipater 
« n'entend pas qu'une seule larme de mere, efface dix mille 
« lettres », 

LXXIL Au reste s'estant apperceu, que ceulx qui avoient 
accès autour de luy, estoient devenus par trop dissolus et 
desordonnez en delices, et superflus en despense, de maniere 
que un Agnon Teïen portoit de petits clous d'argent à ses 
pantoufles, et que Leonatus faisoit porter parmy son bagage 
la charge de plusieurs chameaux de pouldre d'Aegypte, pour 
s'en servir seulement quand il jouoit à la lucte et autres telz 
exercices de la personne, et que lon trainnoit aussi après 
Philotas des toiles pour la chasse de douze mille cinq cents 
pas de long, et qu'il y en avoit qui usoient de precieux par- 
fums et de senteurs liquides quand ilz s'estuvoient et bai- 
gnoient, plus qu'il n'y en avoit qui se frottassent d'huile 
simple seulement, et qu'ilz menoient des valetz de chambre 
delicatz, pour les estriller et frotter dedans le baing, et pour 
faire mollement leurs licts, il les en reprit doulcement et 
sagement, en leur disant, « Qu'il s'esmerveilloit comment 
« eulx qui avoient combatu tarit de fois et en si grosses 
« batailles, ne se souvenoient pas, que ceulx qui travaillent, 
« dorment plus souefvement et de meilleur somme, que ceulx 
« qui ne travaillent point, et comment ilz n'appercevoient 
« pas, en conferant leur maniere de vivre avec celle des 
« Perses, que le vivre en delices est chose servile, et le tra- 

« vailler chose royale. Et comment prendroit la peine de 
« penser luy mesme son cheval, ou de fourbir sa lance et 
« son armet, celuy qui par delicate paresse desdaigne ou 
« desaccoustume d'employer ses mains à frotter son propre 
« corps? Ne sçavez vous pas, que le comble de nostre vic- 
« toire consiste à ne faire pas ce que faisoient ceulx que 
« nous avons vaincus et desfaits » ? Et pour les convier par 
son exemple à travailler, il prenoit encore plus de peine 
que jamais, à la guerre et à la chasse, et se hazardoit à tout 
peril plus adventureusement qu'il n'avoit onques fait : tel- 
lement qu'un ambassadeur Lacedæmonien, s'estant trouvé 
present à luy veoir combatre et desfaire un grand lion, luy 
dit : « Tu as certainement bien combatu contre ce lion, sire, 
«ἃ qui demoureroit le roy ». Craterus feit depuis mettre 
ceste chasse au temple d'Apollo en Delphes, où sont les 
images du lion, des chiens, et du roy combatant le lion, et de 
luy mesme qui y survint au secours, estans toutes les dittes 
images de cuyvre, les unes faittes de la main de Lysippus, et 
les autres de Leochares, 

LXXIIL Ainsi doncques Alexandre, tant pour exerciter sa 
personne à la vertu, que pour inciter ses gens à faire de 
mesme, s'exposoit à tels hazards : mais ses familiers pour les 
grands biens et grandes richesses, dont ilz estoient gorgez 
vouloient vivre en delices sans plus se travailler, et leur 
grevoit d'aller d'avantage errans par le monde d’une guerre 
en une autre : à raison dequoy ilz commenceoient peu à peu 
à le blasmer et à dire mal de luy : ce que du commencement 
Alexandre supporta doulcement, disant « que c'estoit chose 
« digne d'un roy, souffrir d'estre blasmé, et ouïr mal pour 
« faire bien » : toutefois les moindres demonstrations qu'il 
faisoit à ses amis, tesmoignoient une amitié cordiale, et un 
honneur grand qu'il leur portoit, dequoy je veux en cest 
endroit mettre quelques exemples : Peucestas ayant esté 
mors d'un ours, l'escrivit à ses autres amis, et ne luy en 
manda rien. Alexandre n'en fut pas content, et luy escrivit, 
« À tout le moins, mande moy comment tu te portes main- 
« tenant, et si aucuns de ceulx qui chassoient avec toy, 
« t'ont point abandonné au besoing, à fin qu'ilz en soient 
« punis ». Estant Hephæstion absent de sa cour pour quel- 
ques affaires, il luy escrivit, que ainsi comme ilz s'esbatoient 

à combatre une beste, qui s'appelle ichneumon, Craterus s'es- 
toit de male fortune rencontré au devant du javelot de Per- 
diccas, et en avoit esté blecé en toutes les deux cuisses, Peu- 
cestas estant eschappé d'une grosse maladie, il en escrivit à 
Alexippus le medecin qui l'avoit pensé, en le remerciant. 
Estant Craterus malade, il eut quelques visions une nmuict, 
à raison desquelles il feit certains sacrifices pour le recou- 
vrement de sa santé, et luy manda qu'il en feist aussi : et 
comme le medecin Pausanias luy voulust donner une mede- 
cine d'ellebore, il luy escrivit des lettres, par lesquelles il luy 
feit entendre la peine où il en estoit, et l'admonesta qu'il 
regardast bien soigneusement comment il useroit de celle 
medecine. Il feit mettre en prison Ephialteset Cissus, qui luy 
allerent les premiers denoncer la fuitte et retraitte de 
Harpalus, comme l'accusans à tort et faulsement. Ayant 
commandé que lon feist un rolle des vieilles gens et des 
indisposez et malades, pour les renvoyer au païs en leurs 
maisons, il y eut un Eurycholus Aegéien qui se feit enroller 
entre les malades, et depuis fut trouvé qu'il n'avoit point de 
mal, et confessa qu'il l'avoit fait seulement pour suivre une 
jeune femme nommée Telesippa, dont il estoit amoureux, qui 
s'en retournoit ès païs bas devers la mer. Alexandre demanda 
de quelle condition estoit ceste femme : il luy fut respondu 
que c'estoit une courtisanne de condition libre. Adonc, « Je désire, 
« dit il à Eurylochus, favoriser ton amour, toutefois de l'ar- 
« rester par force, je ne puis : mais advise de faire en sorte 
« par dons, ou par bonnes paroles, que elle soit contente de 
« demourer, puis qu'elle est de condition libre ». 

LXXIV. C'est chose merveilleuse, comment il prenoit la 
peine d'’escrire pour ses amis, jusques à de si petites choses, 
qu'il faisoit, comme quand il escrivit en Cilicie pour un ser- 
viteur de Seleucus qui s'en estoit fouy d'avec son maistre, 
commandant que lon feist diligence de le chercher. Et par 
une autre missive, il louë Peucestas de ce qu'il avoit fait 
arrester et prendre Nicon un esclave de Craterus : εἰὰ Mega- 
byzus, touchant un autre serf qui s'en estoit fouy en la fran- 
chise d'un temple, il luy commande aussi par lettres de 
tascher à l'en faire sortir pour luy mettre la main sur le collet, 
mais autrement de ne-iuy toucher point. Et dit on que au 
commencement, quand il seoit en jugement pour ouïr plaider 

quelques causes criminelles, pendant que l'accusateur dedui- 
soit le faict de son accusation, il tenoit tousjours l'une de ses 
oreilles close avec la main, à fin de la contregarder pure, et 
non prevenue d'aucune calumnieuse impression, pour ouir 
les defenses et justifications de l'accusé. Mais depuis, la mul- 
titude des accusations que lon proposa devant luy, l'irrita et 
le rendit aspre, jusques à luy faire croire les faulses pour le 
grand nombre qu'il en trouva de vrayes : mais ce qui plus le 
faisoit sortir hors de soymesme, estoit quand il entendoit que 
lon avoit mesdit de luy, et estoit adonc cruel sans vouloir 
pardonner en façon quelconque, comme celuy qui aimoit 
mieulx la gloire, que l'empire, ny que sa propre vie. 

EXXV, Au demourant, il se remeit lors en chemin pour 
aller après Darius, pensant qu'il peust encore combatre : mais 
entendant comme Bessus l'avoit pris, adonc il donna congé 
aux Thessaliens de s'en retourner en leurs maisons après 
leur avoir fait don de deux mille talents, oultre leur soulde 
ét leur paye ordinaire : mais en ceste poursuitte de Darius, 
qui fut longue, laborieuse et penible, pource qu'en unze jours 
il feit bien à cheval environ deux cents et six lieues, tel- 
lement que pour la plus part ses gens estoient si las et si 
recreuz, qu'ilz n'en pouvoiont plus, mesmement à faulte 
d'eau, il trouva un jour quelques Macedoniens qui portoient 
dessus des mulets des peaux de chevre pleines d'eau, qu'ilz 
venoient de querir d’une riviere, et voyans qu'Alexandre 
mouroit de soif, estant ja environ le midy, ilz coururent 
vistèment à luy, et luy presenterent de l'eau pour boire dedans 
un armet : il leur demanda à qui ilz portoient ceste eau, et ilz 
luy respondirent qu'ilz la portoient à leurs enfans : « Mais 
« pourveu que tu vives, sire, nous pourrons bien tousjours 
« refaire d'autres enfans, si nous perdons ceulx cy ». Ayant 
ouy ces paroles, il prit l'armet, et regardant autour de luy, 
que tous les hommes d'armes qui l'avoient suivy, estendoient 
le col pour veoir ceste eau, il la rendit à ceulx qui la luy 
avoient presentée, en les remerciant, sans en boire : « Car si 
« je boy seul, ceulx cy, dit il, perdront tout courage », Et 
adonc eulx voyans la gentillesse de son courage, luy crierent 
tout hault, qu’il les menast hardiment : et quant et quant se 
prirent à fouetter leurs chevaux, disans qu'ilz n'estoient plus 
las, et qu'ilz n’avoient plus de soif, ains qui plus est, qu'ilz 

ne pensoient pas estre mortelz, tant comme ilz au 
tel roy. 

LXXVI Si estoit bien la bonne voulunté de le suivre 
en tous, mais toutefois il n'y en eut que soixante 
qui donnassent quant et luy jusques dedans le camp 
ennemis, là où passans par dessus force or et argent 
gisoit espandu emmy la place, et tirans oultre plusieurs c 
riots pleins de femmes et d'enfans, qu'ilz trouvoient 
les champs, fuyans çà et là à l'adventure, sans chartier 
les conduisist, ilz coururent à bride abbatue jusques à 
qu'ilz eussent attaint les premiers fuyans, pensans bien 
Darius y devoit estre, et feirent tant qu'ilz le trouverent 3 
fin à grande peine estendu dessus un chariot, ayant le cor 
tout percé de plusieurs coups de dards et de javelots, 9 
lon luy avoit donnez : et estant bien près de rendre l'esp: 
ce neantmoins encore demanda il à boire, et beut de l'e 
fresche que luy bailla Polystratus, auquel après avoir ber 
dit, « Cestuy est le dernier de mes malheurs, mon an 
« qu'ayant receu ce plaisir de toy, je n'ay pas moyen de 
« te rendre : mais Alexandre t'en donnera la recompense, 
« les dieux à Alexandre de la bonté, doulceur et humani 
« dont il a usé envers ma mere, ma femme et mes enfa 
« en la main duquel je te prie que tu touches pour moy 
En disant ces dernieres paroles, il prit la main de Polystra 
et rendit l'ame tout aussi tost. Alexandre y survint inc 
tinent après, et monstra evidemment qu'il luy desplais 
fort de sa fortune, et destachant son manteau, le jetta dess 
le corps, et l'en enveloppa. Depuis ayant trouvé moy 
d'avoir Bessus entre ses mains, 11 le feit desmembrer av 
deux arbres haults et droits, qu'il feit courber l'un deve 
l'autre, et attacher à chacun une partie du corps, puis | 
laisser retourner en leur naturel, par telle impetuosité, q 
chacun en emporta sa piece. 

LXXVIIL Mais pour lors ayant fait ensepvelir et embausm 
royalement le corps de Darius, il l'envoya à sa mere, 
receut au nombre de ses amis son frere Exathres : puis av 
la fleur de son armée, descendit au païs des Hyrcaniens, 
où il veit le gouffre de la mer Caspiene, qui ne luy semt 
pas moindre que celuy de la mer de Pont : mais bien en « 
l'eau plus doulce que celle des autres mers. Si ne peut ri 

trouver ny sçavoir de certain que c'estoit, ny dont elle venoit . 
mais ce qui luy en sembla plus approchant de la verité, est 
que ce soit un regorgement des marets Mæotides. Et toute- 
fois les anciens philosophes naturelz semblent en avoir sçeu 
la verité : car plusieurs ans devant le voyage et les conquestes 
d'Alexandre, ilz ont escrit que des quatre principaux gouffres 
de mer qui viennent de l'Ocean, et entrent au dedans des 
terres, le plus septentrional est celuy de la mer Caspiene, 
qu'ilz appellent aussi la mer Hyrcaniene : mais en passant 
par ce païs là, il y eut quelques Barbares qui au desprouveu 
re ruerent sur ceulx qui menoient Bucephal le cheval de 
rataille d'Alexandre, et le prirent, dequoy il fut si despit 
qu'il envoya denoncer par un herault à ceulx du païs, qu'il 
“ettroit tout à l'espée jusques aux femmes et aux petits 
tnfants, s'ilz ne luy faisoient ramener son cheval : et comme 
1z le luy eussent ramené, et qui plus est, livré leurs villes 
Ἢ leurs places entre ses mains, il les traita tous humaine- 
ment, et 51 paya d'avantage la rençon de son cheval à ceulx 
qui le luy remenerent. 

i LXXVIIL Au partir de là il entra en la province Parthiene, 
là où se trouvant de loisir il commencea à se vestir à la 
mode des Barbares, soit ou qu'il se voulust accoustumer 
aux meurs et façons de faire du païs, estimant qu'il ne pour- 
voit avoir meilleur moyen de gaigner les cueurs des 
1omunes qu'en s'accoustumant à leurs manieres de vivre, ou 
bien qu'il le feist pour sonder et tenter les cueurs des Mace- 
oniens, à fin de sçavoir comment ilz prendroient l'usance 
qu'il vouloit introduire de l’adoration, c'est à dire, de faire 
la reverence et s'encliner devant le roy, en les accoustumant 
ainsi petit à petit à supporter la mutation et le changement 
de sa maniere de vivre, combien que du premier coup il 
ae prit pas l'accoustrement des Medois, qui estoit par trop 
estrange et de tout poinct barbaresque : car il ne porta point 
Ὡς braguesques, ny la robbe trainnante en terre, ny le hault 
chappeau pointu, ains prit un habit moyen entre celuy des 
Medois et celuy des Perses, plus modeste que celuy là, et 
plus pompeux que cestuy cy, encore du commencement ne le 
porta il que quand il avoit à parler à quelques Barbares, ou 
en son privé entre ses familiers amis : mais depuis il se 
monstra au peuple en public avec cest accoustrement en 

allant par les champs, ou bien en donnant audience publi- 
quement, qui fut chose bien desplaisante aux Macedoniens : 
mais ilz avoient sa vertu en si grande admiration, qu'ilz 
estimoient estre raisonnable qu'on luy concedast qu'il peust 
faire aucunes choses pour son plaisir et à sa fantaisie : car 
oultre les autres heurts qu'il avoit euz auparavant, il avoit 
nagueres receu un coup de flesche qui luy avoit rompu l'os 
de la jambe, et une autre fois avoit aussi receu un coup de 
pierre sur le chignon du col, dont il tumba en un esblouis- 
sement de la veuë qui luy dura bien long temps, et neantmoins 
ne laissoit pas pour tout cela de s'exposer encore à tous 
perilz sans en rien s'espargner : car il passa encore la riviere 
des Orexartes, qu'il estimoit estre le Tanals, et ayant desfait 
en bataille rengée les Scythes, les chassa battant plus de 
cinq grandes lieués, quoy qu'il fust travaillé d'un flux de 
ventre. 

LXXIX. Ce fut là où lon dit que la royne des Amazones le 
vint trouver : car ainsi l’a escrit la plus part des historiens, 
comme Clitarchus, Polycritus, Onesicritus, Antigenes et 
Hister : mais Charès le rapporteur, et Ptolomæus, Anticlides, 
et Philon le Thebaïn, Philippus le rapporteur, et oultre ceulx 
là Hecatæus Erethrien, Philippus Chalcidien et Duris le 
Samien, disent que c’est chose controuvée et faitte à plaisir, 
et semble que Alexandre mesme leur en porte tesmoignage : 
car escrivant toutes choses par le menu à Antipater selon 
qu'elles passoient, il luy mande bien que le roy de la Scythie 
luy vouloit bailler sa fille en mariage, mais il ne fait aucune 
mention d'Amazones: et dit on que long temps depuis 
Onesicritus leut ἃ Lysimachus, qui estoit desjà roy, le 
quatrieme livre de son histoire, là où ce conte là de l'Ama- 
zone est escrit, et que Lysimachus, en se soubriant luy dit, 
« Et où estoye je donques en ce temps là » ? Maïs quant à 
cela, ny pour le croire on n'aura jà Alexandre en plus grande 
reputation, ny pour le descroire en moindre estime. 

LXXX, Au reste, craignant que les Macedoniens ennuyez 
de ceste longue guerre, ne voulussent plus passer oultre, il 
laissa derriere le demourant du peuple de son armée, et prit : 
seulement vingt mille hommes de pied, et trois mille chevaux, 
qui estoient la fleur de tout son exercite, avec lesquelz il 
entra dedans le païs de l'Hyrcanie, et là leur feit une 

harengue, en laquelle il leur remonstra, que les nations 
Barbares de l'Asie ne les avoient veuz qu'en songe, par 
maniere de dire, et que s'ilz se retiroient en Macedoine, 
n'ayant que seulement emeu, et non de tout poinct subjugué 
et dompté l'Asie, les peuples irritez leur courroient sus à 
leur retour, ne plus ne moins qu'à des femmes : toutefois 
qu'il donnoit bien congé de s'en aller à ceulx qui se voudroient 
retirer, en protestant neantmoins à l'encontre de ceulx qui 
s'en iroient, qu'ilz l’auroient abandonné au besoing, luy, ses 
amis et ceulx qui auroient si bon cueur, que de le vouloir 
suivre en une glorieuse intention de vouloir soubmettre 
toute la terre habitable à l'empire des Macedoniens. Cela est 
ainsi couché et presque en mesmes termes, dedans l'epistre 
que Alexandre en escrit à Antipater, là où il met d'avantage 
que leur ayant tenu ce propos, ilz se prirent à crier tout 
hault, qu'il les menast en tel quartier du monde qu'il vou- 
droit. Quand ceulx là eurent donné leur consentement à son 
espreuve, il fut puis après facile de gaigner le reste du 
peuple, qui suivit aiseement l'exemple des principaux. 
LXXXL Parquoy il se conforma adonc encore d'avantage 
en sa maniere de vivre aux meurs de ceulx du pais, et 
réciproquement aussi les meurs de ceulx du païs à ceulx de 
la Macedoine, ayant opinion que moyennant ceste meslange 
et ceste communication de façons de faire, les choses s'entre- 
tiendroient mieulx en bonne paix, union et concorde par 
amitié que par force, quand il seroit loing des païs de la 
Perse. A l'occasion de quoy il feit choisir trente mille enfans 
du païs, auxquelz il feit apprendre les lettres grecques, et les 
nourrir et addresser aux armes à la discipline Macedoniene, 
ordonnant plusieurs maistres pour les instruire en l'une et en 
l’autre. Quand au mariage de Roxane, il fut bien fait par 
amourettes, pource qu'il en devint amoureux en un festin où 
il la veit, et la trouva belle à son gré et de bonne prise : 
mais si vint il aussi à propos pour le bien de ses affaires, 
que s'il eust esté fait par meure deliberation de conseil : car 
les Barbares en prirent asseurance de luy d'avantage, quand 
ilz veirent qu'il contractoit alliance de mariage avec eulx, 
et l'en aimerent beaucoup mieulx que devant, quand ilz 
considererent en eulx mesmes, que s'estant auparavant tous- 
jours monstré fort continent en telles choses, encore n'avoit 

il point voulu toucher ceste jeune dame, de l'amour de 
laquelle seule il s'estoit trouvé vaincu, sinon en legitime 
mariage. 

LXXXIL Et luy considerant que des deux qu'il aimoit plus 
cherement, Hephæstion trouvoit bon ce qu'il en faisoit en 
cela, et qu'il s'accoustroit comme luy, mais que Craterus au 
contraire retenoit tousjours les façons de faire de son pals, il 
traittoit d'affaires et negocioit avec les Barbares par l'entre- 
mise de celuy là, avec les Grecs et les Macedoniens par 
l'entremise de cestuy cy : en somme, il aimait plus l'un, et 
honoroit plus l'autre, estimant et disant que Hephæstion 
aimoit Alexandre, et Craterus aimoit le roy. Au moyen de 
quoy ces deux personnages ne se vouloient point de bien 
l'un à l'autre au fond de leurs cueurs, ains entroient souvent 
en querelle, tellement qu'une fois en Indie ilz en vindrent 
jusques à mettre la main aux armes et à desgainner l'un 
contre l'autre, et y accouroient desjàa leurs amis au secours 
d'une part et d'autre : mais Alexandre y alla aussi, qui en 
public devant tout le monde tensa fort Hephæstion, l'appel- 
lant fol et insensé, de ne cognoistre pas que qui luy osteroit 
Alexandre, il ne demoureroïit plus rien : mais en privé, à 
part, il reprit aussi bien aigrement Craterus, et les appellant 
tous deux l'un devant l'autre leur feit faire paix ensemble, 
jurant par Jupiter Hammon, et par tous les autres dieux, « que 
« c'estoient bien les deux hommes du monde qu'il aimoit le 
« mieulx, mais neantmoins que s'il s'appercevoit qu'ilz eussent 
« plus de differens ensemble, il les occiroit tous deux, ou pour 
« le moins celuy qui auroit commencé la querelle » : parquoy 
depuis ceste heure là, on escrit qu'ilz ne feirent ny ne dirent 
rien l'un à l'autre, non pas en jeu tant seulement. 

LXXXTIIL Or avoit Philotas filz de Parmenion grande 
authorité entre les Macedoniens, pource qu'il estoit vaillant 
bomme de sa personne, patient de labeur, liberal, et aimant 
les siens autant ou plus que nul autre seigneur, qui fust en 
tout le camp, après Alexandre. Auquel propos on racompte 
que quelquefois il y eut un de ses amis qui luy demanda de 
l'argent : il commanda tout aussi tost à son argentier qu'il 
luy en baillast. L'argentier luy respondit, qu'il n'y en avoit 
point : et son maistre luy repliqua, « Que dis tu, qu'il n'y en 
«a point ? n'as tu ny vaisselle, ny accoustrement que tu 

« peusses vendre ou engager, pour luy en trouver » 7 mais 
au demourant 11] estoit si haultain et si importun à faire 
monstre de ses richesses, en se vestant plus superbement, 
et se traittant plus curieusement et plus opulentement qu'il 
n'appärtenoit à homme privé, que cela le faisoit haïr, pource 
qu'il contrefaisoit ainsi à faulses enseignes le grand et le magni- 
fique, de mauvais jugement, et avec une mauvaise grace 
dont il devint par sa folie suspect et envié de tout le monde, 
tellement que son pere mesme luy dit un jour : « Mon filz, 
fais toy plus petit ». Il avoit esté ja long temps auparavant 
accusé et deferé envers Alexandre, pource que quand le 
bagage de l’armée de Darius, qui estoit en la ville de Damas, 
fut pris après la bataille de la Cilicie, il y eut plusieurs pri- 
sonniers amenez au camp d'Alexandre, et entre les autres 
une jeune courtisanne natifve de la ville de Pydne, belle de 
visage, laquelle se nommoit Antigone. Philotas trouva moyen 
de la recouvrer, et comme jeune homme amoureux qu'il 
estoit, en banquetant avec elle se laissoit eschapper de la 
bouche bien souvent des paroles ambitieuses et de vaines 
vanteries de soudard, en attribuant à luy mesme et à son 
pere la plus part des haults faicts d'armes qui avoient esté 
executez en toute ceste guerre, et appelant à tout propos 
Alexandre, ce jeune garson, et disant que par leur moyen il 
jouissoit du nom et tiltre de roy. Ceste femme rapporta ces 
propos à un sien familier, et celuy là, comme il se fait ordi- 
nairement, à un autre, tant qu'il parvint jusques aux oreilles 
de Craterus, lequel prit la femme et la mena devant 
Alexandre, qui l’ouit, et l'ayant ouye luy commanda qu'elle 
continuast tousjours de hanter avec Philotas, à fin qu'elle luy 
rapportast tout ce qu'elle luy entendroit dire. Philotas ne 
sachant rien de ceste embusche, tenoit tousjours ceste Anti- 
gone auprès de luy, et se permettoit ordinairement de dire 
plusieurs paroles folles et indiscrettes à l'encontre du roy, 
une fois par courroux, et autrefois par vaine gloire : mais 
Alexandre, combien qu'il eust cest vehemente preuve et 
accusation à l'encontre de Philotas, la dissimula pourtant 
sans en rien faire demonstration quelconque pour l'heure, 
fust ou pour l'asseurance qu'il avoit en l'amour et bien- 
vueillance que Parmenion luy portoit, ou pour crainte qu'il 
avoit de leur puissance et authorité grande. 

LXXXIV, Mais environ ce mesme temps, il y eut un 
Macedonien nommé Limnus, natif de la ville de Chalæstra, 
qui espioit en grande solicitude les moyens de faire mourir 
Alexandre, et estant amoureux d'un jeune garson qui se 
nommoit Nicomachus, le solicita de le vouloir aider à executer 
son entreprise : le £arson le refuza très bien et descouvrit 
ceste subornation à un sien frere, qui avoit nom Balinus. 
lequel s'en addressa à Philotas, et le pria de les introduire 
tous deux devant Alexandre. pource qu'ilz avoient quelque 
chose de grande consequence et très necessaire à luy commu- 
niquer. Philotas ne les feit point parler au roy, et ne sçait on 
pourquoy, disant qu'il estoit empesché à quelques autres plus 
grands affaires : au moyen de quoy ilz s'addresserent à un 
autre, qui leur donna entrée vers Alexandre, auquel ilz expo- 
serent premierement le faict de la conspiration de Limnus, et 
feirent aussi en passant mention de ce qu'ilz s'estoient pre- 
mierement addressez à Philotas, par deux fois, qui n'avoit 
fait compte de les introduire et les faire parler à luy : cela 
irrita fort Alexandre, et encore le fut-il plus quand celuy 
qu'il envoya pour prendre Limnus au corps, le tua, à cause 
qu'il se meit en defense, et ne se voulut pas laisser prendre, 
pensant avoir perdu un grand moyen de descouvrir entiere- 
ment et averer toute la conspiration. 

LXXXV. Et pour autant qu'il faisoit mauvais visage à 
Philotas, il irrita ceulx qui de longue main luy vouloient 
mal, lesquelz commencerent tout ouvertement, que c'estoit 
desormais trop attendu au roy, pource qu'il n'estoit point ἃ 
croire que ce Chalestrien Limnus eust jamais eu la hardiesse 
d'entreprendre une telle conspiration, et qu'il n'en estoit 
que le ministre, ou, pour mieulx dire, que l'instrument remué 
et manié par une plus grande puissance que la siene, et qu'il 
falloit enquerir de ceste conjuration sur ceulx qui avoient si 
grand interest à la faire celer. Depuis que Alexandre eut 
une fois ouvert les oreilles à telles paroles et telles presump- 
tions, il y eut aussi tost mille calumnies proposées à l'encontre de 
Philotas, de maniere qu'il fut saisy au corps et mis à la tor- 
ture en presence des autres seigneurs familiers du roy, qu'il 
commeit à luy faire et parfaire son procès, estant luy mesme 
caché derriere une tapisserie pour escouter tout ce qu'il 
d'roit : là où l’on compte, qu'ayant ouy les paroles lasches 

qu'il dit à Hephæstion, en le suppliant d'avoir compassion 
de luy, et les prieres viles et basses, qu'il luy feit, il dit en 
soy mesme : « Dea, ayant le cueur si mol et si effeminé, 
« Philotas, ozois tu bien entreprendre de si grandes choses » ? 
Tant y a que Philotas fut executé à mort : et incontinent 
après son execution, Alexandre envoya en diligence au 
royaume de la Medie, faire tuer aussi Parmenion, qui y 
estoit son lieutenant, personnage qui avoit servy Philippus 
en la plus part de ses principaux affaires, et qui seul ou plus 
que nul des autres anciens serviteurs de son pere, avoit 
incité Alexandre à entreprendre le voyage de la conqueste 
de l'Asie, et qui de trois enfans qu'il y avoit menez quant et 
luy en avoit veu mourir deux devant luy, et puis fut occis 
avec le troisieme. Ceste execution rendit Alexandre redou- 
table à plusieurs de ses amis, mesmement à Antipater, lequel 
envoya secretement devers les Ætoliens traitter soubs main 
une alliance avec eulx, pource qu'eulx mesmes craignoient 
aussi Alexandre, à cause qu'ilz avoient destruit les Oeniades : 
ce qu'Alexandre ayant entendu, dit que ce ne seroient pas les 
enfans des Oeniades, mais luy mesme qui en feroit la ven- 
geance sur les Ætoliens. 

LXXXVL Non gueres de temps après advint aussi l'incon- 
venient du meurtre de Clitus, lequel, à l'ouir nuement et 
simplement reciter sembleroit encore plus cruel que celuy 
de Philotas : mais en racomptant la cause ensemble, et le 
temps auquel il advint, on trouvera que ce ne fut point de 
propos deliberé, ains plus tost par cas d'adventure et ‘de 
meschef, ayant Alexandre seulement presté l'occasion de son 
ire et de son vin à la male fortune de Clitus : car voicy 
comme le cas advint : il estoit arrivé quelques gèns des païs 
bas devers la marine, qui avoient apporté à Alexandre des 
fruicts de la Grece. Alexandre s'esbahissant de les veoir 
ainsi beaux et frais, appella Clitus pour les luy monstrer et 
luy en donner. Clitus d'adventure sacrifioit lors aux dieux, 
et laissa son sacrifice pour y aller : mais il y eut trois 
moutons, sur lesquelz on avoit desjà fait les effusions accous- 
tumées pour les immoler, qui le suivirent : ce qu'entendant 
Alexandre, le communiqua aux devins, Aristander et 
Cleomantis Laconien, qui tous deux respondirent que c'estoit 
un mauvais signe, À raison de quoy il ordonna sur l'heure 

que lon sacrifiast pour le salut de Clitus, pour autant mesme- 
ment, que trois jours auparavant, il avoit eu la muict en 
dormant une vision estrange, pource qu'il luy fut advis qu'il 
voyoit Clitus vestu de robe noire assis entre les enfans de 
Parmenion qui tous estoient morts : toutefois Clitus n'acheva 
point son sacrifice, ains s'en alla soupper chez le roy, qui ce 
jour là avoit sacrifié Castor et Pollux. 

LXXXVIL ἢ fut θεὰ à bon esciant à ce festin, durant lequel 
furent chantez quelques vers d'un poëte nommé Pranichus, 
ou comme les autres mettent d'un Pierion, composez à 
l'encontre de quelques capitaines Macedoniens, qui n'agueres 
avoient esté batus par les Barbares, pour leur faire honte, et 
apprester à rire à la compagnie, dont les vieux qui estoient 
à ce festin, furent malcontens, et injurierent le poëte qui les 
avoit faits, et le musicien qui les chantoit, Au contraire 
Alexandre et ses mignons y prenoient plaisir, et comman- 
doient au chantre qu'il continuast : de quoy Clitus qui estoit 
desja un peu surpris de vin, avec ce qu'il estoit de sa nature 
homme assez rebours, arrogant et superbe, se courroucea 
encore d'avantage, disant que ce n'estoit point bien ny hones- 
tement fait d'injurier ainsi, mesmement parmy des Barbares 
ennemis, de pauvres capitaines Macedoniens, qui valoient 
mieulx que ceulx qui se rioient et se mocquoient d'eulx, 
encore qu'il leur fust advenu par fortune quelque malheur. 
Alexandre là dessus lui respondit, qu'en disant cela il plai- 
doit pour luy mesme, appellant couardise et lascheté, mal- 
heur. Et adonc Clitus se dressant sur ses pieds, se prit à luy 
repliquer : « Mais ceste miene couardise te sauva la vie, à toy 
« quite dis filz des dieux, lors que tu avois desja tourné le 
« dos à l'espée de Spithridates, et le sang que ces pauvres 
« Macedoniens ont respandu pour toy, et les bleceures qu'ilz 
« ont receuës en combatant pour toy, t'ont fait si grand, que 
« tu desdaignes maintenant le roy Philippus pour ton pere, 
« et te veux à toute force faire filz de Jupiter Ammon ». 
Alexandre picqué au vif de ces paroles, luy repliqua soudain : 
« Dea meschant malheureux que tu es, penses tu demourer à 
« la fin impuny de telz propos que tu tiens ordinairement à 
« l'encontre de moy en mutinant contre moy les Macedo- 
niens » ἢ Et Clitus luy repliqua, « D'icy et desja sommes 
nous assez punis, Alexandre, veu que nous recevons un tel 

« loyer de noz travaux et labeurs, que nous tenons pour bien 
« heureux ceulx qui sont morts avant que de veoir les 
« Macedoniens fouettez de verges Medoises, et contraints de 
« prier les Perses pour avoir accès et entrée devers le roy ». 

LXXXVIIT. Clitus alloit disant la teste levée de semblables 
paroles, et Alexandre se soublevoit à l'encontre, et luy disoit 
injure : mais les plus vieux taschoient à appaiser la noise et 
le tumulte : au moyen dequoy Alexandre se tournant devers 
Xenodochus Cardian, et Artemius Colophonien, leur demanda, 
« Vous semble il point que les Grecs entre les Macedoniens 
« soient comme demi-dieux, se promenans entre bestes sau- 
vages » ? Mais Clitus pour cela ne cedoit point, ny ne dimi- 
nuoit rien de son audace, ains alloit criant, « qu'Alexandre 
« dist publiquement tout hault ce qu'il avoit à dire, ou qu'il 
« ne conviast point à venir soupper avec luy des hommes 
« libres, et qui avoient accoustumé de parler franchement, 
« ains qu'il se teint avec des Barbares esclaves, qui adore- 
« roient sa ceinture persiene, et sa longue cotte blanche ». 
Adonc Alexandre, ne pouvant plus tenir sa cholere, prit 
une pomme de celles que lon avoit servy à sa table, et la 
luy jetta à la teste, et chercha son espée, laquelle Aristo- 
phanes l’un des gardes de son corps luy avoit expressement 
ostée : et comme tous les autres se meissent à l'entour de 
luy pour le retenir, et le prier de s'appaiser, il se jetta 
neantmoins hors de table, et appella ses gardes en langage 
Macedonien, qui estoit signe d'un bien grand trouble, et 
commanda à un trompette qu'il sonnast alarme : et pource 
qu'il reculoit et ne le vouloit pas faire, luy donna un coup 
de poing, dequoy le trompette fut depuis bien estimé, comme 
celuy qui avoit seul empesché, que tout le camp ne se muti- 
nast, Encore ne fleschissoit point Clitus pour cela, jusques à 
ce que ses amis à toute peine le jetterent hors de la salle : 
mais il y rentra par une autre porte, prononceant fort auda- 
cieusement et irreveremment ce vers de la tragædie d'Andro- 
maque, du poëte Euripides, 


Las que les mœurs de Grece se corrompent ! 


Adonc Alexandre ostant par force à un de ses gardes la 
javeline qu'il tenoit en sa main, ainsi que Clitus luy venoit 
à l'encontre, et avoit ja levé la tapisserie qui estoit au devant 

de ia porte, luy en donna tout ἃ travers du corps, dont il 
tumba tout aussi tost par terre avec un souspir, et un cry 
qu'il jetta. 

LXXXIX. La cholere fut à l'instant mesme passée ἃ 
Alexandre, qui demoura tout picqué : et voyant ses familiers 
autour de luy, qui ne disoient mot, retira la javeline du corps 
pour s'en donner à luy mesme dedans la gorge : mais ses 
gardes incontinent iuy prirent les mains, et l'emporterent 
malgré luy de là en sa chambre, où il passa toute la muict 
et tout le jour ensuivant à plorer amerement, jusques ἃ ce 
que ne pouvant plus crier ny lamenter, il demoura estendu 
tout de son long, jettant seulement de profonds souspirs. A 
l'occasion de quoy, ses amis n'entendans plus sa voix eurent 
peur, et entrerent par force en sa chambre pour le recon- 
forter : mais il n'en voulut ouiïr parler par un, sinon Aris- 
tander le devin, qui luy ramena en memoire la vision qu'il 
avoit εὐ touchant Clitus en dormant, estant le presage de ce 
qui devoit advenir : par où lon devoit juger que c'estoit chose 
fatale, et predestinée avant qu'il fust né. Il sembla qu'il prit 
pied à ces paroles. Depuis on feit entrer Callisthenes le 
philosophe allié d'Aristote, et Anaxarchus natif de la ville 
d'Abdera, dont Callisthenes entrant doulcement en propos, 
et allant à l'entour sans luy alleguer chose qui le peust 
offenser, taschoit dextrement à luy amollir son dueil. 

XC. Mais Anaxarchus qui dès son commencement avoit 
tousjours tenu un chemin à part en l'estude da la philosophie, 
et avoit acquis le bruit d'estre homme escervelé et mesprisant 
sés compagnons, en entrant dedans la chambre se prit à crier 
des la porte tout hault : « Voilà Alexandre le grand, celuy 
« que toute la terre habitable regarde et redoubte maintenant : 
« Voi le là jetté par terre plorant comme un esclave pour la 
« peur qu'il a des lois et du blasme des hommes, comme s'il 
« ne deust pas luy mesme leur donner la loy, et leur establir 
« les bornes de ce qui est juste, ou injuste, attendu qu'il a 
« vaincu pour demourer seigneur et maistre, mon pas pour 
« servir à une vaine opinion. Ne sçais tu pas que les poètes 
« disent, que Jupiter a Themis, c'est-à-dire, le droit et La jus- 
« tice assise à ses costez ? Que signifie cela, sinon que tout ce 
« que le prince fait, est sainct, droit et juste » ? Ces langages 
d'Anaxarchus allegserent bien pour lors la douleur du roy 
EN RO DURS δ € US CES 


ALEXANDRE LE GRAND 


Alexandre, mais aussi rendirent ilz depuis ses meurs bien 
plus dissolues en beaucoup de choses, et bien plus violentes : 
et comme par ce moyen là il s'insinua soy mesme merveil- 
leusement avant en la bonne grace du roy, autant rendit il la 
conversation de Callisthenes, qui de soy mesme n'estoit pas 
autrement trop aggreable, à cause de son authorité, encore 
plus odieuse qu'elle n'avoit jusques alors esté. 

XCI. Auquel propos on racompte qu'un jour au soupper du 
roy, on meit en avant un discours touchant les saisons de 
l'année et la temperature de l'air, et que Callisthenes fut de 
l'opinion de ceulx qui tenoient que la region où ilz estoient 
pour lors, estoit plus froide, et que l’hyver y estoit plus aspre 
qu'en la Grece. Anaxarchus soustenoit le contraire et contes- 
toit opiniastrement à l'encontre, tant que Callisthenes luy dit : 
« Si est il force que tu confesses qu'il fait plus froid en ce païs 
«ΟΥ̓ que en celuy là : car tu passoislà tout l'hyver, avec une 
« pauvre simple cappe seulement sur ton doz, et icy tu es cou- 
« vert de trois tapis l'un sur l’autre quand tu es à table ». Ceste 
attainte poignit au vif Anaxarchus, et l'irrita bien encore plus 
asprement : et quant aux autres gens de lettres, rhetoriciens 
et flatteurs, ilz le haïssoient aussi semblablement, pource qu'ilz 
le voyoient estimé, suivy et honoré des jeunes hommes, à 
cause de son eloquence, et non moins aimé des vieux, à cause 
de l'honesteté de sa vie, laquelle estoit grave, venerable et 
contente du sien, sans qu'il demandast jamais rien. Par où 
lon cognoissoit que la cause qu'il alleguoit, pour laquelle il 
suivoit Alexandre en ce voyage, estoit veritable : car il disoit 
que c'estoit pour impetrer du roy, que ses citoyens bannis 
fussent remis en leur païs, et leur ville repeuplée et 
rebastie. Mais combien que la bonne reputation qu'il avoit, 
fust cause principale de l'envie qu'on luy portoit, si est-ce 
que luy mesme donnoit bien aussi quelques occasions à 
ses envieux et malvieillans de le calumnier, parce qu'il re- 
fuzoit souvent, quant on le convioit, d'aller soupper chez 
le roy, et s'il y alloit il ne disoit mot, monstrant par ceste 
siene gravité et taciturnité, que ce que lon y disoit et fai- 
soit, ne luy plaisoit point, de sorte qu'Alexandre mesme dit 
une fois de luy, 

Je hay celuy, qui d'estre sage faict 
Profession, et ne l'est en son faict. 

XCIL Suivant lequel propos on racompte, que souppant un 


jour chez le roy, il fut requis par plusieurs de ceulx qui 
avoient aussi esté conviez, de faire à l'improuveu une harengue 
à la louange des Macedoniens durant le soupper, et qu'il parla 
sur ce subject là, avec un tel flux d'eloquence, que les escou- 
tans s'en leverent de table, et batans des mains en signe de 
joye, jetterent plusieurs bouquets et chappeaux de fleurs 
dessus luy : mais qu'Alexandre allegua lors ce que dit le 
poëte Euripide, 

Mais aisé n'est de bien dire amplement, 

Quand on en a bel et riche argument, 


« Mais monstre nous, dit il, ton eloquence à blasmer les Mace- 
« doniens, à celle fin que recognoissans ce en quoy ilz faillent, 
« ilz l'emendent pour en estre meilleurs à l'advenir » : et 
qu'adonc Callisthenes se tournant à dire tout le contraire, 
deduisit franchement plusieurs choses au grand desavantage 
des Macedoniens, monstrant comme la division et dissension 
des Grecs entre eulx, avoit esté cause de l'accroissement de 
Philippus, alleguant ces vers : 

Là où discord regne en une cité, 

Le plus meschant a lieu d'autorité. 


A l'occasion dequoy, il suscita encontre soy-mesme une grande 
et griefve malveuillance des Macedoniens, tellement que 
Alexandre mesme dit à l'heure qu'il n'avoit pas tant fait 
monstre de son eloquence, que de sa malignité, et de la mau- 
vaise voulunté, qu'il portoit aux Macedoniens. Hermippus 
historien escrit qu'un Stræœbus serviteur de Callisthenes, qui 
disoit devant luy, le recita ainsi depuis à Aristote, et que 
Callisthenes voyant bien que Alexandre s'en estoit offensé, 
et qu'il luy en vouloit mal, repeta deux ou trois fois ces vers 
d'Homere en s'en allant, 


Patroclus est ΟΥ̓ mesme decedé, 
Qui en vertu t'avoit bien excedé. 


A quoy l'on peut veoir clairement qu'Aristote jugea bien 
quand il dit de ce Callisthenes, qu'il estoit bien homme elo- 
quent, mais qu'il n'avoit point de jugement. Car en rejettant 
fort et ferme, comme philosophe, l'adoration de faire en 
s'enclinant et ployant le genouil la reverence au roy, et en 

disant hault et clair en public, ce que les plus gens de bien 
et les vieux Macedonizns n'ozoient dire que secrettement en 
l'oreille, combien qu'ilz en fussent tous fort marris, il delivra 
bien la Grece d'une grande honte, et Alexandre aussi d'une 
plus grande, en le divertissant de prochasser telle maniere 
d'adoration : mais aussi se perdit il soymesme, par ce qu'il 
sembla qu'il voulust avoir le roy d'audace, et le forcer plus 
tost, que l'induire par raison. 

XCIIL. Suivant lequel propos Charès le Mytilenien a laissé 
par escript, que un jour en un festin, Alexandre après avoir 
beu, tendit sa couppe à l'un de ses amis, lequel la prit, et se 
levant sur ses pieds, y beut aussi, en se tournant devers l'autel 
domestique, et faisant premieremént une grande reverence 
alla baiser Alexandre, et puis se meit à table : ce que tous 
les autres conviez feirent semblablement les uns après les 
autres, jusques à ce que Callisthenes prit aussi la couppe à 
son reng, le roy n'y prenant point garde, ains devisant avec 
Hephæstion, et après avoir beu s'approcha pour le baiser 
comme les autres : mais qu'il y eut un Demetrius, surnommé 
Phidon, qui dit au roy, « Ne le baise point, sire, car luy seul 
« ne t'a point fait de reverence » : Alexandre tourna la teste 
de l'autre costé sans le vouloir baiser, et que Callisthenes 
adonc cria tout hault, « Et bien de par dieu, je m'en vois 
« ayant moins que les autres d'un baiser ». Ainsi commencea 
la malvueillance contre lui à s'imprimer au cueur d'Alexandre, 
dont il s'ensuivit que premierement Hephæstion fut creu, 
disant que Callisthenes luy avoit promis qu'il adoreroit et 
feroit la reverence à Alexandre, mais qu'il luy avoit failly de 
parole : et puis un Lysimachus, un Agnon, et autres sem- 
blables, poulserent encore à la rouëé, disans que ce sophiste 
s'en alloit glorifiant, ne plus ne moins que s'il eust ruiné et 
aboly une tyrannie, et que tous les jeunes gens le suivoient, 
” et s'amassoient autour de luy par honneur, comme celuy qui 
seul, entre tant de milliers d'hommes portans les armes, avoit 
le cueur franc et noble. Et pourtant, quant la conjuration de 
Hermolaus à l'encontre de la propre personne d'Alexandre 
vint à estre descouverte, lon trouva la calumnie vray-sem- 
blable, que quelques faulx accusateurs proposerent à l'encontre 
de Callisthenes, qu'il avoit respondu à cest Hermolaus, qui 
luy demandoit comment il pourroit devenir le plus renommé 

homme du monde, « En tuant celuy qui estoit jà le plus 
« renommé » : et que pour l'inciter à executer sa conspiration, 
il luy avoit dit, qu'il ne falloit point qu'il eust peur d'un lict 
d'or, ains se souvenir qu'il avoit à faire à un homme, lequel 
estoit aucunefois malade et aucunefois blecé comme les autres. 

XCIV. Toutefois il n'y eut jamais pas un descomplices de Her- 
molaus, quelque angoisse de tourmens qu'on leur feist souffrir, 
pour leur faire dire qui estoient leurs consors, qui nommast 
Callisthenes : et Alexandre mesme escrivant de ce faict, 
incontinent après, à Craterus, à Attalus et à Alcetas, dit que les 
serviteurs mis à la torture avoient tousjours persisté à dire, 
que eulx seuls avoient conspiré contre luy, et que nul autre 
n'en estoit consentant, Mais depuis en une autre missive qu'il 
en escrivit à Antipater, il en chargea Callisthenes, disant, 
« Ses serviteurs ont esté lapidez par les Macedoniens, mais je 
« puniray moy mesme le maistre cy après, et ceux qui me 
« l'ont envoyé, et qui ont receu et logé en leurs villes les meur- 
« triers, qui venoient de propos deliberé pour me tuer ». Enquoy 
il descouvre manifestement la mauvaise voulunté qu'il avoit 
contre Aristote, pource que Callisthenes avoit esté nourry en 
Sa maison, à cause de la parenté qui estoit entre eulx, estant 
Callisthenes filz de Hero, niepce d'Aristote. Si disent les uns 
qu'Alexandre le feit pendre : et les autres, qu'il mourut de 
maladie en prison : toutefois Charès escrit, qu'il fut garde 
prisonnier l'espace de sept mois entiers, à fin qu'il fust jugé 
en plein conseil present Aristote mesme : mais qu'estant 
devenu fort gras, il mourut à la fin de la maladie des poux 
environ le temps qu'Alexandre fut blecé en combatant contre 
les Malliens Oxydraques, en la conqueste des Indes, ce qui 
fut quelque temps après. Mais Demaratus Corinthien, estant 
jà bien avant au declin de son aage, prit envie d'aller veoir 
Alexandre, et l'ayant veu de faict, dict que les Grecs qui 
estoient decedez au paravant, estoient privez d'un singulier 
plaisir, de ne veoir point Alexandre seant dedans le throne 
royal de Darius. Toutefois 1] ne jouit pas longuement de la 
bienvueillance que le roy luy portoit, pource qu'il mourut de 
maladie bien tost après qu'il fut arrivé en son camp, et luy 
furent faittes des funerailles magnifiques, car tout l'exercite 
en armes luy dressa un comble de terre en forme de tumbeau, 
duquel l’enceincte estoit fort srande, et la haulteur de quatre 

vingts couldées. Ses cendres puis après furent conduittes 
jusques à la coste de la marine dessus un chariot à quatre 
chevaux, équippé et accoustré sumptueusement. 

XCV. Au demourant Alexandre estant prest à partir pour 
aller à la conqueste des Indes s'advisa que son armée estoit 
pesante et malaisée à remuer pour la grande multitude de 
bagage et de butin, qu'elle trainnoit après elle : parquoy un 
matin que les chariots estoient desjà chargez, il brusla pre- 
mierement les siens et ceulx de ses amis après, puis com- 
manda que lon meist aussi le feu dedans ceulx des soudards 
Macedoniens, dont le conseil en sembla plus dangereux au 
deliberer, que l'execution à l'espreuve ne s'en trouva difficile, 
pource qu'il y en eut bien peu qui en fussent malcontens, et 
la plus part, ne plus ne moins que s'ilz eussent esté poulsez 
et inspirez par quelque esprit divin, avec un cry et un chant 
de joye, s'entredonnerent les uns aux autres qui en avoient 
affaire, les ustensiles necessaires dont l'homme ne se sçauroit 
passer, et puis bruslerent et gasterent eulx mesmes le demou- 
rant. Ce qui encouragea et incita Alexandre encore davan- 
tage, outre ce qu'il estoit ja devenu un peu severe, et qu'il 
punissoit aigrement sans pardonner à ceulx qui faisoient 
faulte : car ayant ordonné à Menander l'un de ses familiers 
pour luy garder une forte place, il le feit mourir, à cause qu'il 
n'y voulut pas demourer, et tua luy mesme à coups de traict 
Orsodates un capitaine Barbare qui s'estoit rebellé et soublevé 
contre luy. 

XCVI. Au reste environ ce temps là y eut une brebis qui 
feit un agneau, lequel avoit dessus la teste, la forme et la 
couleur propre d'un chappeau royal à la persienne, qui s'appelle 
Tiare, aux deux costez duquel il y avoit deux genitoires. 
Alexandre eut ce presage en horreur et abomination, telle- 
ment qu'il se feit purifier par quelques presbtres Babyloniens, 
qu'avoit tousjours accoustumé de mener quant et luy pour 
cest effet, et dit à ses amis que ce presage ne l'emouvoit pas 
tant pour le regard de soy, que pour le regard d'eulx, craignant 
que les dieux après son décès n'eussent destiné de faire tumber 
la puissance de son empire entre les mains de quelque 
homme couard et de lasche cueur. Toutefois un autre signe 
et presage qui advint incontinent après, luy osta ceste crainte 
et ce descouragement, Car un Macedonien nommé Proxenus 

qui avoit charge des meubles du roy, ainsi comme il faisoit 
caver en quelque lieu près la riviere d'Oxus pour y dresser 
la tente et le logis du roy, descouvrit une source d'humeur 
grasse et huileuse, dont après que lon eut epuisé la premiere, 
il en sourdit une autre claire, qui ne differoit de rien, ny en 
odeur ny en goust et saveur, de l'huile naturelle, ayant le 
lustre et la grassesse si semblable, que lon n'y eust sceu 
trouver ny cognoistre aucune difference : ce qui estoit de tant 
plus esmerveillable, qu'en toute celle contrée il n'y avoit 
point d'oliviers. Lon dit bien que l'eau mesme de la riviere 
d'Oxus est fort molle, de maniere qu'elle laisse le cuir gras 
de ceulx qui s'y lavent ou s'y baignent : toutefois on voit bien 
par ce qu'Alexandre luy mesme en escrit à Antipater, qu'il 
en fut fort aise, mettant cela entre les plus grands signes que 
les dieux luy eussent envoyez. Les devins luy interpreterent 
ce presage, que c'estoit signe que son voyage luy seroit glorieux, 
mais penible et laborieux, à cause que les dieux, disoient ilz, 
ont donné l'huile aux humains pour un refreschissement en 
leurs travaux. 

XCVIL Aussi encourut-il en plusieurs griefz dangers, et fut 
blecé à bon esciant par plusieurs fois en combatant en ce 
voyage. Mais la principale perte qu'il y feit de ses gens vint 
de faulte de vivres et du mauvais air : mais luy s'efforceant 
de surmonter fortune par hardiesse, et sa puissance par vertu, 
n'estimoit rien imprenable à cueur vaillant et hardy, ny rien 
trop fort pour un courage ferme et asseuré. Auquel propos 
on recite, que comme il allast mettre le siege devant la roche de 
Sisimethres, qui sembloit du tout inaccessible, de maniere que 
les soudards en desesperoient, il demanda à Oxiarthes quel 
cueur avoit ce Sisimethres. Oxiarthes luy feit response que 
c'estoit le plus couard homme de tout le monde. « Cela va 
« bien, dit adonc Alexandre, car la place est doncques pre- 
« nable, s'il est vray ce que tu dis, puis que celuy qui y com- 
« mande n'a point de cueur » : et de faict il la prit par la 
frayeur qu'il feit à Sisimethres : mais il en assiegea depuis 
encore une autre, aussi roide et aussi difficile à approcher 
que celle là, et y faisant aller les jeunes soudards Macedo- 
niens à l’assault, en appella l'un qui se nommoit Alexandre 
comme luy, et luy dit : « Il fault bien que tu te monstres 
« aujourd'huy homme de bien, quand ce ne seroit que pour 

« le nom que tu portes ». Le jeune homme n'y faillit pas, car 
il y combattit si hardiment qu'il y fut occis, dequoy 
Alexandre fut fort desplaisant, 

XCVIIT. Une autre fois comme ses gens craignissent d'ap- 
procher la ville de Nyse pourautant que le long d'icelle 
passe une riviere profonde, il se presenta sur la rive, et dit : 
« © lasche que je suis, que n'ay-je appris à nager »? et 
voulut traverser la riviere à nage sur son escu : mais après 
qu'il eut fait cesser le combat de l'assault, il vint devers luy 
des ambassadeurs des villes assiegées, pour luy requerir 
pardon, lesquelz furent bien esbahis premierement de le veoir 
armé de toutes pieces, sans cerimonie à l’entour de sa personne : 
mais plus encore, quand luy estant apporté un quarreau, il 
commenda au plus vieil d’entre eulx, qui s'appelloit Acuphis, 
qu'il le prist pour se seoir. Acuphis s'esmerveillant de ceste 
grande courtoisie et humanité luy demanda quelle chose 1] 
vouloit que eulx feissent pour desormais estre ses bons amis, 
« Je veux, luy respondit il, que ceulx au nom desquelz tu 
« viens en ambassade devers moy, t'elisent pour leur prince, 
« et qu'ilz m'envoyent pour ostages, cent les plus gens de 
« bien qui soient entre eulx », Acuphis se prit à rire de ce 
commandement, et luy repliqua : « Voire mais, sire, je les 
« regiray bien mieulx et plus facilement en t'envoyant les 
« pires qu'en t'envoyant les meilleurs ». 

XCIX. Il y avoit aussi un roy nommé Taxiles, qui tenoit 
un païs aux Indes de non moindre estendue, à ce que lon 
dit, que toute l'Ægypte, gras en pasturages, et abondant de 
tous fruicts autant qu'il y en ait point au monde, et si estoit 
homme sage, lequel après avoir salué Alexandre, luy dit : 
« Qu'avons nous besoing de nous combattre et faire la guerre 
« l’un à l’autre, Alexandre, si tu ne viens point pour nous 
« oster l'eau ni le demourant de ce qui est necessaire pour 
« nourriture ? pour lesquelles choses seules, les hommes de 
« bon sens doivent entrer en combat : car quant aux autres 
« biens et richesses, si j'en ay plus que toy, je suis tout prest 
« et appareillé de t'en departir des miens : et si j'en ay moins, 
« je ne refuze pas de t'en remercier si tu m'en veux donner 
« des tiens ». Alexandre ayant pris plaisir à l'ouïr ainsi sage- 
ment parler, l'embrassa et luy dit : « Cuides tu que ceste 
« entreveuëé nostre se puisse desmesler sans combatre 

« nonobstant toutes ces bonnes paroles et ces amiables 
« caresses ? non, non, tu n'y as rien gaigné : car je te veux 
« combattre et te combatray de courtoisie et d'honesteté, à 
« fin que tu ne me surmontes point en beneficence et bonté ». 
Ainsi recevant de luy plusieurs beaux presens, et luy en don- 
uant encore d'avantage, finablement ἃ un soupper, en beuvant 
à luy, il luy dit, « Je boy à toy mille talens d'or monnoyé ». 
Ce present fascha bien ses familiers : mais en recompense il 
luy gaigna bien aussi les cueurs de plusieurs princes et sei- 
gneurs Barbares du païs. 

C. Or y avoit il quelque nombre de gens de guerre Indiens 
les plus belliqueux de tout le païs, qui vivans de la soude 
ordinairement, se mettoient au service des bonnes villes 
franches, et les défendoient vaillamment, faisans baucoup de 
maux et d'empeschemens en plusieurs endroits à Alexandre, 
lequel ayant fait appointement avec eulx dedans une ville, où 
ils s'estoient enfermez, quand ilz en furent sortiz sur la fiance 
de l'appointement qu'ilz avoient fait, il les rencontra par le 
chemin ainsi comme ilz se retiroient, et les meit tous au fil 
de l'espée. Il n'y a que ceste seule tache en tous ses haults 
faicts d'armes, qui ternisse un peu son honneur : car au 
demourant, ils’est toujours en tout et par tout porté justement 
et royalement en toutes ses guerres. Au demourant les 
philosophes et gens de sçavoir des Indiens ne luy donnoient 
pas moins d'affaire, pource qu'ilz alloient blasmans et tensans 
les princes et roys qui se rendoient à luy, et faisoient prendre 
les armes aux citez franches à l'encontre de luy, à raison 
dequoy il en feit pendre plusieurs. 

CI. Quant au roy Porus, Alexandre luy mesme en ses 
epistres descrit au long ce qu'il feit contre luy : car comme 
la riviere de Hydaspes courust entre les deux armées, Porus, 
tenoit tousjours ses elephans sur l'autre rive en bataille, les 
testes tournées devers les ennemis, pour les engarder de passer, 
et luy faisoit tous les jours mener grand bruit, et faire grand 
tumulte en son camp, à fin d'accoustumer les Barbares à ne 
s'en estonner point, et ayant choisy une nuict fort obscure, 
que la lune ne luisoit point, il prit une partie de ses gens de 
pied, et la fleur de sa chevalerie, et s'en alla bien loing des 
ennemis passer en une isle, qui n'estoit pas gueres grande, là 
où passé qu'il fut, il se leva un orage impétueux de pluyes, 

vents, esclairs et tonnerres, qui tumboient dedans son camp, 
tellement qu'il veit devant ses yeux plusieurs de ses gens, qui 
furent ars et bruslez par la foudre en ceste petite isle : 
mais pour cela il ne laissa pas de vouloir comment que ce fust, 
gaigner l'autre rive, Or la rivière estant enflée des grandes 
pluyes qu'il avoit faict la nuict precedente, rompit une grande 
ouverture par où bonne partie de l’eau s'escouloit : ainsi se 
trouva il, quand il fut passé sur l’autre bord de la riviere, 
entre deux eaux mal asseuré, et n'ayant pas le pied ferme, 
pource que la terre y estant fort trempée, glissoit, et l'impe- 
tuosité de la riviere la minoit et rompoit d'un costé et d'autre. 
Ce fut là où lon escrit qu'il dit : « O Atheniens, pourriez vous 
« bien croire, combien de travaux et de dangers j'endure pour 
« estre loué de vous »? Toutefois c'est Onesicritus qui le met 
ainsi quant à ce poinct là : mais luy mesme escrit qu'ilz lais- 
serent là les radeaux, sur lesquelz ilz avoient passé le grand 
cours de la riviere, et qu'ilz traverserent avec leurs armes 
sur leurs dos, le bras qui s’escouloit par la rupture, estans 
dedans l'eau jusques aux mamelles, et qu'ayant à la fin passé, 
il picqua avec sa chevalerie environ cinq quarts de lieuë 
devant la bataille de ses gens de pied, faisant son compte que 
si les ennemis le venoient chocquer avec leur gendarmerie, 
il se trouveroit de beaucoup le plus fort, et que s'ilz poulsoient 
en avant leurs gens de pied, les siens y pourroient bien 
arriver assez à temps. L'un des deux advint comme il l’avoit 
imaginé : car mille chevaux et soixante chariots armez des 
ennemis se jetterrent devant leur grosse trouppe, qu'il desfeit, 
et prit tous les chariots, et des hommes d'armes en demoura 
quatre cents de morts sur le champ. 

CII. Parquoy Porus cognoissant à telles enseignes 
qu'Alexandre en personne estoit passé, luy marcha adonc à 
l'encontre avec toute son armée en bataille, exceptée quelque 
partie qu'il laissa derriere pour faire teste au reste des Mace- 
doniens, s’ilz s’efforceoient de passer la riviere. Alexandre 
donques craignant la multitude grande de ses ennemis, et la 
violence de leurs elephans, ne donna pas de front dedans le 
milieu, ains estant en la poincte gauche de sa bataille, chargea 
sur un coin£g de celle des ennemis, ayant ordonné à ceulx 
qui estoient en la droitte d'en faire autant de leur costé tout 
ensemble : ainsi furent les deux coings de l'armée des ennemis 

rompus et tournez en fuitte, mais ceulx qui y avoient esté 
forcé se retirerent vers leurs elephans, et se rallierent à l'en- 
tour d'eulx., Par ce moyen estant la bataille meslée, le combat 
y fut long, tellement qu'à peine furent les Barbares desconfits 
enticrement à trois heures après midy. Ainsi le descrit en 
ses epistres, celuy mesme qui gaigna la journée. Au reste la 
plus part des historiens s'acorde à escrire, que Porus avoit 
quatre couldées et un palme de hault, et qu'estant monté 
dessus un elephant, il ne s'en falloit rien qu'il ne respondist 
en haulteur, grandeur et grosseur, à la proportion de sa 
monture, combien que ce fust un fort grand elephant, lequel 
monstra en ce combat une merveilleuse prudence naturelle, 
et un grand soing de sauver le roy son maistre : car tant 
qu'il le sentit encore fort, il repoulsa tousjours courageusement 
et reboutta ceulx qui luy couroient sus : mais quand il 
apperceut, que pour les coups de traict et autres bleceures 
qu'il avoit receuës sur son corps, le cueur luy commmençoit à 
faillir, alors craignant qu'il ne tumbast en terre, il se baissa 
tout bellement à genoux, et prenant doulcement avec sa 
trompe les dards et traicts qu'il avoit dedans le corps, les luy 
tira tous l'un après l'autre dehors. 

CII. Estant donques ce roy Porus pris, Alexandre luy 
demanda comment 11] le traitteroit. Porus luy respondit 
qu'il le traittast royalement. Alexandre luy redemanda 
s'il vouloit rien dire d'avantage, et il respondit de rechef, 
que le tout se comprenoit soubs ce mot royalement. 
Parquoy Alexandre ne luy laissa pas seulement les provinces 
dont il estoit roy au paravant, pour de là en avant les tenir 
de luy comme satrape, en forme de gouvernement, mais aussi 
luy adjouxta encore beaucoup de païs. Et ayant aussi subjugué 
les peuples francs et libres, dont il avoit jusques à quinze 
nations, cinq mille villes assez bonnes, sans un nombre infiny 
de villages, et encore trois fois autant d'autre païs, il en 
establit gouverneur et satrape un de ses familiers, qui 
s'appelloit Philippus. En ceste bataille mourut son bon cheval 
Bucephal, non sur le champ, mais depuis, ainsi comme on le 
pensoit des bleceures qu'il y avoit receuës, ou comme dit 
Onesicritus, de vieillesse, pour avoir trop travaillé veu son 
aage, car il avoit trente ans quand il mourut : dont Alexandre 
eut aussi grand regret, comme s'il eust perdu quelque sier 

familier amy, en tesmoignage dequoy il feit bastir une grosse 
ville au lieu où son corps fut enterrésur la riviere d'Hydaspes, 
qu'il appella de son nom Bucephalie. Lon dit aussi qu'ayant 
perdu un chien nommé Peritas, qu'il avoit nourry et qu'il 
aimoït, il feit semblablement bastir une ville qu'il appella de 
son nom. Sotion escrit qu'il l'avoit ainsi entendu de Potamon 
le Lesbien. 

CIV. Ceste dernière bataille contre le roy Porus, feit rebou- 
cher les cueurs des Macedoniens, et les desgousta de passer 
oultre à la conqueste du demourant des Indes : car conside- 
rans qu'ilz avoient eu tant de peine à le rompre, encore qu'il 
n'eust que vingt mille hommes de pied, et deux mille che- 
vaulx, ilz desdirent fort et ferme Alexandre, quand il les 
cuida à toute force faire encore passer la riviere de Ganges, 
entendans dire aux gens du païs qu'elle avoit deux lieues de 
large, et cent brasses de profond, et que la rive de dela 
estoit toute couverte d'armes, de chevaux et d'elephans, 
pource que lon disoit que les roys des Gangarides et des 
Præsiens l'attendoient avec quatre vingts mille combatans à 
cheval, et deux cents mille à pied, huit mille chariots de 
guerre bien armez, et six mille elephans aguerris. Si n'estoit 
point cela un compte faulx, augmenté et enrichy à plaisir : 
car un roy nommé Androcottus qui regna peu de temps 
après, donna à Seleucus cinq cents elephants pour un coup, 
et avec une armée de six cents mille combatans traversa, 
conquit et subjugua toutes les Indes. 

CV. Alexandre donques irrité et courroucé du refus de ses 
gens, se teint quelques jours renfermé en sa tente couché par 
terre, disant, qu'il ne leur sçavoit gré aucun de toutce qu'ilz 
avoient fait jusques à là, s'ilz ne passoient encore la riviere 
de Ganges, et que le retourner en arriere n'estoit autre 
chose, que confesser avoir esté vaincu. Mais quand il veit et 
considera qu'il y avoit grande apparence aux remonstrances 
que ses amis luy faisoient pour le reduire et reconforter, et 
que les soudards venoient à sa porte crier et lamenter, en le 
suppliant de les remener, il en eut à la fin compassion, et se 
laissa conduire à vouloir retourner : toutefois avant que par- 
tir il imagina plusieurs faulses et vaines inventions, pour 
augmenter et perpetuer la gloire de son nom en ces quartiers 
là : car il feit forger des armes plus grandes, des mangeoires 


87 Ù ϑοᾶ͵ 


AM YOT «-- ----ςςςςς-ς-ο-ς-οςςς-ς- - ST 


pour les chevaux plus haultes, et des mords de brides plus 
pesans que l'ordinaire, et les feit semer et laisser çà et là. 11 
y feit aussi bastir de grands autelz à l'honneur des dieux, 
que les roys des Præses jusques aujourd'huy ont encore en 
veneration grande, et traversans la riviere y vienent faire 
des sacrifices à la guise des Grecs. Androcottus estoit lors un 
jeune gfarson, qui veit Alexandre, et depuis dit qu'il s'en 
fallut bien peu qu'il ne prist et gaignast tout le pals, tant le 
roy qui regnoit pour lors, estoit mesprisé et haï de ses sub- 
fects pour sa meschanceté, et pour la bassesse du lieu dont il 
estoit issu. Au partir de là, il voulut aller veoir la grande 
mer Oceane, et feit faire plusieurs bateaux à rames, et plu- 
sieurs radeaux, sur lesquelz il se devalla tout à son aise par 
les rivieres : mais ceste navigation ce pendant ne fut point 
oisifve ny sans guerre : car il descendoit souvent en terre, 
εἴ alloit assaillant les villes, et conquerant tout par où il 
passoit. 

CVIL Mais en assaillant la ville des Malliens, que lon dit 
estre les plus belliqueux hommes de tous les Indiens, il s'en 
fallut bien peu qu'il ne fust luy mesmes mis en pieces : car 
ayant fait retirer à coups de traict ceulx qui defendoient les 
murailles, il monta dessus le premier par une eschelle, 
laquelle rompit aussi tost qu'il fut monté : et adonc les Bar- 
bares se ralliansensemble tout contre la muraille, luy tirerent 
d'embas force coups, et luy ayant bien peu deces gens autour 
de soy, se lancea, en se tenant serré, du hault à bas au beau 
milieu des ennemis, là où de bonne adventure, il se trouva, 
en tumbant, sur ses pieds : et comme ses armes eussent 
sonné de la secousse, les Barbares effroyez, cuiderent veoir 
une lumiere et un fantosme qui marchast devant Iluy, de 
façon qu'ilz se prirent à fouir du commencement, et s'escar- 
fterent les uns çà, les autres là : mais depuis s'estans un peu 
revenus de l'effroy, quand ilz apperceurent qu'il n'y avoit 
que deux de ses escuyers seulement autour de luy, ilz recou- 
rurent tous contre luy, et le combatirent les uns de près à 
coups d'’espée ou de javeline, dont ilz le blesserent à travers 
son harnois : et un entre les autres soy tenant quelque peu 
plus arriere, luy tira un coup de fleche si violent et si roide 
qu'il luy faulsa la cuirace, et luy entra dedans les costes à 
l'endroit de la mamelle. Le coup fut si grand, que le corps 

s'en laissant aller, ploya le genouil en terre : parquoy celuy 
qui luy avoit tiré accourut vistement avec son cymeterre 
tout nud en la main, mais Peucestas et Limnæus se jetterent 
au devant, qui tous deux furent blecez, tellement que Lim- 
næus en mourut sur la place, et Peucestas feit teste, tant 
qu'Alexandre luy mesme tua le Barbare de sa main après 
avoir receu plusieurs playes et bleceures sur son corps. Fina- 
blement il luy fut deslasché un coup de pilon sur le col, 
duquel se trouvant estourdy, il s'appuya contre la muraille 
regardant les ennemis : mais à l'instant accoururent les 
Macedoniens de tous costez, qui le prirent et l'emporterent 
dedans sa tente tout pasmé, et ayant desjà perdu toute 
cognoissance : à l'occasion dequoy, il courut incontinent un 
bruit par tout le camp, qu’il estoit mort. Si y eut grande dif- 
ficulté et beaucoup d'affaire à sier la flèche, qui estoit de bois; 
ainsi luy estant sa cuirace à toute peine ostée, il fallut encore 
tirer le fer de la fleche, lequel estoit fiché dedans l'un des 
os, ayant quatre doigts de long et trois de large, à ce que lon 
dit : au moyen dequoy en le luy arrachant, il luy prit tant 
d'esvanouissemens, qu'il approcha bien près de rendre 
l'esprit : toutefois à la fin il se revint et eschappa de ce dan- 
ger ; mais se sentant fort foible, il demoura long temps à tenir 
diette, et à se faire achever de penser, sans sortir du logis, 
jusques à ce qu'il entendit les Macedoniens, qui crioient et 
menoient un grand bruit devant son logis, ‘pour le desir 
qu'ilz avoient de le veoir. Et adonc il prit une robbe longue, 
et sortit en public : puis après avoir sacrifié aux dieux pour 
le recouvrement de sa santé, il se remeit de rechef en che- 
min, sur lequel il subjugua encore plusieurs grands païs, et 
prit beaucoup de bonnes villes. 

CVIL Il prit aussi dix des sages du païs, qui vont tous nuds, 
et que lon appelle pour ceste cause Gymnosophistes, lesquelz 
avoient fait rebeller Sabbas contre luy, et avoient fait beau- 
coup de grands maulx aux Macedoniens : et pource qu'on les 
tenoit pour les plus agus, plus subtilz et plus courts en leurs 
responses, il leur proposa plusieurs questions, qui sembloient 
insolubles, leur commandant de les soudre, autrement qu'il 
feroit mourir celuy qui auroit le premier failly à bien res- 
pondre, et tous les autres après : et voulut que l’un qui 
estoit le plus vieil de tous, fust le juge de leurs responses, 

La demande qu'il feit au premier fut, « Lesquelz il estimoit 
estre en plus grand nombre, les morts ou les vivans. Il res- 
pondit, que c'estoient les vivans : pource, dit-il, que les 
morts ne sont plus. Au second il demanda, laquelle nourris- 
soit de plus grandes bestes, la terre ou la mer. Il respondit 
la terre, pource que la mer n'est qu'une partie d'icelle. Au 
troisieme, lequel est le plus fin des animaulx. Il respondit, 
celuy que l'homme n'a point encore cogneu. Au quatrième, 
pourquoy il avoit fait rebeller Sabbas : à fin, dit-il, qu'il 
vescust honorablement, ou qu'il mourust malheureusement. 
Au cinquieme, lequel avoit esté le premier, le jour ou la 
nuict. Il respondit, le jour a precedé d'un jour. Et comme 
le roy trouvast ceste response estrange, il y adjouxta, A 
demandes estranges, il est force que les responses soient 
aussi estranges. Parquoy passant oultre, il demanda au 
sixieme, par quel moyen se pourroit l'homme plus faire 
aimer. En estant très bon, et ne se faisant point craindre. Au 
« septieme il demanda comment se pourroit un homme faire 
« dieu. En faisant, respondit il, quelque chose impossible à 
« l'homme. Au huitieme, laquelle estoit la plus forte, la vie 
« ou la mort : il respondit, la vie, veu qu'elle supporte tant 
« de maux. Et au dernier, Jusques à quel aage est il expedient 
« que l'homme vive? Jusques à tant, dit il, qu'il n'estime 
« point le mourir meilleur que le vivre ». Ces responses 
ouyes, il se tourna devers le juge, luy commandant de pro- 
noncer sa sentence sur icelles. Le juge dit, « Qu'ilz avoient 
« tous respondu, l'un pis que l'autre ». « Tu mourras doncques 
« toy mesme le premier, luy dit adonc Alexandre, ayant 
« donné une telle sentence ». « Non feray pas, repliqua il, 
« sire, si tu ne veux estre menteur, attendu que tu as dit, 
« que tu ferois mourir le premier, celuy qui auroit pirement 
« respondu ». La fin fut, qu'il les laissa aller, en leur donnant 
encore des presens. 

CVIIL. Il envoya aussi Onesicritus devers les autres sages 
Indiens qui estoient les plus estimez, et reputez les plus gens 
de bien vivans à part en repos, pour les prier de venir 
devers luy. Cestuy Onesicritus avoit esté des disciples de 
Diogenes le Cynique, auquel on dit que Calanus un de ces 
sages respondit fort arrogamment et fierement, qu'il despouil- 
last ses habillemens pour ouïr ses paroles tout nud, autre- 

ment qu'il ne parleroit point à luy, non pas s'il venoit de la 
part de Jupiter mesme : mais Dandamis luy respondit plus 
gracieusement : et l'ayant ouy compter quelz hommes 
avoient esté Socrates, Pythagoras et Diogenes, il dit que ces 
personnages là luy sembloient avoir esté bien nez et de bon 
entendement, mais qu'ilz avoient trop reveré les loix en leur 
vie : toutefois les autres escrivent que Dandamis ne dit autre 
chose, sinon qu'il demanda pour quelle cause Alexandre 
avoit fait un si long chemin, que d'estre venu jusques aux 
Indes. Quant à Calanus, le roy Taxiles feit tant envers luy, 
qu'il luy persuada de s'en aller devers Alexandre. Il s'appelloit 
par son droit nom Sphines : mais pource qu'il saluoit ceulx 
qu'il rencontroit en son langage Indien : disant Cale, qui 
estoit autant à dire comme, dieu vous gard, les Grecs le sur- 
nommerent Calanus : et dit on qu'il meit devant les yeux 
d'Alexandre une figure et exemple de son empire : ce fut 
qu'il jetta en terre devant luy un cuyr tout sec et retrait de 
grande secheresse, puis meit le pied sur un des bouts. Le 
cuyr baissé de ce costé là, se releva en tous les autres, et 
tournoyant tout à l'environ en marchant tousjours sur les 
bords, luy feit veoir, que le cuyr pressé d'un costé serelevoit 
semblablement par tout ailleurs, jusques à ce qu'il vint à 
mettre le pied sur le milieu du cuyr : et lors le total se teint 
également bas. Voulant donner à entendre par ceste simili- 
tude à Alexandre, qu'il devoit principalement et le plus du 
temps resider au milieu de ses païs, etnon point s'en esloigner 
trop loing. 

CIX. Au reste le voyage que feit Alexandre par les rivieres, 
pour aller veoir la grande mer Oceane, dura sept mois 
entiers : et y entrant sur des navires, y naviga jusques en 
une petite isle qu'il appella Scyllustin, mais les autres l'appel- 
lent Psitulcin, là où il descendit, et y feit des sacrifices aux 
dieux, et y considera la nature de la grande mer Oceane, et 
la qualité de toute celle coste de marine, autant comme il y 
peut penetrer. Puis ayant fait prieres aux dieux, que jamais 
conquerant après luy ne passast oultre les bornes de son 
voyage, il s'en retourna arriere de la marine : mais il voulut 
que ses vaisseaux, qui estoient en mer, feissent le circuit, en 
laissant le païs des Indes à la main droitte, establissant pour 
capitaine de toute la flotte Nearchus, et pour principal pilote 

Onesicritus. Et ce pendant luy mesme se meit en chemin par 
terre à travers le païs des Orites, là où il se trouva en extreme 
necessité de vivres, et y perdit beaucoup d'hommes : telle- 
ment qu'il ne ramena pas des Indes la quatrieme partie des 
gens de guerre qu'il y avoit menez, qui estoient jusques au 
nombre de six vingts mille combatans à pied, et bien quinze 
mille chevaux : car les uns mouroient de maladies aiguës : 
les autres pour avoir mangé de mauvaises choses : les autres 
pour les chaleurs et secheresses extremes : mais la plus part 
mouroit de male faim, en traversant le païls non cultivé ne 
semé, de ces pauvres gens qui vivoient fort durement, n'ayans 
pour tous moyens qu'un peu de petites brebis, qu'ilz nourris- 
sent de poissons de mer, dont leur chair est de mauvaise 
senteur. À la fin ayant traversé ce pals avec beaucoup de 
peine en l'espace de soixante journées, il entra en la Gedro- 
sie, là où il trouva abondance grande de tous vivres, dont 
luy feirent provision les gouverneurs, princes et roys les 
plus voisins de celle marche, 

CX. Après doncques avoir là un peu refreschy son armée, 
il se remeit en chemin à travers la Carmanie, où il fut l'espace 
de sept jours durant à banqueter continuellement, en passant 
tousjours païs : car il estoit dessus un eschaffault plus long 
que large, hault elevé, et trainné par huit coursiers, en conti- 
nuel festin, avec ses plus privez amis, la nuict et le jour : 
après lequel eschaffault suivoient plusieurs chariots couverts, 
les uns de belles tapisseries et de riches draps de pourpre, 
les autres de belle ramée fresche que l'on renouvelloit à 
chaque bout de champ, où estoient ses autres amis et capi- 
taines tous couronnez de chappeaux de fleurs, qui beuvoient 
et faisoient bonne chere ensemble. Lon ne voyoit n'y armet, 
ny lance, picque ny rondelle en toute l'armée : ains par tout 
ce chemin les soudards avec flascons, couppes, tasses et 
gobelets d'or et d'argent puisoient le vin dedans de grandes 
pippes et tonneaux defoncez, dont ilz beuvoient les uns aux 
autres, aucuns en marchant par les champset tirant tousjours 
avant, autres assis à table : et ne oyoit on que flustes et 
haultsbois, aulbades, chansons, et danses de femmes qui 
bailoient et follastroient par tout ce chemin : car parmy 
ceste dissolue maniere de marcher par païs, et parmy 
toutes ces yvrongneries estoit meslé un jeu, que chacun 

s'esfforceoit de contrefaire toutes les insolences des Baccha- 
nales, comme si le dieu Bacchus y eust esté present en 
personne, et qu'il eust luy mesme guidé et conduit toute 
ceste mommerie. Quand 11] fut arrivé au chasteau royal 
de là Gedrosie, il y sejourna encore quelques jours pour 
refreschir son armée, en festes, banquets et festins, là où l'on 
dit qu'un jour après avoir bien beu, il alla veoir le jeu de 
prix de danses, entre lesquelles, celle qu'avoit dressée et 
deffrayée Bagoas un jeune homme, dont Alexandre estoit 
amoureux, emporta la victoire, et que ce Bagoas, tout ainsi 
vestu qu'il estoit des accoustremens du bal, passa à travers le 
theatre, et s'alla seoir tout joignant Alexandre, dequoy les 
Macedoniens furent si aises, qu'ilz se prirent à battre des 
mains et à mener un grand bruit de joye, luy crians tout 
Βα qu'il le baisast, tant qu'à la fin il le prit entre ses 
bras, et le baisa devant tout le monde. Là le revint trouver 
Nearchus, qui luy racompta tout ce qu'ilz avoient fait et veu 
en leur navigation : dequoy il fut si aise, qu'il luy prit envie 
de naviger luy mesme, entrant par la bouche de l'Euphrates 
en l'Ocean avec une bonne et grosse flotte de vaisseaux, et 
s'en aller énvironner toutes les costes de l'Arabie et de 
l'Afrique, pour puis après rentrer dedans la mer Mediter- 
ranée par le destroit des coulonnes de Hercules : à laquelle 
intention il feit bastir grand nombre de vaisseaux en la ville 
de Thapsaque, et assembloit on desjà matelots, pilotes et mari- 
niers de tous costez. 

CXI. Au demourant la difficulté du voyage qu'il entreprit 
pour la conqueste des Indes, le danger où il fut en combatant 
contre les Malliens, avec le grand nombre que l'on disoit 
qu'il avoit perdu de ses gens en ceste expédition, toutes ces 
causes ensemble faisans croire qu'il n'en retourneroit jamais à 
sauveté, donnerent la hardiesse aux peuples, qu'il avoit ja 
conquis, de se soublever, et à ses lieutenans et gouverneurs 
de provinces, occasion de commettre mille meschancetez, 
pilleries et oppressions de peuples. Brief, cela meit tout son 
estat en grand branle, et y causa de grandes nouvelletez, et 
tant que Olympias et Cleopatra entrées en dissension à l’en- 
contre d'Antipater, diviserent entre elles deux son gouverne- 
ment, prenant Olympias pour soy le royaume d'Epire, et 
Cleopatra celuy de Macedoine. Ce qu'entendant Alexandre, 

dit, que sa mere avoit esté la mieux advisée : pource que 
jamais les Macedoniens n'eussent enduré d'estre regis et gou- 
vernez par une femme. À ceste cause il renvoya de rechef 
Nearchus vers la marine, deliberant d'emplir de rechef 
d'armes et de guerre toutes les costes et toutes les provinces 
maritimes : Et luy mesme en personne visitant les pals esloi- 
gnez de la marine, alla punissant les capitaines et gouver- 
neurs qui avoient mal versé en leur charge, entre lesquelz il 
tua de sa propre main avec un coup de picque, qu'il luy 
passa au travers du corps, Oxyarthes, l'un des enfants d'Abu- 
lites. Et comme Abulites luy mesme n'eust fait aucune pro- 
vision de vivres pour son armée, ains luy eust preparé et 
amené trois mille talents seulement, il luy feit mettre l'argent 
devant ses chevaux, lesquelz n'en gousterent aucunement : 
et lors il luy dit. « Que me sert donques maintenant ta 
provision »? et quant et quant le feit arrester prisonnier. 

CXIL Et en passant par le païs de Perse premierement il 
renouvella la coustumeanciene, quiestoit, que toutes et quantes 
fois que les roys retournoient d'aucun loingtain voyage, ilz 
donnoient à toutes les femmes un escu pour teste, de sorte 
que l'on dit que pour ceste cause aucuns de leurs roys natu- 
relz ne retournoient pas souvent au païs, et que Ochus entre 
les autres n'y fut jamais une seule fois, se bannissant ainsi 
vouluntairement de son païs, pour la chicheté et crainte de 
faire ceste despense : et puis y ayant trouvé la sepulture de 
Cyrus descouverte et fouillée, il feit mourir celuy qui l'avoit 
fait, combien qu'il fust natif de Pella en Macedoine, homme 
de qualité, nommé Polymachus : et en ayant leu l'inscription 
qui estoit escripte en lettres et paroles persienes, il voulut 
qu'on l'escrivist aussi en lettres grecques au dessoubs, et estoit 
la substance de l'inscription telle : « © homme, qui que tu 
« sois, et de quelque part que tu vienes, car je suis asseuré 
« que tu viendras : Je suis Cyrus, celuy qui conquit l'Empire 
« aux Perses : et te prie que tu ne me portes point d'envie 
« de ce peu de terre qui couvre mon pauvre corps ». Ces 
paroles emeurent grandement à compassion le cueur 
d'Alexandre, quand il considera l'incertitude et l'instabilité 
des choses humaines. 

CXIIL. Et là mesme Calanus ayant esté un peu de temps 
indisposé de flux de ventre, requit qu'on luy dressast un 

bucher tel que l'on fait pour brusler le corps d'un trespassé 
là où il alla à cheval : et après avoir fait sa priere aux dieux 
espandit sur soy mesme les effusions que l'on ἃ accoustumé, 
de respandre aux funerailles des trespassez : et ayant couppé 
un touffeau de ses cheveux, avant que monter dessus le bucher, 
il prit congé de tous les Macedoniens, qui estoient là presens, 
en leur touchant en la main, les priant de faire ce jour là 
bonne chere et banqueter avec le roy, lequel il reverroit bien 
tost après dedans la ville de Babylone. Ayant dit ces paroles 
il se coucha de son long sur le bucher, et se couvrant le 
visage, ne se remua onques, quand le feu s'approcha et l'alla 
saisir : ains se maintenant tousjours en la mesme disposition 
qu'il s'estoit couché, sans remuer ne pied ne main, se sacrifia 
luymesme, selon que le portoit la coustume des sages du païs. 
Autant en feit, plusieurs années depuis, un autre Indien, qui 
estoit à la suitte de Cæsar en la ville d'Athenes, et y monstre 
lon encore jusques aujourd'huy, une sepulture que lon nomme 
communement, la sépulture de l'Indien. Alexandre retourné 
de veoir ce feu, convia plusieurs de ses amis et de ses capi- 
taines à soupper quant et luy, là où il proposa une couronne 
en prix à celuy qui beuroit le mieulx, Celuy qui beut le plus 
fut un nomme Promachus, qui but jusques à quatre brocs de 
vin, et gaigna la couronne, qui valoit six cents escus, mais il 
ne vescut que trois jours après : et des autres qui jouerent à 
ce jeu de boire à l'envy, il en mourut quarante et un, comme 
Charès l'a escrit, pource qu'il survint un fort grand froid sur 
leur yvresse et leur vin. 

CXIV. Quand 11Ζ furent en la ville de Suse, il y feit les 
nopces de ses plus familiers, et y espousa luy mesme Statira, 
l'une des filles de Darius, departant semblablement les autres 
dames Persiennes, selon qu'elles estoient de plus grand sang 
et de plus hault lignage, aux plus grands de ses amis. Si feit 
un festin solennel des espousailles publiques des Macedoniens, 
de ceulx mesmes qui par avant avoient esté mariez, auquel 
festin, on escrit que y ayant neuf mille personnes assises à 
table, à chascune fut donnée une couppe d'or, pour espandre 
et offrir du vin à l'honneur des dieux : et là, oultre les autres 
magnificences admirables qu'il feit,ilacquitta toutes les debtes 
des Macedoniens, lesquelles monterent à la somme de dix 
mille talents, cent et trente moins. Mais comme Antigenes le 

borgne se fust fait enroller à faulses enseignes entre Îles 
endebtez, ayant amené un qui affermoit luy avoir presté argent 
à la banque, il feit payer l'argent : mais depuis on avera contre 
luy qu'il n'en estoit rien, dont Alexandre fut si courroucé 
contre luy, qu'il l'en chassa de sa cour, et le priva de son 
estat de capitaine, combien que ce fust un vaillant homme à 
la guerre : car estant encore jeune, il eut un coup de traict 
dedans l'œil devant la ville de Perinthe, que Philippus tenoit 
assiegée, et luy voulut on bien sur l'heure mesme oster le 
traict, mais luy ne se lascha onques pour ce coup, ny πε 
voulut permettre qu'on luy arrachast le traict, qu'il n'eust 
premierement repoulsé et rembarré les ennemis, jusques au 
dedans de leurs murailles. Il prit adonc fort aigrement ceste 
ignominie, et l'eut si fort à cueur, qu'il estoit tout evident 
qu'il en mourroit de douleur et de regret : ce que Alexandre 
craignant, luy pardonna, et si voulut encore qu'il reteinst 
l'argent qui luy avoit esté baillé, 

CXV. Or les trente mille jeunes garsons qu'il avoit laissez 
soubz des maistres pour les duire, dresser et exerciter à tout 
ce qui appartient au mestier de la guerre, estans devenus 
forts et puissans de corps, beaux de visages, et merveilleuse- 
ment dispos et addroits aux armes à les veoir en leurs exer- 
cices, Alexandre en fut fort joyeux quand il les veit : mais 
cela descouragea grandement les Macedoniens, et les meit en 
grande crainte, pource qu'ilz estimerent que de lors en avant 
le roy feroit moins de compte d'eulx : et pourtant comme 1l 
voulust renvoyer ès païs bas devers la mer, les malades ou 
impotens, et qui avoient perdu quelque membre ἃ la guerre, 
ilz respondirent que cela estoit leur faire tort et injure, 
d'esloigner ainsi de soy ces pauvres gens là : après s'en estre 
servy à tout ce qu'il avoit voulu, et puis les rejetter ainsi à 
leurs païs et à leurs parens, non en telle disposition qu'ilz 
estoient quand il les en avoit tirez. A l’occasion dequoy, ils 
disoient s'il vouloit donner congé aux uns, qu'il le donnast 
donques à tous, et qu'il les reputast tous inutiles, mesmement 
puis qu'il avoit autour de luy, ses beaux jeunes danseurs, 
disoient ilz, avec lesquelz il iroit achever de conquerir toute 
la terre habitable. Alexandre fut fort indigné de ces propos, 
tellement qu'il leur en dit à tous des injures en cholere, et 
chassant ses gardes ordinaires, en prit d'autres Persiens, en 

faisant les uns gardes de son corps et ses satellites, les autres 
ses huissiers, heraults et executeurs de ses mandemens, des- 
quelz les Macedoniens le voyant accompagné, et eux mes- 
prisez, reculez et rejettez honteusement en arriere, rabaisse- 
rent bien la hautesse de leur courage, et après avoir parlé 
ensemble cuiderent enrager de jalouzie et de despit. Finable- 
ment la matiere consultée entre eulx, ilz s'en allerent d'un 
commun advis sans armes tous nuds en chemises devant sa 
tente se rendre à luy, crians et plorans, en le priant qu'il feit 
d'eulx ce qu'il luy plairoit, comme de meschans et ingrats 
qu'ilz estoient : mais luy, encore que son courroux s'ammollist 
et s'addoucist desjà, ne les receut pas neantmoins pour ceste 
premiere fois, et eulx aussi ne s'en allerent point, ains demou- 
rerent deux jours et deux nuicts devant sa porte en tel estat 
se plaignans à luy, et l'appellans leur souverain et leur roy, 
jusqu'à ce que au troisieme jour sortant hors de son logis, et 
les voyant ainsi affligez, esplorez et piteux à veoir, il s'en prit 
à plorer luy mesme bien longuement : puis, après les avoir 
un peu tensez, leur usa de gracieuses paroles, donnant congé 
de soy retirer à ceulx qui estoient devenus inutiles pour la 
guerre enleur faisant de très magnifiques presens, etescrivant 
à son lieutenant Antipater, qu'en toutes les assemblées de jeux 
et esbatemens publiques, ilz fussent tousjours preferez et 
assis aux plus honorables lieux, couronnez de chappeaux de 
fleurs, et voulut que les enfansorphelins de ceulx qui seroient 
decedez à son service, receussent la soude de leurs peres. 
CXVI. Au reste, estant arrivé en la cité d'Ectabane au 
royaume de la Medie, après y avoir despesché les plus 
pressifs affaires, il se remeit de rechef à faire jeux, festes et 
passetemps publiques luy estans nouvellement venus de la 
Grece trois mille maistres et ouvriers de telz esbatemens, 
Mais il advint environ ce temps là que Hephæstion tumba 
malade d'une fiebvre, et comme jeune homme de guerre qu'il 
estoit, il ne se contregarda pas de la bouche, comme il devoit, 
ains ayant espié l'occasion que son medecin Glaucus s'en 
estoit allé au theatre pour veoir les jeux, il se meit à disner 
et mangea un chappon rosty, et beut un grand plein pot de 
vin qu'il avoit fait refraischir, dont sa fiebvre luy rengregea 
si fort, que peu après il en mourut. Alexandre porta cest 
inconvenient impatiemment oultre toute mesure : car il 

commanda que les crins des chevaux et des mulets, en signi- 
fiance de deuil, fussent tous couppez sur l'heure, et que tous 
les creneaux des murailles des villes en fussent semblablement 
abbatus, et feit pendre le pauvre medecin, et defendit que lon 
ne jouast de flustes ny d'autre instrument quelconque de 
musique dedans son camp, jusques à ce que lon luy apporta 
un oracle de Jupiter Ammon, par lequel il estoit commandé 
de reverer Hephæstion et luy sacrifier comme à un demi- 
dieu. A la fin, pour reconforter son deuil, et passer un peu 
son ennuy, il s'en alla à la guerre, comme à la chasse 
d'hommes, là où il subjugua la nation des Cosseiens qu'il 
extermina toute, y tuant jusques aux petits enfans : ce qui 
fut appellé le sacrifice des funerailles d'Hephæstion. Et ayant 
voulunté de despendre en sa sepulture et en l'appareil de ses 
obseques dix mille talents, et de surmonter encore la despense 
par la singularité de l'invention et excellence de l'artifice, 
il desira fort entre les autres maistres ingenieurs un Stasicrates, 
pource qu'en ses inventions il y avoit tousjours quelque chose 
de grand, de hardy et de magnifique : car un jour en devisant 
avec luy, il luy dit, que de toutes les montagnes qu'il cognois- 
soit au monde, il n’y en avoit qui fust plus propre à former 
en figure de l’homme, qu'estoit le mont d'Atho en la Thrace, 
et que s'il vouloit, il luy en feroit la plus noble et la plus 
durable statue, qui onques eust esté au monde, laauelle en 
sa main gauche tiendroit une ville habitable de dix mille per- 
sonnes, et de la droitte verseroit une grosse riviere en la 
mer : toutefois Alexandre n'y voulut point entendre, mais 
lors il estoit après à deviser et imaginer avec les maistres 
ingenieurs des inventions bien plus estranges et de plus 
excessive despense, 

CXVII Et comme il prenoit son chemin pour s'en aller en 
Babylone, Nearchus estant de rechef retourné de la grande 
mer Oceane par la riviere d'Euphrates, luy dit, qu'il s'estoit 
addressé à luy quelques devins Chaldeiens qui luy conseil- 
loient et l’admonestoient qu'il n'entrast point dedans Babylone, 
dequoy Alexandre ne feit point autrement de compte, et tira 
oultre : mais quant il fut tout joignant les murailles, il 
apperceut un grand nombre de corbeaux, qui crailloient et 
s'entrebatoient les autres, dont les uns tumberent en terre 
tout auprès de luy : et luy ayant esté rapporté que le capi- 

taine de Babylone Apollodorus avoit sacrifié aux dieux pour 
sçavoir qu'il adviendroit de luy, il envoya querir le devin 
Pythagoras pour sçavoir de luy, s'il estoit vray. Le devin 
ne renia point le faict, et Alexandre luy demanda quelz 
avoient esté les signes du sacrifice : il respondit, qu'ilz 
n'avoient point trouvé de teste au foye. « O dieux, dit adonc 
« Alexandre, voilà un vehement presage »! toutefois il ne 
feit point desplaisir pour cela à Pythagoras : mais bien se 
repentit il qu'il n'avoit adjouxté foy aux paroles de Nearchus. 

CXVIIL A l'occasion dequoy il se logeoit souvent en cam- 
pagne hors de Babylone, et s'en alloit esbatant sur la riviere 
d'Euphrates : car il advint plusieurs autres signes et presages 
les uns sur les autres qui le fascherent. Entre les autres il y 
eut un asne privé qui alla assaillir le plus beau et le plus 
grand des lions, que lon nourrissoit en Babylone, et le tua 
d'un coup de pied. Et un jour comme il se fust despouillé 
tout nud pour se faire frotter et huiler, et jouer à la paulme, 
quand il voulut après reprendre ses vestements, les jeunes 
gentilzhommes qui jouoient avec luy, trouverent un homme 
assis dedans sa chaire, qui ne disoit mot, ains avoit mis le 
bandeau royal à l'entour de sa teste, et la robbe du roy sur son 
dos : on luy demanda qui il estoit, il fut si longuement sans 
respondre, jusques à ce que s’estant à la fin revenu, il dit, 
qu'il se nommoit Dionysius, qu'il estoit natif de Messene, et 
que pour aucunes charges que lon luy avoit mis sus, il avoit 
esté envoyé de la mer jusques là, où lon l'avoit longuement 
detenu prisonnier : mais que nagueres le dieu Serapis s'estoit 
apparu à luy, luy avoit destaché ses fers, et commandé qu'il 
prist la robbe et le diademe du roy, et qu'il s'asseist en son 
siege sans dire mot. 

CXIX. Cela ouy, Alexandre feit mourir l’homme, suivant 
ce que les devins luy en conseillerent : mais il entra en une 
grande tristesse, et grande apprehension d'estre destitué de 
l'aide des dieux, et aussi en grande deffiance de ses amis, 
entre lesquelz il redoubtoit plus Antipater et ses enfans, que 
nulz autres : car l'un nommé Iolas, estoit son premier eschanson, 
et l’autre Cassander, estant nouvellement arrivé du païs, la 
premiere fois qu'il veit quelques Barbares faisans la reverence 
à Alexandre, comme celuy qui avoit esté nourry à la Grecque, 
et qui n'avoit jamais veu telle chose, il s'en prit à rire ur 

peu trop licencieusement à pleine gorge, dont Alexandre fut 
si despit, qu'il le prit par les cheveux à deux mains, et batit 
les murailles de sa teste, Une autre fois comme Cassander 
s'ingerast de vouloir respondre à quelques uns, qui accusoient 
Antipater son pere, Alexandre le rabroua fort asprement, en 
luy disant, « Que veux tu alleguer ? penses tu que ces gens 
« icy eussent entrepris un si long voyage, pour calumnier à 
« tort et faulsement ton pere, s'il ne leur eust point fait 
« d'injustice? » Cassander au contraire luy repliqua, que 
œla mesme qu'il disoit estoit indice evident et presumption 
grande de calumnie, qu'ilz estoient venus ainsi loing, à fin 
que lon ne peust promptement adverer et convaincre leur 
faulse accusation : dequoy Alexandre se prit à rire tout hault, 
et dit, « Voilà des arguces et subtilitez d'Aristote, pour prouver 
« le pour et le contre : mais cela ne vous guarentira pas, 
« que je ne vous chastie bien, si je treuve que vous ayez 
fait tort à ces gens icy ». Brief lon dit que dès lors il s'imprima 
si fort au cueur de Cassander une frayeur, et y penetra si 
avant, que long temps depuis comme il estoit desja roy des 
Macedoniens, et tenoit toute la Grece en sa main, en se 
promenant par la ville de Delphes, et regardant les images 
qui y sont, il en apperceut une d'Alexandre, dont il fut sou- 
dainement si effroyé, que les cheveux luy en dresserent en 
la teste, et en trembla de telle sorte, qu'à peine se peut il 
de long temps après rasseoir ny rasseurer. 

CXX. Alexandre donques depuis qu'une fois il se fut laissé 
aller à ceste deffiance de l'aide des dieux, en devint si troublé 
de sens, et si espouvanté en son entendement, qu'il ne luy 
advenoit plus chose extraordinaire, pour petite qu'elle fust, 
qu'il n'en feist cas comme d'un signe et presage celeste, de 
maniere que son logis estoit tousjours plein de prebstres et de 
devins, qui sacrifioient, ou qui le purifioient, et qui vacquoient 
aux divinations : tant a de pouvoir et d'efficace d'un costé la 
mescreance et l'impieté de contemner les dieux, quand elle se 
met ès cueurs des hommes, et de l’autre costé aussi la super- 
stition, coulant tousjours, ne plus ne moins que l'eau contre 
bas, ès ames abbaissées et ravallées par crainte, comme elle 
remplit alors Alexandre de folie, depuis qu'une fois la frayeur 
Feut saisy. 

CXXI. Toutefois luy ayant esté apportées quelques response: 

touchant Hephæstion, de l'oracle de Jupiter Ammon, il laissa 
son deuil, et se remeit de rechef à faire banquets et sacrifices : 
car il festoya magnifiquement Nearchus, et s'estant un jour 
estuvé, comme de coustume, ainsi qu'il se vouloit endormir, 
l'un de ses capitaines Medius, le vint prier de se trouver à 
un banquet, qu'il faisoit en son logis : il y alla, et y beut tout 
ce soir et tout le lendemain, tellement qu'il en prit la fiebvre, 
non pour avoir beu la couppe toute entiere de Hercules, 
comme quelques uns escrivent, ne pour avoir tout soudaine- 
ment senty une griefve douleur entre deux espaules, ne plus 
ne moins que qui luy eust donné un coup de lance : car ΟΕ 
sont toutes choses controuvées à plaisir, et faulsement escrittes 
par aucuns qui ont voulu rendre l'issue de ceste grande 
tragœædie, par maniere de dire, plus lamentable et plus 
pitoyable : mais Aristobulus met, qu'ayant une fiebvre violente 
et une alteration extreme, il beut du vin, dont il commencea 
à entrer en reverie, et à la fin mourut le trentieme jour du 
mois de juin :et au papier journal de sa maison, où est 
descrit par le menu, tout ce qu'il faisoit à chasque jour, il y 
a que le dixhuitieme de juin, il dormit dedans l'estuve, pource 
qu'il eut la fiebvre, 

CXXII. Le lendemain après s'estre lavé et estuvé, il s'en 
alla en sa chambre, et passa tout ce jour chez Medius à 
jouer aux dez, puis le soir bien tard, après s'estre baigné, et 
avoir sacrifié aux dieux, il mangea, et eut la fiebvre la 
nuict : le vingtieme s'estant de rechef baigné, et ayant fait som 
sacrifice ordinaire aux dieux, il se meit à table dedans 
l'estuve mesme, escoutant ce pendant Nearchus qui luy 
comptoit de sa navigation, et des choses qu'il avoit veuëés en 
la grande mer Oceane : le vingt et unieme jour ayant fait de 
mesme, il se trouva encore plus enflammé que jamais, et se 
sentit fort mal la nuict d'une grosse fiebvre, et tout le jour 
ensuivant, auquel il se feit remuer et porter son lict au long 
du grand vivier, là où il devisa avec ses capitaines, touchant 
quelques places vacantes en son armée, leur commandant de 
n'y mettre point d'hommes qui ne fussent bien esprouvez. 
Le vingt et troisieme ayant la fiebvre fort grosse, il se feit 
porter aux sacrifices, et ordonna que ses principaux capitaines 
demourassent dedans son logis seuls, et que les autres 
moindres, comme centeniers et chefs de bandes, veillassent 

εἴ feissent le guet au dehors. Le vingt et quatrieme il se feit 
porter en l'autre palais royal, qui est delà le lac, où il dormit 
un petit, mais la fiebvre ne le lascha onques, et quand ses 
capitaines vindrent pour luy faire la reverence et le saluer, 
il ne parloit plus : autant en feit il le vingt et cinquieme, de 
sorte, que les Macedoniens penserent qu'il fust mort, à raison 
dequoy, ilz vindrent batre aux portes du palais, et crier en 
menaçant ses plus privez amis, de façon qu'ilz les forcerent 
de leur ouvrir : si leur furent les portes ouvertes, et passerent 
un à un en saye au long de son lict. Ce jour là Python et 
Seleucus par ordonnance des principaux familiers du roy, 
furent envoyez au temple du dieu Serapis, pour enquerir de 
luy s'ilz porteroient là Alexandre, Le dieu leur respondit, 
qu'ilz le laissassent là : où il mourut le vingt et huitieme sur 
le soir. Il est ainsi escript, presque de mot à mot, en ces 
mesmes termes, dedans le papier journal de sa maison. 
CXXIIL Si n'y eut sur l'heure suspicion aucune qu'il eust 
esté empoisonné : mais on dit que six ans après, il s'en 
descouvrit quelque indice, à raison dequoy, sa mere Olympias 
‘eit mourir beaucoup de gens, et jetta au vent les cendres 
d'Iolas, au paravant decedé, pource que lon disoit que c'estoit 
luy qui luy avoit baïllé à boire le poison. Ceulx qui tienent 
que ce fut Aristote, qui conseilla à Antipater de ce faire, par 
le moyen duquel fut porté le poison, disent qu'un Agnothemis 
le racompta après l'avoir ainsi ouy dire au roy Antigonus : 
et fut le poison, à ce qu'ilz disent, une eaue froide comme 
glas qui distille d'une roche estant au territoire de la ville 
de Nonacris, et la recueille lon ne plus ne moins qu'une rosée 
dedans la corne du pied d'un asne, pource qu'il n'y a autre 
sorte de vaisseau qui la puisse contenir, tant elle est extreme- 
ment froide et perceante. Les autres maintiennent que tout 
ce que lon compte de cest empoisonnement est faulx, et 
allesguent pour le prouver un argument qui n'est petit, c'est 
que les principaux capitaines, incontinent qu'il eut rendu 
l'esprit, entrerent en grande dissention à raison de laquelle 
le corps demoura plusieurs jours tout nud sans estreensepvely, 
en païs chauld et estouffé : et neantmoins jamais n'apparut 
signe aucun sur le corps, qui donna suspicion ny conjecture 
de poison, ains se mainteint tousjours net et frais et entier. 
CXXIV. IL laissa Roxane enceinte, laquelle pour ceste 

occasion estoit honorée et reverée des Macedoniens : mais 
elle haïssoit extremement Statira, pour une jalouzie qu'elle 
avoit conceuë à l'encontre d'elle, et la trompa moyennant 
une lettre contrefaitte qu'elle luy envoya, comme si Alexandre 
luy eust mandé qu'elle vinst devers luy : mais si tost qu'elle 
fut arrivée, Roxane la tua elle et sa sœur, puis en jeta les 
corps dedans un puis, qu'elle feit après combler du sceu et 
avec l'aide de Perdiccas, qui eut incontinent après le décès 
d'Alexandre l'authorité et puissance principale, à cause 
d'Aridæus, lequel il trainnait toujours quant et luy, comme 
sauve-garde de son authorité royale. Cest Aridæus estoit né 
d'une femme de basse condition et publique nommé Philinna, 
et si n'avoit pas au demourant le sens bon pour une indis- 
position de sa personne, laquelle ne procedoit point de nature 
ny d'aucun accident fortuit : car au contraire, lon dit qu'en 
sa premiere enfance il apparoissoit en luy ne sçay quoy de 
bonne et gentille nature : mais que le corps ayant esté gasté 
par quelques breuvages que Olympias luy bailla, l'entende- 
ment s'en sentit aussi et s'en devoya. 

Sylla se trouvant au dessus de ses affaires, voulut que 
Cæsar repudiast sa femme Cornelia fille de Cinna, qui avoit 
pour un temps eu souveraine puissance à Rome : mais ne 
l'ayant peu ny par promesses, ny par menaces induire à ce 
faire, il luy confisqua son douaire : et la cause pourquoy 
Cæsar vouloit mal à Sylla, estoit la parenté qu'il avoit avec 
Marius, lequel avoit eu à femme Julia propre sœur du pere 
de Cæsar, de laquelle il avoit eu le jeune Marius, qui par ce 
moyen venoit à estre cousin germain de Cæsar. Mais Sylla 
au commencement de ses victoires estant empesché à de plus 
grandes choses, et à faire mourir tant d'autres de ses adver- 
saires, ne teint pas compte de le faire chercher : et Iluy ne se 
contenta pas d'estre en seureté caché, ains se presenta de luy 
mesme au peuple, demandant une place vacante de presbtrise, 
estant à peine entré en son adolescence, dont il fut debouté, 
par le moyen de ce que Sylla soubs main luy fut adversaire : 
et comme il fust entre deux de le faire d'avantage tuer, 
quelques uns de ses familiers luy dirent qu'il n'y avoit point 
de propos de faire mourir un si jeune garson : mais il leur 
repliqua, « qu'ilz n'estoient pas bien sages, s'ilz n'apperce- 
« voient qu'en ce jeune garson y avoit plusieurs telz que 
« Marius ». Ceste parole ayant esté rapportée à Cæsar, il 
s'osta de Rome, et demoura long temps caché au païs des 
Sabins, allant tousjours d'un lieu à autre. 

IL. Mais un jour, comme il se faisoit transporter d'une 
maison en une autre, à cause qu'il estoit malade, il tumba 
entre les mains des satellites de Sylla, qui alloient recher- 
chans ces lieux là, et prenoient au corps ceulx qu'ilz y trou- 
voient cachez : toutefois il corrompit le capitaine, qui avoit 
nom Cornelius, moyennant deux talents qu'il luy donna : et 
estant ainsi eschappé, descendit vers la coste de la mer,'où il 
s'embarqua, et se retira en la Bithynie devers le roy Nicomedes, 
là où ayant esté un peu de temps, il remonta de rechef sur 

mer, et fut pris par des coursaires auprés de l'isle de Phar- 
macuse, Car ces escumeurs là tenoient desja toute la marine, 
avec grosses flottes de navires et nombre infiny de vaisseaux. 
Ces coursaires de prime face luy demanderent vingt talents 
pour sa rençon, dont il se mocqua d'eulx,comme ne sçachans 
pas quel personnage 1lz avoient pris, et de luy mesme leur 
en promeit cinquante, puis envoya ses gens l'un deçà, l'autre 
delà, au recouvrement des deniers, tellement qu'il demoura 
seul entre ces larrons Ciliciens, qui sont les plus grands 
meurtriers et les plus sanguinaires hommes du monde, avec 
un de ses amis et deux esclaves seulement : et neantmoins il 
en faisoit si peu de compte, que quand il avoit envie de 
dormir, il leur envoyoit commander qu'ilz se teussent. Si fut 
trente huit jours entiers avec eulx, non comme prisonnier 
gardé, ains plus tost comme prince suivy et accompagné 
d'eulx, ne plus ne moins, que si c'eussent esté ses satellites. 
Durant lequel temps il se jouoit et esbatoit aux exercices de 
la personne avec eulx naïfvement en toute asseurance, et 
quelquefois escrivoit des vers, ou composoit des harengues, 
puis les appelloit pour les luy ouir reciter, et si d'adventure 
ilz ne monstroient y prendre goust et en faire estime, il les 
appelloit tout devant eulx ignorans et barbares, et en riant 
les menaçoit souvent qu'il les feroit pendre : dont eulx 
estoient bien aises, à cause qu'ilz prenoient le tout en jeu, 
pensans que ceste siene franchise de parler ainsi librement à 
eulx, ne procedoit que d'une simplicité de jeunesse naïfve : 
mais quand sa rençon fut venue de la ville de Milet, et que 
l'ayant payée il fut remis en sa liberté, il arma soudainement 
quelques vaisseaux dedans le port de Milet pour aller après 
ces larrons, lesquelz il trouva encore à l'ancre en la mesme 
isle : si en prit la plus grande partie et pilla leur bien, mais 
quant aux personnes, illes mena en la ville de Pergamum, là 
où il les meit en prison, pendant qu'il alla parler ἃ celuy qui 
pour lors avoit le gouvernement de l'Asie, qui estoit un 
nommé Junius, comme à luy appartenant de faire la justice 
de ces malfaitteurs, attendu qu'il estoit præteur de l'Asie : 
mais ce præteur ayant belle envie de mettre la main sur leur 
argent, à cause qu'il y en avoit bonne somme, respondit 
« qu'il adviseroit tout à loisir au faict de ces prisonniers » : 
parquoy Cæsar le laissant là, s'en retourna à Pergamum. là 

γὰ il feit publiquement pendre et mettre en croix tous ces 
larrons, comme il leur avoit souventefois predit et promis 
en l'isle, là où il sembloit qu'il ne se feist que jouer. 

ΠῚ, Depuis, comme la puissance de Sylla commenceast à se 
passer, ses amis luy manderent qu'il s'en retournast à la 
maison : parquoy il s'en alla premierement à Rhodes, pour 
y estudier quelque temps soubs Apollonius filz de Molon, 
que Ciceron mesme oyoit, car c'estoit un honeste homme, et 
un grand maistre de rhetorique et d'eloquence. Lon dit que 
Cæsar estoit fort heureusement né pour bien parler et plaider 
devant un peuple, et qu'outre l'aptitude naturelle qu'il y 
avoit, il s'y estoit encore fort diligemment exercité, de 
maniere, que sans nulle doubte il avoit le second lieu des 
bien disans de son temps, et en quitta le premier pour entendre 
à se faire plus test le premier em armes, en puissance et 
authorité, n'estant pas arrivé jusques à tel degré de la perfec- 
tion de bien dire, que sa nature l'eust peu conduire, pour 
avoir plus tost voulu vaquer aux guerres et au maniement 
d'affaires, qui en fin de compte le rendirent seigneur de 
l'empire Romain. Α l'occasion dequoy au livre qu'il com- 
posa depuis à l'encontre de celuy que Ciceron avoit escript à 
la louange de Caton, il prie les lecteurs que lon ne face pas 
comparaison de stile d'un homme de guerre à l'eloquence 
d'un excellent orateur, qui y avoit employé la plus part de 
sa vie. Retourné qu'il fut à Rome, il appella en justice Dola- 
bella, le chargeant d'avoir mal et violentement versé au gou- 
vernement de sa province, et y eut plusieurs villes Grecques 
qui luy envoyerent leur tesmoignage : toutefois Dolabella en 
fut absouls, et Cæsar voulant rendre la pareille aux Grecs de 
la bonne affection qu'ilz avoient monstrée envers luy au faict 
de ceste accusation, prit en main la cause pour eulx, quand 
ilz accuserent de concussion Publius Antonius, devant Marcus 
Lucullus præteur de la Macedoine, là où il le poursuivit si 
vivement, qu'Antonius fut contraint d'appeller devant les tri- 
buns du peuple à Rome, alleguant, pour donner couleur à son 
appel, qu'il ne pouvoit avoir sa raison en plaidant dedans 
la Grece contre les Grecs. 

IV. Si fut incontinent Cæsar à Rome en la grace de beau- 
coup de gens, par le moyen de son eloquence, à cause qu'il 
defendoit leur cause en jugement, et singulierement aimé εἰ 

bien voulu de la commune, pour une gracieuse façon qu'il 
lavoit de saluer, caresser et arraisonner priveement et fami- 


lierement tout le monde, estant en cela plus soigneusement 
courtois que son aage ne portoit, et si y avoit encore quelque 
iaveur pour la bonne table et maison plantureuse qu'il tenoit 
ordinairement, et pour la maguificence de la despense qu'il 
faisait en tout le reste de son vivre, laquelle petit à petit le 
poulsoit en avant, et luy donnoit credit envers le peuple. Et 
ses envieux cuidans que ceste faveur luy deust faillir aussi 
tost, comme il ne pourroit plus fournir à la despense, ne 
teindrent compte de la rabbattre du commencement, et la 
laisserent peu à peu croistre et venir en vigueur : mais à la 
fin l'ayans laissé devenir grande et mal aisée à renverser, 
combien qu'elle tendist manifestement à remuer et changer 
un jour tout l'estat de la chose publique, ilz apperceurent 
trop tard, « qu'il n'y a si petit commencement en chose quel- 
« conque, que la continuation et perseverance ne rende bien 
« tost grand et fort, quand pour le mespriser on n'y met point 
« d'empeschement ». Le premier donques qui semble avoir 
eu deffiance et crainte de sa façon de proceder en l'entremise 
des affaires de la chose publique, ne plus ne moins que le 
sage pilote qui redoubte une bonace riante en haulte mer, et 
qui cogneut la ruzée malice qu'il cachoit soubs le manteau de 
celle privaulté, courtoisie et gaieté qu'il monstroit au dehors, 
fut Ciceron. « Mais quand je considere, ce disoit il, ceste per- 
« ruque si bien peignée, et si curieusement accoustrée, et que 
« je luy voy gratter sa teste du bout d'un doigt seulement, il 
« m'est advis au contraire, qu'un tel homme ne pourroit 
« jamais avoir misen sa teste une si malheureuse entreprise, 
« que de vouloir ruiner la chose publique Romaine ».Toute- 
fois cela fut long tems depuis. 

V. Au reste, la premiere demonstration que luy feit le 
peuple de la bienvueillance qu'il luy portoit, fut, quand 1] 
demanda un estat de tribun, c'est à dire, de capitaine de 
mille hommes de pied, à l'encontre de Caius Pompilius, et 
qu'il l'emporta, et fut esleu devant luy. La seconde et plus 
evidente que la premiere, fut, quand la femme de Marius, 
Julia, qui estoit sa tante, mourut : car il feit sur la place, 
comme son nepveu, une harengue funebre ἃ sa louange, et an 
convoy de ses obseques eut bien la hardiesse de mettre en 

evidence des images de Marius, qui fut la premiere fois 
qu'elles furent veuës depuis la victoire de Sylla, à cause que 
Marius et tous ses consors et adherents avoient esté jugez et 
declarez ennemis de la chose publique. Car comme quelques 
uns murmurassent et criassent pour ce faict contre luy, le 
peuple bruyant à l'encontre, avec grands batemens des mains, 
monstra qu'il en estoit bien aise, et qu'il luy sçavoit bon gré 
de ce qu'il ramenoit des enfers, par maniere de dire, les 
honneurs de Marius en la ville de Rome, après un si long 
temps que lon les avoit tenus ensepvelis. Or estoit ce bien la 
coustume de toute ancieneté, que les Romains faisoient des 
harengues funebres à la louange des femmes aagées, quand 
elles venoient à deceder, mais non pas des jeunes : et Cæsar 
fut le premier qui loua ainsi publiquement sa femme decedée, 
ce qui luy adjouxta encore quelque bienvueillance, et feit 
que la commune par une compassion l'en aima encore d'avan- 
tage, comme homme debonaire et de nature cordiale. 

VI. Après les obseques de sa femme il s'en alla quæsteur, 
c'est à dire tresorier soubs le præteur Antistius Vetus, lequel 
il honora tousjours depuis, en sorte que quand il fut luy 
mesme fait præteur, il feit elire son filz quæsteur : puis au 
retour de ceste charge, il espousa sa troisieme femme 
Pompeia, ayant de sa premiere Cornelia, une fille qui depuis 
fut mariée à Pompeius le grand. Mais en faisant ceste des- 
pense extreme qu'il faisoit, pour laquelle il sembloit à quel- 
ques uns, qu'il acheptoit une fumée de faveur populaire, 
courte et de peu de durée, trop cherement, là où au contraire 
il acheptoit les plus grandes choses qui soient en ce monde à 
bien petit prix : on dit que devant qu'il eust aucun office de 
la chose publique, il se trouva endebté de la somme de 
treize cents talents. Et pource qu'ayant esté commis à la 
charge de faire reparer et entretenir le pavé du grand chemin 
qui s'appele la voie d'Appius, il y despendit beaucoup du 
sien : et que d'autre part à son advenement à l'office d'ædile, 
il donna au peuple l’esbatement de veoir combattre trois 
cents et vingts couples de gladiateurs, c'est à dire, escri- 
meurs à oultrance : et qu'en toute autre sumptuosité de faire 
jouer jeux, et donner festins publiques, il abysma, par 
maniere de dire, la magnificence de tous ceulx qui s'estoient 
efforcez d'en faire au paravant : il rendit le peuple telle- 

ment affectionné envers luy, qu'il alloit imaginant de nou 
veaux estats, nouveaux honneurs et nouvelles charges pour 
le recompenser. 

VIL Or y avoit il dedans Rome deux ligues et partialitez : 
l'une de Sylla, qui estoit forte et puissante, et celle de Marius, 
qui n'osoit pas alors lever la teste, tant elle estoit dissipée, 
mise au bas et ravallée : mais Cæsar la voulant remettre sus; 
au temps mesmement que les festes, esbatemens et jeux 
publiques de son ædilité estoient en leur plus grande vogue, 
il feit secrettement faire des images de Marius, et des victoires 
qui portoient des trophées, lesquelles images il alla une nuict 
poser et dresser dans le Capitole. Le lendemain au matin 
quand on y veid reluire ces ouvrages dorez et singuliere- 
ment bien faits et bien labourez, tesmoignans par les inscrip- 
tions que c'estoient les victoires que Marius avoit gaignées 
sur les Cimbres, chascun s'esmerveilla grandement de la 
hardiesse de celuy qui les avoit ozé mettre là, car on sçavoit 
assez qui c'estoit : et en estant incontinent le bruit espandu 
par toute la ville, chascun y accourut pour les veoir. Si y en 
eut aucuns qui crierent à l'encontre de Cæsar, que c'estoit 
une tyrannie qu'il se bastissoit en ressuscitant par maniere 
de parler, des honneurs, qui avoient esté ensepveliz et enfouiz 
dedans la terre par edicts et ordonnances publiques, et que 
cela n'estoit qu'une espreuve et un essay pour sonder la 
voulunté du peuple, qu'il avoit appasté par La magnificence 
de ses esbats publiques, à fin de sentir s'il estoit assez appri- 
voisé, et 511 endureroit bien que l'on jouast à telz jeuz, et 
que lon remuast de telles nouvelletez. Au contraire, ceulx de 
la part de Marius s'asseurans les uns les autres, se declare- 
rent en bien grand nombre, faisant retentir tout le mont du 
Capitole à force de crier et de batre des mains, en maniere 
que les larmes en vindrent aux yeux de plusieurs, de grande 
joye qu'ilz eurent, quand ils veirent les images de Marius, et 
en fut Cæsar haultement loué et estimé par eulx, comme per- 
sonnage plus digne que nul autre de la parenté de Marius : 
et estant le senat assemblé là dessus, Catulus Luctatius, 
l'homme de la plus grande authorité qui fust pour lors de- 
dans Rome, se leva, et parla fort asprement contre Cæsar, où 
il dit une parole, qui depuis ἃ bien esté notée, « Que Cæsar 
« n'alloit plus par mines secrettes, ains par ouverte baterie, 

« attentant de ruiner la chose publique » : toutefois Cæsar à 
l'heure luy respondit si bien, que le senat s'en contenta, 
dont ceulx qui l'avoient en estime, se leverent en esperance 
encore d'avantage, et l'admonesterent qu'il prist hardiment 
cueur de ne ceder à personne, et que de la voulunté du 
peuple mesme, il surmonteroit tous les autres, et seroit le 
premier homme de la ville. 

VIII. Sur ces entrefaittes alla de vie à trespas le souverain 
pontife Metellus, pour la prelature duquel deux les plus 
notables personnages de la ville, et qui avoient plus d'autho- 
rité au senat, Isauricus et Catulus, entrerent en brigue l'un 
contre l'autre : et neantmoins Cæsar ne leur ceda point, ains 
se presenta au peuple, la demandant aussi bien comme eulx : 
et estant la brigue des uns et des autres égale, Catulus 
d'autant qu'il estoit homme de plus grande dignité, craignant 
d'avantage l'incertitude de l'issue de l'election, envoya devers 
Cæsar, luy faire presenter soubs main grosse somme de 
deniers, s'il se vouloit deporter de sa poursuitte : mais il luy 
feit response qu'il en emprunteroit encore plus grosse somme 
pour debatre ceste brigue à l'encontre de luy. Quant le jour 
de l'election fut escheut, comme sa mere le convoyast jusques 
à la porte de son logis les larmes aux yeux, il luy dit en 
l'embrassant : « Ma mere, tu verras aujourd'huy ton filz sou- 
« verain pontife, on bien banny de Rome ». Finablement les 
voix du peuple recueillies, et la brigue bien debatue, il se 
trouva vainqueur, et l'emporta : ce qui donna grande crainte 
au senat et aux gens de bien, pource qu'ilz estimerent que de 
lors en avant il feroit faire au peuple tout ce qu'il voudroit. 

IX. A l'occasion dequoy, Catulus et Piso reprenoient gran- 
dement Ciceron, de ce qu'il l'avoit espargné en la descouver- 
ture de la conjuration de Catilina, où il luy avoit donné prise 
sur luy. Car Catilina ayant proposé non seulement de ren- 
verser l'estat de la chose publique, mais aussi de ruiner 
entierement l'empire de Rome, et mettre tout sens dessus 
dessoubs, eschappa des mains de la justice à faulte de preuves 
suffisantes, avant que le fond de ses conseilz fust à plein des- 
couvert : mais il laissa dedans la ville Lentulus et Cethegus 
compagnons de sa conspiration, ausquelz on ne sçait pas si 
Cæsar donna point secrettement quelque confort et aide : 
mais bien est il certain que publiquement eulx ayans esté en 

plein senat convaincus à faict, comme Ciceron, qui estoit 
pour lors consul, demandast à chasque senateur son opinion, 
comment on les devoit punir, tous les autres precedents jus- 
ques à Cæsar, opinerent qu'il les falloit faire mourir : mais 
Cæsar quand ce fut à luy à parler, se dressant en pieds pro- 
noncea une harengue qu'il avoit premeditée, en laquelle il 
discourut, que ce n'estoit point chose accoustumée ny juste 
que de faire mourir des hommes, mesmement de telle noblesse 
et de telle dignité, que prealablement on ne leur eust fait 
leur procès, et qu'ilz ne fussent judiciellement condemnez, si 
ce n'estoit en une extreme necessité : mais si on les mettoit 
en prison en quelques villes de l'Italie telles que Ciceron ad- 
viseroit pour le mieulx, jusques à ce que Catilina fut desfait, 
alors le senat pourroit en paix ordonner tout à loisir, ce qui 
en devroit estre fait. Ceste opinion sembla plus humaine, 
avec ce qu'elle fut prononcée d'une grande grace et vehe- 
mence d'eloquence, de sorte que non seulement ceulx qui 
opinerent après luy, la suivirent, mais aussi plusieurs de 
ceulx qui avoient opiné paravant, revocquerent leur pre- 
| miere sentence, et adhererent à la siene, jusques à ce que le 
| renc de parler fut venu à Caton et à Catulus, lesquelz y 
| contredirent fort et ferme, principalement Caton, qui parla 


! de sorte qu'il rendit Cæsar mesme suspect de la conspiration, 
| et se formalisa vigoureusement contre luy, de façon que les 
| criminelz furent mis entre les mains des executeurs de jus- 
| tice pour les faire mourir : et comme Cæsar sortist du senat, 
| il y eut une trouppe de jeunes hommes, qui accompagnoient 
| Ciceron pour la seureté de sa personne, qui luy coururent 
Ϊ sus les espées traictes aux poings : mais on dit que Curion le 
| couvrit lors de sa robbe, et le tira d'entre leurs mains : et 

Ciceron mesme, comme ces jeunes hommes jettassent les 

yeux sur luy, leur feit signe de la teste qu'ilz ne le tuassent 
point, fust ou pource qu'il redoubtast la fureur du peuple, ou 
bien qu'il estimast que ce seroit meschamment et injuste- 
ment fait. Toutefois si cela est veritable, je m'esbahis bien 
comment Ciceron ne l'a mis au traité qu'il a fait de son 
consulat : mais comment qu'il en soit, il fut depuis blasmé de 
n'avoir usé de l'occasion qui se presentoit lors à propos 
contre Cæsar, et d'avoir trop redoubté le peuple qui em- 
brassoit fort affectueusement sa protection. 

X. Car peu de jours après estant allé au senat pour res- 
pondre aux souspeçons et presumptions qu'il y avoit contre 
luy, et y ayant esté rabroué fort rudement, tenant le senat 
plus long temps qu'il n'avoit accoustumé, le peuple s'en vint 
à l'entour de la salle le demander, et crier tout hault qu'on 
le laissast sortir : parquoy Caton craignant principalement la 
mutination des pauvres disetteux, qui estoient ceulx qui 
emouvoient tout le demourant du peuple, ayans mis leur 
esperance en Cæsar, il suada au senat de leur faire distribuer 
gratuitement du bled pour un mois, laquelle distribution 
venoit à apporter de despense nouvelle à la chose publique 
la somme de cinq cens cinquante mille escus. Ce conseil 
esteignit pour lors evidemment une grande crainte, et dissipa 
la principale partie de la puissance de Cæsar en temps fort 
opportun, lors qu'il s'en alloit estre præteur et qu'il estoit 
plus à craindre que jamais, pour l'authorité que luy donnoit 
son magistrat, du temps duquel toutefois il n'advint aucun 
trouble en la chose publique, ains luy arriva à luy mesme un 
sinistre accident en sa maison. 

XI. C'est qu’il y avoit un jeune homme de noble et patri- 
cienne maison, nommé Clodius, homme riche et eloquent, 
mais qui au demonrant ne cedoit en audace, insolence et 
temerité à nul de ceulx, qui ont esté les plus renommez pour 
leur meschanceté. Il devint amoureux de Pompeia, femme de 
Cæsar, laquelle n'en estoit pas mal contente : mais on la 
tenoit en si estroitte garde, et la mere de Cæsar, Aurelia, 
femme de bien et d'honneur, avoit l'œil sur elle de si près, 
que ces deux amans ne se pouvoient trouver ensemble, 
qu'avec grande difficulté et non moindre danger. Or adorent 
les Romains une deesse, qu'ilz appellent la Bonne deesse, 
comme les Grecs ont celle qu'ilz appellent Gynæcia, qui est 
à dire, la deesse des femmes, et les Phrygiens se l'attribuans 
à eulx particulierement, disent que c'est la mere du roy 
Midas : mais les Romains tienent que c'est une nymphe des 
bois mariée au dieu Faunus, et les Grecs veulent que ce soit 
celle des meres de Bacchus que lon n'oze nommer, en signe 
dequoy au jour de sa feste se font des ramées et feuillades 
de branches de vigne, et y a un dragon sacré près l'image de 
la deesse, suivant la fable que lon en recite, joinct qu'il n'est 
point loisible à homme quel qu'il soit, d'assister à ses sa- 

crifices, non pas seulement estre dedans la maison, là où on 
les fait : et dit on que les femmes à part elles y font plu- 
sieurs cerimonies : lesquelles ressemblent fort ἃ celles des 
sacrifices d'Orpheus. Quand doncques le temps de la feste est 
escheut, le mary, en la maison duquel se doibt faire l'assem- 
blée du sacrifice, qui est l'un des consulz ou des præteurs, et 
avec luy tout autre masle sort de son logis, et sa femme de- 
meure pour donner ordre à toute la maison, là où la plus 
part des cerimonies se font la nuict, et y a tout plein de 
joyeusetez de chans et de musique meslé parmy ces veilles, 
qui durent toute la nuict, Pompeia donques femme de Cæsar 
ayant à celebrer celle année la feste, Clodius qui n'avoit 
point encore de barbe, et par ce moyen esperoit n'estre point 
descouvert, se desguisa de l'accoustrement d'une menestriere, 
pource qu'il avoit le visage assez semblable à une jeune 
femme : et trouvant les portes ouvertes fut sans estre apper- 
ceu mis au dedans par une chambriere, qui estoit de l'intelli- 
gence, et qui s'en courut devant pour advertir Pompeia de 
sa venue : elle demoura assez longuement à retourner, et 
Clodius n'ayant pas la patience de l'attendre au lieu où elle 
l'avoit laissé, s'en alla errant çà et là parmy la maison qui 
estoit grande et spatieuse, fuyant tousjours la lumiere, et fut 
d'adventure rencontré par l'une des servantes d'Aurelia, la- 
quelle cuidant que ce fust une femme, le pria de jouer, et 
comme il en feist refus, elle le tira en avant, luy demandant 
qui et dont elle estoit. Clodius adonc luy respondit, « qu'il 
« attendoit l'une des femmes de Pompeia », qui s'appelloit 
Abra : ainsi estant cogneu à la voix, la servante de Aurelia 
s'en courut incontinent là où estoient les lumieres et la 
trouppe des dames, criant qu'elle avoit trouvé un homme des- 
guisé en habit de femme : dequoy les dames se trouvags 
estonnées, Aurelia feit aussi tost cesser les cerimonies du 
sacrifice, et cacher ce qu'il y avoit de secret, et quant et 
quant elle mesme les portes de la maison fermées, alla par 
tout avec torches et flambeaux, pour trouver cest homme 
lequel fut à la fin trouvé dedans la chambre de la servante de 
Pompeia, avec laquelle il s’y en estoit fouy, et estant reco- 
gneu des dames, fut chassé dehors de la maison par les 
espaules, 

XII. Si ne faillirent pas les dames de racompter le faict ἃ 

leurs maris la nuict mesme, aussi tost qu'elles furent de 
retour en leurs maisons, et courut le lendemain un bruit 
par toute la ville, que Clodius avoit attenté une chose mal- 
heureuse et meschante, et qu'il en devoit payer la peine, non 
seulement à ceulx à qui il avoit fait cest oultrage, mais aussi 
à la chose publique et aux dieux, et y eut l’un des tribuns du 
peuple, qui l'appella en justice et l'accusa de læse majesté 
divine : et y eut aucuns des plus puissans et principaux 
hommes du senat, qui se banderent aussi contre luy, le char- 
geans de plusieurs autres horribles dissolutions, mesmement 
d'avoir commis inceste avec sa propre sœur, qui estoit mariée 
ἃ Lucullus : toutefois le peuple s'opposant à leurs chaudes 
poursuittes, défendit Clodius, et luy servit de beaucoup 
envers ses juges, qui se trouverent estonnez, et eurent peur 
d'irriter la commune, Ce neantmoins Cæsar incontinent 
repudia sa femme, à raison dequoy, estant appellé par l'accu- 
sateur pour porter tesmoignagne à l'encontre de Clodius, il 
respondit « qu'il ne sçavoit rien de ce que l'on proposoit 
« contre luy ». Ceste response estant trouvée estrange, l'accu- 
suteur luy demanda, comment et pourquoy donques il avoit 
repudié sa femme : « Pource, dit-il, que je ne veux pas que 
« ma femme soit seulement souspeçonnée », Et disent les uns 
que Cæsar le pensoit à la verité ainsi, comme il l'affermoit : 
les autres estiment qu'il le faisoit pour gratifier au commun 
peuple qui desiroit, comment que ce fust, sauver Clodius, 
lequel fut aussi absouls de ce crime, par ce que la plus part 
des juges donna sa sentence en lettres confuses, craignant 
d'un costé le danger de la commune, s'ilz le condemnoient, 
et de l'autre costé, la mauvaise opinion des gens d'honneur, 
s’ilz l'absouloient. 

XIII Au demourant, estant escheut à ÇCæsar, à l'issue de sa 
præture, le gouvernement de l'Hespagne, ses creanciers 
vindrent crier après luy, et l'importuner pour estre payez sur 
son partement, et ne pouvant chevir à eulx, il fut contraint 
de recourir à Crassus, qui estoit pour lors le plus riche 
homme de la ville de Rome, et qui avoit besoin de l'execu- 
tion et active vivacité de Cæsar à l'encontre de la puissance 
de Pompeius, au gouvernement de la chose publique. Crassus 
respondit pour luy à ses plus importuns creanciers et qui le 
pressoient le plus, en se constituant plege pour la somme de 

huit cents et trente talents, quoy moyenant, ilz le lais- 
serent aller en son gouvernement : auquel voyage lon dit, 
qu'en traversant les monts des Alpes, il passa par une petite 
villette de Barbares habitée de peu d'hommes pauvres et mal 
en poinct, là où ses familiers qui l'accompagnoient se prirent 
à demander, en riant entre eulx, s'il y avoit point de brigues 
pour les estats et offices de la chose publique en ceste ville 
là, et s'il y avoit point de debats et d'envies entre les prin- 
cipaux pour les honneurs d'icelle, et Cæsar parlant à euix, 
respondit, « Je ne say pas cela, dit-il, mais quant à moy j'a- 
« merois mieux estre icy le premier, que le second à Rome νυ», 
Une autre fois semblablement en Hespagne il se meit à lire 
quelque histoire des faicts d'Alexandre, et l'ayant leué, il 
demoura longuement pensif en soy mesme, et puis se prit à 
plorer. Ce que voyans ses amis, s'esmerveillerent fort quelle 
douleur en pouvoit estre la cause, et il leur respondit, « Ne 
« vous semble il pas que ce soit assez pour se douloir, que le 
« roy Alexandre, en l'aage où je suis, ait jadis tant conquis 
« de peuples et de païs, et que je n'aye encore fait chose 
« quelconque digne de memoire », 

XIV. Parquoy si tost qu'il eut le pied en Hespagne, il 
commencea incontinent à mettre la main à la besongne, de 
maniere qu'en peu de jours il eut dix nouvelles enseignes de 
gens de pied, oultre vingt autres qui y estoient desja, et les 
menant contre les Callæciens et Lusitaniens y conquit tout, 
et penetra jusques à la grand'mer Oceane, subjuguant toutes 
les nations qui paravant ne recognoissoient point les Romains 
ἃ seigneurs : et s'il y donna bon ordre, quant aux affaires de 
la guerre, il n'ordonna pas moins sagement me moins dili- 
gemment ceulx de la paix, remettant les villes en bonne union 
et concorde, les unes avec les autres, et sur tout pacifiant les 
procès et differens qui estoient entre les debteurs et les crean- 
ciers à raison des usures : car il ordonna que les creanciers 
prendroient par chascun an les deux parts du revenu de 
leurs debteurs, jusques à ce qu'ilz fussent entierement rem- 
boursez, et que les debteurs s'aideroient de la troisieme, 
pour lesquelles il retourna de son gouvernement en bonne 
reputation, s'y estant luy mesme fait riche, et y ayant aussi 
enrichy ses soudards, qui à raison de ce luy donnerent le 
tiltre et le nom d’imperator, qui signifie souverain capitaine. 

XV. Mais pource que les loix et ordonnances Romaines 
vouloient, que ceulx qui poursuivoient l'honneur du triumphe 
demourassent dehors la ville, et que ceulx qui demandoient 
le consulat fussent au contraire, dedans en personne, se trou- 
vant en ceste difficulté, à cause qu'il estoit arrivé justement 
au temps que se devoit faire l'election des consulz, il envoya 
supplier le senat de luy faire la grace, qu'il peust absent par 
l'entremise de ses amis prochasser le consulat : à laquelle 
requeste Caton du commencement resista, alleguant la loy 
expresse, qui estoit formellement au contraire, mais depuis 
voyant, que nonobstant ses oppositions, plusieurs des sena- 
teurs gaignez par Cæsar, inclinoient à sa requeste, il essaya 
de la faire neantmoins ressortir à neant, luy soubstrayant le 
temps, en consumant tout le jour à parler. A l'occasion dequoy 
Cæsar se resolut de quitter plus tost la poursuitte du 
triumphe, et d'entendre à celle du consulat, et entrant dedans 
la vilie y mena une prattique, laquelle abusa tout le monde 
excepté Caton: ce fut la reconciliation de Pompeius et de 
Crassus, les deux plus grands et les plus puissans person- 
nages de la ville de Rome, lesquelz estoient paravant en 
picque l'un contre l'autre, et Cæsar les ayant reduits en 
amitié, et ayant par ce moyen recueilly la puissance de tous 
les deux en luy seul, on ne se donna garde, que soubs unacte 
qui avoit la plus belle apparence et le plus honeste tiltre du 
monde, il renversa sens dessus dessoubs toute la chose 
publique Romaine : car ce ne fut pas la dissension de Pom- 
peius et de Cæsar qui suscita la guerre civile, ainsi que lon 
estime communement, ains fut plus tost leur union, pource 
qu'ilz s'allierent ensemble, premierement pour ruiner l'au- 
thorité du senat et de la noblesse, et puis après en entrerent 
en querelle l'un contre l'autre. Et Caton qui ie predit et 
prophetisa par plusieurs fois, en rapporta pour lors la repu- 
tation d'homme fascheux et importun, mais depuis en fut 
estimé plus sage, que heureux en ses conseilz. 

XVI. Ainsi fut adonc Cæsar au milieu de ces deux grands 
personnages, qu'il avoit reconciliez ensemble, conduit à 
l'assemblée de l'election, là où il fut, sans contredit, eleu 
consul avec Calpurnius Bibulus : et si tost comme il fut 
instalé, commencea à mettre en avant des edicts, et des lois 
mieulx seantes à quelque seditieux tribun du peuple, que non, 

pas à un consul : attendu qu'il proposoit par icelles des 
departemens de terres et distributions de bleds, sans payer, 
à chasque citoyen, pour aggreer à la commune : en quoy les 
gens de bien et d'honneur du senat s'opposerent à son entente, 
et luy qui ne demandoit que quelque occasion colorée, 
commencea à crier et protester, que la rudesse et dureté du 
senat le chassoit malgré luy, et le contraignoit d'avoir recours 
à caresser le peuple, et de faict s'y encourut, ayant à l'un de 
ses costez Crassus, et à l'autre Pompeius, ausquelz il demanda 
tout hault en pleine assemblée de ville, s'ilz approuvoient 
pas les edicts qu'il avoit mis en avant? ilz respondirent tous 
deux que ouy : parquoy il les pria de leur vouloir tenir 
main forte à l'encontre de ceulx qui menaçoient de les 
empescher à la poincte de l'espée, ce que Crassus promeit de 
faire, mais Pompeius y adjouxta d'avantage, que à l'encontre 
de ceulz qui y apporteroient l'espée, il y viendroit avec 
l'espée et le bouclier. Ceste parole despleut grandement aux 
seigneurs du senat, comme n'estant pas seulement indigne de 
sa gravité, et malseante à la reverence qu'on luy deferoit, et 
au respect qu'il devoit porter au senat, ains estant plus tost 
furieuse, et plus convenable à quelque jeune estourdy : 
mais le commun peuple, au contraire, en fut fort aise. 

XVII. Et Cæsar voulant encore plus estroittement embrasser 
la puissance de Pompeius, luy donna en mariage sa fille 
Julia, laquelle estoit desja fiancée à Servilius Cæpio, luy pro- 
mettant eneschange, de luy donner celle de Pompeius, laquelle 
estoit aussi promise à Faustus filz de Sylla : et peu de temps 
après, luy mesme espousa Calpurnia, fille de Piso, lequel il 
feit desiguer consul pour luy succeder l'année ensuivant. À 
raison dequoy Caton alloit criant et appellant les dieux ἃ 
tesmoings, que c’estoit chose que lon ne devoit point endurer 
ne souffrir, qu'ilz allassent ainsi butinans entre eulx l'empire 
Romain par le macquerellase de telles nopces, en se faisant 
ainsi donner les uns aux autres, des gouvernemens de pro- 
vinces, et des charges de grosses armées par le moyen de 
leurs mariages. Et Bibulus compagnon de Cæsar au consulat, 
voyant que pour faire toute la resistence qu'il pouvoit à ces 
loix, ilne gaignoit rien, ains que par plusieurs fois il s'estoit 
mis en danger d'estre tué sur la place avec Caton, il se teint 
renfermé dedans sa maison tant que le reste de son consulat 


118 


JULIUS CÆSAR 


dura. Et Pompeius aussi tost qu'il eut espousé Julia, remplit 
toute la place de gens armez, et feit passer et authoriser les 
loix, que Cæsar mettoit en avant en faveur du peuple, et 
puis decerner à Cæsar pour sa province toutes les Gaules, 
tant de deçà que de delà les monts, ensemble l'Esclavonnie, 
avec quatre legions, pour le temps et le terme de cinq 
années. 

XVIII. A quoy comme Caton s'efforceast de contredire, 
Cæsar le feit prendre par ses sergens pour le mener en 
prison, pensant qu'il en appelleroit devant les tribuns du 
peuple : mais il s'y en alloit sans mot dire : et Cæsar voyant, 
que non seulement les gens de bien et d'honneur en estoient 
marris, mais aussi que le commun populaire pour la reve- 
rence qu'il portoit à la vertu de Caton, s'en alloit après avec 
un silence et une chere morne et triste, il pria luy mesme 
soubs main l’un des tribuns qu'il allast oster Caton d’entre 
les mains des sergens. Depuis lequel acte il y eut peu de 
senateurs qui se voulussent trouver soubz luy president au 
senat,ains ne pouvans supporter les choses qu'il faisoit, s'en 
alloient hors de la ville : entre lesquelz il y en eut un fort 
vieil, nommé Considius, qui luy dit un jour franchement, que 
c'estoit pour la crainte de ses armes que les autres n’y ozoient 
comparoir : et Cæsar luy respondit, « Et que ne te tiens tu 
donques toy mesme pour la mesme crainte en ta maison » ? 
A quoy Considius luy repliqua, « Pource que ma vieillesse 
« m'oste la crainte : car ayant desormais si peu à vivre, je 
« ne me soucie plus gueres de la contregarder », Mais la plus 
villaine chose qui fut faitte en tout le consulat de Cæsar, 
semble avoir esté, de faire eslire Publius Clodius tribun du 
peuple, qui luy avoit fait un si grand oultrage en sa femme, 
et avoit pollu et violé les sainctes veilles mystiques des dames, 
qui se faisoient dedans sa maison. Ce Clodius ne cherchoit à 
se faire eslire tribun du peuple pour autre raison, que pour 
ruiner Ciceron, et Cæsar mesme ne se partit point de Rorñe 
pour aller trouver son armée, qu'il ne les eut attachez l’un à 
l'autre, et chassé Ciceron hors de l'Italie, Voilà ce que lon 
treuve qu'il feit avant les guerres de la Gaule. 

XIX. Mais le temps des grandes armes et conquestes qu'il 
feit depuis, et de la guerre, en laquelle il subjugua et dompta 
toutes les Gaules, prenant un tout autre commencement de 

vie, et entrant en une façon de faire toute differente du 
passé, le feit cognoistre aussi grand homme de guerre, et 
aussi excellent capitaine, que nul des autres, qui onques 
furent renommez pour sages et vaillans chefs d'armées, et 
qui plus ont acquis de gloire pour leurs haults faicts de 
prouesse. Car qui luy voudra comparer tous les Fabiens, les 
Scipions, les Metelles, et ceulx mesme de son temps, ou un 
peu plus anciens, comme un Sylla, un Marius, les deux 
Luculles, et Pompeius mesme, 


Duquel le nom jusques aux cieulx s'esleve, 


on trouvera que les gestes de Cæsar en toute vertu militaire 
et preference au faict de la guerre, les surmontent tous 
entierement. L'un en mal-aisance des païs, où il feit ses con- 
questes : l'autre en l'estendue des regions qu'il adjouxta à 
l'empire Romain : l'autre en multitude et puissance des 
ennemis qu'il desfeit : l'autre en dureté et aspreté des hommes 
ausquelz il eut affaire, les meurs desquelz il polit et addoulcit 
depuis : l'autre en doulceur, humanité et clemence vers ceulx 
qu'ilavoit pris: l'autre en liberalité et beneficence grande vers 
ceulx qui combatirent soubz sa charge en ces guerres, et tous 
en nombre des journées qu'il gaigna, et multitude des ennemis 
qu'il occit en bataille. Car en moins de dix ans que dura la 
guerre de la Gaule, il prit d'assault ou par force, huit cents 
villes, subjugua trois cents nations : et ayant eu devant soy 
en bataille trois millions d'hommes armez, à plusieurs fois, il 
en occit un million, et en prit de prisonniers bien autant. 
XX. Au reste il se feit tant aimer de ses gens, qu'ilz furent 
si ardemment affectionnez à luy faire service, qu'au lieu 
qu'ilz n'estoient rien plus que les autres, quand ilz comba- 
toient pour quelque autre querelle, s'il estoit question de 
l'honneur ou de la gloire de Cæsar, alors ilz estoient invin- 
cibles, et se jettoient la teste baissée à tout peril, par telle 
fureur que nul ne les pouvoit soustenir. Comme lon peut 
cognoistre par l'exemple d'Acillus, qui en une bataille navale 
qu'il eut devant la ville de Marseille, estant saulté dedans 
un vaisseau des ennemis y eut la main droitte abbatue d'un 
coup d'espée, et neantmoins pour cela n'abandonna point son 
bouclier qu'il tenoit de la main gauche, ains en poulsant et 
frappant les ennemis aux visages, les feit tous fouir, de 


120 


maniere qu'il demoura maistre du vaisseau : et Cassius Scæva 
en une rencontre près de la ville de Dyrrachium, ayant eu 
l'œil crevé d'un coup de traict, l'espaule percée d'un coup 
de javelot, et la cuisse aussi d'un autre, et ayant receu sur 
son pavois trente coups de flesches, appella les ennemis 
faignant de se vouloir rendre à eulx : mais comme deux y 
fussent accourus, il avalla l'espaule à l'un d'un coup d'espée, 
et blecea l'autre au visage, de sorte qu'il luy feit tourner le 
dos, et à la fin encore se sauva il, par ce que quelques uns de 
ses compagnons y accoururent au secours. Et en Angleterre, 
comme les chefz des bandes se fussent jettez les premieres 
dedans un marets plein d'eau et de bourbe, et les ennemis 
leur y courussent sus asprement, il y eut un simple sou- 
dard, qui en la presence de Cæsar, lequel voyoit à l'œil 
tout le combat, se jetta au millieu des combatans, et y faisant 
de grands et admirables efforts de prouesse, continua si 
vaillamment, qu'il feit en fin prendre la fuite aux Barbares, 
et sauva les capitaines des bandes, qui autrement estoient en 
grand danger de leurs personnes : puis passans le marets le 
dernier de tous avec grande difficulté à travers de l'eau 
boueuse et fangeuse, partie à nage, et partie à pied, il feit 
tant à la fin qu'il gaigna l'autre rive, mais ce fut sans son 
bouclier, Cæsar s'esmerveillant de son gentil cueur, luy alla 
au devant avec grands cris de joye pour le cueillir et caresser : 
mais le soudard au contraire, la teste baissée et la larme à 
l'œil, se jetta à ses pieds, luy requerant pardon de ce qu'il 
avoit abandonné son bouclier, Et en Afrique, Scipion ayant 
surprisune des navires de Cæsar, dedans laquelle estoit entré 
Granius Petronius, de nagueres esleu quæsteur, il feit mettre 
en pieces tous les autres, et quant au quæsteur, il dit qu'il luy 
donnoit la vie. Mais Petronius luy respondit : « Que les sou- 
« dards de Cæsar n'avoient point accoustumé de recevoir en 
« don, ains de donner la vie aux autres », et en disant cela 
il se passa son espée propre à travers le corps, et se tua luy 
mesme. 

XXI. Or ce qui engendroit et nourissoit ceste grandeur de 
courage, et ceste affection vehemente de bien faire en eulx, 
c'estoit Cæsar luy mesme, premierement en leur donnant, et 
en les honorant largement, et leur faisant cognoistre par 
effet, qu'il n'amassoit point des richesses à la guerre pour 

vivre puis après en delices à son plaisir, ny pour en abuzer à 
ses propres voluptez, ains que c'estoit un prix et salaire 
commun de la vertu qu'il serroit pour en recompenser les 
hommes de valeur et les gens de bien, auquel salaire il ne 
participoit luy mesme, sinon en tant qu'il le departoit aux 
soudards qui le meritoient : et puis en s'exposant luy mesme 
le premier franchement à tout peril, et ne se lassant jamais 
de travail quelconque : et quant à sa hardiesse de se hazarder 
ainsi adventureusement à tout danger, ilz ne s'en esbahis- 
soient pas tant, sachans bien que c'estoit la convoitise de 
gloire, dont il estoit enflammé, qui l'inclinoit à ce faire : 
mais la fermeté qu'il avoit de supporter tous travaux plus 
que les forces de son corps ne portoient, c'estoit ce qui plus 
les faisoit esmerveiller : car il estoit gresle et menu de cor- 
sage, et avoit la charnure blanche et molle, subject à douleurs 
de teste, et si tumboit quelquefois du mal caduc, lequel luy 
prit la premiere fois, comme lon dit, à Gordube ville d'Hes- 
pagne : mais il ne se servit pas de la foiblesse de son corps, 
pour une couverture de se traitter mollement et delicatement, 
ains au contraire il prit les labeurs de la guerre comme une 
medecine pour guarir l’indisposition de sa personne, comba- 
tant à l'encontre de sa maladie en estant continuellement par 
chemin, en vivant sobrement, et en couchant à l'air ordinai- 
rement : car la plus part des nuicts, il dormoit dedans un 
chariot, ou dedans une littiere, employant par ce moyen son 
repos à faire tousjours quelque chose. Et de jour en allant 
par païs visitant les villes, les places fortes, ou les camps 
fortifiez, il avoit tousjours auprès de luy dedans son chariot 
un secrettaire assis, lequel estoit accoustumé à escrire en 
allant par païs, et un soudard derriere luy qui portoit son 
espée, combien qu'il allast en si grande diligence, que la 
premiere fois qu'il sortit de Rome, avec charge publique, il 
arriva en huit journées à la riviere du Rosne. Or d'estre bien 
à cheval et y avoir ferme tenue, ce luy estoit chose fort aisée, 
pource qu'il l'avoit apprise dès son enfance, s'estant accous- 
tumé à donner carriere à un cheval courant à toute bride, en 
tenant ses mains entrelacées derriere son dos. Mais en la 
guerre de la Gaule, il s'exercita encore davantage ἃ dicter 
lettres missives en chevauchant par les champs, et à fournir 
ἃ deux secretaires ensemble, tant qu'ilz en pouvoient escrire, 

encore dit Oppius à plus de deux, et dit on que ce fut luy 
qui inventa le premier la maniere de parler avec ses amis 
par chiffre de lettres transposées, quand il n'avoit pas 
loisir de parler de bouche à eulx pour la pressive necessité 
de quelque affaire, ou pour la multitude dé ses occupations, 
ou pour la grande estendue de la ville de Rome. 

XXII. Et pour monstrer sa facilité et simplicité grande en 
son vivre ordinaire, on allegue cest exemple, que Valerius 
Leo un sien hoste, luy donnant un jour à soupper en la ville 
de Milan, servit à table des asperges où lon avoit mis d'un 
huile de senteur au lieu d'huile : il en mangea simplement, 
sans faire semblant de rien, et tensa ses amis qui s'en offen- 
soient, en leur disant qu'il leur devoit bien suffire de n'en 
manger point si cela leur faisoit mal au cueur, sans en faire 
honte à leur hoste, et que celuy qui se plaignoit de telle 
incivilité, estoit bien incivil luy mesme. Quelque autre fois 
en allant par païs il fut contrainct par une grosse tempeste 
qui se leva soudainement, de se heberger en la maisonnette 
d'un pauvre païsan, où il n’y avoit pour tout logis qu'une 
seule chambre si petite, qu'il n'y pouvoit gesir qu'une seule 
personne, encore bien maigrement : il dit à ses amis qui 
l'accompagnoient, « Il faut ceder les lieux honorables aux 
« plus grands, et les necessaires aux plus malades ». Suivant 
lequel propos, il voulut que Oppius, qui estoit mal disposé, 
couchast à couvert, au dedans, et luy avec ses autres amis, 
coucha soubz la saillie de la couverture de la maison au dehors, 

XXIII. Au demourant, la premiere guerre qu'il eut à son 
arrivée en la Gaule, fut contre les Helvetiens, et contre les 
Tiguriniens, lesquelz ayans bruslé leurs bonnes villes 
jusques au nombre de douze, et bien quatre cents bourgades, 
vouloient passer à travers celle partie de la Gaule, qui estoit 
en l'obéïissance des Romains, ne plus ne moins qu'avoient 
fait ancienement les Cimbres, ausquelz ilz ne cedoient point 
en hardiesse, et si estoient bien en aussi grand nombre, 
comme de trois cents mille ames en tout, dont il y en avoit 
cent quatre vingtz et dix d'hommes portans les armes. Ce ne 
fut pas luy mesme en personne qui desfeit les Tiguriniens, 
ains fut Labienus l'un de ses lieutenans qu'il y envoya, et 
qui les desfeit au long de la riviere d'Arar : mais les Helve- 
tiens les vindrent charger luy mesme au desprouveu par le 

chemin, ainsi comme il conduisoit son armée vers une ville 
de ses alliez. Quoy voyant, il se hasta de gaigner vistement 
un lieu fort d'assiette, auquel il reugea ses gens en bataille, 
et comme on luy eust amené son cheval de bataille pour 
monter dessus, il dit : « Quand j'auray rompu les ennemis, 
« je monteray alors dessus, pour les chasser et poursuivre : 
« mais pour ceste heure, allons les charger ». En disant cela 
il marcha à pied, et alla dedans, où il demoura longuement 
à combatre, avant que pouvoir forcer ceulx qui estoient en 
bataille : mais le plus grand affaire fut encore à forcer leur 
camp, et le rempart qu'ilz avoient fait de leur charroy : 
pource que là non seulement ceulx qui avoient esté rompus 
en la bataille, se rallierent ensemble, et feirent teste, mais 
aussi leurs femmes et leurs enfants combatans jusques au 
dernier souspir, se feirent tous tailler en pieces, de sortequ'à 
peine fut achevé le combat à minuict. Si l'acte de ceste vic- 
toire fut beau de soy mesme, il y en adjouxta encore un autre 
autant ou plus beau, c'est qu'il remeit ensemble les Barbares, 
qui estoient eschappez de la bataille en nombre de bien cent 
mille ames, et les contraignit de retourner au païs qu'ilz 
avoient laissé, et aux villes qu'ilz avoient eulx mesmes brus- 
lées : ce qu'il feit de peur que les Allemans passans le Rhin 
ne vinssent occuper ce païs là comme vacant. 

XXIV. La seconde guerre fut ouvertement en defendant les 
Gaulois contre les Allemans, combien que Iuy mesme non 
gueres au paravant eust fait recevoir et advouer leur roy 
Ariovistus pour amy et allié du peuple Romain : mais ilz 
estoient insupportables à leurs voisins, et si estoit tout appa- 
rent, que là où le moyen et l'occasion se presenteroit de eulx 
eslargir, ilz ne se contenteroient pas de ce qu'ilz tenoient, 
ains voudroient usurper et occuper aussi le reste de la Gaule : 
et sentant que quelques uns de ses capitaines restifvoient de 
peur, mesmement les jeunes hommes des nobles maisons de 
Rome, qui pensoient estre venuz à la guerre soubs Iuy, 
comme pour un esbat, et pour s'enrichir, et prendre leur 
plaisir seulement, il teint assemblée de conseil, là où il leur 
commanda, que ceulx qui auroient peur se retirassent, et 
qu'ilz ne se presentassent point envis à la bataille, puis qu'ilz 
avoient les cueurs si lasches et si foibles que de reculer au 
besoing, et qu’au regard de luy il estoit tout resolu d'aller 


124 


ἘΠ 
Υ 


JULIUS CÆSAR 


trouver les Barbares, quand il n'auroit que la dixieme legion 
seulement : « Pource, disoit-il, que ny les ennemis, ausquelz 
« ilz avoient à faire, n’'estoient point plus vaillans que les 
« Cimbres, ny Marius n'avoit point esté plus grand capitaine 
« que luy ». Ceste harengue entendue, les soudards de la 
dixieme legion luy envoyerent des ambassadeurs pour le 
remercier de la bonne opinion qu'il avoit d'eulx, et les autres 
lesions injurierent leurs capitaines, et tous ensemble le sui- 
virent plusieurs journées en bonne intention et bonne affec- 
tion de bien faire leur devoir, jusques à ce qu'ilz arriverent 
à douze lieuëés près des ennemis. 

XXV. Si fut adonc l'insolence et la braverie d'Ariovistus 
bien refroidie, quand il entendit ceste arrivée, à cause que les 
Romains venoient assaillir et chercher les Allemans, au lieu 
qu'ilz n'esperoient pas et ne faisoient pas leur compte qu'ilz 
les deussent attendre seulement, au moyen dequoy ne s'estant 
jamais douté qu'ilen peustainsiadvenir,iladmiroit grandement 
la hardiesse de Cæsar, joint qu'il voyoit que son armée en estoit 
toute troublée., Mais ce qui plus encore rebouchoit la poincte de 
leurs courages, estoient des femmes devineresses qu'ilz avoient 
entre eulx, lesquelles faisoient profession de cognoistre et 
predire les choses à advenir, en considerant les tournoye- 
mens des rivieres, les tourbillons et le bruit que font les 
eaux en coulant à val, et toutes ces choses considerées leur 
defendoient de venir à la bataille jusques à la nouvelle lune : 
dequoy Cæsar estant adverty, et voyant que pour ceste raison 
les Barbares ne se bougeoient, estima qu'il seroit bon de les 
aller assaillir, ce pendant qu'ilz estoient ainsi descouragez 
par cette superstition, plus tost que de perdre temps à 
attendre leur occasion : et les allant escarmoucher jusques 
dedans leurs forts, et jusques dessus des coustaux et collines, 
où ilz s'estoient logez et fortifiez, les irrita tant, qu'à la fin 
iz descendirent tous courroucez en la plaine, là où ilz furent 
rompus en bataille rengée, et chassez par l'espace de bien 
dix-huit lieuës de païs, jusques à la riviere du Rhin, et fut la 
campagne, qui est entre deux, toute couverte de morts et de 
despouilles, Mais Ariovistus gaignant le devant de vistesse, 
passa le Rhin, et se sauva avec peu de ses gens : car on dit 
qu'il mourut bien en ceste desconfiture jusques au nombre 
de quatre vingts mille hommes. 

XXVI. Après lequel exploit Cæsar laissa son armée pour 
hyverner en garnison dedans le pals des Sequaniens. εἴ 
luy cependant voulant entendre aux affaires de Rome, passa 
en la Gaule, à travers laquelle court la riviere du Po, 
estant partie du gouvernement qui luy avoit esté donné, 
pource que la riviere qui s'appelle Rubicon, fait la separation 
de la Gaule, qui est deçà les Alpes, d'avec le reste de l'Italie : 
là où faisant sejour, il alloit prattiquant et gaignant amis 
dedans Rome, à cause que plusieurs l'y alloient veoir, aus- 
quelz il donnoit tout ce dont ilz avoient affaire, et les ren- 
voyoit bien garnis de bons presens, et encore plus de pro- 
messes et d'esperances pour l'advenir, Et durant tout le temps 
de ceste conqueste des Gaules, Pompeius ne se donna point 
garde, que reciproquement il subjuguoit les Gaules par les 
armes des Romains, et gaignoit les Romains par l'argent des 
Gaulois : mais ayant nouvelles que les Belges, qui sont les 
plus belliqueux et les meilleurs hommes de guerre des Gau- 
lois, tenans la tierce partie de la Gaule, s'estoient soublevez, 
ayans mis ensemble grand nombre de combatans armez, il 
dressa incontinent son chemin celle part en toute diligence, 
et les trouva comme ilz couroient et pilloient le païs de leurs 
voisins Gaulois alliez des Romains : si leur donna la bataille, 
et en desfeit la plus grande partie qu'il treuva en trouppe, 
s'estant portée laschement au combat, tellement qu'il en tua 
si grand nombre, que pour la multitude des corps morts les 
Romains passoient à pied les rivieres profundes, les lacs et 
les estangs qui en estoient comblez. 

XXVIL Depuis laquelle desfaitte, ceulx qui sont les plus 
maritimes et plus voisins de l'Ocean, se rendirent à luy sans 
coup ferir, à raison dequoy il mena son armée contre les 
Nerviens, les plus aspres et plus belliqueux de toutes ces 
marches là, lesquelz habitans en païs pleins de bois, avoient 
retiré leurs femmes, leurs enfans et leurs biens, en un fond 
de forest, le plus arriere qu'ilz avoient peu de leurs ennemis, 
et eulx en nombre de plus de soixante mille combatans 
vindrent un jour en dessoude courir sus à Cæsar, ainsi comme 
il se logeoit, et qu'il entendoit à faire fortifier son camp, ne 
se doubtant de rien moins que d'avoir la bataille ce jour la. 
Si rompirent de primsault la chevalerie Romaine, et envi- 
ronnans la douzieme et septieme legion, en tuerent tous les 

capitaines et chefz des bandes : et n'eust esté que Cæsar luy 
mesme prenant un pavois sur son bras, et fendant la presse 
de ceux qui combatoient au devant de luy, s'alla ruer à tra- 
vers les Barbares, et que la dixieme legion voyant sa per- 
sonne en danger, accourut celle part de dessus un cousteau 
où elle estoit en bataille, et fendit les rencs des ennemis, il 
ne se fust pas ce jour là sauvé un seul homme des Romains : 
mais prenans exemple à la prouesse de Cæsar, ilz comba- 
tirent, ainsi que lon dit en commun langage, par dessus leur 
puissance : et neantmoins encore ne peurent ilz faire tourner 
le dos à ces Nerviens, ains fallut qu'ilz les taillassent tous en 
pieces sur le champ : car on escrit que de soixante mille 
combatans qu'il y avoit, il ne s'en sauva que cinq cents, et 
trois de leurs conseillers seulement, de quatre cents qu'ilz 
estoient, Ce que le senat Romain ayant entendu, ordonna 
que lon sacrifieroit aux dieux, et feroit on processions et 
festes chommées par l'espace de quinze jours durant, n'en 
ayant jamais au paravant esté tant ordonné à Rome pour 
victoire quelconque qui eust esté gaignée, pource que lon 
trouva que le danger avoit esté fort grand pour s'estre tant 
de nations soublevées tout à un coup : mais encore l'amour 
et la bienveuillance que le commun peuple portoit à Cæsar, 
faisoit trouver la victoire plus glorieuse et plus illustre : car 
quand il avoit donné ordre aux affaires de ia Gaule de dela 
les monts, il s'en venoit tousjours passer son hyver aux 
environs du Po, pour disposer les choses de Rome à sa 
devotion. 

XXVIIL Car non seulement ceulx qui briguoient les offices 
estoient eleuz par le moyen de l'argent qu il leur fournissoit, 
dont ilz corrompoient et acheptoient les voix du peuple, et 
faisoient puis après en leurs magistrats tout ce qu'ilz pou- 
voient pour accroistre et augmenter sa puissance : mais aussi 
la plus part des plus grands et plus nobles personnages 
allerent jusques à Lucques par devers luy, comme Pompeius, 
Crassus et Appius gouverneur de la Sardaigne, et Nepos vice- 
consul en Hespagne, tellement qu'il s'y trouva pour une fois 
six vingts sergens portans verges et haches devant les magis- 
trats, et des senateurs plus de deux cents, lesquelz teindrent 
conseil ensemble, là où ilz arresterent que Pompeius et 
Crassus seroient eleuz pour l'année ensuivant une autre fois 

consulz, que lon feroit de nouveau ordonner argent à Cæsar, 
pour l'entretenement de son armée et prolonger le temps de 
son gouvernement, pour autres cinq ans. Cela sembla fort 
estrange et fort desraisonnable aux gens de bien et de bon 
sens, car ceulx mesmes à qui Cæsar donnoit et fournissoit 
tant d'argent, alloient preschans et suadans au senat, que 
lon luy en devoit decerner et ordonner du public, comme s'il 
n'en eust point eu, ou pour mieulx dire, contraignoient le 
senat de souspirer et gemir en voyant les choses qu'ilz met- 
toient en avant. Caton n'y estoit pas present, car on l'avoit 
expressement envoyé en Cypre : mais Faonius qui suivoit la 
trace de Caton, quand il veit qu'il ne gaignoit rien à y 
resister et contredire, se jetta hors du senat en courroux, et 
s'en alla criant parmy le peuple, que c'estoit une grande honte : 
mais personne ne lui prestoit l'oreille, les uns pour la reve- 
rence qu'ilz portoient à Pompeius et à Crassus, les autres 
pource qu'ilz desiroient favoriser aux affaires de Cæsar, 
comme sur lequel ilz avoient fondé toute leur esperance : au 
moyen dequoy, ilz ne s'en emouvoient de rien. 

XXIX. Au demourant, Cæsar s'en retournant en la Gaule 
de delà les monts, trouva une grosse guerre au païs, à cause 
que deux grandes et puissantes nations d'Allemagne avoient 
de nagueres passé le Rhin, pour y conquerir de nouvelles 
terres, et s'appelloit l'une de ces nations les /pes, et l'autre 
les Tenterrides : et quant à la bataille que Cæsar leur donna, 
il en escrit luy mesme en ses Commentaires, de ceste sorte : 
que les Barbares ayans envoyé devers luy, et fait trefves 
pour quelques temps, ce neantmoins luy vindrent courir sus 
ainsi comme il passoit son chemin, tellement que huit cents 
de leurs hommes d'armes en rompirent cinq mille des siens, 
pource qu'ilz ne s'en doutoient ny πε s'en deffioient point 
aucunement : et qu'ilz luy renvoyerent encore d'autres 
ambassadeurs pour l'abuser une autre fois, lesquelz il reteint, 
et feit quant et quant marcher toute son armée contre eulx, 
estimant estre simplesse de garder foy ne loy à telz Barbares 
si desloyaux et si infideles : mais Canusius escrit que comme 
le senat decernast que lon sacrifiast encore, et que lon feist 
de nouveau des processions et des festes en l'honneur des 
dieux pour leur rendre graces de celle victoire, Caton au 
contraire fut d'opinion qu'il falloit livrer Cæsar entre les 

mains des Barbares, pour descharger et purger la chose pu- 
blique du crime de foy violée, et en destourner la malediction 
sur celuy seul qui en estoit autheur. Il estoit bien passé de 
ces Baïbares, jusques au nombre de quatre cents mille chefs, 
lesquels furent presque tous desfaits, exceptée quelque petite 
trouppe qui s'estant sauvée de la desconfiture, repassa le 


XXX. Les Sycambriens, qui sont une autre nation d'Al- 
lemagne, les recueillirent : et Cæsar prenant ceste occasion, 
avec la bonne envie qu'il avoit autrement d'acquerir la gloire 
d'estre le premier homme Romain, qui eust passé le fleuve 
du Rhin avec armée, bastit un pont dessus. C'est une riviere 
fort large, mesmement à l'endroit où il dressa son pont : car 
il se respand là fort loing tant d'un costé que d'autre, et si 
est son cours fort aspre et fort roide, tellement que les troncs 
d'arbres et les grosses pieces de bois que l'on jettoit à val la 
riviere, avoient grand coup, et faisoient grand effort contre 
les poultres qui soustenoient le pont : mais pour resister à 
leur choc, et aussi pour rompre et alentir un peu l'impetuo- 
sité du fil de l’eau, il feit planter au dessus de son pont des 
defenses de grosses pieces de bois que l'on ficha à force au 
fond de la riviere, et eut en l'espace de dix jours dressé et 
achevé son pont de la plus belle charpenterie, et à veoir de 
plus ingénieux devis, que l'on sçauroit penser ne croire : et 
passant son armée par dessus, ne trouva personne qui s'ozast 
presenter en bataille devant luy : car les Sueviens mesmes, 
qui estoient les plus belliqueux de toute la Germanie, s'es- 
toient retirez avec leurs biens en des profondes vallées et 
fondrieres toutes couvertes de bois et de forests : parquoy 
après y avoir bruslé le païs de ses ennemis, et asseuré ceulx 
qui toujours avoient tenu le party des Romains, il s'en 
retourna de rechef en la Gaule, après avoir demouré dix huit 
jours en tout dedans l'Allemagne au delà du Rhin. 

XXXI. Le voyage qu'il feit aussi en Angleterre, fut d'une 
hardiesse grandement recommandable : car ce fut luy premier 
qui navigua l'Ocean occidental avec armée navale, et qui à 
travers la mer Atlantique passa son armée pour aller faire 
la guerre en ceste isle, si grande, que plusieurs des anciens 
n'ont pas voulu croire qu'elle fust en nature, et qui ἃ mis 
plusieurs historiens en grande dispute, maintenans que c’es- 

toit chose faulse et controuvée à plaisir, et luy fut le premier 
qui commencea à la conquerir, et qui estendit l'empire 
Romain plus avant que le rond de la terre habitable : car il 
y passa par deux fois de la coste opposite, vis-à-vis en la 
terre ferme de la Gaule, et en plusieurs batailles qu'il y eut, 
feit plus de dommage aux ennemis que de profit à ses gens, 
pource qu'ilz n'eussent sceu rien prendre ny gaigner, qui 
eust valu, sur des hommes pauvres et necessiteux : au moyen 
dequoy sa guerre n'y eut pas telle issue comme il la desiroit, 
ains prenant seulement des ostages du roy, et luy imposant 
certain tribut qu'il payeroit par chascun an au peuple Ro- 
main, s'en retourna de rechef en la Gaule, là où il trouva ἃ 
sa descente des lettres prestes à passer la mer, par lesquelles 
ses amis luy mandoient de Rome le trespas de sa fille, 
laquelle estoit morte en travail d'enfant chez Pompeius, dont 
Pompeius mesme et Cæsar aussi menerent grand dueil, et 
leurs amis s'en trouveront fort troublez, pensans bien que 
l'alliance qui maintenoit la chose publique, laquelle autre- 
ment n'estoit pas gueres saine, en quelque paix et en quel- 
que repos, estoit dissoulte et rompue : mesmement pource 
que l'enfant, après avoir peu de jours survescu sa mere, 
mourut aussi. Si prit la commune le corps de Julia, en despit 
qu'en eussent les tribuns du peuple, et le porta au champ de 
Mars, là où elle fut inhumée. 

XXXIL Mais Cæsar ayant esté contraint de departir son 
armée en plusieurs garnisons pour hyverner, tant elle estoit 
grande et grosse : et s'en estant allé, pendant l'hyver, du 
costé de l'Italie, comme il avoit accoustumé, toute la Gaule à 
un coup se soubleva en armes, et meit sus de puissans exer- 
cites, qui allerent çà et la courir sus aux soudards Romains, 
et essayer à forcer les forts où ilz s'estoient logez en leurs 
garnisons. Le plus grand nombre, et des plus belliqueux 
Gaulois qui fussent de ceste conspirée rebellion, estoit conduit 
par un nommé Ambiorix, et s'addresserent premierement aux 
garnisons de Cotta et de Titurius qu'ilz occirent, eulx et tout 
ce qu'ilz avoient de gens de guerre quant et eulx : 
puis allerent assieger avec soixante mille combatans la gar- 
nison qui estoit soubs la charge de Quintus Ciceron, et s'en 
fallut bien peu qu'ilz ne la prissent à force, pource que les 
soudards y furent tous entierement blecez : mais 11Ζ eurent 

si bon cueur qu'ilz feirent en se defendant plus, par maniere 
de dire, qu'ilz ne pouvoient. Ces nouvelles venues à Cæsar, 
qui en estoit lors bien loing, il s'en retourna en extreme dili- 
gence, ‘et ayant assemblé sept mille hommes de guerre en 
tout, se hasta d'aller secourir Ciceron, qui estoit ainsi pressé. 
Les assiegeans en furent advertis, qui leverent incontinent 
leur siege pour luy aller à l'encontre, faisans leur compte, 
qu'ilz l'emporteroient tout du premier coup, à cause qu'il 
avoit si peu de gens. Cæsar pour les abuser, reculoit tousjours 
en arriere, et faisoit semblant de fouir devant eulx, se 
logeant en lieux propres pour capitaine qui a à combattre 
avec peu de gens, contre grand nombre d'ennemis, defendant 
à ses soudards de sortir du logis à l'escarmouche en quelque 
sorte que ce fust, et les contraignant de haulser les rempars 
de son camp, et d'en fortifier les portes, comme gens qui ont 
peur, à fin que les ennemis l'en eussent en plus grand mes- 
pris, jusques à ce qu'il espia l'occasion qu'ilz vindrent un 
jour en desordre assaillir les trenchées de son camp, tant ilz 
furent pleins de presumptueuse temerité :et alors faisant une 
saillie sur eulx, les meit tous en fuitte avec meurtre d'un bien 
grand nombre. Ce qui amortit et appaisa les rébellions des 
Gaulois en ce quartier là, joint que luy mesme en personne 
alloit au cueur d'hyver ès lieux où il entendoit qu'il se re- 
muoit quelque nouvelleté, pource qu'il luy estoit venu de 
l'Italie un renfort de trois legions entieres, au lieu de celles 
qu'il avoit perdues, deux que Pompeius luy avoit prestées 
des siennes, et une qu'il avoit nouvellement levée en la 
Gaule d'alentour du Po. 

XXXIII, Mais en ces entrefaittes, les commencemens de la 
plus grande et plus perilleuse guerre qu'il eut en toute la 
Gaule, ayant esté de longue main projettez et menez secret- 
tement par les principaux hommes des plus belliqueuses 
nations du païs, se descouvrirent tout à un coup, y ayant 
une puissance grande à merveilles tant pour le grand amas 
de gens de guerre qu'ilz leverent, et d'armes qu'ils assem- 
blerent de toutes parts, comme pour les richesses qu'ilz 
meirent ensemble, pour les fortes places qu'ilz preparerent, 
et pour la malaisance des païs où ilz se soubleverent, mes- 
mement lors qu'il estoit encore la saison d'hyver, auquel les 
rivieres estoient gelées, les bois et forests couvertes de neges, 

les campagnes noyées de torrens, et les champs comblez de 
nege si haulte, que lon ne pouvoit pas recognoistre les che- 
mins, les maretz, ruisseaux et rivieres sorties hors de rives 
et desbordées, rompans ou couvrans et cachans les voyes 
publiques. Toutes lesquelles difficultez ensemble, estoient 
bien, à ce qu'il leur estoit advis, suffisantes pour empescher 
que Cæsar ne peut courir sus à ceulx qui s'estoient rebellez. 
Si estoient plusieurs nations ensemble, qui avoient conspiré 
ceste rebellion : mais les deux principales estoient les Ar- 
verniens et les Carnutes qui avoient eleu pour capitaine 
en chef, et auquel ilz avoient donné la superintendence de 
toute celle guerre, un Vercingentorix, duquel au para 
vant les Gaulois avoient fait mourir par justice le pere, à 
cause qu'il leur sembla qu'il aspirast à se faire roy. Ce Ver- 
cingentorix donques divisant ses forces en plusieurs parties, 
et y commettant à chascune plusieurs particuliers capitaines 
soubs luy, avoit si bien prattiqué, qu'il avoit tiré à sa ligue 
tous les peuples d'alenviron jusques à ceulx qui sont devers 
la mer Adriatique, ayant entrepris de faire prendre les armes 
tout à un coup à toute la Gaule ensemble, de tant plus mes- 
mement qu'il estoit bien adverty, que ceulx de Rome se ben- 
doient desja à l'encontre de Cæsar : tellement que s'il eust 
attendu un peu plus tard, jusques à ce que Cæsar fust entré 
en ses guerres civiles, il eust mis l'Italie en aussi grande 
crainte et aussi grand danger, qu'elle avoit esté du temps 
des Cimbres. 

XXXIV. Mais Cæsar qui conduisoit très sagement toutes 
choses appartenantes au faict de la guerre, et qui sur tout se 
sçavoit très bien servir à poinct de l'occasion du temps, si 
tost qu'il entendit les nouvelles de ce soublevement, se partit 
en diligence, retournant par les mesmes chemins qu'il estoit 
allé, faisant cognoistre aux Barbares qu'ils avoient affaire à 
une force invincible, et à laquelle il leur seroit impossible de 
resister, veu la diligence extreme qu'il avoit faitte avec son 
armée, par un si cruel hyver : car là où ilz n'eussent peu 
croire que un simple messager fust venu en si peu de temps 
de là où il estoit jusques à eulz, ilz furent esbahiz qu'ilz le 
veirent avec tout son exercite, gastant et bruslant leur plat 
païs, forceant et destruisant leurs villes et places fortes, et 
recevant à mercy ceulx qui se retournoient devers luy, jus- 

ques à ce que les Heduiens prirent les armes contre luy, 
lesquelz au paravant se souloient nommer freres des Romains, 
et estoient grandement honorez par eulx : à l'occasion dequoy, 
les gens de Cæsar quand ilz entendirent comme ilz s'estoient 
conjoints avec les peuples conjurez, eñ receurent grand des- 
plaisir, et en furent descouragez : et pour ceste cause Cæsar 
se partant de là passa à travers le païs des Lingones, pour 
entrer en celuy des Sequaniens, qui estoient amis des Romains, 
et les plus près de l'Italie de ce costé la, au regard du reste 
de la Gaule. Là le vindrent les ennemis assaillir et environner 
de tous costez, avec un nombre infiny de milliers de comba- 
tans : et luy aussi ne faillit pas de les attendre, et combatre 
si bien, qu'avec le temps et l'effroy qu'il leur donna, il les 
rengea finablement à sa voulunté : mais du commencement 
pourtant il semble qu'il y receut quelque secousse, car les 
Arverniens monstroient en un de leurs temples, une espée 
pendue, qu'ilz disoient avoir esté gaignée sur Cæsar, et luy 
mesme depuis en passant un jour par là, la veit, et s'en prit 
à rire, et comme ses amis la voulussent faire oster de là, il 
ne voulut pas qu'ilz le feissent, disant qu'il n’y falloit pas 
toucher, puis que c'estoit chose sacrée : toutefois à ce premier 
commencement, ceulx qui se sauverent de vistesse, ou la plus 
part d'iceulx se retirerent et s'en fouirent avec leur roy de- 
dans la ville d'Alexia, devant laquelle Cæsar alla mettre 
le siege, encore qu'elle semblast estre imprenable, tant pour 
la haulteur des murailles, que pour la multitude des hommes 
de defense qu'il y avoit dedans. 

XXXV. Mais durant ce siege il luy survint un p:ril de de- 
hors plus grand que lon ne sçauroit à peine exprimer : car 
une armée de bien trois cents mille combatans, les meilleurs 
qui fussent entre toutes les nations de la Gaule, le vint trou- 
ver ainsi qu'il estoit au siege devant Alexia, oultre ceulx qui 
estoient renfermez dedans la ville, qui ne montoient pas moins 
de soixante et dix mille : tellement que se trouvant enserré 
entre deux si grosses puissances, il fut contraint de se forti- 
fier de deux murailles, l’une contre ceulx de la ville, et l'autre 
contre ceulx de dehors, pource que si ces deux grosses puis- 
sances se fussent jointes et assemblées ensemble, c'eust esté 
fait de Cæsar : parquoy ce siege d'Alexia, ct la bataille qu'il 
gaigna devant, à bon droit luy acquirent plus d'honneur et 

de gloire, que nulle autre, pource que ce fut le danger où il 
feit plus d'actes de prouesse, de hardiesse, de bon sens et sa- 
gesse, qu'il ne feit en affaire où il se trouvast onques. Mais ce 
qui fait plus à esmerveiller en cela, est, que ceulx de la ville 
ne sceurent jamais rien de ceulx qui les venoient secourir, 
sinon après que Cæsar les eust desfaits, et encore plus, que 
les Romains mesmes, qui estoient ordonnez pour garder la 
muraille bastie contre la ville, n'en sceurent rien non plus, 
sinon après le faict, quand ilz entendirent le cry des hommes, 
et les lamentations des femmes qui estoient dedans Alexia, 
quand 11Ζ apperçeurent aux autres costez de la ville force 
pavois estoffez d'or et d'argent, force cuiraces et cor- 
selets sanglans, force meuble et vaisselle, force tentes et 
pavillons faits à la mode des Gaulois, que les Romains appor- 
toient de la desconfiture en leur camp, tant ceste grosse 
puissance disparut et s'esvanouit soudainement, ne plus ne 
moins qu'un fantasme ou un songe, ayant esté la plus part 
occise en un jour de bataille sur le champ. Au reste ceulx 
d'Alexia après avoir donné beaucoup de travail et à Cæsar 
et à eulx mesmes, finablement se rendirent : et Vercingen- 
torix, celuy qui avoit suscité et conduit toute ceste guerre, 
s'estant armé de ses plus belles armes, et ayant aussi paré et 
accoustré son cheval de mesme, sortit par les portes de la 
ville, et alla faire un tour tout à cheval à l'entour de Cæsar, 
estant assis en sa chaire : puis descendant à pied, osta tous 
les ornemens à son cheval, et despouilla toutes ses armes, 
qu'il jetta en terre, et s'alla seoir aux pieds de Cæsar sans 
mot dire, jusques à ce que Cæsar le bailla en garde comme 
prisonnier de guerre, pour après le mener à Rome en 
triumphe. 

XXXVI. Or avoit Cæsar de long temps proposé et entrepris 
de ruiner Pompeius, comme aussi Pompeius luy, pource 
qu'ayant Crassus esté tué par les Parthes, qui seul pouvoit 
espier, que l'un d'eulx deux donnast en terre, il ne restoit plus 
à Cæsar pour se faire le plus grand, que de destruire Pom- 
peius qui l'estoit, ny à Pompeius pour obvier à ce que cela 
ne luy advinst, que de desfaire le premier Cæsar, que seul il 
craignoit : combien qu'il n'y avoit pas long temps qu'il com- 
menceoit à le craindre, pource que jusques à un peu devant 
ce temps il avoit tousjours fait peu de compte de luy, esti- 

mant que ce luy seroit tousjours chose bien facile de desfaire, 
quand il voudroit, celuy qu'il avoit fait tel comme il estoit. 
Mais Cæsar au contraire, s'estant dès son commencement 
proposé ce but là, comme un champion de lucte, qui n'estudie 
sinon comment il pourra terrasser et abattre ses adversaires, 
se retira à l'escart loing de Rome pour s'exciter en ces guerres 
de la Gaule, là où il aguerrit son armée, et quant et quant 
augmenta la gloire de son nom par ses haults faicts d'armes : de 
maniere qu'il se vint à égaler aux gestes de Pompeius, et ne luy 
resta plus pour executer et mettre à effect son entreprise, que 
quelques occasions coulorées, que Pompeius en partie luy 
donna, et en partie aussi les temps luy apporterent, et sur 
tout le mauvais gouvernement qu'il y avoit pour lors en la 
chose publique Romaine, par ce que ceulx qui y poursuivoient 
les estats et offices, acheptoient les voix du peuple à beaux 
deniers comptans, qu'ilz delivroient publiquement à la 
bancque sans vergongne ne crainte quelconque, et venoit le 
commun populaire ayant vendu ses voix à prix d'argent, au 
lieu et jour de l'election, combattre pour celuy qui l'avoit 
payé, non avec ses voix et suffrages, mais avec arcs, frondes 
et espées, de sorte que l'assemblée bien peu souvent se de- 
partoit, que la tribune aux harengues ne fust souillée et dif- 
famée de sang et de morts qui y estoient occis sur la place, 
demourant ce pendant la ville en trouble sans magistrats qui 
y commandassent, ne plus ne moins qu'une navire en tour- 
mente, sans pilote : tellement que les hommes de bon sens et 
de bon jugement voyans une telle fureur et une telle confu- 
sion, se fussent bien contentez, de peur qu'il ne leur advinst 
pis, s'ilz fussent tumbez en une monarchie, et en la main 
d'un seul qui eust en souveraine puissance, et y en avoit 
plusieurs qui osoient bien dire publiquement, qu'il n'y avoit 
plus ordre de remedier aux maulx de la chose publique, que 
par le moyen d'un seul, auquel on donnast plein pouvoir, 
puissance et authorité souveraine, et qu'il falloit prendre ceste 
medecine par la main de celuy qui seroit le plus doulx et le 
plus gracieux medecin, voulans couvertement donner à en- 
tendre Pompeius : et comme luy mesme soubz belles paroles 
fardées, monstrast semblant de ne le vouloir point, et ce pen- 
dant soubz main procurast toutes les choses qui pouvoient 
servir à ceste fin, et taschast, plus que nul autre, à se faire 

eslire dictateur, Caton s'en apercevant bien, et craignant qu'à 
la fin le peuple ne fust par luy forcé de ce faire, suada au 
senat de le declarer plus tost seul consul, à fin que se con- 
tentant de ceste plus juste et plus legitime principaulié, il n'en 
convoitast point d'autre : ce que non seulement le senat luy 
ottroya, mais d'avantage luy prolongea le temps du gouver- 
nement de ses provinces : car il en avoit deux, l'Hespagne 
et l'Afrique toute entiere, lesquelles il regissoit et adminis- 
troit par ses lieutenans qu'il y commettoit, entretenant son 
armée des mille talents que la chose publique luy fournissoit 
par chascun an, 

XXXVIL Cela fut cause que Cæsar envoya aussi gens pour 
demander en son nom le consulat, et semblablement prolon- 
gation du temps de son gouvernement, à quoy Pompeius du 
commencement se teut : mais Marcellus et Lentulus, qui 
haïssoient Cæsar d'ailleurs, y contredirent fort et ferme, en 
adjouxtant à ce qui estoit necessaire à dire ou à faire, d'autres 
choses, qui ne l'estoient pas, pour luy faire honte et despit : 
car ils priverent du droit et privilege de bourgeoisie 
Romaine, les manans et habitans de la ville de Novocome 
en la Gaule de devers l'Italie, où Cæsar de nagueres les avoit 
logez : et Marcellus estant consul, feit de son temps fouetter 
de verges un des senateurs de là, qui estoit venu pour cest 
affaire à Rome, en disant qu'il luy imprimoit expressement 
ces marques là, à fin qu'il cogneust par là, qu'il n'estoit point 

.citoyen Romain, et qu'il les allast monstrer à Cæsar, Mais 
depuis ce consulat de Marcellus, Cæsar laissant desja puiser 
en ses coffres les richesses Gauloises, à ceulx qui s'entremet- 
toient du gouvernement de la chose publique à Rome, tant 
comme ilz en vouloient, et ayant ja acquitté Curio d'une 
somme de debtes, et donné au consul Paulus mille cinq cents 
talents, dont il feit bastir ce tant renommé palais, joignant 
la place, que lon appelle la Basilique de Paulus, au lieu de 
celuy de Fulvius : alors Pompeius entrant en crainte de 
ceste menée, commencea à prochasser ouvertement, tant par 
luy comme par ses amis, que lon envoyast un successeur à 
Cæsar, et luy redemanda les gens de guerre qu'il luy avoit 
prestez pour la guerre et conqueste de la Gaule. 

XXXVIIIL. Cæsar les luy renvoya faisant present à chasque 
particulier soudard de deux cents cinquante drachmes 

d'argent : mais ceulx qui les ramenerent, quand 112 furent à 
Rome, semerent parmy le peuple des paroles qui n'estoient 
ny belles ny bonnes à l'encontre de Cæsar, et abuserent 
Pompeius mesme de faulses persuasions et vaines espe- 
rances, luy donnans à entendre qu'il estoit singulierement 
desiré au camp et en l’armée de Cæsar : et que si pardeçà 
dedans Rome 1] faisoit malaiseement ce qu'il vouloit, tant 
pour l'envie qu'on luy portoit, que pour quelques mauvaises 
humeurs cachées entre ceulx qui se mesloient du gouver- 
nement de la chose publique, il se pouvoit asseurer que par 
delà toute l'armée estoit à son commandement : et que si les 
soudards repassoient une fois les monts et retournoient en 
Italie, ilz se viendroient incontinent tous rendre devers luy, 
tant ils haïssoient Cæsar à cause qu'il les faisoit trop tra- 
Vailler et continuellement combatre, joint aussi qu'il leur 
estoit suspect, et qu'ilz se doubtoient qu'il aspiroit à se faire 
monarque. Ces propos enflerent Pompeius de vaine pre- 
sumption de soy mesme, et le rendirent nonchalant, de sorte 
qu'il ne teint compte de faire ses preparatifz pour la guerre, 
comme n'ayant point d'occasion de craindre, et s'amusant à 
resister à Cæsar de paroles seulement, et d'opinions contraires 
à ses demandes au senat, cuidant bien le combatre pour dire, 
« Je suis d'advis de cecy ou de cela » : mais Cæsar ne s'en 
soucioit point. Car lon dit que l'un de ses capitaines qu'il 
avoit envoyé pour ses affaires à Rome, estant devant la porte 
du senat, et entendant que lon ne luy avoit pas voulu donner 
la prolongation du temps de son gouvernement qu'il avoit 
demandé, en frappant de la main sur la poignée de son espée 
dit : « Et puis que vous ne luy voulez pas ottroyer, ceste cy 
« le luy baillera ». 

XXXIX. Toutefois les demandes que proposoit Cæsar, avoient 
la plus belle apparence du monde : car il disoit qu'il estoit 
content de laisser les armes, pourveu que Pompeius les lais- 
sast aussi, et que tous deux, comme personnes privées, vinsent 
à prochasser d'obtenir quelque bonne recompense de leurs 
citoyens, remonstrant que ceulx qui luy ostoient la force des 
armes, et la confirmoient à Pompeius, le calumnioient à tort 
de se vouloir faire monarque, et ce pendant donnoient les 
moyens à l'autre de l'estre. Curion faisant ces offres et re- 
monstrances au nom de Cæsar publiquement devant le peuple, 

fut ouy à grande joye et grands batemens de mains, de 
maniere qu'il y en eut qui luy jetterent des bouquets et des 
fleurs sur luy quand il s'en alla, ne plus ne moins que lon 
fait aux champions qui sont declarez victorieux ès jeux de 
pris. Et Antonius, l'un des tribuns du peuple, en apporta une 
lettre missive que Cæsar en escrivoit, et la feit lire publi- 
quement malgré les consuls. Mais au senat Scipion, beaupere 
de Pompeius, meit en avant une telle sentence, que si dedans 
certain jour prefix, Cæsar ne posoit les armes, qu'il fust jugé 
et declaré ennemy du peuple Romain. Et lors les consulz 
demanderent tout hault à l'assistence des senateurs, s'ilz 
estoient d'advis que Pompeius laissast les armes : à laquelle 
demande il y en eut bien peu qui s'accordassent : et puis 
après demanderent s'ilz estoient d'advis que Cæsar les lais- 
sast : et à celle là, presque tous dirent que ouy. Mais comme 
Antonius adonc requist, que tous deux ensemble les laissassent, 
alors tous egalement en furent d'advis : toutefois pour 
l'importune violence de Scipion et de Marcellus, qui crioient 
qu'il falloit user de force d'armes, non pas d'opinions, contre 
un larron, le senat adonc se leva sans rien arrester, et chan- 
gea lon de robbes par la ville comme lon a accoustumé de 
faire en un deuil public, à cause de ceste dissension. 

XL. Depuis il vint d'autres lettres de Cæsar, qui sembloient 
encore plus raisonnables : car il requeroit qu'on luy baillast 
la Gaule qui est entre les monts des Alpes et l'Italie, avec 
l'Esclavonnie, et deux legions seulement, en delaissant toute 
autre chose, jusques à ce qu'il peust prochasser un second 
consulat. Et Ciceron l'orateur, nagueres retourné de son gou- 
vernement de la Cilicie, cherchant tous moyens de les accorder, 
amollissoit le plus qu'il pouvoit Pompeius : lequel disoit qu'il 
estoit bien d'opinion de luy accorder le demourant de ce qu'il 
demandoit, pourveu qu'il laissast ses gens de guerre. Et Cice- 
ron sollicitoit envers les amis de Cæsar, qu'ilz se conten- 
tassent de ces deux provinces, et de six mille hommes de 
guerre seulement pour avoir paix : à quoy Pompeius mesme se 
plioit bien, et les luy concedoit : mais Lentulus le consul ne 
le voulut point, ains chassa Curion et Antonius ignominieu- 
sement hors du senat, en quoy faisant ilz donnerent eulx 
mesmes à Cæsar la plus belle couleur et plus honeste cou- 
verture qu'il eust sceu desirer, par laquelle il irrita le plus 

ses soudards, en leur monstant ces deux personnages cons- 
tituez en dignité et office publique, qui avoient esté contrains 
de s'en fouir devers luy deguisez en esclaves sur des voitures 
de louage, car ilz s'estoient ainsi habillés de peur, au sortir 
de Rome. 

XLI. Or n'avoit il pas pour lors à l'entour de luy plus de 
cinq mille hommes de pied, et trois cent chevaux, pource que 
le reste de son armée estoit demouré delà les monts, qu'il 
avoit jà envoyé querir : mais voyant que l’execution de son 
desseing et de son entreprise n'avoit pas besoing de grand 
nombre de gens de guerre du commencement, ains plus tost 
d'estonnement de sa hardiesse, et de soudaineté de ravir 
l’occasion du temps, pourautant qu'il effroyeroit plus faci- 
lement ses adversaires en les surprenant au desprouveu, lors 
qu'ilz ne croiroient jamais qu'il deust venir, qu'il ne les for- 
ceroit en les allant assaillir avec toute sa puissance, quand il 
leur donneroit loisir de se prouvoir, il commanda à quelques 
siens capitaines et chefs de bendes, qu'ilz s'en allassent sans 
faire semblant de rien avec leurs espées seulement, et non 
autres armes, en la ville d'Ariminum, grande ville, que lon 
rencontre la premiere au sortir de la Gaule, et qu'ilz s'en 
saisissent sans tuer ny blecer personne, et sans emouvoir 
tumulte, que le moins qu'il leur seroit possible : puis ayant 
commis la superintendence de tout ce qu'il avoit de force 
quand et luy à l'un de ses familiers nommé Hortensius, tout 

monde à regarder combatre des escrimeurs à oultrance, qui 
s'exercitoient aux armes devant luy, jusques à un peu devant 
le soir qu'il entra en son logis, là où après s'estre un peu 
estuvé, il entra dedans la sale, et fut quelque temps avec 
ceulx qu'il avoit fait convier à soupper quand et luy : puis 
quand se vinct à la nuit close, que lon ne voyoit desjà plus 
goutte, il se leva de table, et pria la compaignie de faire bonne 
chère, et que personne ne bougeast, pource qu'il reviendroit 
incontinent : mais il avoit devant averty quelques uns de 
ses plus feaux amis, en petit nombre, qu'ilz le suivissent, non 
pas tous ensemble, mais les uns par un chemin, les autres 
par un autre, et luy montant dessus un coche de louage, feit 
semblant d'aller d'un austre costé du commencement, et puis 
tourna tout court devers Ariminum. 

XLIL Quand il fut arrivé au petit fleuve es Rubicon, lequel 
separe la Gaule de deça les Alpes d'avec le reste de l'Italie, 
il s'arresta tout coy : car plus il approchoït du faict, plus il 
luy venoit en despit un remors, de penser à ce qu'il attentoit, 
et puis il varioit en ses pensemens, quand il consideroït la 
grande hardiesse de ce qu'il entreprenoit. Si feit adonc plu- 
sieurs discours en son entendement sans en dire mot à 
personne, inclinant tantost en une part, et tantost en une 
autre, et changea son conseil en beaucoup de partis contraires 
à part soy : aussi en disputa il beaucoup avec ceulx qu'il 
avoit de ses amis quant et luy, entre lesquelz estoit Asinius 
Pollio, discourant avec eulx, de combien de maulx par le 
monde seroit cause et commencement ce passage de la 
riviere, et combien leurs successeurs et survivans en par- 
léroient un jour à l'advenir. Mais finablement se jettant 
comme par une impetuosité de courage hors de tout ce pen- 
sement de l'advenir, et disant ce mot qu'ont accoustumé de 
dire ordinairement ceulx qui s'adventurent à entreprises fort 
hazardeuses et hardies : « Α tout perdre n'y a qu'un coup 
« perilleux, poulsons » : il se meit à passer la riviere, et 
depuis qu'il l'eut une fois passée, il ne feit plus que courir 
sans arrester nulle part, de sorte qu'avant le jour il fut 
dedans Ariminum ets'en saisit. Mais on dict que la nuict de 
devant qu'il passa ceste riviere, il eut en dormant une illusion 
damnable, c'est, qu'il luy fut advis qu'il avoit affaire avec sa 
propre mere. 

XLIIL Si tost que les nouvelles de la prise d'Ariminum 
furent espandues, ne plus ne moins que si la guerre eut esté 
ouverte tant par mer que par terre à portes arriere ren- 
versées, et que si toutes les loix Romaïnes, aussi bien que 
les bornes de son gouvernement, fussent entieremant trans- 
gressées, on eust dit que les villes mesmes toutes entieres se 
levans de leurs places s'en fuyoient de l'une à l'autre par 
toute l'Italie, non pas les hommes et les femmes à l'effroy, 
comme lon avoit bien veu autrefois, de maniere que la cité 
de Rome mesme fut incontinent toute remplie, comme d'un 
flux, des peuples voisins tout à l'environ, qui s’y jetterent de 
tous costez à la foule, sans qu'il y eust plus officier ny ma- 
gistrat qui la peust par authorité regir, ny par remonstrance 
de raison contenir en une si violente tempeste et tormente 

tellement qu'il s'en fallut bien peu qu'elle ne se ruinast d'elle 
mesme, pour autant qu'il n'y avoit endroit où il n'y eust des 
affections contraires, et des emeutes violentes et dangereuses, 
à caüse que ceulx qui estoient bien aises de ce trouble, ne 
s'arrestoient pas en une place, ains en allans çà et là par la 
ville, quand ilz en rencontroient d'autres en plusieurs lieux 
qui monstroient semblant d'estre espouventez ou desplaisans 
de ce tumulte, comme il est impossible autrement en une si 
grande ville, entroient de paroles en picque avec eulx, et les 
menaçoient audacieusement de l'advenir. 

XLIV. Pompeius mesme, qui d'ailleurs se trouvoit assez 
estonné, estoit encore plus troublé par les mauvais langages 
que les uns luy venoient tenir d'un costé, les autres d'un 
autre, luy reprochans aucuns que c'’estoit bien employé, et 
qu'il portoit adonc meritoirement la penitence de ce qu'il 
avoit agrandy Cæsar à l'encontre de soymesme et de la chose 
publique : autres le blasmans de ce qu'il avoit refuzé les 
honestes offres et raisonnables conditions de paix que Cæsar 
luy avoit offertes, en le laissant contumelieusement injurier 
par Lentulus. D'autre costé Faonius luy disoit qu'il frappast 
lors contre la terre, à cause qu'un jour en plein senat Pom- 
peius parlant haultainement, avoit dit que personne ne 
s'enquist ny ne se souciast de ses preparatifs pour la guerre, 
pource que toutes et quantes fois qu'il voudroit frapper de 
pied contre la terre, il empliroit d'armées toute l'Italie. Ce 
neantmoins encore estoit il lors plus puissant que Cæsar, en 
nombre de gens de guerre : mais on ne le laissa jamais user 
de son conseil, ains luy apporta lon tant de nouvelles faulses, 
et Τὰν meit on tant de frayeurs devant les yeux, comme s'ilz 
eussent desja eu leur ennemy à la cueué, et qu'il eust desja 
tenu tout en sa main, qu'il ceda à la fin, et se laissa emporter 
à la foule des autres, prenant ceste resolution qu'il voyoit les 
choses en tel trouble et en tel tumulte, qu'il est forcé d'aban- 
donner la ville, commandant à ceulx du senat qu'ilz le 
suivissent, et qu'il n'y en eust pas un qui demourast derriere, 
si n'estoit qu'il aimast mieulx la tyrannie que la liberté et la 
chose publique. Ainsi les consulz mesmes avant que faire les 
sacrifices ordinaires, qu'ilz ont accoustumé de faire premier 
que sortir de la ville, s'enfouyrent : aussi feit la plus part 
des senateurs, prenans à la haste chez eulx, ce qui premier 

)leur venoit à la main, ne plus ne moins que s'ilz l'eussent 
Pillé à la desrobbée chez autrauy : et y en eut aucuns de ceulx 
mesmes, qui de tout temps avoient fort affectueusement tenu 
le party de Cæsar, qui eurent lors le sens si troublé de cest 
effroy, qu'ilz s'en fouyrent aussi, et se laisserent emmener 
au cours de l'emeute, sans qu'il en fust aucun besoing. 

XLV. Mais sur tout estoit ce chose pitoyable à veoir, que 
la ville, laquelle s'en alloit à l'adventure, comme une navire 
abandonnée des pilotes, desesperans de la pouvoir sauver en 
si grosse tourmente : toutefois quoy que la departie en fust 
si miserable, encore estimoient les hommes que la fuitte fust 
leur païs pour l'amour qu'ils portoient à Pompeius, et aban- 
donnoient Rome ne plus ne moins que si c'eust esté le propre 
camp de Cæsar, veu que Labienus mesme, qui estoit l'un des 
plus grands amis de Cæsar, comme celuy qui avoit tousjours 
esté son lieutenant en la guerré de la Gaule, et qui s'estoit 
tousjours porté très vaillamment en tous les affaires où il 
s'estoit trouvé, l’abandonna lors, en se retirant devers Pom- 
peius : mais Cæsar luy envoya après luy son argent et tout 
son bagage, puis alla camper devant la ville de Corfinium, 
dedans laquelle estoit Domitius avec trente enseignes : lequel 
se voyant assiegé, cuida incontinent estre perdu, et deses- 
perant de son faict, demanda à un sien esclave, qui estoit 
medecin, du poison. Le medecin luy baïlla un breuvage, qu'il 
beut, pensant bien en mourir : mais tantost après oyant 
racompter comme Cæsar usoit d'une merveilleuse clemence 
et humanité envers ceulx qu'il prenoit, il se repentit d'avoir 
beu le breuvage, et commencea à se lamenter, et à regretter 
le trop temeraire conseil qu'il avoit pris. Le medecin le recon- 
forta, en luy remonstrant qu'il avoit beu un breuvage pour 
faire dormir seulement, dont il fut fort aise, et s'en alla tout 
aussi tost rendre à Cæsar, lequel luy donna la vie sauve, et 
neantmoins l’autre ne laissa pas de se desrobber incontinent, 
et s'en fouir devers Pompeius. Ces nouvelles portées à Rome, 
resjouirent et reconforterent fort ceulx qui y estoient 
demourez : et y eut de ceulx qui en estoient sortis, qui y 
retournerent. 

XLVI. Ce pendant Cæsar prit à sa soude les gens de Domi- 
tius, et autant en feit il par toutes les villes, où il surprit les 
capitaines qui levoient gens de guerre pour Pompeius, de 

sorte qu'ayant ja assemblé une grosse et redoubtable puis- 
sance, il tira droit où il le pensoit trouver luy mesme : mais 
Pompeius ne l'attendit pas, ains s'enfouit en la ville de 
Brunttusium, de là où il feit passer devant à Dyrrachium 
les deux consulz, avec ce qu'ilz avoient de forces, et luy 
mesme y passa aussi puis après, quand il sentit que Cæsar 
estoit arrivé, ainsi comme nous declarerons plus amplement 
et par le menu cy après en sa Vie. Si eust bien voulu Cæsar 
aller après et le poursuivre tout promptement : mais à faulte 
de vaisseaux, il s'en retourna tout court à Rome, s'estant fait 
en l'espace de soixante jours maistre et seigneur de toute 
l'Italie, sans aucune effusion de sang. Estant à Rome, il la 
trouva beaucoup plus paisible qu'il ne s'attendoit, et y ren- 
contra plusieurs senateurs, ausquelz il parla très humainement 
et gracieusement, les priant de vouloir envoyer devers Pom- 
peius, pour accorder leurs differents avec toutes conditions 
justes et raisonnables : ce que toutefois ilz ne feirent pas, soit 
Ôu pource qu'ils redoubtassent la fureur de Pompeius, à cause 
qu'ilz l'avoient abandonné, ou qu'ilz estimassent que Cæsar 
au fond de son cueur ne le voulust pas ainsi qu'il le disoit 
de bouche, usant de tel langage pour une honeste couverture 
seulement : et comme l'un des tribuns du peuple, Metellus 
le voulust empescher de prendre de l'argent ès coffres du 
tresor et espargne publique, et luy alleguast quelques loix 
qui le defendoient, il luy respondit, « Que le temps des 
« armes et le temps des loix estoient deux : et si ce que je 
« fais d'adventure te desplait (dit il) oste toy d'icy pour ceste 
« heure : car la guerre ne comporte point ceste licence de 
« contredire ainsi franchement de paroles : et puis quand 
« j'auray posé les armes, et que nous aurons fait appoin- 
« tement, alors tu viendras prescher et harenguer tant que 
« tu voudras : encore te dis-je cela de grace, en remettant et 
« relaschant autant de mon droit : car tu es à moy, toy et 
« tous ceulx qui ayans esté seditieux contre moy, estes tumbez 
« soubs mes mains », En disant ces paroles, il s'en alla au 
tresor : et pource que lon ne trouvoit point les clefz, il feit 
venir des serruriers, et feit lever les serrures : à quoy 
Metellus s'opposa de rechef, et il y eut là quelques uns qui 
l'en louerent, disans qu'il faisoit bien, jusques à ce que Cæsar 
grossissant sa parole, le menaça qu'il le tueroit tout roide, 

s'il le faschoit d'avantage, et si luy dit plus : « Tu sçais bien, 
« jeune homme, qu'il m'est plus malaisé de le dire, que de le 
« faire », Ceste parole feit non seulement que Metellus se 
retira lors bien viste de peur, mais aussi que depuis on luy 
fournist tousjours promptement tout ce qu'il luy fallut pour 
la guerre. 

XLVIL Car il la vouloit aller faire en Hespagne pour en 
chasser Petreius et Varro, lieutenans de Pompeius, et mettre 
en ses mains les armées et les provinces qu'ilz tenoient pre- 
mierement, à fin de s'en aller puis après contre Pompeius 
mesme, en ne laissant rien derriere, qui luy fust ennemy. Il 
fut en ce voyage là par plusieurs fois en danger de sa per- 
sonne, pour les embusches et aguets, que lon luy dressa en 
beaucoup de lieux et de manieres, et en danger aussi de perdre 
toute son armée à faulte de vivres : et neantmoins il ne cessa 
jamais de poursuivre, provoquer à la bataille, et enfermer de 
trenchées ces lieutenans de Pompeius, jusques à ce qu'il eust 
reduit leurs camps et leurs armées par force en son obels- 
sance : vray est que les chefz se sauverent, et s'enfouirent 
devers Pompeius. 

XLVIIL Quand il fut de retour à Kome, son beaupere Piso 
le pria d'envoyer des ambassadeurs à Pompeius, pour cher- 
cher les moyens d'appointer avec luy : mais Isauricus pour 
gratifier à Cæsar y contredit : et ayant esté creé dictateur 
par le senat, il rappella incontinent les bannis, il remeit en 
tous honneurs les enfans des proscripts, condemnez et bannis 
du temps de Sylla, et soublagea un peu les debteurs, en 
retrenchant partie des usures qui couroient sur eulx, et feit 
encore quelques autres telles ordonnances, mais bien peu : 
car il ne retint la souveraine puissance de dictateur que unze 
jours seulement, et en la quittant, il se nomma luy mesme 
consul avec Servilius Isauricus, puis se meit aussi tost à pour- 
suivre le reste de sa guerre, laissant derriere par le chemin 
le reste de son armée, et se mettant devant avec six cents 
chevaux, et cinq legions de gens de pied seulement, au cueur 
d'hyver environ le mois de janvier, qui respond à celuy que 
les Atheniens appellent Posideon : et ayant traversé la mer 
lonique, et mis ses gens en terre, il prit les villes d'Oricum 
et d'Apollonie : puis renvoya ses vaisseaux en la ville de 
Brudusium pour luy amener le reste de ses soudards, qui 

n'avoit peu cheminer si tost que luy, lesquelz pendant qu'ilz 
furent par le chemin, comme gens qui avoient jà passé la 
fleur de leur aage et la vigueur de leurs corps, et qui desor- 
mais se trouvoient las et recreuz de combatre tant d'ennemis 
en tant de batailles, faisoient entre eulx leurs plaintes de 
Cæsar, en disant : « Quand sera-ce à la fin, et à quel but, que 
« cest homme cessera de nous trainner par tout le monde 
« après luy, en se servant de nous, ne plus ne moins que si 
« nous fussions utilz insensibles et impassibles ? il n'est pas 
« le fer de noz armes qui ne soit usé à force de coups : ne 
« cesserons nous jamais après un si long temps d'avoir le 
« halecret sur le dos, et le pavois sur le bras? Cæsar ne 
« deust il pas penser, au moins quand il void nostre sang, 
« noz playes et noz bleceures, que nous sommes hommes 
« mortelz, et que nous sentons les maulx et les douleurs que 
« sentent les autres hommes ? et il nous va au cueur d'hyver 
« exposer à la mercy des vents et de la mer, en temps que 
« les dieux mesmes ne sçauraient pas forcer, comme s'il fuyoit 
« devant ses ennemis et ne les poursuivoit pas », En tenant 
ces langages, les soudards s'acheminoient tousjours à petites 
journées devers la ville de Brundusium : mais quand ils y 
furent arrivez, et qu'ils trouverent que Cæsar avoit desja fait 
voile, ilz changerent bien soudainement de langage et de 
voulunté : car ilz se blasmerent eulx mesmes, et dirent injures 
à leurs capitaines aussi, pour autant qu'ilz ne les avoient 
hastez d'avantage de cheminer, et se seans sur les plus haultz 
rochers et poinctes de la coste, jettoient leur veuë dessus la 
haulte mer, regardans vers le royaume d'Epire, s'ilz ver- 
roient point revenir les vaisseaux pour les passer. 

XLIX. Ce pendant Cæsar qut estoit enla ville d'Apollonie, 
n'ayant pas armée suffisante pour combatre son ennemy, se 
trouvoit en grande peine de ce que le reste demeuroit trop à 
venir, ne sachant qu'il devoit faire : mais à la fin il se resolut 
à un conseil fort dangereux, de s'embarquer à la desrobée 
sur une fregate à douze rames seulement pour repasser de 
rechef à Brundusium : ce qui ne se pouvoit faire sans extreme 
peril, veu que toute celle mer estoit occupée par grosses 
flottes et puissantes armées des ennemis. Si s'embarqua une 
nuict vestu d'une robbe d'esclave, et se jetta dedans la fregate 
sans mot dire, non plus que s'il eust esté quelque personne 

de basse et vile condition. La fregate estoit sur la riviere 
d'Anius, la bouche de laquelle souloit estre ordinairement 
platte et tranquille, pour un petit vent de terre qui se levoit 
tous les matins, et repoulsoit bien loing les flots de la haulte 
mer : mais ceste nuict là d'adventure il souffla un vent marin 
qui amortit le vent de terre, de maniere que la roideur du 
cours de la riviere venant à combattre contre le flot de la 
mer et à l'encontre de la violence des vagues, l'emboucheure 
en devenoit fort perilleuse, estant l'eau de la riviere repoulsée 
et reboursée contremont avec grand bruit et dangereux tour- 
noyement d'eau : au moyen dequoy le maistre qui gouver- 
noit la fregate, voyant qu'il ne pouvoit venir à bout de sortir 
hors de ceste emboucheure, commanda à ses mariniers de 
sier en arriere pour retourner amont l'eau, ce que sentant 
Cæsar, se donna incontinent à cognoistre à luy, qui fut de 
prime face bien estonné de le veoir au visage, et Cæsar le 
prenant par la main luy dit, « Mon amy, ayes bon courage, 
« et poulse hardiment sans craindre rien, car tu menes Cæsar 
« et sa fortune quant et luy ». Adonc les matelots oublians 
tout le danger de la tourmente, se remeirent à voguer en 
avant, et feirent tout l'effort qui leur fut possible pour cuider 
forcer le vent et sortir hors la bouche de ceste riviere : mais 
à la fin il n'y eut ordre, pource que la fregate s'emplissoit 
fort d'eau, et fut bien près d'aller à fond, tellement que 
Cæsar se trouva contraint à son grand regret de retourner en 
arriere : et comme il s'en retournoit en son camp, les sou- 
dards luy vindrent au devant en foule, se plaignans à luy, et 
luy faisans leurs doleances, de ce qu'il ne s'asseuroit pas de 
pouvoir vaincre ses ennemis avec eux seuls, ains se tour- 
mentoit jusques à mettre sa personne en danger pour aller 
querir les absents, à cause qu'il ne se fioit pas des presents. 

L. Mais sur ces entrefaittes arriva Antonius amenant de 
Brundusium le demourant de l'armée : parquoy Cæsar se 
sentant fort assez, alla presenter la bataille ἃ Pompeius, 
lequel estoit logé fort à propos pour avoir vivres tant par 
mer que par terre : mais Cæsar qui dès le commencement 
n'en avoit pas en abondance, s'en trouva bien tost à destroit, 
tellement que ses gens cueilloient des racines qu'ilz mesloient 
avec du laict, et les mangeoient : ilz en faisoient aussi du 
pain, et quelquefois en escarmouchant contre les ennemis, et 

courant au long de ceulx qui faisoient le guet, leur en jettoient 
jusques dedans leurs trenchées, disans, que tant comme la 
terre produiroit de telles racines, jamais ne cesseroient de 
tenir Pempeius assiegé. Pompeius defendit que l’on ne semast 
ny ces paroles, ny ce pain parmy son camp, de peur que 
cela ne feist perdre le cueur à ses gens, et qu'ilz n'eussent 
horreur quand ilz viendroient à considerer la dureté et 
aspreté des ennemis à qui ilz avoient affaire, attendu qu'ilz 
ne se lassoient de rien, non plus que bestes sauvages. 

LI Or se faisoit il ordinairement des courses et escar- 
mouches tout joignant les trenchées et fortifications du camp 
de Pompeius, ès quelles Cæsar avoit presque tousjours 
l'advantage, excepté en une seule où ses gens fouirent à val 
de roupte si effroyeement, qu'il fut ce jour là en grand dan- 
ger de perdre camp et tout : pource que Pompeius sortit en 
bataille sur eulx, et ne le peurent soustenir, ains furent 
menez batant jusques dedans leur camp, les trenchées 
duquel en furent toutes comblées de morts que l'on tuoit 
jusques dedans les portes et tout contre les remparemens, 
tant ilz furent vivement et de près poursuivis. Cæsar alla bien 
au devant des fuyans pour tascher à leur faire tourner visage, 
mais il n'y gaigna rien : car quand il cuidoit prendre les 
enseignes pour les arrester, ceulx qui les portoient les 
jettoient à terre, de maniere que les ennemis en prirent 
jusques au nombre de trente et deux, et s'en fallut bien peu 
que luy mesme n'y fust occis : car comme il eust jeté sa 
main sur celle d'un grand et puissant soudard qui fuyoit tout 
au long de luy, en luy faisant commandement de demourer et 
monstrer visage à l'ennemy, le soudard plein de frayeur 
haulsa l'espée pour le frapper : mais l'escuyer de Cæsar le 
prevint qui luy avalla l'espaule d'un coup d'espée : et fut 
Cæsar ce jour là en si grand desespoir de ses affaires, que 
quand Pompeius, pour quelque crainte ou par quelque envie 
de fortune eut failly de mettre fin à ceste grande besongne, 
et se fut retiré en son camp, se contentant d'avoir rembarré 
et chassé ses ennemis jusques dedans le leur, Cæsar retour- 
nant au sien avec ses amis, dit hault et clair, « La victoire 
« estoit aujourd'huy à nos ennemis, s'ilz eussent eu un chef 
« qui eust sceu vaincre ». 

LIL Retourné qu'il fut en son logis, il se coucha, et Τὰν fut 

celle nuict la plus mauvaise et plus fascheuse qu'il eut 
onques : car il ne cessa de discourir en son entendement avec 
une grande destresse, la grande faulte qu'il avoit faitte en sa 
conduitte, de s'estre opiniastré à demourer tant là au long de 
la marine, estans ses ennemis les plus puissans par la mer, 
veu qu'il avoit devant soy un pais large et plantureux de 
tous biens, des villes de la Macedoine et de la Thessalie, et 
n'avoit pas eu le sens de tirer la guerre hors de là, sans tant 
s'amuser à perdre temps, en lieu où il estoit plus assiegé de 
ses ennemis par faulte de vivres, que luy ne les assiegeoit par 
force d'armes : ainsi se faschant et ennuyant de se veoir si 
fort à destroit de vivres, et ses affaires en si mauvais train, 
il se deslogea de là où ilestoit, en deliberation d'aller trouver 
Scipion en la Macedoine, faisant son compte, que ou il atti- 
reroit Pompeius à la bataille malgré luy, quand il n'auroit 
plus la mer à son dos qui luy fournist vivres en abondance, 
ou bien qu'il desferoit aiseement Scipion quand il seroit seul, 
s'il n’estoit secouru. 

LIIL Ce deslogement de Cæsar eleva le cueur à l'armée de 
Pompeius et à ses capitaines, qui voulurent à toute force que 
l'on allast après luy, comme jà fuyant et desfait : mais quant 
à luy il ne vouloit point en sorte du monde, hazarder la 
bataille qui estoit de si grande consequence, ains se sentant 
très bien prouveu de toutes choses necessaires pour attendre 
le temps, vouloit tirer ceste guerre en longueur, à fin de 
matter et consumer par traict de temps ce peu de vigueur 
qui restoit à l'armée de Cæsar, de laquelle les meilleurs 
hommes estoient bien aguerriz, et avoient une hardiesse 
nompareille pour un jour de bataille : mais d'aller ainsi 
errant par païs, et remuant si souvent le camp de lieu à autre, 
combatre une muraille, aller au guet, et estre en armes toutes 
les nuicts, ilz ne le pouvoient, la plus part, plus faire, à cause 
de leur vieillesse, estans desormais devenus trop pesans pour 
porter ceste peine, de maniere que la foiblesse de leur corps 
leur diminuoit aussi d'autant la vigueur du courage. D'avan- 
tage il s'estoit mis quelque maladie pestilente entre eulx pro- 
cedée des mauvaises viandes qu'ilz avoient esté contraints de 
manger : et, qui estoit encore pis, il n'estoit ny fort d'argent, 
ny n'avoit moyen de recouvrer vivres, de sorte qu'il sembloit 
qu'en peu de temps il se desferoit et se ruineroit de soy 

mesme, Pour lesquelles raisons Pompeius ne vouloit com- 
battre en sorte quelconque : mais il n'avoit en cela que 
Caton seul de son opinion, encore estoit ce pourautant qu'il 
vouloit espargner le sang de ses citoyens : car ayant veu 
ceulx qui estoient demourez morts sur la place du costé des 
ennemis en la derniere escarmouche, lesquelz n'estoient pas 
moins de mille hommes, il se couvrit le visage, et s'en alla 
plorant. Tous les autres au contraire le tensoient et le blas- 
moient de ce qu'il restifvoit ainsi à venir à la bataille, et 
aucuns le picquoient en l'appelant Agamemnon, et le roy des 
roys, disans qu'il faisoit ainsi durer ceste guerre, pource qu'il 
ne vouloit pas se dessaisir de ceste authorité souveraine, et 
qu'il estoit bien aise de veoir tousjours tant de capitaines à 
ses costez, qui luy venoient faire la cour jusques en son 
logis ; et Faonius un escervelé, qui alloit contrefaisant furieu- 
sement le franc et rond parler de Caton, faisoit semblant de 
se tourmenter, en disant, « N'est ce pas grande pitié, que 
« nous ne mangerons pas encore ceste année des figues de 
« Thusculum, pour l'ambitieuse convoitise de dominer qui 
« est en Pompeius? » Et Afranius nagueres retourné de 
l'Hespagne, là où pource qu'il luy estoit mal succedé, on le 
calumnioit d'avoir trahy et vendu à Cæsar son armée pour 
un pris d'argent, alloit demandant pourquoy c'estoit que l'on 
ne combatoit ce marchand, que l'on disoit avoir achepté de 
luy la province d'Hespagne : tellement que Pompeius à la 
fin poulsé par ces langages, alla malgré luy après Cæsar pour 
le combattre, 

LIV. Si se trouva Cæsar du commencement en grande 
peine par le chemin, pource qu'il ne trouvoit pas qui luy 
voulust bailler vivres, estant mesprisé de tout le monde, à 
cause de la perte et desfaitte qu'il avoit receuë nouvellement : 
mais depuis qu'il eut pris la ville de Gonphes en la Thes- 
salie, non seulement il recouvra vivres à foison pour nourrir 
son armée, mais aussi la guarentit et delivra estrangement de 
maladie, pource que y ayans les soudards trouvé grande 
quantité de vins, ilz chasserent leur contagion de pestilence 
à force de boire et de faire grande chere : car ils ne feirent 
autre chose que baller, mommer, et jouer les Bacchanales par 
tout le chemin, tant qu'ilz se guarirent de ceste maladie par 
yvrongner, et se feirent des corps tout neufs. 

LV. Quand ilz furent tous deux arrivez en la Pharsalie, et 
tous deux campez l'un devant l'autre, Pompeius retourna de 
rèchef à sa premiere resolution, de tant plus mesmement 
qu'il avoit eu des presages de signifiance sinistre et de mau- 
vaises visions en dormant : car il luy fut advis une nuict 
qu'il entroit dedans le theatre, là où les Romains le recueil- 
loient avec grands batemens de mains : mais ceulx d'alentour 
de luy estoient si presumptueux et si temeraires, et se pro- 
mettoient si assureement la victoire, que desja Domitius 
Spinther et Scipion se debatoient entre eulx, et briguoient le 
souverain pontificat que tenoit Cæsar, et y en eut plusieurs 
qui envoyerent devant à Rome pour retenir et louer les plus 
prochaines maisons de la place, comme estans plus commodes 
aux præteurs et aux consuls, faisant desja leur compte, que 
ces offices là ne leur pouvoient fouir incontinent après la fin 
de ceste guerre. Mais sur tous autres brilloient d'ardeur de 
combattre les jeunes gentilzhommes et chevaliers Romains, 
qui estoient bien montez et armez à l'avantage de harnois 
bien fourbis et reluisans, leurs cheveux gras et refaits, et 
eulx beaux jeunes hommes, et en nombre de sept mille, là 
où ceulx de Cæsar n'estoient que mille seulement. 

LVI. Le nombre des gens de pied n'estoit pas semblable 
non plus : car ilz estoient quarante et cinq mille contre vingt 
et deux : parquoy Cæsar feit assembler les siens, auxquelz il 
remonstra, comme Cornificius estoit près de là qui luy ame- 
noit deux legions entieres, et qu'il avoit quinze autres 
cohortes soubs la charge de Calenus, lesquelles il faisoit tenir 
à l'entour de Megare et d'Athenes : puis leur demanda s'ilz 
vouloient attendre ce renfort là, ou s'’ilz aimoiïent mieulx 
hazarder la bataille eulx seuls : les soudards s'escrierent tout 
hault qu'ilz le prioient de ne differer point, ains plus tost 
qu'il imaginast et inventast quelque ruze pour attirer l'en- 
nemy à la bataille le plus tost qu'il pourroïit. 

LVII Et ainsi comme 1] sacrifioit aux dieux pour la puri- 
fication de son armée, la premiere hostie n'eut pas plus tost 
esté immolée, que son devin luy asseura, que dedans trois 
jours il auroit la bataille. Cæsar luy demanda s'il appercevoit 
point ès sacrifices quelque heureux presage touchant l'issue : 
et le devin luy respondit, « Tu feras mieulx toi mesme la 
« response à cela que moy : car les dieux nous promettent 

« une grande mutation et le grand changement de l'estat des 
« choses qui sont à present, en un autre tout contraire : par- 
« quoy si tu es bien maintenant, attens toi d'avoir cy après 
« pire. fortune , et si tu es mal, asseure toy, que tu l'auras 
« meilleure ». Et la nuict de devant la bataille, ainsi comme 
il alloit environ la minuict visitant les guets, on veit comme 
. un grand brandon de feu allumé en l'air qui passant par 
dessus le camp de Cæsar, alla fondre dedans celuy de Pom- 
peius : et environ l'heure que lon remue le guet du matin, 
lon entendit une faulse alarme, sans cause apparente, que lon 
appelle communement terreur panique, qui se meut dedans 
le camp des ennemis : toutefois si ne s'attendoit il point de 
combatre pour ce jour-là, ains avoit proposé de desloger de 
là où il estoit campé pour tirer vers la ville de Scotuse, et 
estoient desja les tentes et pavillons de son camp abbatus, 
quand ses coureurs vindrent à grande haste devers Iluy, 
apporter nouvelles comment les ennemis se preparoient pour 
venir à la bataille : dequoy il fut fort joyeux, et après avoir 
fait prieres aux dieux, qu'ilz lui voulussent estre ce jour là 
en aide, il rengea ses gens en bataille qu'il departit en trois 
trouppes, donnant pour chef à celle du milieu Domitius Cal- 
vinus, et à celle de la poincte gauche Antonius, et luy se meit 
à la droitte, choisissant son lieu pour combatre en la dixieme 
legion : contre laquelle voyant que les ennemis avoient 
ordonné toute leur chevalerie, il eut peur quand il les veit 
en si grand nombre et en si brave equippage, au moyen 
dequoy, il feit habilement venir de la cueuë de sa bataille six 
cohortes, lesquelles il meit en embusche derriere sa poincte 
droitte, ayant premierement bien instruit les soudards de tout 
ce qu'ilz auroient à faire quand la chevalerie des ennemis 
viendroit à commencer la charge. 

LVIII. De l'autre costé Pompeius se meit aussi en la poincte 
droitte de sa bataille, baïllant à conduire la gauche à Domi- 
tius, et Scipion beaupere de Pompeius prit à mener le milieu. 
Or s'estoient les chevaliers Romains tous jettez en la poincte 
gauche, comme nous avons desja dit, en intention d'enve- 
lopper la droite de Cæsar par derriere, et de faire leur plus 
grand effort à l'endroit mesme où estoit le chef de leurs 
ennemis, faisans leur compte qu'il n'y avoit bataillon de gens 
de pied si profond, qu'il peust soustenir le choc d'une si 


grosse trouppe de chevalerie, et qu'au premier heurt ilz 
foudroyeroient tout, et leur passeroient par dessus le ventre. 
Quand ce vint sur le poinct que d'un costé et d'autre les 
trompettes commencerent à sonner le son de la bataille, 
Pompeius commanda à ses gens de pied qu'ilz se teinsent 
fermes en leur marche bien serrez ensemble, et qu'ilz atten- 
dissent sans bouger le pied la course de leurs ennemis, 
jusques à ce qu'ilz fussent prests à lancer leurs javelots. En 
quoy Cæsar depuis dit qu'il avoit fait une lourde fauite, ne 
considerant pas que ceste rencontre, qui se fait en courant de 
roideur, oultre ce qu'elle donne force plus roide aux premiers 
coups, encore enflamme elle le courage des hommes, pource 
que cest elancement commun de tous les combatans qui cou- 
rent ensemble, luy est comme un soufflet qui l'’allume. 

LIX. Ainsi donc que Cæsar foisoit desja marcher sa bataille 
pour aller commencer la charge, il appercent l'un de ses 
capitaines vaillant homme et bien experimenté au faict de la 
guerre, et duquel il se fioit beaucoup, qui preschoït les sou- 
dards qu'il avoit soubs sa charge, les enhortant de bien faire 
leur devoir de combatre vaillamment. Si l'appela par son 
nom, et luy dit tout hault : « Et bien, Caius Crassinius, quelle 
« esperance devons nous avoir ? et comment sommes nous 
« deliberez de bien faire ce jourd'huy ? » Adonc Crassinius 
haulsant la main, luy respondit tout hault: « Nous vaincrons 
« glorieusement ce jourd'huy, Cæsar, et te promets que 
« tu me loueras avant que ce jour passe ou mort ou vif ». 
Ces paroles dites, il fut le premier, qui alla courant dedans 
les ennemis, tirant sa bende après luy qui estoit de six 
vingts hommes, et fendant les premiers rencs, entra avec 
grande occision bien avant dedans la bataille des ennemis, 
jusques à ce qu'en faisant ces grands efforts, il fut à la fin 
rembarré d'un coup d'estoc qui luy donna droit dedans la 
bouche par telle violence, que la poincte de l’espée luy vint 
a ressortir par derriere au chinon du col. Ainsi estans ja les 
gens de pied au milieu de la bataille attachez au combat de 
main, les gens de cheval de la pointe gauche de Pompeius 
marcherent aussi fierement, eslargissans leurs trouppes pour 
envelopper par derriere la poincte droitte de la bataille de 
Cæsar : mais avant qu'ilz commenceassent ἃ charger, les six 
cohortes, que Cæsar avoit mis en aguet derriere luy, se pri- 

rent à courir droit à eulx, sans lancer de loing leurs javelots 
comme ilz ont accoustumé, ny en frapper à coups de main 
les cuisses, ny les jambes des ennemys, ains taschans à leur 
donner droit dedans les yeux, et à les en assener au visage, 
suivant ce que Cæsar leur avoit enseigné : pource qu'il espe- 
roit que ces jeunes gentilzhommes, qui n'avaient gueres hanté 
les armes ny accoustumé de se veoir blecez, et qui estoient 
en la fleur de leur aage et de leur beaulté, craindroient fort 
ces bleceures là, et n'arresteroient jamais, tant pour la 
crainte du danger present d'y perdre la vie, que pour la 
doubte que leurs beaux visages n'en demourassent difformes 
à l'advenir : comme il en advint, car ilz ne peurent onques 
souffrir, que lon leur apportast ainsi près du visage les 
poinctes des javelots, ains s'esblouirent de peur, quand 11Ζ 
veirent qu'on leur approcha le fer luisant si près des yeux, 
et tournerent le dosen se couvrant le visage de peur que lon 
ne les y bleceast : ainsi se rompans d'eulx mesmes, ils se 
prirent finablement à fouir très laschement à val de roupte, 
et furent cause de faire perdre tout le demourant : car ceulx 
qui les avoient rompus, coururent incontinent assaillir le 
bataillon des gens de pied par derriere, et les meirent en 
pieces. 

LX. Adonc Pompeius voyant de l'autre poincte de sa 
bataille, ses gens de cheval ainsi desbendez et escartez en 
roupte, ne fut plus celuy qu'il estoit au paravant, ny ne se 
souvint plus d'estre le grand Pompeius, ains ressemblant 
proprement à un homme, auquel les dieux ont osté le sens, 
et qui est estonné d'une ruine divinement advenue, il se retira 
sans mot dire en sa tente, là où il s'asseit, attendant ce qui 
pourroit advenir, jusques à ce que toute son armée ayant esté 
desfaitte et mise en roupte, les ennemis vindrent à monter 
sur les remparts qui clouoient son camp, et à combatre à 
coups de main contre ceulx qui les gardoient : et lors comme 
estant un peu revenu à soy, il ne dist que ceste seule parole, 
« Comment, jusques à nostre camp ! » et despouillant à grande 
haste sa cotte d'armes et son accoustrement de capitaine, 
vestit une robbe convenable à sa fortune, et s'en sortit à la 
desrobbée. Au reste, comment il se gouverna depuis ceste 
tortune, et comme s'estant mis entre les mains de quelques 
Ægyptiens, il fut par eulx occis meschamment, nous le 

declarons en sa vie. Mais lors Cæsar entrant dedans le camp 
de Pompeius, et y voyant les corps estendus de ceulx que lon 
avoit ja tuez, et d'autres que lon tuoit encore, se prit à dire 
en soupirant : « Ilz l'ont eulx mesmes ainsi voulu, et m'ont 
« à ce contrainct : Car Caius Cæsar après avoir fait tant de 
« belles conquestes, et victorieusement achevé tant et de si 
« grosses guerres, eust neanmoins esté condemné, s'il se fust 
« dessaisy de son armée », Asinius Pollio dit qu'il prononcea 
la sentence de ces paroles en langage Romain, que luy depuis 
a escrites en Grec : et dit d'avantage, que la plus part de 
ceulx qui furent mis à l'espée dedans le camp, estoient valets 
et serviteurs, et qu'en toute la bataille il ne mourut pas plus 
de six mille soudards. Quant à ceulx qui furent pris prison- 
niers, Cæsar en mesla beaucoup parmy ses legions, et par- 
donna à plusieurs personnages de qualité, entre lesquelz fut 
Brutus, celuy qui depuis le tua : et dit on qu'il fut en grande 
peine, quand après la bataille, on ne le trouva point soudai- 
nement : mais depuis il sceut qu'il estoit vif, et s'estant venu 
de luy mesme rendre à luy, il en fut fort joyeux. 

LXI Si y eut plusieurs signes qui prognostiquerent l'issue 
de ceste bataille, telle comme elle fut, mais le plus notable 
fut celuy qui advint en la ville de Tralles, où il y avoit dedans 
le temple de Victoire, une image de Cæsar : la terre d'alen- 
tour estant fort dure d'elle mesme, estoit pavée de pierre 
encore plus dure, et neantmoins on dit qu'il en sourdit une 
palme, tout joignant la base de la statue. Et en la ville de 
Padoue, Caius Cornelius homme excellent en l'art de deviner, 
citoyen et familier amy de Titus Livius l'historien, estoit 
d'adventure ce jour là assis à contempler le vol des oyseaux, 
et ainsi que Livius mesme le racompte, cogneut le poinct du 
temps que fut la bataille donnée, et predit à ceulx qui estoient 
presens, « À ceste heure propre se commence la meslée : à 
« ce mesme instant s'entrechocquent les deux armées ». Puis 
se rasseant une autre fois, pour considerer de rechef les 
oyseaux, après en avoir contemplé les presages, se dressa 
soudain sur ses pieds, et cria tout hault comme s'il eust esté 
inspiré et poulsé par quelque esprit divin, « La victoire est 
« tiene, Cæsar ». Dequoy s'esmerveillans tous les assistans, 
il osta la couronne qu'il avoit dessus sa teste, en faisant ser- 
ment, que jamais ne la y remettroit, que l'evenement n'eust 


porté tesmoignage à la verité de son art. Livius afferme qu'il 
fut ainsi fait. 

LXII Au reste Cæsar ayant donné entiere exemption et 
affranchissement à la nation Thessaliene, en consideration de 
la victoire qu'il avoit eue en leurs païs, s'en alla après Pompeius, 
et estant passé en Asie, y affranchit aussi les Gnidiens, en 
faveur de Theopompus, celuy qui a fait le recueil des fables, 
et relascha à tous les habitans de l'Asie le tiers des tributs 
qu'ilz payoient : puis arriva en Alexandrie, que Pompeius y 
avoit desjà esté mis à mort : si eut en horreur Theodotus, qui 
luy en presenta la teste, tournant le visage d'un autre costé 
pour ne la point veoir : mais bien prit il son cachet, et en le 
regardant se mit à plorer, et à tous ses familiers et amis, que 
le roy d'Ægypte avoit fait arrester ainsi qu'ilz alloient errans 
par ses pais, il leur feit des biens, et les gaigna tous à sa 
devotion : suivant lesquelz offices, il escrivit à ses amis de 
Rome, « que le plus grand et plus doulx fruict qu'il recevoit 
« de sa victoire, estoit qu'il sauvoit tous les jours la vie à 
« quelques uns de ses citoyens, qui avoient porté les armes 
« contre luy ». 

LXIIL Quant à la guerre qu'il eut en Alexandrie, aucuns 
disent qu'elle ne fut point necessaire, et qu'il l'entreprit voulun- 
tairement pour l'amour de Cleopatra : en quoy il acquit peu 
d'honneur, et si meit sa personne en grand danger. Les autres 
en rejettent la coulpe sur les ministres du roy d'Ægypte, 
mesmement sur Pothinus l'eunuque, lequel ayant la princi- 
pale authorité entre les serviteurs du roy, après avoir naguere 
fait occire Pompeius, et chassé de la cour Cleopatra, espioit 
encore secrettement les moyens, comme il en pourroit autant 
faire à Cæsar : à raison dequoy, en ayant senty quelque 
vent, il commencea dès lors à passer les nuicts entieres en 
banquets et festins, à fin d'estre en plus grande seureté de sa 
personne. Mais oultre ce, encore alloit ce Pothinus disant et 
faisant ouvertement beaucoup de choses insupportables, pour 
faire honte et susciter envie à l'encontre de Cæsar : car il 
faisoit distribuer à ses gens de guerre le plus mauvais et le 
plus vieil blé qu'il pouvoit trouver : et si les soudards s'en 
plaignoient, il leur respondoit, qu'il falloit qu'ilz eussent 
patience, et qu'ilz s'en contentassent, puis qu'ilz mangeoient 
aux despens d'autruy : et à la table il ne faisoit servir qu'en 


AMYOT — 3 tie 


vaisselle de bois et de terre, disant que Cæsar avoit eu toute 
celle d'or et d'argent pour quelque debte, à cause que le pere 
du roy, qui regnoit alors en Ægypte, devoit à Cæsar 
un million et sept cents cinquante mille escus, dont Cæsar 
auparavant en avoit remis les sept cents cinquante mille à ses 
enfans : mais lors il demanda le million qui restoit pour en 
payer ses gens, à quoy Pothinus Iluy respondit, « que pour 
« lors il feroit mieulx de s'en aller à la poursuitte de ses autres 
« affaires, qui luy estoient de plus grande consequence, et 
« que puis après il recouvreroit tout ἃ loisir une autre fois sa 
« debte avec la bonne grace du roy ». Cæsar luy repliqua 
« qu'il n'avoit que faire du conseil des Ægyptiens pour ses 
« affaires, mais qu'il vouloit estre payé » : et secrettement 
manda à Cleopatra, qui estoit aux champs, qu'elle revinst : 
et elle prenant en sa compaignie Apollodorus Sicilien seul 
de tous ses amis, se meit dedans un petit bateau, sur lequel 
elle vint aborder au pied du chasteau d'Alexandrie, qu'il 
estoit jà nuict toute noire : et n'ayant moyen d'y entrer autre- 
ment sans estre cogneue, elle s'estendit tout de son long 
dessus un faisceau de hardes, que Apollodorus plia et lia par 
dessus avec une grosse courroye, puis le chargea sur son col, 
et le porta ainsi dedans à Cæsar par la porte du chasteau. 
LXIV. Ce fut la premiere emorche, à ce que lon dit, qui 
attira Cæsar à l'aimer, pource que ceste ruse luy feit apper- 
cevoir qu'elle estoit femme de gentil esprit : mais depuis 
quand il eut cogneu sa doulceur et bonne grace, il en fut 
encore bien plus espris, et la remeit en bonne amitié avec le 
roy son frere, soubz condition qu'il regneroit aussi quant et 
luy. Si fut pour ceste reconciliation preparé un grand festin, 
auquel le barbier de Cæsar, qui estoit l'un de ses esclaves, la 
plus craintifve personne du monde, ne laissant rien à fureter, 
rechercher et oreiller, pour ceste deffiance naturelle qu'il 
avoit, descouvrit que Pothinus et Achillas dressoient une 
embusche à son maistre pour le tuer, Ce que Cæsar ayant 
averé, meit bonnes et seures gardes à l'entour de la salle où 
se faisoit le festin, si bien qu'il occit Pothinus luy mesme : 
mais Achillas se sauva de vistesse, et s'en fouit au camp du 
roy, là où il suscita une dangereuse et malaisée guerre ἃ 
Cæsar, pource qu'avec bien peu de gens qu'il se trouvoit 
lors à l'entour de luy, il avoit à combattre une grosse et 

puissante ville. Mais le premier danger auquel il se trouva, 
fut la faulte d'eau, pource que ses ennemis feirent boucher et 
fermer les canaux, par lesquelz l'eau venoit de la riviere au 
chastéau. Le second fut, que voyant comme les ennemis 
venoient pour luy oster ses vaisseaux, il fut contraint de 
repoulser ce peril avec le feu, lequel brusla quant et l'arcenal 
où estoient les vaisseaux, celle grande et tant renommée 
librairie d'Alexandrie. Le troisieme fut en la bataille navale 
qui se donna près la tour du Phar, là où voulant aller secourir 
ses gens qui combattoient en la mer, il saulta de dessus le 
mole ou la levée dedans un bateau : ce que voyans les 
Ægyptiens voguerent de tous costez celle part, et luy se 
jettant dedans la mer, se sauva à la nage en grande peine 
et avec grande difficulté. Et dit on que ce fut là, que tenant 
plusieurs papiers en l'une de ses mains, il ne les lascha 
jamais, ains les teint toujours hors de l'eau en nageant de 
l'autre main, combien qu'on luy tirast ce pendant infinis 
coups de traicts, et qu'il fust contraint de se plonger souvent 
en l'eau : mais le bateau fut incontinent mis à fond. Et fina- 
blement le roy s'estant retiré devers ses gens, qui faisoient 
la guerre à Cæsar, il luy alla à l'encontre, et luy donna la 
bataille qu'il gaigna, avec grande effusion de sang : mais 
quant au roy il ne comparut ny ne fut veu onques puis : à 
raison dequoy il establit royne d'Ægypte sa sœur Cleopatra, 
laquelle estant grosse de luy, peu de temps après accoucha 
d'un filz, que ceux d'Alexandrie appelerent Cæsarion. 

LXV. Et luy s'en alla en la Syrie, et de là se promenant 
par l'Asie, il eut nouvelles comme Domitius ayant esté 
desfait en bataille par Pharnaces filz de Mithridates, s'en 
estoit fouy du royaume de Pont, avec bien peu de gens, et 
que ce roy Pharnaces, poursuivant sa victoire, avec une 
convoitise insatiable, ne sc contentoit pas d'avoir jà occupé la 
Bythinie et la Cappadocie, ains tentoit encore l'Armenie, que 
lon appelle la Mineur, suscitant tous les roys, princes et 
potentats de ceste marche là, à l'encontre des Romains. Si 
dressa incontinent Cæsar son chemin droit celle part avec 
trois legions, et luy donna une grosse bataille près la ville 
de Zela, en laquelle il luy meit en pieces toute son armée, et 
le deschassa de tout le royaume de Pont : et pour donner à 
entendre la soudaineté de ceste victoire, l'escrivant à Rome 

à l'un de ses amis Anitius, il luy manda ces trois paroles 
seulement, veni, vidi, vici, c'est à dire, Je wveins, Je vei, Je 
vainqui. Mais ces paroles pour avoir presque une semblable 
cadence en langage Romain, ont une grace de briefveté plus 
plaisante à l'ouye, qu'elle ne se peult rencontrer en autre 
langue. 

LXVL Cela fait il repassa en Italie, et s'en retourna à Rome 
finissant l'année pour laquelle il avoit esté esleu dictateur la 
seconde fois, là où cest office paravant luy n'avoit jamais esté 
annuel : si fut esleu consul pour l'année ensuivant, mais on 
le blasma fort de ce, que ses gens de guerre en une mutina- 
tion ayans tué deux personnages de dignité prætoriale, Cosco- 
nius et Galba, il n'en feit jamais autre punition ny autre 
demonstration, qu'en lieu de les appeller soudards, il les 
appella citoyens, et leur donna à chascun pour teste la valeur 
de cent escus, et de grandes terres dedans l'Italie. Aussi luy 
donna lon grand blasme pour les insolences furieuses et for- 
cenées que faisoit Dolabella, pour l'avarice d'Anitius, et 
les yvrongneries d'Antonius et de Cornificius, qui faisoit 
demolir et rebastir la maison de Pompeius, comme n'estant 
pas suffisante pour luy, dont les Romains estoient fort 
malcontents. Cæsar n'ignoroit point tout cela, et eust bien 
voulu que les choses n’eussent point esté telles : mais pour 
parvenir aux fins où il pretendoit, il estoit contraint se 
servir de telz ministres qui le secondoient en ses desseings. 

LXVII. Or depuis la bataille de Pharsale Caton et Scipion 
s'en estant fouis en Afrique, et s'y estant le roy Juba joint 
avec eulx, ilz avoient assemblé une grosse et puissante armée : 
parquoy Cæsar se resolut de leur aller faire la guerre. Si passa 
environ le cueur d'hyver en la Sicile, là où à la fin de 
retrencher à ses soudards et capitaines toute esperance d'y 
faire long sejour, il s'alla loger sur la greve mesme de la 
marine, et au premier vent propice s'embarqua avec trois 
mille hommes de pied, et quelque petit nombre de gens de 
cheval : puis les ayant mis en terre, avant qu'ilz s'en apper- 
ceussent, il se rembarqua de rechef pour aller querir les 
autres, craignant qu'il ne leur advinst quelque malencontre 
au passage, et les ayant trouvez par le chemin, les conduisit 
tous en son camp : là où estant adverty que ses ennemis se 
confioient en un ancien oracle, qui portoit que c'estoit chose 

DR] 559 ----- 


— JULIUS CÆSAR 


fatalement destinée à la famille des Scipions, que d'estre 
victorieux en Afrique, on ne sçait s’il le feit par moquerie en 
mespris du chef de ses ennemis Scipion, ou bien si ce fut 
à bon ‘esciant pour s'attribuer le presage du nom : mais 
comment que ce fust, en toutes les rencontres, escarmouches 
et batailles de celle guerre, il donna tousjours la superinten- 
dence de son armée à un personnage de bien petite qualité, 
et dont on ne faisoit compte quelconque, pource qu'il estoit 
extrait de la race des Scipions Africains, et de faict s'appelloit 
Scipion, surnommé Sallution, auquel il donnoit la preeminence, 
comme s'il eust esté capitaine en chef, toutes les fois qu'il 
falloit combatre. 

LXVIIL Et estoit contraint de souvent aller harceler ses 
ennemis, pource que ny les hommes en son camp n'avoient 
abondance de bledz, ny les bestes de fourrage, ains estoient les 
gens de guerre contraints de prendre de la mousse et de 
l'algue qui croist en la mer, après en avoir lavé la salure 
avec de l'eau doulce, pour la donner à manger à leurs 
chevaulx parmy quelque peu de celle herbe, que lon appelle 
dent de chien, pour luy donner goust, à cause que les Noma- 
diens, qui sont chevaux legers et hommes fort dispos, et en 
grand nombre, survenoient en un moment par tout, et tenoient 
toute la campagne à l'environ, de sorte que lon ne s'ozoit 
escarter du camp pour aller au fourrage. Et un jour comme 
les hommes d'armes s'amusassent à regarder un Africain 
lequel faisoit merveilles de baller et de jouer de la fluste, 
eulx estans assis en grand plaisir, et ayans ce pendant baïllé 
leurs chevaulx à leurs valets, les ennemis par une soudaine 
surprise les envelopperent de toutes parts, et en tuerent sur 
le champ une partie, et chassans les autres à val de roupte, 
les poursuivirent jusques à entrer pesle mesme dedans leur 
camp parmy eulx : et si n'eust esté que Cæsar en personne, 
et avec luy Asinius Pollio, sortans du camp y allerent au 
secours, et arresterent les fuyans, la guerre ce jour là eust 
esté toute parachevée, Encore y eut il une autre rencontre, 
où les ennemis eurent le meilleur, en laquelle on dit, que 
Cæsar prenant au collet le portenseigne qui portoit l'aigle, 
l'arresta par force, et luy faisant tourner visage luy dit, 
« C'est la où sont les ennemis ». 

LXIX. Ces avantages eleverent le cueur à Scipion, et luy 

donnerent hardiesse de vouloir hazarder la bataille : et laissant 
de costé Afranius, et de l'autre costé le roy Juba, campez 
assez près l'un de l'autre, il se meit à fortifier un logis prés 
la ville de Thapsaque au dessus du lac, pour leur servir de 
fort et de seure retraitte à tous en ceste bataille : mais ainsi 
comme il travailloit après, Cæsar ayant traversé en extréme 
et incroyable diligence, un grand païs de bois par des 
advenues dont on ne doubtoit point, en surprit les uns par 
derriere, et assaillit les autres au desprouven, de maniere 
qu'il les meit tous en roupte, et leur feit prendre la fuitte : 
puis suivant ceste premiere poincte de l'occasion et le cours 
de sa bonne fortune, il alla tout d'une tire assaillir le camp 
d'Afranius, qu'il prit aussi de primsault, et celuy des Nomades 
semblablement, s'en estant le roy Juba fouy, tellement qu'en 
une petite partie d'un seul jour, il prit trois camps, et tua 
sur le champ cinquante mille hommes de ses ennemis sans 
perdre que cinquante soudards des siens. Ainsi racomptent 
en somme le discours de ceste bataille aucuns des historiens : 
mais il y en ἃ d'autres, qui escrivent qu'il n'assista pas en 
personne à l'execution, pource que comme il ordonnoit ses 
gens en bataille, l'accès du mal caduque, auquel il estoit 
subject, le surprit, et que sentant bièn qu'il luy vouloit venir, 
avant qu'il en eust le sens troublé, et qu'il en fust totalement 
saisy, il se feit emporter en un chasteau, près du lieu auquel 
se donna la bataille, là où il se teint en repos, jusques à ce 
que l'accès de sa maladie fust entierement passé. 

LXX. Quant à ceulx qui eschapperent de ceste bataille, 
personnages de dignité prætoriale ou consulaire, plusieurs se 
desfeirent eulx mesmes, quand ilz se veirent prisonniers, et 
plusieurs aussi en feit mourir Cæsar : mais desirant pouvoir 
tenir sur tous les autres Caton vif en sa puissance, il tira 
incontinent à la plus grande haste qui luy fut possible, vers 
la ville d'Utique, que Caton avoit prise à garder et defendre, 
au moyen dequoy il ne s’estoit point trouvé en la bataille : 
toutefois estant par le chemin certifié qu'il s'estoit luy mesme 
desfait de sa propre main, il monstra bien evidemment qu'il 
en fut fort mary : mais en quelle part, ne pour quelle occa- 
sion, on n'en sçait rien. Vray est, qu'il dit bien sur l'heure : 
« Ο Caton, je te porte envie de ceste tiene mort, puis que tu 
« m'as envié la gloire de te sauver la vie ». Ce neantmoins 

le livre qu'il escrivit depuis à l'encontre de Caton mort, ne 
monstre point apparence de cueur amolly ny addoulcy 
envers luy. Et comment luy eust il pardonné, s'il l'eust tenu 
vivant en sa puissance, veu que contre luy mort il espandit 
une si violente cholere ? Toutefois on conjecture qu'il luy 
eust pardonné, par l'humanité dont il usa envers Ciceron, 
envers Brutus, et infinis autres, qui avoient porté les armes 
contre luy : et dit on qu'il escrivit ce livre, non tant par 
rancune qu'il eust à l'encontre du mort, que par une ambition 
civile, pour une telle occasion : Ciceron avoit escrit un livre 
à la louange de Caton, et l'avoit intitulé Caton. Ce livre, ainsi 
que lon peult penser, fut fort bien recueilly, comme estant 
composé par un très eloquent orateur, et sur un fort bel argu- 
ment. Cæsar en fut bien mal content, estimant que louer 
celuy, de la mort duquel il avoit esté cause, n'estoit autre 
chose que l'accuser luy mesme, et pour ceste cause escrivit 
un livre à l'encontre, dedans lequel il ramasse plusieurs 
charges et imputations qu'il met sus à Caton : le livre est 
intitulé Anticaton. L'un et l'autre livre jusques aujourd'huy 
a encore beaucoup de partisans qui les defendent, les uns 
pour l'affection qu'ilz portent à la memoire de Cæsar, et les 
autres à celle de Caton. 

LXXI. Mais retourné qu'il fut de l'Afrique à Rome, tout 
premierement il feit une harengue devant le peuple, en 
laquelle il magnifia et loua fort haultement ceste siene victoire 
derniere, disant qu’il avoit acquis à l'empire Romain tant de 
pais, qu'il pourroit fournir à la chose publique deux cents 
mille minots de bled de rente par chascun an, et deux millions 
de livres d'huile : puis feit trois entrées triumphales, l'une 
de l'Ægypte, l'autre du royaume de Pont, et la troisieme de 
l'Afrique, non pour y avoir desfait Scipion, mais le roy Juba : 
le filz duquel, qui avoit aussi nom Juba, estant lors un jeune 
enfant, fut mené captif en la monstre de ce triumphe. Ceste 
captivité luy a esté très heureuse, ayant fait qu'au lieu qu'il 
fut demouré un Barbare Nomadien, il a depuis par le moyen 
de l'estude qu'il feit en sa prison, esté nombré entre les plus 
Sçavans historiographes des Grecs. Après ces trois triumphes 
il feit de grands dons à ses gens de guerre, et pour gaigner 
la grace du commun populaire, feit de grands festins publiques 
et des jeux aussi : car il festoya tout le peuple Romain à un 

coup, en vingtet deux mille tables, et lui donna le passetemps 
de veoir combattre plusieurs couples d'escrimeurs à oultrance, 
et des batailles navales en memoire de sa fille Julia, qui 
estoit decedée longtemps au paravant : puis après tous ces 
esbatemens fut faitte la reveué et le denombrement accous- 
tumé du peuple, auquel furent trouvé au lieu de trois 
cents vingt mille chefz de citoyens, qui y estoient au paravant 
cent cinquante mille seulement, tant ceste guerre civile avoit 
apporté de calamité et de perte à la chose publique, et tant 
elle avoit consumé grand nombre de peuple Romain, sans 
encore parler des maulx et miseres qu'elle avoit causées au 
reste de l'Italie, et aux autres provinces de l'empire Romain. 

LXXIL Ces choses toutes achevées, il fut esleu consul pour 
la quatrieme fois, et s'en alla en Hespagne pour y faire la 
guerre aux enfans de Pompeius, lesquelz estoient encore 
jeunes : mais neantmoins avoient assemblé une merveilleu- 
sement grosse et puissante armée, et si montroient avoir le 
courage et la hardiesse digne de commander à une telle 
puissance, de sorte qu'ilz meirent Cæsar en extrême danger 
de sa propre vie. La plus grande bataille qui fust donnée 
entre eulx en toute ceste guerre, fut près la ville de Munda, 
en laquelle Cæsar voyant ses gens fort pressez, et ayans 
beaucoup d'affaires à soustenir les ennemis, se jetta à travers 
la meslée des combattans, criant aux siens, s'ilz n'avoient 
autrement point de honte de se laisser batre, qu'ilz le prissent 
au corps et le livrassent eulx mesmes de leurs propres mains 
a ces jeunes enfans, et ainsi avec extreme effort qu'il peut 
faire, ayant à toute peine fait reculer et fouir les ennemis, 
il en tua sur le champ plus de trente mille, et en perdit 
des siens mille les meilleurs qu'il eust. Après ceste bataille, 
se retirant en son logis, il dit à ses familiers, que plusieurs 
fois au paravant il avoit combatu pour la victoire, mais qu'à 
ceste derniere seule il avoit combatu pour sauver sa propre 
vie. Il gaigna ceste bataille le jour propre de la feste des 
Bacchanales, auquel on dit que Pompeius, le pere, estoit 
sorty de Rome, pour aller commencer ceste guere civile, et 
y eut entre deux quatre ans entiers de distance. Quant ἃ ses 
enfans, le plus jeune se sauva de la bataille : mais peu de 
jours après Didius apporta la teste de l'aisné. 

LXXTIL ÇCeste guerre fut la derniere de celles de Cæsar, 

mais l'entrée triumphale qu'il en feit à Rome, despleut 
autant et plus aux Romains, que chose qu'il eust point encore 
faitte, pource qu'il n'avoit point desfait des capitaines estran- 
gers, ny des roys Barbares, ains avoit ruiné les enfans du 
plus grand personnage qui fust en Rome, à qui la fortune 
avoit esté contraire, et en ayant esteinct la race, on n'estimoit 
point qu'il luy fust bien seant de triumpher ainsi des cala- 
mitez de son païs, en s'esjouissant d'une chose, pour laquelle 
defendre il n'avoit qu'une seule excuse envers les dieux et 
envers les hommes, c'est, que ce qu'il en faisoit, il le faisoit 
par contrainte, de tant plus mesmement que jamais au 
paravant il n’avoit envoyé ny lettres ny message au public, 
pour victoire quelconque, qu'il eust obtenue ny gaignée en 
toutes ces guerres civiles, ains en avoit tousjours de honte 
rejetté la gloire. Ce nonobstant les Romains fleschissans à sa 
fortune, et recevans le mors en la bouche, à cause qu'ilz 
estimoient que la principaulté d'un seul leur donneroit moyen 
de respirer un petit de tant de maulx et de miseres, qu'ilz 
avoient endurées en ces guerres civiles, ilz l'eleurent dictateur 
perpetuel pour toute sa vie. Cela estoit manifestement une 
tyrannie certaine, pource que lon adjouxtoit à la souveraine 
puissance et plein pouvoir de la dictature, le non craindre 
d'en estre jamais deposé. Et lors Ciceron commencea à mettre 
en avant au senat, qu'on luy decernast des honneurs, dont 
la grandeur estoit encore aucunement humaine, mais il y en 
eut d'autres depuis, qui luy en adjouxterent d'excesssifs : et 
faisans à l'envy les uns des autres, à qui plus luy donneroit, 
le rendirent odieux et fascheux à ceulx mesmes qui luy 
estoient les plus equitables, pour la haultesse desmesurée, et 
l'importunité des honneurs, preeminences et prerogatives, 
qu'ilz luy decernerent : aussi dit on que ceulx qui le haïssoient, 
n'y favoriserent pas et n'y teindrent pas moins la main, que 
ceulx qui le flattoient, à fin qu'ilz eussent plus grandes 
occasions de conspirer contre luy, et qu'il semblast qu'avec 
plus justes querelles, ilz eussent attenté contre sa personne. 

LXXIV. Car au demourant, quant à luy, depuis qu'il eut 
achevé ses guerres civiles, il se porta de sorte, que lon n'eust 
sceu que reprendre en luy, et me semble que meritoirement 
et à bon droit fut decerné lors entre autres honneurs, que 
lon feroit bastir un temple de Clemence, pour luy rendre 

graces de l'humanité dont il avoit usé en sa victoire : 
Car il pardonna à plusieurs de ceulx qui avoient porté les 
armes εἰ fait la guerre contre luy, et, qui plus est, donna des 
honneurs et offices de la chose publique à quelques uns 
d'eulx, comme à Cassius et à Brutus, entre autres, qui tous 
deux estoient præteurs. Et ayans esté les images de Pompeius 
abbatues, il les feit redresser : à raison de quoy Ciceron dit 
lors, « que Cæsar en relevant les images de Pompeius, avoit 
« asseuré les sienes », Et comme ses amis luy conseillassent 
qu'il prist des gardes pour la seureté de sa personne, et 
aucuns d'eulx se presentassent à l'en servir, il ne voulut 
onques le faire, disant, « qu'il valoit mieulx mourir une fois, 
« que toujours attendre la mort en crainte » : mais pour 
acquerir l'amour et la bienvueillance du peuple, comme la 
plus honorable, et la plus seure garde qu'il eust sceu 
avoir, il feit de rechef des festins publiques, et des données 
et distributions generales de bled : et pour aussi gratifier aux 
gens de guerre, il repeupla plusieurs villes, qui par le passé 
avoient esté destruittes, où il logea ceulx qui n'avoient point 
de retraitte, dont les plus nobles et principales furent celles 
de Carthage et de Corinthe, et advint que tout ainsi comme 
elles avoient toutes deux esté par avant prises et destruittes 
ensemble, aussi furent elles alors repeuplées en un mesme 
temps. Et quant aux hommes de qualitez, il les gaigna aussi, 
promettant aux uns des prætures et des consulats ἃ l'advenir, 
et aux autres d'autres honneurs et preeminences, et à tous en 
general bonne esperance, taschant à faire par tous moyens 
que chascun fust content de sa domination : tellement 
qu'estant l'un des consulz, nommé Maximus, par cas fortuit 
decedé un jour avant la fin de son consulat, il declara consul, 
pour ce jour qui restoit seulement, en son lieu Caninius 
Rebilius, en la maison duquel comme tout le monde allast 
pour le saluer, et s'esjouir avec lui de la promotion, comme 
est la coustume de faire aux magistrats nouvellement esleuz, 
Ciceron en se jouant dist, « Hastons nous d'y aller, devant 
« que son consulat expire ». 

LXXV. Au reste, Cæsar estant né pour faire toutes grandes 
choses, et ayant de sa nature le cueur convoiteux de grand 
honneur, les prosperitez de ses conquestes et prouesses passées 
ne le convierent point à vouloir jouir en paix et en repos 

du fruict de ses labeurs, ains plus tost l'eschaufferent et l’en- 
couragerent à en vouloir entreprendre encore d'autres pour 
l'advenir, luy engendrans tousjours de plus en plus imagi- 
nations de plus haultes entreprises et desir de gloire nouvelle, 
comme si la presente fust desja toute usée. Laquelle passion 
n'estoit autre chose qu'une jalousie et emulation de soy 
mesmes, ne plus ne moins que d'une autre personne, et une 
obstination de se vouloir tousjours vaincre soy mesme, com- 
batant tousjours en luy l'esperance de l'advenir avec la 
gloire du passé, et l'ambition de ce qu'il desiroit faire, avec 
ce qu'il avoit desjà fait. Car il avoit proposé et faisoit desja 
ses preparatifs pour aller guerroyer les Parthes, et après les 
avoir subjuguez passer par l'Hyrcanie, et en environnant la 
mer Caspienne et le mont de Caucase, revenir gaigner le 
royaume de Pont, pour puis après entrer en la Scythie : et 
ayant couru tout le païs et toutes les nations et provinces 
voisines de la grande Germanie, et la Germanie mesme, s'en 
retourner à la fin par la Gaule en Italie, et estendre ainsi 
l'empire Romain à la ronde, de sorte qu'il fust de toutes parts 
borné de la grande mer Oceane. 

LXXVI. Mais ce pendant que ce voyage s'apprestoit, 1l 
essaya de coupper l’encouleure du destroit du Peloponese à 
l'endroit où est assise la ville de Corinthe, et feit tirer un 
canal des rivieres de Teveron et du Tybre, commenceant à 
la ville mesme de Rome, et le feit aller droit à la ville de 
Circées, par une large et profonde fosse, qu'il feit caver, 
laquelle s'alloit desgorger en la coste de Terracine, pour 
donner seureté et commodité plus grande aux marchands qui 
venoient à Rome pour y traffiquer. D'avantage il delibera 
aussi de destourner l'eau, qui cause les marests qui sont entre 
les villes de Nomentum et de Setium, pour y assecher la 
terre, et la rendre labourable à plusieurs milliers d'hommes, 
et en la coste de la mer plus prochaine de Rome faire jetter 
bien avant des grosses et fortes levées, et faire nettoyer toute 
la rade d'alentour d'Ostie des rochers et pierres cachées 
soubs l'eau au long de la coste, et oster tous autres empes- 
chemens, qui en rendoient l'abbord mal seur aux vaisseaux, 
et y bastir des ports, des arceneaux et abris dignes de tant de 
navires qui y hantoient et arrivoient ordinairement. 

LXXVIL Toutes ces choses se preparoient encore, et ne 

vindrent point à effect, Mais la composition du calendrier, 
et reformation de l'année, pour oster toute confusion des 
temps, fut sagement inventée et conduitte ἃ fin par luy, 
laquelle s'est trouvée à l'user fort commode et plaisante : car 
non seulement ès plus anciens temps, les Romains n'avoient 
point de certain formulaire, ny de regle arrestée pour accorder 
les revolutions des mois avec le cours de l'année, dont 1] 
advenoit une telle confusion des temps, que les sacrifices et 
les festes annuelles venoient à tumber petit à petit en saisons 
totalement contraires à ce, pourquoy elles estoient instituées : 
mais encore lors le peuple ne sçavoit en façon quelconque, 
combien montoit le cours de la revolution du soleil, et n'y 
avoit que les presbtres seuls qui l'entendissent, et qui en 
eussent cognoissance : au moyen dequoy ilz adjouxtoient 
soudainement, quand bon leur sembloit, sans que personne 
qu'eulx en preveist rien, le mois supernumeraire et interca- 
laire, qui anciennement se nommoit Mercedonius, L'on dit 
que le roy Numa Pompilius fut le premier qui inventa ceste 
façon d'interposer un mois : toutefois ce fut un foible remede, 
et qui ne s'estendit pas gueres loing pour corriger les erreurs 
qui se faisoient au compte de l'année, et les remettre à leur 
poinct. Mais Cæsar proposant la matiere aux plus sçavants 
philosophes, et aux plus experts mathematiciens de son 
temps, inventa et publia par le moyen des sciences qui 
estoient desja en estre, une reformation singuliere, et plus 
exquisement calculée que nulle autre, de laquelle les Romains 
usans jusques icy, semblent moins errer que les autres 
nations, en la reduction de ceste inégalité des mois aux ans: 
toutefois encore ne peut il si bien faire, que ceulx qui por- 
toient envie à sa grandeur, et qui enduroienit mal vouluntiers 
sa domination, ne luy en donnassent des atteintes. Car 
Ciceron l'orateur se trouvant en quelque compagnie où il y 
eut un qui dit, « Demain se levera l'estoile de la Lyre », il 
ne se peut tenir de dire, « Ouy par edict » : comme si les 
hommes recevoient encore cela par contrainte de commau- 
dement. 

LXXVTIIL Mais ce qui luy engendra une plus manifeste 
haine et plus mortelle, fut la convoitise de se faire nommer 
et declarer roy, laquelle donna au commun populaire la 
cause première de luy vouloir mal, et à ceulx qui de longue 

main luy gardoient une mauvaise voulunté couverte, en 
donna la plus honeste occasion qu'ilz eussent peu desirer. 
Toutefois ceulx qui lui procuroient cest honneur, semerent 
un bruit parmy le peuple, qu'il estoit porté par les livrcs 
proplietiques de la Sibylle, que les Romains desferoient alors 
la puissance des Parthes, quand 11Ζ leur feroient la guerre 
soubs la conduite d'un roy, mais autrement qu'ilz n'y advier- 
droient jamais, et eurent bien la hardiesse un jour qu'il 
retournoit de la ville d'Alba à Rome, de l'appeller et salucr 
roy, dont le peuple se courroucea, et luy en estant marry, 
respondit « qu'il ne s'appelloit point roy, ains se nommoit 
Cæsar », à quoy n'y eut personne qui luy repliquast rien, 
ains se feit un silence grand de toute l'assistence : et adonc 
luy tout fasché, marry et ennuyé, tira oultre son chemin. Et 
comme on luy eust decerné au senat des honneurs transcen- 
dents toute haultesse humaine, les consulz et les præteurs 
suivis de toute l'assemblée des senateurs l'allerent trouver en 
la place, où il estoit assis sur la tribune aux harengues, 
pour luy notifier et declarer ce qui avoit esté en son absence 
decerné à sa gloire : mais luy ne se daigna onques lever au 
devant d'eulx à leur arrivée, ains parlant à eulx, comme si 
c'eussent esté personnes privées, leur respondit que ses hon- 
neursavoient plus tost besoin g d'estre retrenchez qu'augmentez. 
Cela ne fascha pas seulement le senat, ains fut aussi trouvé 
fort mauvais du peuple, qui estima la dignité de la chose 
publique estre par luy mesprisée et contemnée, à veoir le 
peu de compte qu'il faisoit des principaux magistrats d'icelle, 
et du senat, et n'y eut homme de ceulx à qui il fust loisible 
de s'oster de là, qui ne s’en allast la teste baissée, avec une 
morne et triste taciturnité : tellement que luy mesme s'en apper- 
cevant, seretira sur l'heure en sa maison, là où retirant sa robbe 
d'alentour de son col, il cria tout hault à ses amis, « qu'il 
« estoit tout prest de tendre la gorge à qui la luy voudroit 
« coupper ». Toutefois on dit que depuis pour s'excuser de 
ceste faulte, il allegua sa maladie, à cause que le sens ne 
demeure pas en son entier à ceulx qui sont subjects au mal 
caducque, quand ilz parlent debout sur leurs piedz devant 
une commune, ains se trouble aiseement, et leur prend soudain 
un esblouissement : mais cela estoit faulx. Car il avoit bien 
voulu se lever lors au devant du senat, mais Cornelius 

Balbus l'un de ses amis, ou pour mieux dire, de ses flatteurs, 
qui se trouva lors auprès de luy, l'en engarda, en luy disant, 
« Ne te veux tu pas souvenir que tu es Cæsar, et souffrir 
« que lon te face l'honneur et la reverence qui l'est ἀπ » ? 
LXXIX. Oultre ces occasions de malvueillance et de mes- 
contentement du peuple, survint encore de surcharge, la 
honte qu'il feit aux tribuns du peuple, en telle maniere : Il 
estoit d'adventure lors la feste des Lupercales, laquelle plu- 
sieurs escrivent avoir anciennement esté propre et peculiere 
aux pasteurs, et qu'elle ressemble en quelque chose à celle 
que l'on appelle la feste des Lyceiens en Arcadie, Comment 
que ce soit, à ce jour là y a plusieurs jeunes hommes et 
aucuns de ceulx mesmes qui lors sont en magistrat, qui 
courent tous nuds parmy la ville, frappans par jeu et en 
riant avec des courroyes de cuyr à tout le poil, ceulx qu'ilz 
rencontrent en leur chemin, et y ἃ plusieurs dames de bien 
et d'honneur qui leur vont expressement au devant, et leur 
presentent leurs mains à frapper, comme font les enfants de 
l'eschole à leur maistre, ayant opinion que cela sert à celles 
qui sont grosses, pour plus aiseement enfanter, et à celles qui 
sont stériles, pour devenir grosses. Cæsar regardoit ce passe- 
temps, estant assis sur la tribune aux harengues dedans une 
chaire d'or, en habit triumphal : et estoit Antonius l'un de 
ceulx qui couroient ceste course sacrée, pource qu'il estoit 
lors consul. Quand donc il vint à entrer sur la place, le 
monde qui y estoit se fendit pour luy faire voye à courir, et 
luy s'en alla presenter à Cæsar un bandean royal, que l'on 
appelle diademe, entortillé d'un delié rameau de laurier, à 
laquelle presentation il se feit un batement de mains non 
gueres grand, de quelques gens que l'on avoit expressement 
appostez pour ce faire : mais au contraire quand Cæsar le 
refusa, tout le peuple unanimement frappa des mains : et 
comme de rechef Antonius le luy representast, il y eut de 
rechef peu de gens qui déclarassent en estre contents par 
leurs batements de mains : mais quand il le rebouta pour la 
seconde fois, tout le peuple universel feit encore de rechef 
un grand bruit à force de batre des mains. Ainsi Cæsar 
ayant cogneu à ceste espreuve, que la chose ne plaisoït point 
à la commune, il se leva de sa chaire, commandant que l'on 
portast ce diademe à Jupiter au Capitole : mais depuis on 

trouva quelques unes de ses images par la ville, qui avoient 
les testes bandées de diademes à la guise des roys : et y eut 
deux des tribuns du peuple, Flavius et Marullus, qui les allerent 
arracher, et qui plus est, trouvans ceulx qui avoient les 
premiers salué Cæsar, roy, les feirent mener en prison, et 
le peuple à grosse foule alloit après batant des mains en 
signe de liesse, en les appellant Brutes, à cause que Brutus 
fut anciennement celuy qui déchassa les roys de Rome, et 
qui transfera la souveraine authorité et puissance, qui souloit 
estre en la main d'un seul prince, au peuple et au senat, 
Cæsar fut si fort irrité et courroucé de cela, qu'il deposa 
Marullus et son compagnon de leurs offices, et en les accu- 
sant injurioit quant et quant aussi le peuple, disant « qu'ilz 
« estoient veritablement Brutaux et Cumains, c'est à dire, 
« bestes et lourdaux ». 

LXXX, A l'occasion dequoy le peuple adonc se tourna 
devers Marcus Brutus, lequel du costé de son pere estoit 
extrait et descendu de la race de ce premier Brutus, et du 
costé de sa mere, estoit de la maison des Serviliens, l'une des 
plus nobles et des plus ancienes de toute Rome, et si estoit 
nepveu et gendre de Marcus Cato. Mais les grands honneurs, 
grandes graces et faveurs que luy faisoit Cæsar, le retenoient 
et refroidissoient, que de luy mesme il ne conspirast la des- 
truction et extermination de la monarchie, pource que non 
seulement il luy sauva la vie après la journée de Pharsale et 
la desfaitte et fuitte de Pompeius, et la donna aussi à sa 
requeste à plusieurs autres de ses familiers et amis: mais 
encore monstra il, qu'il se fioit beaucoup en luy : car il luy 
avoit desja fait avoir la plus honorable præture ceste année 
là, et si estoit designé pour estre consul de là à quatre ans, 
l'ayant emporté devant Cassius, qui le briguoit à l'encontre 
de luy, par la faveur de Cæsar, qui dit en ceste brigue, ainsi 
que l'on a laissé par escrit : « Ilest vray que Cassius allegue 
« de plus justes remonstrances et raisons, mais pourtant si ne 
« passera il point devant Brutus ». Et un jour comme quel- 
ques uns le luy accusassent, ainsi que la conjuration se 
menoit et ourdissoit desja, il ne leur voulut point adjouxter 
de foy, ains touchant son corps avec la main leur respondit, 
« Brutus attendra ceste peau ». Comme voulans dire, que 
Brutus pour sa vertu estoit bien digne de dominer, mais 

neantmoins que pour ambition de dominer il ne se monstre- 
roit jamais ingrat, ny ne commettroit jamais une meschan- 
ceté. Toutefois ceulx qui demandoient la mutation, et qui ne 
regardoient que celuy la seul, ou à tout le moins qui le 
regardoient plus que nul autre, ne s'ozoient addresser à luy 
pour luy dire de bouche ce qu'ilz desiroient, mais la nuict 
ilz emplissoient son tribunal et siege prætorial, là où il tenoit 
son audience, de petits billets et escritteaux, dont la pluspart 
estoit de telle substance, « Tu dors, Brutus, et n'es pas vray 
« Brutus », Pour lesquelz escritteaux Cassius sentant que le 
desir d'honneur s'eschauffoit de plus en plus en long, 
sollicita plus instamment que jamais ceulx qui escri- 
voient ces petits billets, ayant luy mesme quelques causes 
particulieres de haine à l'encontre de Cæsar, lesquelles nous 
avons declarées en la vie de Brutus. Aussi l'avoit Cæsar pour 
suspect : tellement qu'un jour parlant à ses plus feaux, il leur 
demanda, « Que vous semble il que Cassius vueille faire 7 
« Car quant à moy, il ne me plaist point de le veoir ainsi 
« pasle ». Une autre fois on calumnia envers luy Antonius et 
Dolabella, qu'ilz machinoient quelque nouvelleté ἃ l'encontre 
de luy, à quoy il respondit, « Je ne me deffie pas trop de ces 
« gras icy, si bien peignez et en si bon poinct, ains bien plus 
« tost de ces maigres et pasles là, entendant de Brutus et de 
« Cassius », 

LXXXI. Mais certainement la destinée se peult bien plus 
facilement preveoir, que non pas eviter, attendu mesmement 
qu'il en apparut des signes et presages merveilleux : car quant 
ἃ des feux celestes et des figures et fantasmes que lon veid 
courir çà et là parmy l'air: et aussi quant à des oyseaux 
solitaires, qui en plein jour se vindrent poser sur la grande 
place, à l'adventure ne meritent pas telz pronostiques d'estre 
remarquez ny declarez en un si grand accident. Mais Strabon 
le philosophe escrit, que lon veid marcher des hommes tous 
en feu, et qu'il y eut un valet de soudard qui jetta de sa main 
force flamme, de maniere que ceulx qui le veirent penserent 
qu'il fust bruslé, et quand le feu fut cessé, il se trouva qu'il 
n'avoit eu nul mal. Cæsar mesme sacrifiant aux dieux, il se 
trouva une hostie immolée qui n'avoit point de cueur, qui estoit 
chose estrange et monstrueuse en nature, pource que natu- 
rellement une beste ne peult vivre sans cueur : et y en a 

beaucoup qui comptent, qu'il y eut un devin qui luy predit 
et l'advertit long temps devant, qu'il se donnast bien de 
garde du jour des Ides de Mars, qui est le quinzieme, pource 
qu'il seroit en grand danger de sa personne. Ce jour estant 
venu, il sortit de sa maison pour s’en aller au senat, et 
saluant le devin luy dit en riant, « Les Ides de Mars sont 
« venues » : Et que le devin luy respondit tout bas, « Elles 
«sont venues voirement, Cæsar, mais elles ne sont pas passées ». 
Et le jour de devant chez Marcus Lepidus, qui luy donnoit à 
soupper, il signoit d'adventure des lettres missives, comme il 
faisoit souvent, et oyant un propos que les autres meirent 
en avant, « quelle sorte de mort estoit la meilleure et la plus 
« desirable » : il cria tout hault, en prevenant les autres, 
« Celle que moins on attend ». Après le soupper estant couché 
auprès de sa femme, comme il avoit accoustumé, tous les 
huys et fenestres de sa chambre s’ouvrirent d'elles mesmes, 
et s'estant esveillé en sursault tout emeu du bruit et de la 
clarté de la lune, qui rayoit dedans la chambre, il ouyt sa 
femme Calpurnia dormant d'un profond sommeil, qui jettoit 
quelques voix confuses, et quelques gemissemens non arti- 
culez, et que l'on ne pouvoit entendre : car elle songeoit, que 
l'on l’avoit tué, et qu'elle le lamentoit, le tenant mort entre 
ses bras : toutefois il y en ἃ qui disent que ce ne fut point 
ceste vision qu'elle eut, mais que par ordonnance du senat il 
avoit esté apposé au comble de sa maison, pour un ornement 
et une majesté, comme quelque pinnacle, ainsi que Livius 
mesme le recite : Calpurnia en dormant songeoit qu'elle le 
voyoit rompre et casser, et luy sembloit qu'elle le regrettoit 
et en ploroit, à l'occasion de quoy, le matin quand il fut jour 
elle pria Cæsar, qu'il ne sortist point pour ce jour là dehors, 
s’il estoit possible, et qu'il remeist l'assemblée du senat à un 
autre jour, ou bien s'il ne se vouloit mouvoir pour ses songes, 
à tout le moins qu'il enquist par quelque autre maniere de 
divination, ce qui luy devoit ce jour là advenir, mesmement 
par les signes des sacrifices. Cela le meit en quelque sous- 
peçon et quelque deffiance, pource que jamais au paravant 
il n'avoit apperceu en Calpurnia aucune superstition de 
femme, et lors il voyoit qu'elle se tourmentoit ainsi fort de 
son songe : mais encore quand il veit qu'après avoir fait 
immoler plusieurs hosties les unes après les autres, les devins 

luy respondoient tousjours que les signes et presages ne luy 
en promettoient rien de bon, il résolut d'envoyer Antoniw 
au senat pour rompre l'assemblée, 

LXXXIL Mais sur ces entrefaittes arriva Decimus Brutus, 
surnommé Albinus, auquel Cæsar se fioit tant, que par testa- 
ment il l'avoit institué son second heritier, et neantmoins 
estoit de la conjuration de Cassius et de Brutus, et craignant 
que si Cæsar remettoit l'assemblée du senat à un autre jour, 
leur conspiration ne fust esventée, se mocqua des devins, et 
tensa Cæsar, en luy remonstrant qu'il donnoit occasion au 
senat de soy mescontenter de luy et de le calumnier, par ce 
qu'il prendroit ceste remise comme pour un mespris, à cause 
que les senateurs s'estoient ce jour là assemblez à son man- 
dement, et qu'ils estoient tous prests à le déclarer par leurs 
voix, roy de toutes les provinces de l'empire Romain hors 
l'Italie, en luy permettant de porter à l'entour de sa teste le 
bandeau royal par tout ailleurs, tant sur la terre que sur la 
mer, là où si maintenant quelqu'un leur alloit denoncer de 
sa part, que pour ceste heure ilz se retirassent chascun chez 
soy, et qu'ilz retournassent une autre fois quand Calpurnia 
auroit songé de meilleurs songes, que diroient les malvueillans 
et les envieux, et comment pourroient ilz recevoir et prendre 
en payement les raisons de tes amis qui leur cuideroient 
donner à entendre, que cela ne soit point servitude à eulx, et 
ἃ toy domination tyrannique ἢ toutefois si tu as (dit il) du 
tout resolu d'abominer et detester ce jourd'huy, encore seroit 
il meilleur au moins, que sortant de ta maison, tu allasses 
jusques là, pour les saluer, et leur faire entendre que tu 
remets l'assemblée à un autre jour. En luy disant ces paroles 
il le prit par la main, et le mena dehors. Il ne fut gueres 
loing de son logis, qu'il vint un serf estranger, qui feit tout ce 
qu'il peut pour parler à luy, et quand il veid qu'il n'y avoit 
ordre d'en approcher pour la foule du peuple, et la grande 
presse qu'il eut incontinent autour de luy, il s'alla jetter 
dedans sa maison, et se meit entre les mains de Calpurnia, 
luy disant qu'elle le gardast jusques à ce que Cæsar fust de 
retour, pource qu'il avoit de grandes choses à Iuy dire : et un 
Artemidorus natif de l’isle de Gnidos, maistre de rhetorique 
en langue grecque, qui pour ceste siene profession avoit 
quelque familiarité avec aucuns des adherens de Brutus, au 

moyen dequoy il sçavoit la plus part de ce qui se machinoit 
contre Cæsar, luy vint apporter en un petit memoire escript 
de sa maïn, tout ce qu'il luy vouloit descouvrir : et voyant 
qu'il recevoit bien toutes les requestes qu'on luy presentoit, 
mais qu'il les baïilloit incontinent à ses gens qu'il avoit autour 
de luy, il s'en approcha le plus près qu'il peut, et luy dit : 
« Cæsar, lis ce memoire cy que je te presente, seul et promp- 
« tement, car tu trouveras de grandes choses dedans, et qui 
« te touchent de bien près». Cæsar le prit, mais il ne le peut 
oncques lire pour la multitude grande des gens qui parloient 


᾿ à luy, combien que par plusieurs fois il essayast de le faire : 


toutefois tenant tousjours le memoire en sa main, et le gar- 
dant seul, il entra dedans le senat. Les autres disent, que ce 
fut un autre qui luy presenta ce memoire, et que Artemidorus, 
quelque effort qu'il feist, ne peut onques approcher de Iuy, 
ains fut tousjours repoulsé tout au long du chemin. 
LXXXTII Or peuvent bien toutes ces choses estre advenues 
accidentellement, et par cas fortuit : mais le lieu auquel estoit 
lors assemblé le senat ayant uné image de Pompeius, et estant 
l'un des edifices qu'il avoit donnez et dediez à la chose 
publique avec son theatre, monstroit bien evidemment, que 
c'estoit pour certain quelque divinité qui guidoit l'entreprise, 
et qui en conduisoit l'execution notamment en ceste place là. 
Auquel propos on racompte que Cassius, un peu devant qu'ilz 
meissent la main à l'œuvre, jetta sa veuëé dessus l'image de 
Pompeius qui là estoit, et l'invoqua tout bas à son aide, 
combien qu'autrement il adherast assez aux opinions d'Epi- 
Curus : mais le poinct du danger present le ravit et transporta 
sur l'heure hors de soy, engendrant en luy une passion sou- 
daine au lieu des discours qui le mouvoient, et ausquelz il 
adheroiït quand il estoit en sens rassis. Quant à Antonius, 
pource qu'il estoit fidele à Cæsar, et fort et robuste de sa per- 
sonne, Brutus Albinus l'entreteint au dehors du senat, luy 
ayant commencé tout exprès un bien long propos. Ainsi 
comme Cæsar entra, tout le senat se leva au devant de luy 
par honneur : et adonc les uns des conjurez se meirent 
derriere sa littiere, les autres luy allerent à l'encontre de 
front, comme voulans interceder pour Metellus Cimber, qui 
requeroit le rappel de son frere estant en exil, et le suivirent 
ainsi en le priant tousjours, jusques à ce qu'il se fust assis en 

son siege : et comme il rejettast leurs prieres, et se courrou- 
ceast à eulx les uns après les autres, à cause que d'autant 
plus qu'il les refusoit, d'autant plus ilz le pressoient et l'im- 
portunoient plus violentement, à la fin Metellus luy prenant 
sa robbe à deux mains la luy avalla d'alentour du col, qui 
estoit le signe que les conjurez avoient pris entre eulx pour 
mettre la main à l'execution : et adonc Cascas luy donna par 
derriere un coup d'espée au long du col, mais le coup ne fut 
pas grand ny mortel, pource que s'estant troublé, comme il 
est vray-semblable, à l'entrée d'une si hardie et si perilleuse 
entreprise, il n'eust pas la force ny l'asseurance de l'assener 
au vif, Cæsar se retournant aussi tost vers luy, empoigna son 
espée, qu'il teint bien ferme, et tous deux se prirent ensemble 
à crier : le blecé, en Latin, « © traistre meschant Cascas, que 
« fais-tu » ? Et celuy qui l'avoit frappé, en Grec, « Mon frere, 
aide moy ». 

LXXXIV. À ce commencement de l'émeute, les assistants 
qui ne sçavoient rien de la conspiration, furent si estonnez 
et si espris d'horreur de veoir ce qu'ilz voyoient, qu'ilz ne 
sceurent onques prendre party ny de s'en fouir, ny de le 
secourir, non pas seulement d'ouvrir la bouche pour crier : 
mais ceulx qui avoient conjuré sa mort, l'environnerent de 
tous costez les espées nues en leurs mains, de sorte que de 
quelque part qu'il se tournast, il trouvoit tousjours quelques- 
uns qui le frappoient, et qui luy presentoient les espées 
luisantes aux yeux et au visage, et luy se demenoit entre 
leurs mains ne plus ne moins que la beste sauvage acculée 
entre les veneurs : car il estoit dit entre eulx, que chascun 
luy donneroit un coup et participeroïit au meurtre : à 
l'occasion dequoy, Brutus mesme luy en donna un à l'endroit 
des parties naturelles : et y en a qui disent qu'il se desfendit 
tousjours et resista aux autres, en trainnant son corps ςὰ et 
là, et en criant à pleine voix, jusques à ce qu'il apperceut 
Brutus l'espée traitte en la main : car alors il tira sa robbe à 
l'entour de sa teste, sans plus faire de resistence, et fut 
poulsé, ou par cas d'adventure, ou par exprès conseil des 
coujurez, jusques contre la base, sur laquelle estoit posée 
l'image de Pompeius, qui en fut toute ensanglantée : de 
maniere qu'il sembloit proprement qu'elle presidast à la 
vengeance et punition de l'ennemy de Pompeius, estant ren- 

versé par terre à ses pieds, et tirant aux traicts de la mort 
pour le grand nombre de playes qu'il avoit : car on dit qu'il 
eut vingt et trois coups d'espées, et y eut plusieurs des 
conjurez, qui en tirant tant de coups sur un seul corps 
s'entreblecerent eulx mesmes. 

LXXXV. Ayant donques esté Cæsar ainsi tué, le senat, quoy 
que Brutus se presentast pour vouloir rendre quelque raison 
de ce qu'ilz avoient fait, n'eut jamais le cueur de demourer, 
ains s'enfouit à travers les portes, et remplit toute la ville de 
tumulte et d'effroy, tellement que les uns fermoient leurs 
maisons, les autres abandonnoient leurs boutiques et leurs 
bancs, et s'en alloient courans sur le lieu pour veoir que 
c'estoit, les autres l'ayans veu s'en retournoient chez eulx. 
Mais Antonius et Lepidus, qui estoient les deux plus grands 
amis de Cæsar, se desrobbans secrettement, s'en fouirent en 
autres maisons que les leurs. Et Brutus et ses consors estans 
encore tous bouillans de l'execution de ce meurtre, et 
monstrans leurs espées toutes nues, sortirent tous ensemble 
en trouppe hors du senat, et s'en allerent sur la place, n’ayans 
point visages ny contenance d'hommes qui fouissent, ains au 
contraire, fort joyeux et asseurez, admonestans le peuple de 
vouloir maintenir et defendre sa liberté, et s'arrestans à 
parler aux gens de qualité qu'ilz rencontroient par le chemin, 
dont il y en eut aucuns qui les suivirent, et se meslerent 
parmy eulx, comme s'ilz eussent esté de la conjuration, pour 
en usurper à faulses enseignes partie de l'honneur : entre 
lesquelz furent Caius Octavius, et Lentulus Spinther, qui 
depuis furent tous deux puniz de leur vaine convoitise de 
gloire par Antonius et par le jeune Cæsar, qui pour ceste 
cause les feirent mourir, et si encores ne jouirent ilz onques 
de la gloire, pour l'ambition de laquelle ilz mouroient, par 
ce que lon ne creut jamais qu'ilz eussent esté du nombre des 
conjurez : car ceulx qui les en punissoient, vengeoient plus 
tost en eulx la voulunté que l'effect. Le lendemain Brutus 
avec ses consors descendit en la place pour parler au peuple, 
qui luy donna audience telle, qu'il apparoissoit qu'il ne 
reprouvoit ny n'approuvoit trop ce qui avoit esté fait : car il 
monstroit par un grand silence morne, que d'un costé il avoit 
pitié de Cæsar mort, et de l'autre costé il reveroit la vertu 
de Brutus. Mais le senat decerna une abolition generale de 

tout le passé : et pour contenter et accorder un chascun, 
ordonna aussi que la memoire de Cæsar seroit honorée 
comme d'un dieu, et qu'il ne seroit changé aucune chose de 
ce qu'en son vivant il auroit ordonné, et decerna aussi des 
provinces et des honneurs convenables à Brutus et à ses 
adherens, de maniere que chascun estimoit les choses estre 
fort bien composées et remises en très bon estat, 

LXXXVI Mais quand on vint à ouvrir le testament de 
Cæsar, auquel on trouva qu'il leguoit à chasque citoyen 
Romain un honeste present d'argent, et que le commun 
peuple veid son corps qui fut porté à travers la place, tout 
decouppé à coup d'espée, adonc n'y eut il plus d'ordre de 
contenir et arrester la commune, qu'ilz ne feissent un amas 
de bois autour de ce corps, des tables, bancs, establis et 
barrieres qu'ilz alloient arracher çà et là par la place : et 
mettans le feu dedans, le bruslerent : puis quand le feu fut 
bien allumé, ilz prirent des tisons ardens et s'en allerent ès 
maisons de ceulx qui l'avoient occis pour les brusler : les 
autres coururent par toute la ville cherchans s'ilz en pour- 
roient trouver quelqu'un pour le deschirer en pieces : 
toutefois ilz n’en rencontrerent pas un, pource qu'ilz s'estoient 
tres-bien renfermez, munis et fortifiez dedans leurs maisons, 
Mais il y eut un des familiers de Cæsar nommé Cinna, qui la 
nuict de devant avoit eu en dormant une vision estrange, 
pource qu'il luy fut advis que Cæsar le convioit à soupper, 
et que luy n’y vouloit point aller, toutefois que le prenant 
par la main il l'y avoit mené malgré luy : et lors ayant 
entendu comme le peuple brusloit son corps sur la place, il 
partit de son logis pour cuider aller faire honneur aux fune- 
railles du defunct, encore que la vision qu'il avoit euë la 
nuict precedente le teinst en quelque doubte, de sorte qu'il 
en avoit la fiebvre. Estant arrivé sur la place, il y eut 
quelqu'un de la commune qui demanda qui il estoit : il fut 
nommé par son nom : ce premier le dit à un autre, et cest 
autre encore à un autre de main en main, de maniere 
que le bruit courut incontinent parmy le peuple, que c'estoit 
un de ceulx qui avoient occis Cæsar, à cause qu'il y en avoit 
un entre les conjurez qui s'appelloit aussi comme luy, Cinna, 
et pensans que ce fust il, ilz se ruerent incontinent sur luy 
par telle fureur, qu'ilz le desmembrerent en pieces sur la 

place mesme. Cela espouventa Brutus et Cassius plus que 
nulle autre chose, à l'occasion dequoy peu de jours après ilz 
sortirent de la ville, et quant à ce qu'ilz feirent et qu'ilz 
souffrirent depuis jusques à leur mort, nous l'avons amplement 
escrit en la vie de Brutus. 

LXXXVII Au demourant Cæsar mourut en l'aage de 
cinquante et six ans, et ne survescut Pompeius gueres plus 
de quatre ans, n'ayant receu autre fruict de celle domination 
et principaulté qu'il avoit si ardemment prochassée toute sa 
vie, et à laquelle il estoit enfin parvenu avec tant de travaux 
et tant de dangers, qu'un nom vain seulement, et une gloire 
qui luy suscitoit l'envie et la haine de ses citoyens : toutefois 
celle grande fortune et faveur du ciel qui l'avoit accompagné 
tout le long du cours de sa vie, luy continua encore en la 
vengeance de sa mort, poursuivant et par mer et par terre 
tous ceulx qui avoient conspiré contre luy, tant qu'il n'en 
demoura pas un seul à punir de tous ceulx qui de faict ou de 
conseil avoient participé à la conspiration de sa mort. Mais 
de toutes les choses qui en advindrent aux hommes en la 
terre, la plus esmerveillable fut celle de Cassius, lequel après 
avoir esté desfait en bataille en la journée de Philippes, se 
tua luy mesme de la propre espée dont il avoit frappé 
Cæsar : et de celles qui advinrent au ciel, la grande comete 
qui apparut fort evidente sept nuicts continuelles après sa 
mort, et aussi l'offuscation de la lumière du soleil, lequel 
tout le long de ceste année la, se leva tousjours pasle et non 
jamais avec sa clarté estincellante, dont sa chaleur en fut 
aussi tousjours fort foible et debile, et l'air consequemment 
tout le long de l'année gros, tenebreux et espez, pour l'imbe- 
cillité de la chaleur qui ne le pouvoit résouldre ny subtiliser : 
ce qui fut cause que les fruicts de la terre en demourerent 
cruds et imparfaits, se fletrissans avant que pouvoir meurir 
pour la froideur de l'air. 

LXXXVIIT. Mais sur tout la vision qui s'’apparut à Brutus, 
monstra evidemment que l'occision n'en avoit point esté 
aggreable aux dieux : et fut la vision telle : Brutus estant 
prest à passer son armée de la ville d'Abydos en la coste 
opposite qui est vis à vis, se reposoit comme de coustume 
la nuict dedans sa tente, ne dormant point encore, ains 
pensant à ses affaires, et à l'advenir : car on dit que ce a 

esté l'un des plus vigilans capitaines et moins subject ἃ 
dormir qui fut onques, et qui de sa nature veilloit le plus : 
il luy fut advis qu'il entendit quelque bruit à la porte de sa 
tente, et regardant celle part à la lumiere d'une lampe qui se 
baissoit desja fort, il apperceut une vision horrible, comme 
d'un homme de grandeur extraordinaire et excessive, et 
hideux de visage, dequoy il s'effroya du commencement : 
mais quand il veid que ce fantasme ne luy faisoit ny ne luy 
disoit rien, ains se tenoit devant luy tout coy auprés de son 
lict, il luy demanda à la fin qui il estoit : le fantasme luy 
respondit, « Je suis ton mauvais ange et esprit, Brutus, et tu 
« me verras près la ville de Philippes ». Brutus luy repliqua, 
« Et bien je t'y verray donc » : et incontinent l'esprit disparut. 
Depuis se trouvant en bataille près ceste ville de Philippes 
à l'encontre d'Antonius et de Cæsar, à la premiere journée 
il gaigna la victoire, et rompant tout ce qu'il trouva de front 
au devant de luy, chassa jusques dedans le camp du jeune 
Cæsar, qu'il pilla : mais la nuict de devant le jour auquel il 
devoit donner la seconde bataille, ce mesme fantasme 
s'apparut une autre fois à luy sans luy mot dire : parquoy 
Brutus entendant bien que son heure estoit venue, se jetta la 
teste baissée à tous les perilz et dangers de la bataille, et 
neantmoins n'y peut encore mourir en combatant : ains 
voyant ses gens devant soy rompus et desfaits, il se retira à 
la course sur une crouppe de rocher couppé, là où se jettant 
de l’estomach sur la poincte de son espée nue, avec l'aide de 
l'un de ses amis qui aida le coup, à ce que lon dit, il se 
percea le corps d'oultre en oultre, et mourut sur le champ. 

